Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-11-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΒ΄ συνεδριάσεώς του, της Πέμπτης 11 Νοεμβρίου 2021 σε ό,τι αφορά την ψήφιση στο σύνολο του σχεδίου νόμου: «Τροποποιήσεις του Ποινικού Κώδικα και του Κώδικα Ποινικής Δικονομίας, και άλλες επείγουσες διατάξεις»]] Προτού εισέλθουμε στη σημερινή ημερήσια διάταξη θα ήθελα να προβώ σε κάποιες ανακοινώσεις προς το Σώμα: Οι Υπουργοί Εξωτερικών, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Υποδομών και Μεταφορών, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 11-11-2021 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδονησίας για οικονομική συνεργασία». Οι Υπουργοί Εξωτερικών, Οικονομικών, Ανάπτυξης και Επενδύσεων, Παιδείας και Θρησκευμάτων, Δικαιοσύνης, Εσωτερικών και Επικρατείας, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 11-11-2021 σχέδιο νόμου: «Κύρωση της Συμφωνίας για την ίδρυση του Διεθνούς Ιδρύματος ΕΕ - ΛΑΚ». Οι Υπουργοί Εξωτερικών, Οικονομικών, Ανάπτυξης και Επενδύσεων, Προστασίας του Πολίτη, Πολιτισμού και Αθλητισμού, Δικαιοσύνης, Επικρατείας, καθώς και ο Αναπληρωτής Υπουργός Οικονομικών κατέθεσαν στις 11-11-2021 σχέδιο νόμου: «Κύρωση του Παραρτήματος XV της Σύμβασης Προνομίων και Ασυλιών των Ειδικευμένων Οργανισμών, αναφορικά με τον Παγκόσμιο Οργανισμό Διανοητικής Ιδιοκτησίας». Οι Υπουργοί Εξωτερικών, Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Υποδομών και Μεταφορών, Αγροτικής Ανάπτυξης και Τροφίμων, Τουρισμού, καθώς και οι Αναπληρωτές Υπουργοί Οικονομικών και Εξωτερικών κατέθεσαν στις 11-11-2021 σχέδιο νόμου: «Κύρωση της Συμφωνίας για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο». Παραπέμπονται στην αρμόδια Διαρκή Επιτροπή. Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Συζήτηση και λήψη απόφασης, σύμφωνα με τα άρθρα 68, παράγραφος 2 του Συντάγματος και 144, παράγραφος 5, εδάφιον β΄ του Κανονισμού της Βουλής, επί της προτάσεως που κατέθεσαν o Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία κ. Αλέξης Τσίπρας και οι Βουλευτές της Κοινοβουλευτικής του Ομάδας, για σύσταση Εξεταστικής Επιτροπής, για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος. Η συζήτηση επί της προτάσεως για σύσταση εξεταστικής επιτροπής διεξάγεται σύμφωνα με τις διατάξεις του άρθρου 144 και με ανάλογη εφαρμογή του άρθρου 137, παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης. Ειδικότερα, ως προς τη διαδικασία της συζητήσεως και σύμφωνα με την από 4 Νοεμβρίου εισήγηση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε δύο κύκλους ομιλητών. Η συζήτηση θα αρχίσει με έναν πρώτο κύκλο έξι κατά προτεραιότητα ομιλητών στον οποίο θα εκπροσωπηθούν ισαρίθμως οι έξι Κοινοβουλευτικές Ομάδες, με χρόνο ομιλίας για τον κάθε ομιλητή δέκα λεπτά χωρίς δικαίωμα δευτερολογίας. Πρώτος θα λάβει τον λόγο Βουλευτής από την Κοινοβουλευτική Ομάδα του Συνασπισμού Ριζοσπαστικής Αριστεράς - Προοδευτική Συμμαχία που έχει καταθέσει την πρόταση, άρθρο 91, παράγραφος 3, σε συνδυασμό με το 137, παράγραφος 2 του Κανονισμού της Βουλής. Ο δεύτερος κύκλος, κατ' εφαρμογή της διάταξης της παραγράφου 5 του άρθρου 65 του Κανονισμού της Βουλής, θα απαρτίζεται από δώδεκα Βουλευτές και συγκεκριμένα από την Κοινοβουλευτική Ομάδα της Νέας Δημοκρατίας θα προέρχονται πέντε Βουλευτές, από την Κοινοβουλευτική Ομάδα του ΣΥΡΙΖΑ - Προοδευτική Συμμαχία τρεις Βουλευτές και ένας Βουλευτής από κάθε μία από τις υπόλοιπες τέσσερις Κοινοβουλευτικές Ομάδες, με χρόνο ομιλίας για έκαστο πέντε λεπτά, χωρίς δικαίωμα δευτερολογίας. Οι Κοινοβουλευτικές Ομάδες έχουν ήδη υποβάλει κατάλογο με ομιλητές και η αρμόδια υπηρεσία έχει καταρτίσει έναν ενιαίο κατάλογο στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης για να τηρηθεί η κατ' αναλογία της δύναμης των Κοινοβουλευτικών Ομάδων εκπροσώπηση. Στη συζήτηση μπορούν να μετέχουν, επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού και του Αρχηγού της Αξιωματικής Αντιπολίτευσης είναι μέχρι είκοσι λεπτά και μέχρι δεκαπέντε λεπτά για τους Προέδρους των επόμενων κοινοβουλευτικών κομμάτων. Ο χρόνος των Υπουργών, εφόσον επιθυμούν να μιλήσουν, είναι δέκα λεπτά της ώρας. Οι Κοινοβουλευτικοί Εκπρόσωποι θα μιλήσουν για δώδεκα λεπτά, με την επιφύλαξη του περιορισμού που θέτει το άρθρο 167 παράγραφος 2 του Κανονισμού της Βουλής, δηλαδή εφόσον προηγηθεί ομιλία του Προέδρου της Κοινοβουλευτικής τους Ομάδας, θα μιλήσουν για έξι λεπτά. Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής. Με ευθύνη των Κοινοβουλευτικών Ομάδων πρέπει να τηρηθεί ο μέγιστος αριθμός των διακοσίων ατόμων ταυτοχρόνως στην Αίθουσα, ο οποίος κατανέμεται ανά Κοινοβουλευτική Ομάδα ως ακολούθως: Εκατόν πέντε από την Κοινοβουλευτική Ομάδα της Νέας Δημοκρατίας, πενήντα επτά από την Κοινοβουλευτική Ομάδα του ΣΥΡΙΖΑ - Προοδευτική Συμμαχία, δεκαπέντε από την Κοινοβουλευτική Ομάδα του Κινήματος Αλλαγής, δέκα από την Κοινοβουλευτική Ομάδα του Κομμουνιστικού Κόμματος Ελλάδας, επτά από την Κοινοβουλευτική Ομάδα της Ελληνικής Λύσης και πέντε από την Κοινοβουλευτική Ομάδα του ΜέΡΑ25. Ερωτάται το Σώμα αν γίνεται δεκτή αυτή η πρόταση.
Η πρόταση έγινε δεκτή ομοφώνως. Να συνεχίσω και να πω ότι μετά την ολοκλήρωση όλων όσων προανέφερα, της συζήτησης δηλαδή, θα ακολουθήσει ηλεκτρονική ονομαστική ψηφοφορία επί της προτάσεως. Θα ήθελα εδώ, επίσης, να ενημερώσω το Σώμα ότι οι συνάδελφοι Βουλευτές ή και τα μέλη της Κυβέρνησης που δεν μπορούν να μετέχουν με φυσική παρουσία στην ψηφοφορία είτε λόγω αποστολής στο εξωτερικό είτε για υγειονομικούς λόγους, θα ψηφίσουν με επιστολές που φέρουν την υπογραφή τους και τη μνεία του θέματος, οι οποίες θα αποσταλούν στο Προεδρείο σύμφωνα με το άρθρο 70Α του Κανονισμού της Βουλής όπως ισχύει. Σε αυτή την περίπτωση, πριν από την ψηφοφορία θα παραδοθούν στο Προεδρείο επιστολές, στις οποίες θα αναγράφεται το όνομα του Βουλευτή ή του μέλους της Κυβέρνησης που θα ψηφίσει με επιστολική ψήφο. Η επιστολή θα απευθύνεται προς τον Πρόεδρο της Βουλής. Η παράδοση των επιστολών θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν σύμφωνα με το άρθρο 70Α του Κανονισμού της Βουλής.
Κύριε Πρόεδρε, θα ήθελα τον λόγο.
Για ποιο θέμα ζητάτε τον λόγο, κύριε Κοινοβουλευτικέ Εκπρόσωπε της Νέας Δημοκρατίας;
Κύριε Πρόεδρε, ένα διαδικαστικό ζήτημα θα ήθελα να αναφέρω.
Διαδικαστικό θέμα ή κάτι άλλο;
Διαδικαστικό.
Αν είναι διαδικαστικό, έχετε ένα λεπτό για να μας το αναπτύξετε.
Ευχαριστώ πολύ για την ανοχή σας, κύριε Πρόεδρε. Για λόγους ουσίας και διαδικασίας κυρίως της συζήτησης, θα ήθελα να θέσω το εξής προς τους συναδέλφους μου Κοινοβουλευτικούς Εκπροσώπους. Συζητάμε σήμερα, σύμφωνα με το άρθρο 68 παράγραφος 2, μετά από πρόταση της Κοινοβουλευτικής Ομάδας του ΣΥΡΙΖΑ, τη σύσταση εξεταστικής επιτροπής για ζητήματα που άπτονται καμπάνιες ενημέρωσης και των δημοσκοπήσεων οι οποίες δημοσιεύονται. Η συζήτηση, όπως έχει τεθεί από τον ΣΥΡΙΖΑ, είναι για να γίνει εξεταστική επιτροπή η οποία θα εξετάσει από το 2019 και εντεύθεν τα ζητήματα αυτά. Ο Πρόεδρος της Νέας Δημοκρατίας και Πρωθυπουργός αντιπρότεινε τη διεύρυνση του χρόνου της επιτροπής από το 2015, καθώς, επίσης, και την εντολή της - στην επιτροπή - να είναι με γλώσσα ουδέτερη, ώστε να μην έχουμε λήψη του ζητουμένου και να έχουμε το αποτέλεσμα του πορίσματος από την ίδια την εντολή της επιτροπής. Επειδή έχουμε ακούσει διάφορες δημόσιες τοποθετήσεις κομμάτων - άλλα τα οποία συμφωνούν με αυτή την πρόταση, άλλα τα οποία ζητάνε την περαιτέρω διεύρυνση, από το 2011 και εντεύθεν και άλλα τα οποία, όπως η Αξιωματική Αντιπολίτευση με τον κ. Τσίπρα, να συμφωνούν αρχικώς και, τελικά, να υπαναχωρούν από αυτή τη θέση - θα παρακαλούσα για λόγους σωστής οργάνωσης της συζήτησης και διαμόρφωσης όλων των θέσεων των κομμάτων, να τοποθετηθούν για ένα λεπτό - και να δώσετε τον χρόνο στους συναδέλφους μου Κοινοβουλευτικούς Εκπροσώπους - και να πουν κατά πόσο συμφωνούν με τη διεύρυνση του χρόνου της επιτροπής αυτής και κατά πόσον θα πρέπει η διαδικασία αυτή…
Διαδικαστικό είναι αυτό;
Βεβαίως, είναι πολύ ουσιαστικό θέμα διαδικασίας, γιατί εξαρτώνται και οι ίδιες οι θέσεις των κομμάτων από τη θέση αυτή. Συνεπώς, οι συνάδελφοι μου, οι Κοινοβουλευτικοί Εκπρόσωποι, θα παρακαλούσα να τοποθετηθούν…
Έγινε κατανοητό.
…αν δέχονται τη διεύρυνση αυτή και την πρόταση του Πρωθυπουργού. Ευχαριστώ.
Έγινε κατανοητό.
Να μπούμε στη διαδικασία.
Κύριε Πρόεδρε, παρακαλώ τον λόγο.
Κύριε Ραγκούση, θέλετε τον λόγο ως Κοινοβουλευτικός Εκπρόσωπος, φαντάζομαι, γι' αυτό το θέμα που ετέθη.
Ναι, κύριε Πρόεδρε.
Σας δίνω κι εσάς ένα λεπτό.
Κύριε Πρόεδρε, δεν είναι μόνο εκτός ουσίας η πρόταση που κάνει ο Κοινοβουλευτικός Εκπρόσωπος, αλλά και συνολικά η Κοινοβουλευτική Ομάδα της Νέας Δημοκρατίας, είναι και εκτός διαδικασίας, γιατί ξέρετε πολύ καλύτερα από εμάς ότι υπάρχει συγκεκριμένη ημερήσια διάταξη, καθορισμένη, η οποία δεν μπορεί σε καμμία απολύτως περίπτωση να διαφοροποιηθεί και, μάλιστα, με αυτό το τέχνασμα. Τι κρύβεται, όμως, πίσω από αυτά που ακούσαμε από τον Κοινοβουλευτικό Εκπρόσωπο της Νέας Δημοκρατίας; Δύο συμπεράσματα κρύβονται. Το πρώτο είναι ότι δεν πιστεύει στον ρόλο της άλλης άποψης όπως αυτός καθιερώθηκε μέσα από το Σύνταγμα και προέβλεψε για πρώτη φορά τη δυνατότητα της μειοψηφίας να εισηγείται και το Κοινοβούλιο να αποφασίζει με μειωμένο αριθμό Βουλευτών τη σύσταση μιας εξεταστικής επιτροπής. Γιατί αν πίστευαν σε αυτήν τη διαδικασία, δεν θα προέβαιναν σε αυτές τις θεωρητικές, στην πραγματικότητα, αστήρικτες απόψεις που διατυπώνονται και σήμερα. Δεύτερο συμπέρασμα: Αν υπήρχαν στοιχεία και αν η Νέα Δημοκρατία είχε, πράγματι, κατά νου να ζητήσει τη σύσταση μιας τέτοιας εξεταστικής επιτροπής, θα το είχε ήδη κάνει. Άρα, το δεύτερο συμπέρασμα είναι ότι όλα αυτά γίνονται στην πραγματικότητα χάριν εντυπώσεων μιας Κοινοβουλευτικής Ομάδας και μιας Κυβέρνησης η οποία βρίσκεται σε άμυνα. Και βρίσκεται σε άμυνα, γιατί δεν ξέρει πώς ακριβώς να εξηγήσει όλα αυτά τα οποία θα ακούσετε στη συνέχεια ότι έχουν διαπράξει με τις αποφάσεις που πήραν ως Κυβέρνηση το τελευταίο διάστημα και με τη λίστα Πέτσα και με την υπόθεση των δημοσκοπήσεων. Η πρόταση που έχουμε κάνει, προβλέπει τη δυνατότητα η εξεταστική επιτροπή να πάει και πίσω τις έρευνες όπου θέλει. Η ουσία, όμως, βρίσκεται αλλού. Και η ουσία είναι ότι αυτή τη στιγμή η Κυβέρνηση του Κυριάκου Μητσοτάκη πρέπει να απολογηθεί στον ελληνικό λαό πρωτίστως για το γεγονός ότι έχει προχωρήσει σε αυτές τις αποφάσεις που και διασπάθιση του δημοσίου χρήματος συνιστούν, αλλά και καταδολίευση βασικών αρχών λειτουργίας της δημοκρατίας. Σας ευχαριστώ.
Ευχαριστώ θερμά.
Κύριε Πρόεδρε, θα ήθελα τον λόγο.
Κύριε Πρόεδρε, παρακαλώ τον λόγο.
Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Αθανάσιος Παφίλης.
Όπως πρέπει να είναι γνωστό, τουλάχιστον, εμείς από την πρώτη στιγμή που κατατέθηκε η πρόταση από τον ΣΥΡΙΖΑ, με ανακοίνωση του κόμματος βάλαμε θέμα ότι πρέπει να πάει και πιο πίσω και όχι από το 2015, αλλά από το 2011. Φυσικά, στην πράξη αυτή η θέση, που είπαμε, απορρίφθηκε από όλα τα υπόλοιπα κόμματα. Στην πράξη λέω και όχι στα λόγια. Τώρα, από εκεί και πέρα δεν εμπλεκόμαστε σε αυτή τη συζήτηση σήμερα, γιατί δεν μπορεί να γίνει πρακτικά. Έχει γίνει μεγάλη συζήτηση και στη Διάσκεψη των Προέδρων αν μπορεί να αποφασίσει η Ολομέλεια ή όχι. Αυτό που κυριαρχεί είναι ότι η Ολομέλεια δεν μπορεί να αποφασίσει. Από εκεί και πέρα, στην επιτροπή θα δούμε τι μπορεί να προκύψει. Επομένως, κατά τη γνώμη μας δεν έχει νόημα αυτή η «αντεπίθεση» της Νέας Δημοκρατίας σήμερα και είναι για λόγους εντυπωσιασμού. Εμείς πάντως πολιτικά - γιατί αυτό είναι το θέμα, πολιτικό - είμαστε σταθεροί στο να πάει και πιο πίσω, αλλά τώρα, όπως έχουν διαμορφωθεί τα πράγματα, δεν έχει και κανένα νόημα αυτή η συζήτηση.
Ευχαριστούμε, κύριε Παφίλη. Κύριε Χήτα, έχετε τον λόγο ως Κοινοβουλευτικός Εκπρόσωπος της Ελληνικής Λύσης για ένα λεπτό.
Ευχαριστώ πολύ, κύριε Πρόεδρε. Έχει ενδιαφέρον το πώς ξεκινάει η κουβέντα πραγματικά και νομίζω ότι είναι και λίγο υποκριτικό από την πλευρά της Κυβέρνησης. Κοιτάξτε, εμείς είμαστε υπέρ οποιασδήποτε επιτροπής, σύνθεσης της εξεταστικής επιτροπής, είμαστε υπέρ όσο πίσω θέλουν να το πάνε, από όπου θέλουν να το τοποθετήσουν. Το ερώτημα που προκύπτει είναι γιατί δεν το κάνατε γραπτώς ή πιο επίσημα, τόσον χρόνο που είχαμε μπροστά μας να προετοιμαστούμε για τη σημερινή ημέρα. Άρα αυτό τι δηλώνει; Δηλώνει μια υποκριτική στάση από την πλευρά σας. Εκτός εάν είστε σε αναζήτηση κάποιου άλλοθι, βάλτε μια αγγελία, πείτε «Αναζητείται άλλοθι για να μην υπερψηφίσει η Νέα Δημοκρατία τη σημερινή σύσταση της εξεταστικής επιτροπής». Επειδή το θέμα της σημερινής συζήτησης είναι πάρα πολύ σοβαρό για τα μέσα ενημέρωσης, γιατί θεωρώ ότι στην πατρίδα μας δεν έχουμε βιώσει ποτέ ξανά τέτοιον έλεγχο των μέσων μαζικής ενημέρωσης, μην ευτελίζουμε τη συζήτηση, ακόμα δεν ξεκινήσαμε. Σαφώς και είμαστε υπέρ οποιασδήποτε σύστασης επιτροπής, για οποιοδήποτε χρονικό διάστημα, αλλά να κοιτάξουμε την ουσία και να μείνουμε στο ύψος των περιστάσεων. Λίγη σοβαρότητα, ιδίως από την πλευρά της Κυβέρνησης.
Ευχαριστούμε τον κ. Χήτα. Τον λόγο τώρα έχει ως Κοινοβουλευτικός Εκπρόσωπος για αυτήν την συγκεκριμένη παρέμβαση ο κ. Σκανδαλίδης εκ μέρους του Κινήματος Αλλαγής.
Κύριε Πρόεδρε, πιστεύω ότι παρόμοιες πρακτικές προσβάλλουν τις λειτουργίες και τις διαδικασίες του Κοινοβουλίου και όλες τις δημοκρατικές αρχές που υπάρχουν και προσδιορίζουν τη λειτουργία των κομμάτων μέσα στο Κοινοβούλιο. Είναι μια πολιτική πρόταση που προσπαθεί να αφαιρέσει τη δυνατότητα από την Αντιπολίτευση να αξιοποιήσει τη δεύτερη ευκαιρία που θα της έδινε μια άλλη, με βάση το Σύνταγμα, δυνατότητα να κάνει εξεταστική επιτροπή και να μετατρέψει, αν θέλετε, την επιτροπή σήμερα σε πλειοψηφία απέναντι στην πρόταση του ΣΥΡΙΖΑ. Αυτά τα πράγματα, κύριε Θεοχάρη, είναι αστεία. Δυστυχώς είναι αστεία. Ελάτε στην επιτροπή που θα φτιάξει η Βουλή αν ψηφιστεί να πείτε τη γνώμη σας και να διευρύνετε το αντικείμενό της αν θέλετε, με ομόφωνη απόφαση της επιτροπής, που θα έχει τη συγκεκριμένη σύνθεση, για να συζητήσει τη συγκεκριμένη πρόταση για εξεταστική επιτροπή που κάνει ο ΣΥΡΙΖΑ. Τις πολιτικές μας απόψεις - μιας κι είναι πολιτική η συζήτηση - θα τις πούμε στη διάρκεια της σημερινής μέρας και ελπίζω στην επιτροπή να έχετε ακόμα τη διάθεση να φέρετε μια τέτοια πρόταση.
Θα δώσω τον λόγο στην κ. Μπακαδήμα ως Κοινοβουλευτικό Εκπρόσωπο του ΜέΡΑ25 για να μην υπάρχει κανένα παράπονο, μιας και δεν βλέπω εδώ τον κ. Γρηγοριάδη.
Σας ευχαριστώ πολύ, κύριε Πρόεδρε. Έρχεται ο κ. Γρηγοριάδης, αλλά θα τοποθετηθώ εγώ για να μην καθυστερήσουμε τη συζήτηση. Θεωρούμε κι εμείς πως θα πρέπει να γίνει διερεύνηση σε βάθος. Το είπαμε εξαρχής. Αλλά δεν μπορούμε να μην πούμε ότι σήμερα η κίνηση της Νέας Δημοκρατίας είναι ξεκάθαρα μια κίνηση εντυπωσιασμού. Σαφέστατα θα πρέπει να διερευνηθούν διαχρονικά οι ευθύνες, αλλά δεν είναι η ώρα ούτε η στιγμή να προσπαθεί η Κυβέρνηση, για μια ακόμη φορά, να αποπροσανατολίσει. Ας ξεκινήσει η συζήτηση και από κει και πέρα δείξτε το θάρρος να διευρύνετε τον χρόνο διερεύνησης. Ευχαριστώ.
Ευχαριστούμε την κ. Μπακαδήμα εκ μέρους του ΜέΡΑ25. Τον λόγο έχει ο τέως Πρόεδρος της Βουλής κ. Βούτσης για το ίδιο θέμα.
Κύριε Πρόεδρε, κυρίες και κύριοι συνάδελφοι, στη Διάσκεψη των Προέδρων όπου συζητήθηκε το πώς θα γίνει η σημερινή διαδικασία, συζητήθηκαν λεπτομερώς τα ζητήματα, και επί της ουσίας, και διευκρινίστηκαν απολύτως, έτσι ώστε η ημερήσια διάταξη η οποία ήρθε σήμερα να είναι αυτή και να μην είναι κάποια άλλη. Αυτή είναι η διαδικαστική πλευρά του ζητήματος και είναι απολύτως καθαρή. Βεβαίως έχει δικαίωμα η Νέα Δημοκρατία στην Ολομέλεια να επαναφέρει ενδεχομένως το ζήτημα. Εγώ θέλω να προσθέσω ένα πολιτικό στίγμα στην όλη συζήτηση που γίνεται τώρα, τη διαδικαστική, και αφορά στο εξής. Είναι προφανές ότι η πρόταση την οποία κάνει ο κ. Θεοχάρης αποσκοπεί στην απονεύρωση στην ουσία της, της πρότασης για εξεταστική επιτροπή, η οποία έχει γίνει από πλευράς της Αξιωματικής Αντιπολίτευσης. Διότι η πρόταση αυτή γίνεται ακριβώς επειδή είμαστε μέσα στη διετία της πανδημίας και των ειδικών συνθηκών περιστολής δικαιωμάτων, συστολής και περιστολής του δημόσιου χώρου, της δημόσιας σφαίρας. Είναι μια ειδική φάση και συγκυρία που βρέθηκε η χώρα, κυβερνήθηκε με πράξη νομοθετικού περιεχομένου, που αφορούν στα ζητήματα που συζητάμε. Δεν πρόκειται για μια ημερίδα σε σχέση με τις σχέσεις που αναπτύσσονται διαχρονικά του πολιτικού συστήματος, με τα μέσα μαζικής ενημέρωσης, με τις δημοσκοπήσεις, με τον δημόσιο λόγο. Ακριβώς λοιπόν επί της ουσίας η πρόταση η οποία γίνεται και στην οποία κατατείνει η πρόταση του κ. Θεοχάρη είναι να χαθεί η μπάλα - επιτρέψτε μου αυτήν την έκφραση - να φύγουμε από το ζήτημα της ιδιαίτερης ιστορικής συγκυρίας, μέσα στην οποία αναπτύχθηκαν αυτές οι πολύ άσχημες πρακτικές από πλευράς της Κυβέρνησης και να γίνει μια θεωρητική, φιλοσοφική, διαχρονική συζήτηση, την οποία προφανώς κανείς δεν απαγορεύει και από την οποία κανείς δεν πρόκειται να αποστεί. Άρα λοιπόν πρόκειται περί πολιτικής παρέμβασης, ακριβώς για να απονευρωθεί και να απονομιμοποιηθεί ίσως η πρόταση της Αξιωματικής Αντιπολίτευσης και ως εκ τούτου είναι απολύτως απαράδεκτη. Επαναλαμβάνω ότι αυτή η συζήτηση επανελήφθη, παρόντος και του αξιότιμου Προέδρου της Βουλής κ. Τασούλα, ο οποίος είναι και εδώ παρών, και καταλήξαμε στη σημερινή ημερήσια διάταξη. Ευχαριστώ.
Κι εμείς ευχαριστούμε, κύριε Βούτση. Κύριε Θεοχάρη, έχετε τον λόγο μόνο με την παράκληση να μην ανοίξουμε νέο κύκλο, θα σας παρακαλέσω θερμά.
Για τριάντα δευτερόλεπτα μόνο, κύριε Πρόεδρε, ακριβώς επειδή το θέμα τέθηκε σε πολύ ουσιαστικές διαστάσεις και προσπάθησαν κάποιοι να το παρουσιάσουν ως κάτι διαφορετικό από ό,τι είναι. Η παρέμβασή μου νομίζω δικαιώθηκε από τις ίδιες τις τοποθετήσεις των Κοινοβουλευτικών Εκπροσώπων. Ξεκαθάρισαν πλήρως οι θέσεις όλων σχεδόν των κομμάτων, με την εξαίρεση του Κινήματος Αλλαγής, το οποίο όμως έχει βγάλει ανακοίνωση ότι συμφωνεί με τη διεύρυνση του χρόνου της εξέτασης και συνεπώς έχει μια ξεκάθαρη θέση. Ελπίζω να τη δει και ο κ. Σκανδαλίδης και να την υιοθετήσει.
Τι λαθροχειρία είναι αυτή!
Δεν υπάρχει καμμία λαθροχειρία! Μην εκνευρίζεστε!
Ηρεμήστε, καθένας εκφράζεται, αλλά δεν υπήρξαν αντιδράσεις νωρίτερα. Ολοκληρώστε παρακαλώ, κύριε Θεοχάρη.
Καταλαβαίνω ότι πονάει η συζήτηση. Πήρα μόνο τον λόγο για να τοποθετηθώ για δύο φράσεις του τέως Προέδρου της Βουλής, τον οποίο σέβομαι και τιμώ, και του Κοινοβουλευτικού Εκπροσώπου του ΣΥΡΙΖΑ. Από τις τοποθετήσεις είναι προφανές ότι φάνηκε η απομόνωση του ΣΥΡΙΖΑ και αυτός είναι ο λόγος, αγαπητοί συνάδελφοι, που τους οδήγησε σε τέτοιες τοποθετήσεις. [[Θόρυβος από την πτέρυγα του ΣΥΡΙΖΑ]] Αυτός είναι ο λόγος. Απονεύρωση, κύριε Πρόεδρε, είναι η συρρίκνωση των δυνατοτήτων μιας επιτροπής, απονεύρωση είναι η μείωση του χρόνου που εξετάζει τα ζητήματα, απονεύρωση είναι η λήψη του ζητουμένου, η εντολή να προκαταβάλει και το πόρισμα, και όχι αυτό που ζητάει η Κοινοβουλευτική Ομάδα της Νέας Δημοκρατίας. Είναι μια ουσιαστική συζήτηση και νομίζω πια όλες οι μάσκες έχουν πέσει και έχουν τοποθετηθεί όλοι όπως πρέπει και τα καταγράφει ο ελληνικός λαός.
Μετά από αυτόν τον διάλογο μπαίνουμε στη διαδικασία που προβλέπει η ημερήσια διάταξη και καλώ στο Βήμα τον κ. Γεώργιο Κατρούγκαλο από την Κοινοβουλευτική Ομάδα του ΣΥΡΙΖΑ - Προοδευτική Συμμαχία. Κύριε Κατρούγκαλε, έχετε τον λόγο.
Σας ευχαριστώ, κύριε Πρόεδρε. Είναι ιστορική η σημερινή συνεδρίαση γιατί ενεργοποιούμε μια διάταξη του Συντάγματος μετά την αναθεώρησή του στην οποία η πλειοψηφία της αναθεωρητικής Βουλής της Νέας Δημοκρατίας προσχώρησε στην πρόταση της προτείνουσας Βουλής, πλειοψηφίας ΣΥΡΙΖΑ.
Τι είναι αυτά που λέτε;
Η δυσανεξία στην αλήθεια είναι ένα πρόβλημα που φαίνεται να έχει τελευταία η παράταξή σας. [[Χειροκροτήματα από την πτέρυγα του ΣΥΡΙΖΑ]] Φοβάται η Νέα Δημοκρατία και ακριβώς γι' αυτόν τον λόγο είχαμε την αρχική αυτή τοποθέτηση από τον κ. Θεοχάρη, που μόνο διαδικαστική δεν ήταν. Ο κ. Τασούλας και ο κ. Τζαβάρας υποστηρίζοντας την πρόταση για την αναθεώρηση του άρθρου 68 παράγραφος 2 την είχαν παρουσιάσει στην ορθή της διάσταση ως ένα προωθημένο μέσο κοινοβουλευτικού ελέγχου που ενισχύει τη δυνατότητα της μειοψηφίας να ελέγχει την Κυβέρνηση. Τι μας λέει η Νέα Δημοκρατία; Ότι ο ελεγχόμενος πρέπει να πει στον ελεγκτή πώς θα ασκήσει τον έλεγχό του, ακριβώς γιατί φοβάται, γιατί έχει δυσανεξία στην αλήθεια. Και δεν φαίνεται αυτό μόνο από την προσπάθειά της να υπονομεύσει τη συζήτηση επί της ουσίας της πρότασης για την εξεταστική επιτροπή. Έχει έρθει στη Βουλή μηνυτήρια αναφορά σαράντα οκτώ προσώπων, δημοσιογράφων, καθηγητών πανεπιστημίων, καλλιτεχνών για κακουργηματική απιστία σε βάρος των κ.κ. Πέτσα και Σκυλακάκη για το ίδιο θέμα, η οποία δεν έρχεται να συζητηθεί. Τι συμπέρασμα λοιπόν μπορούμε να συνάγουμε από αυτήν τη συμπεριφορά; Ότι η Νέα Δημοκρατία φοβάται εξέλιξη ανάλογη με αυτήν της υπόθεσης Κουρτς, με αυτήν της «υπόθεσης 2000» Νετανιάχου, όπου ο πρώην Πρωθυπουργός του Ισραήλ παραπέμπεται γιατί έδειξε προτίμηση σε συγκεκριμένο δημοσιογραφικό συγκρότημα σε σχέση με ένα άλλο. Εγώ δεν θα μιλήσω για λίστα Πέτσα γιατί δεν είναι λίστα Πέτσα, είναι λίστα Μητσοτάκη. Πρόκειται για μια πρωτοφανή επιχείρηση χειραγώγησης του Τύπου με έναν διπλό σκοπό: αφ' ενός να χτιστεί ένα προφίλ για τον Πρωθυπουργό με εκφράσεις των οποίων η φαιδρότητα δεν έχει προηγούμενο στην πολιτική μας ιστορία. Από τα καλοπληρωμένα και χειραγωγούμενα μέσα έχει ονομαστεί ο Πρωθυπουργός τσιτάχ, αστερισμός, Τσώρτσιλ, Κένεντι, Μωυσής. Η δεύτερη σκοπιμότητα είναι προφανής fake news, τα οποία παράγονται σε αφθονία από την Κυβέρνηση, να μην ελέγχονται και να περνούν ως αλήθειες. Το τελευταίο από τον τομέα μου, της εξωτερικής πολιτικής, ήταν το χθεσινό του Κυβερνητικού Εκπροσώπου επ' ευκαιρία της συμμετοχής του κ. Μητσοτάκη σε διάσκεψη για τη Λιβύη ότι τάχα είναι η πρώτη φορά που γίνεται κάτι τέτοιο ενώ ο Αλέξης Τσίπρας ως Πρωθυπουργός είχε συμμετάσχει το 2018, και είναι πασίγνωστο αυτό, σε αντίστοιχη σύσκεψη για τη Διεθνή Σύνοδο για τη Λιβύη στο Παλέρμο. Δύο σκέλη έχει η πρότασή μας. Το ένα αφορά αυτήν την πρόταση διερεύνησης της «λίστας Μητσοτάκη - Πέτσα», που όσο να πάτε και στο παρελθόν δεν έχει προηγούμενο στην κοινοβουλευτική μας ιστορία. Χρήματα πήραν μέσα που έκλεισαν ή που δεν υπάρχουν. Ενδεικτικά ο ραδιοφωνικός σταθμός «ΒΗΜΑ FM», ο οποίος δεν είχε πρόγραμμα πια, χρηματοδοτήθηκε. Συνολικά διακόσιοι τριάντα εννέα ιστότοποι έλαβαν χρήματα ενώ δεν περιλαμβάνονταν στο Μητρώο Online των μέσων μαζικής ενημέρωσης που έχει συσταθεί ακριβώς γι' αυτόν τον λόγο, για να υπάρχει διαφάνεια ως προς τη δυνατότητα χρηματοδότησης αυτών των μέσων. Υπήρχαν περιπτώσεις πρωτοφανούς φαιδρότητας. Χρηματοδοτήθηκε το site EnLefko.gr, που είναι ιστότοπος καταστήματος λευκών ειδών, ρούχων γιατί παρεξηγήθηκε ως τάχα ιστότοπος του ομώνυμου ραδιοφωνικού σταθμού «En Lefko». Δεν είναι όμως το κύριο το ζήτημα αυτό φαιδρότητας, που θα μπορούσε να πει κανείς ότι είναι θέμα ανικανότητας. Υπήρξε μια προφανής πολιτική σκοπιμότητα ενίσχυσης εκείνων των σταθμών που, κατά την αντίληψη της Κυβέρνησης, μπορούσαν να χειραγωγηθούν. Για παράδειγμα γιατί να χρηματοδοτηθούν δύο σελίδες του κ. Μένιου Φουρθιώτη, οι οποίες δεν είχαν καν ενημέρωση - μάλιστα σε μία από αυτές η ενημέρωση έγινε αναδρομικά για να μη φαίνεται εντελώς κέλυφος το site - και να μην χρηματοδοτηθεί καθόλου το site, ας πούμε, ενός δημοσιογράφου όπως ο κ. Σεραφείμ Κοτρώτσος; Χτυπητή περίπτωση παρόμοιας αναντιστοιχίας χρηματοδότησης με εμβέλεια του μέσου είναι η «Εφημερίδα των Συντακτών». Έλαβε 30.000 ευρώ για την έντυπη μορφή της και μόλις 10.000 ευρώ για την ιστοσελίδα της ενώ μια άλλη ιδιαίτερα φιλική προς την Κυβέρνηση εφημερίδα που έχει αντίστοιχο ιστότοπο, ο «ΦΙΛΕΛΕΥΘΕΡΟΣ», έλαβε 60.000 για την εφημερίδα και 120.000 ευρώ για την ιστοσελίδα. Η χρηματοδότηση αυτή φυσικά δεν διασώζει μέσα που δεν έχουν απήχηση. Ο «ΦΙΛΕΛΕΥΘΕΡΟΣ» έκλεισε μετά τη χρηματοδότηση αυτή. [[Χειροκροτήματα από την πτέρυγα του ΣΥΡΙΖΑ]] Και έχουμε και άλλες περιπτώσεις χρηματοδότησης επιχειρήσεων που βρίσκονταν στη φάση πτώχευσης. Ουσιαστικά δηλαδή δημόσιο χρήμα δόθηκε σε έναν πίθο Δαναΐδων. Έχει υπολογιστεί ότι μόνο 1% της χρηματοδότησης δόθηκε σε μέσα της αντιπολίτευσης. Και ακριβώς επειδή δεν υπήρχε δυνατότητα ορθολογικής στήριξης του τρόπου διανομής των χρημάτων, ο κ. Πέτσας αρνήθηκε να μας δηλώσει τα κριτήρια βάσει των οποίων δόθηκαν τα χρήματα αυτά, λέγοντας ότι αυτό το ανέλαβε ιδιωτική εταιρεία, η οποία εξασφάλισε την πλούσια αυτή διανομή στους ημετέρους. Μάλιστα στη μοναδική προσπάθεια στην οποία προσπάθησε να εξηγήσει γιατί δεν δόθηκαν χρήματα στην εφημερίδα «DOCUMENTO» ουσιαστικά συνομολόγησε αυτά που λέω, ότι για λόγους γραμμής της εφημερίδας, επειδή δεν συμφωνούσε με την Κυβέρνηση, δεν χρηματοδοτήθηκε η εφημερίδα. Τι είπε επί λέξει; «Μπορεί να συμμετέχει σε μια καμπάνια που έχει βασικό της σύνθημα το «Μένουμε Σπίτι» μια εφημερίδα ή ένα μέσο που χαρακτηρίζει αυτό το σλόγκαν «μένουμε ταπί»»; Με άλλα λόγια η εφημερίδα τιμωρήθηκε, επειδή είχε διαφορετική άποψη από την Κυβέρνηση. Γι' αυτόν τον λόγο - και θα καταθέσω στα Πρακτικά τις αντίστοιχες δηλώσεις - δεν έχουμε μόνο καταγγελία από την Ένωση Συντακτών της σχετικής πρακτικής. Έχουμε, και δυστυχώς εκτέθηκε και η χώρα από τις ενέργειες σας, κύριοι της Κυβέρνησης, πολλές καταγγελίες από τα αρμόδια όργανα των δημοσιογραφικών διεθνών ενώσεων, του Συμβουλίου της Ευρώπης και της Ευρωπαϊκής Ένωσης. Οι «Δημοσιογράφοι χωρίς Σύνορα», οι οποίοι έχουν την ευθύνη για το Index, για τον κατάλογο της ελευθερίας του Τύπου διεθνώς, όχι απλώς υποβάθμισαν τη χώρα κατά πέντε θέσεις, αλλά εξηγούν γιατί έγινε αυτή η υποβάθμιση: «Επικίνδυνο κοκτέιλ για την ελευθερία του Τύπου. Η συντηρητική Κυβέρνηση του Κυριάκου Μητσοτάκη επιχείρησε άμεσα ή έμμεσα να ελέγξει στενά τη ροή πληροφοριών στο πλαίσιο των προσπαθειών της να αντιμετωπίσει την πανδημία του κορωνοϊού και την προσφυγική κρίση». Δεν είναι ΣΥΡΙΖΑ, δεν είναι «DOCUMENTO», δεν είναι «ΑΥΓΗ», δεν είναι «Εφημερίδα των Συντακτών». Είναι η διεθνής οργάνωση η οποία έχει ως αποστολή την περιφρούρηση της ελευθερίας του Τύπου. Το Συμβούλιο της Ευρώπης τώρα και ο φορέας για την αντίστοιχη διαδικασία, το Διεθνές Ινστιτούτο IPI: «Αντί να βασίζονται στις αρχές της αντικειμενικότητας και της δίκαιης μεταχείρισης φαίνεται ότι τα κριτήρια με τα οποία επιλέχθηκαν ποια μέσα θα λάβουν την κρατική χρηματοδότηση την περίοδο της πανδημίας του κορωνοϊού ήταν στην καλύτερη περίπτωση αυθαίρετα και στη χειρότερη στόχευαν να τιμωρήσουν τα μέσα που μεταδίδουν ειδήσεις που δεν κολακεύουν την Κυβέρνηση». Επειδή ο χρόνος τελειώνει, ανάλογες τοποθετήσεις είχαμε και από την αρμόδια Επίτροπο της Ευρωπαϊκής Ένωσης Βιέρα Γιούροβα σε σχετική ερώτηση του Ευρωβουλευτή κ. Κούλογλου. Περνάω στο δεύτερο σκέλος της πρότασής μας. Αφορά τις δημοσκοπήσεις. Εμείς δεν στρεφόμαστε κατά των εταιρειών των δημοσκοπήσεων, γενικότερα. Θέλουμε, όμως, να εφαρμόζεται ο νόμος. Είναι χαρακτηριστικό ότι η διαδικασία αυτορρύθμισης που προβλέπει ο νόμος του 2007, μια αστική μη κερδοσκοπική εταιρεία, στην οποία συμμετέχουν οι ίδιες οι εταιρείες υποτίθεται ότι διενεργεί τον έλεγχο. O νόμος έμεινε κενό γράμμα. Δεν έχουμε ούτε μία περίπτωση ενεργοποίησης αυτής της ρύθμισης. Γι' αυτό, ζητήσαμε από την Επιτροπή Θεσμών να εξεταστεί μία περίπτωση δημοσκόπησης, η οποία αντέφασκε έντονα με πρόσφατη, τότε, αντίθετη δημοσκόπηση του «ΕΥΡΩΒΑΡΟΜΕΤΡΟΥ» και για την οποία είχαμε και αμφιβολίες για το εάν καν έγινε. Δεν είμαστε οι μόνοι οι οποίοι έχουν πρόβλημα με το κατά πόσο η εταιρεία αυτή λειτουργεί σύμφωνα με τις νόμιμες διαδικασίες, αλλά και τις τεχνικές, που πρέπει να ακολουθούν οι εταιρείες δημοσκοπήσεων. Και το ΚΙΝΑΛ έχει διατυπώσει παρόμοιες αμφιβολίες. Και υπήρχε μία ανοίκεια επίθεση του εκπροσώπου της εταιρείας «OPINION», λίγες ημέρες πριν από τον θάνατο της αείμνηστης Φώφης Γεννηματά, που χαρακτήριζε την κριτική της αναληθή, ασυνάρτητη, που είναι φοβερό ότι προσπαθεί να λογοκρίνει, να δυσφημίσει και να εξοντώσει μία εταιρεία. Κύριοι της Νέας Δημοκρατίας, αντίθετα με όσα είπε ο Κοινοβουλευτικός Εκπρόσωπος, η πρότασή μας θέλει να εξεταστεί αυτή η περίπτωση, για να δούμε πράγματι αν εφαρμόζεται ο νόμος, αλλά από την άλλη, επιτρέπει απεριόριστα προς τα πίσω εφόσον αποφασιστεί αυτό από την επιτροπή, να εξεταστούν και πριν από το 2015, όπως ζητάει το ΚΚΕ, όπως ζητάει το Κίνημα Αλλαγής και δεν έχουμε καμμία αντίρρηση. Η διατύπωση είναι σαφής, να διερευνηθεί η περίπτωση της «OPINION POLL» εισαγωγικά, καθώς και η τυχόν ύπαρξη άλλων δημοσκοπικών εταιρειών, των οποίων οι ιδιοκτήτες διατηρούν παράλληλη δραστηριότητα μέσω της οποίας άμεσα ή έμμεσα λαμβάνουν χρηματοδότηση από το ελληνικό δημόσιο και τον ευρύτερο δημόσιο τομέα. Δημοσκοπήσεις πρέπει να γίνονται. Ο αριθμός των δημοσκοπήσεων ανά εβδομάδα που γίνονται στην Ελλάδα δεν έχει προηγούμενο στην Ευρώπη ή σε άλλα μέρη του κόσμου. Πρέπει η Βουλή να εξετάσει τον τρόπο με τον οποίο διενεργούνται οι δημοσκοπήσεις αυτές, εάν δείχνουν πρόθεση χειραγώγησης. Είναι ζήτημα δημοκρατίας. Ολοκληρώνοντας, αγαπητοί συνάδελφοι της Νέας Δημοκρατίας, νομίζω ότι ο φόβος σας δείχνει ακριβώς την απροθυμία και τη δυσανεξία σας να γίνει πραγματικός έλεγχος, να χυθεί φως στο πώς επιχειρεί η εξουσία να αδρανοποιήσει και να ευνουχίσει μια άλλη εξουσία, την τέταρτη, του Τύπου. Δυστυχώς, φαίνεται ότι δεν είστε μόνο επικίνδυνοι για τον τόπο στα μέτωπα της πανδημίας ή της οικονομίας, είστε επικίνδυνοι και στα θέματα της δημοκρατίας. Νομίζω ότι ήρθε η ώρα πια να φύγετε! Ευχαριστώ πολύ.
Και εμείς ευχαριστούμε τον κ. Κατρούγκαλο. Μέχρι να ετοιμαστεί υγειονομικά το Βήμα, να πω ότι ο χρόνος τον οποίο μίλησε ο κ. Κατρούγκαλος, δηλαδή δεκατριάμισι λεπτά, θα είναι ο ανώτατος χρόνος τον οποίο το Προεδρείο θα δώσει ως δυνατότητα ομιλίας και στους υπόλοιπους εκ των πρώτων ομιλητών που έχουν το δεκάλεπτο. Ο κ. Καιρίδης έχει τον λόγο εκ μέρους της Κοινοβουλευτικής Ομάδας της Νέας Δημοκρατίας.
Σας ευχαριστώ, κύριε Πρόεδρε. Κυρίες και κύριοι συνάδελφοι, όσο και αν οι εκπρόσωποι του ΣΥΡΙΖΑ - τουλάχιστον οι δύο που μίλησαν ήδη - επιχειρούν να μας πείσουν γι' αυτό, η αλήθεια είναι ότι δεν βρισκόμαστε σήμερα εδώ ούτε για μια εταιρεία δημοσκοπήσεων, ούτε για την ενημερωτική καμπάνια της Κυβέρνησης για την πανδημία. Αγγίζει τα όρια του κωμικού να εγκαλείται η Κυβέρνηση ότι χρηματοδότησε μια εταιρεία για να εμφανιστεί πάνω από τον ΣΥΡΙΖΑ σε μια δημοσκόπηση, όταν όλες οι δημοσκοπήσεις όλων των εταιρειών σε όλη την περίοδο αναφοράς της πρότασης του ΣΥΡΙΖΑ συμφωνούν λίγο - πολύ στο ίδιο, δηλαδή τη διψήφια διαφορά υπέρ της Νέας Δημοκρατίας με την Αξιωματική Αντιπολίτευση. Εξίσου εκτός πολιτικής πραγματικότητας είναι και οι κατηγορίες για την ενημερωτική μας καμπάνια. Δεν θα μπω στην ουσία των εγκλήσεων του ΣΥΡΙΖΑ εναντίον μας, εναντίον μιας απολύτως πετυχημένης εκστρατείας που έσωσε ζωές και πέτυχε επιδόσεις πολύ πάνω από τον ευρωπαϊκό μέσο όρο και που παινεύτηκε από πολλούς εκπροσώπους του κλάδου των μέσων ενημέρωσης, καθώς συμπεριέλαβε πάνω από χίλια διακόσια μέσα ενημέρωσης σε όλη τη χώρα, χωρίς αποκλεισμούς, με διαφανή κριτήρια και σεβόμενοι την πρόβλεψη για διάθεση του 30% της δαπάνης στα περιφερειακά μέσα για πρώτη ίσως φορά. Κύριε Κατρούγκαλε, πράγματι δεν υπάρχει προηγούμενο με τη δική μας λίστα και τη δική μας πρακτική, διότι ποτέ στο παρελθόν - και σίγουρα όχι από σας - δεν δημοσιοποιήθηκε λίστα με κρατική διαφήμιση, το αποφύγατε σαν ο διάολος το λιβάνι! [[Χειροκροτήματα από την πτέρυγα της Νέας Δημοκρατίας]] Έχουν άλλωστε εξεταστεί και απαντηθεί κατ' επανάληψη αυτές οι εγκλήσεις στο πρόσφατο παρελθόν πέντε φορές - θυμίζω, πέντε φορές! - στο πλαίσιο του τακτικού κοινοβουλευτικού ελέγχου, αρκετές φορές στις συζητήσεις μεταξύ των Πολιτικών Αρχηγών και διεξοδικά με όλα τα στοιχεία στη συνεδρίαση της Επιτροπής Θεσμών και Διαφάνειας της Βουλής στις 10 Απριλίου του 2020. Άλλωστε, η ουσία των εγκλήσεων θα εξεταστεί εκ νέου και θα απαντηθεί με άνεση και πληρότητα, ακόμη και με την επανάληψη των στοιχείων που ήδη έχουν κατατεθεί στην εξεταστική επιτροπή αν συσταθεί. Το βασικό για μας εδώ είναι να κατανοήσουμε τους λόγους για τη σημερινή μας συζήτηση. Γιατί συζητάμε για ένα μη θέμα που έχουμε συζητήσει διεξοδικά μέσα και έξω από τη Βουλή και που σε μεγάλο βαθμό, όπως ήδη εξήγησα αγγίζει καταφανώς τα όρια του κωμικού και που σίγουρα, όπως θα εξηγήσω παρακάτω, δεν αφορά την ελληνική κοινωνία. Πιστεύω ότι βρισκόμαστε εδώ, κυρίες και κύριοι συνάδελφοι, για τρεις κυρίως λόγους. Ο πρώτος είναι θεσμικός και γι' αυτόν καταρχήν αξιέπαινος. Έχει κατά βάση να κάνει με την απόφαση της Νέας Δημοκρατίας να ενισχύσει τα δικαιώματα της μειοψηφίας και να διευρύνει τις δυνατότητες κοινοβουλευτικού ελέγχου σε βάρος της εκάστοτε Κυβέρνησης, ξεκινώντας από την παρούσα. [[Χειροκροτήματα από την πτέρυγα της Νέας Δημοκρατίας]] Θέλω να θυμίσω και σε σας, κύριε Κατρούγκαλε και στο Σώμα - γιατί επιχειρήθηκε μια λαθροχειρία που πραγματικά με εξέπληξε, διότι και ως συνταγματολόγος, αλλά και άνθρωπος που παρακολουθεί τα δρώμενα θα έπρεπε να είσαστε καλύτερα πληροφορημένος - νομίζω ότι οφείλεται περισσότερο σε αμέλεια παρά σε δόλο - ότι η σημερινή διαδικασία είναι πρωτόγνωρη και ενεργοποιείται για πρώτη φορά με βάση την πρόσφατη Αναθεώρηση του Συντάγματος που δίνει τη δυνατότητα στην Αντιπολίτευση με τα 2/5 των ψήφων της Βουλής να προχωρήσει στη συγκρότηση εξεταστικής επιτροπής δύο φορές κατά τη διάρκεια μιας κοινοβουλευτικής συνόδου. Θέλω, λοιπόν, να σας θυμίσω κύριοι συνάδελφοι ότι η εν λόγω αναθεώρηση αποτελούσε δική μας πρόταση που φέραμε κατά τη διάρκεια των εργασιών της προτείνουσας την αναθεώρηση Βουλής το 2018 και την οποία υποστηρίξαμε τότε - ο νυν Πρόεδρος της Βουλής, ο κ. Τασούλας ήταν ο εισηγητής της Αξιωματικής Αντιπολίτευσης της Νέας Δημοκρατίας - απέναντι στις λοιδορίες κάποιων, συμπεριλαμβανομένου για να σας θυμίσω, κύριε Κατρούγκαλε, του εισηγητή της τότε πλειοψηφίας του ΣΥΡΙΖΑ του κ. Δουζίνα, ο οποίος την ειρωνεύτηκε μαζί με όλες τις άλλες ως shopping list στα Πρακτικά της Βουλής για να μας θυμίζει τη γλώσσα της χώρας που δραστηριοποιείται. Εμείς επιμείναμε και τώρα ο ΣΥΡΙΖΑ επωφελείται απ' αυτό που τότε λοιδορούσε. Περάσαμε την πρότασή μας τότε και ψηφίσαμε ως πλειοψηφία πια την αλλαγή του άρθρου 68 παράγραφος 2 του Συντάγματος στην αναθεωρητική Βουλή που προέκυψε από τις εκλογές του Ιουλίου του 2019. Χάρη σε αυτή την πρωτοβουλία βρισκόμαστε σήμερα εδώ με την ψήφο της Πλειοψηφίας, αν δεν το καταλάβατε. Χωρίς την Πλειοψηφία δεν μπορούσε να περάσει στην αναθεωρητική Βουλή. Θέλω, λοιπόν, για την ιστορία να θυμίσω ότι η παράταξή μας έδωσε διαχρονικά τη μάχη για τη σχετική δυνατότητα της αντιπολίτευσης και ήδη από τη δεκαετία του '80, για να το θυμίσω σε κάποιους παλιούς εδώ από το ΚΙΝΑΛ. Στη σχετική συζήτηση τότε στα τέλη της δεκαετίας του '80, κύριε Σκανδαλίδη - θα το θυμάστε - η τότε επιστημονική κοινότητα των συνταγματολόγων διχάστηκε ως προς την ερμηνεία του άρθρου 68 του Συντάγματος, αν και επιφανή στελέχη - μέλη της συντάχθηκαν με την άποψη της Νέας Δημοκρατίας να μπορεί η μειοψηφία να ενεργοποιεί την πρόβλεψη. Εν τέλει επικράτησε η γνώμη της τότε κοινοβουλευτικής πλειοψηφίας του ΠΑΣΟΚ που φοβήθηκε και δεν κατέστη δυνατή η συγκρότηση εξεταστικής επιτροπής με πρόταση της Νέας Δημοκρατίας. Το αποτέλεσμα ήταν μέχρι σήμερα αυτό το ύψιστο εργαλείο κοινοβουλευτικού ελέγχου να ενεργοποιείται μόνο σε βάρος παρελθόντων και όχι τρεχουσών κυβερνητικών πλειοψηφιών. Με άλλα λόγια, όποτε συστάθηκαν εξεταστικές επιτροπές, συστάθηκαν ως επί το πλείστον με στόχο τον εκ των υστέρων κοινοβουλευτικό έλεγχο των πεπραγμένων προηγούμενων κυβερνήσεων. Σήμερα δίνουμε για πρώτη φορά τη δυνατότητα ελέγχου και της τρέχουσας κυβερνητικής Πλειοψηφίας από την Αντιπολίτευση και αποδεικνύουμε ότι εμείς, η παράταξη της Νέας Δημοκρατίας που θεμελίωσε τη Γ΄ Ελληνική Δημοκρατία, την καλύτερη, σταθερότερη και πιο συμπεριεκτική που γνώρισε ποτέ ο τόπος στην ιστορία του, παραμένει εγγυητής των θεσμών και της ενίσχυσής τους ξεκάθαρα, χωρίς κόλπα, τερτίπια ή αστερίσκους. Είμαστε συνεπείς με μια θέση που πρώτοι εμείς και για πολύ μεγάλο διάστημα μόνον εμείς είχαμε πάρει ήδη από τη δεκαετία του 1980. Κατά συνέπεια, η σημερινή συζήτηση και η σημερινή διαδικασία δεν θα μπορούσε να λάβει χώρα χωρίς τη δική μας πολιτική επιμονή και θεσμική συνέπεια και όλα αυτά σε αντιδιαστολή και απόλυτη αντίστιξη με όλη την αντιθεσμική συμπεριφορά του ΣΥΡΙΖΑ ιδίως στα χρόνια της διακυβέρνησής του μεταξύ του 2015 και του 2019, όταν συστηματικά και επανειλημμένα καταπατούνταν τα δικαιώματα της κοινοβουλευτικής μειοψηφίας, όπως πολύ συχνά καταγγείλαμε και εμείς και τα άλλα κόμματα της τότε αντιπολίτευσης. Ο δεύτερος λόγος για τον οποίο βρισκόμαστε σήμερα εδώ είναι η προφανής πολιτική αδυναμία και σύγχυση - θα έλεγα - του ΣΥΡΙΖΑ, η περιδίνηση του ΣΥΡΙΖΑ. Δεν υπάρχει καμμία αμφιβολία, κυρίες και κύριοι συνάδελφοι, ότι έχουμε να κάνουμε μ' ένα παράδοξο πρωτόγνωρο για τα σύγχρονα πολιτικά μας χρονικά. Η Κυβέρνηση αντί να φθείρεται, ενισχύεται. Η πολιτική της κυριαρχία, αντί να αποδυναμώνεται, διευρύνεται σε σχέση με το αποτέλεσμα των εκλογών του Ιουλίου του 2019. Πώς απαντά στο παράδοξο αυτό ο ΣΥΡΙΖΑ; Με μια στοιχειώδη αυτοκριτική; Με μια κατ' ελάχιστον προσαρμογή και συστοίχιση με τα πλειοψηφικά ρεύματα της ελληνικής κοινωνίας, μακριά από ιδεοληψίες που δεν συγκινούν και δεν παρακινούν παρά ελάχιστες και περιθωριακές μειοψηφίες; Η απάντηση είναι όχι. Ο ΣΥΡΙΖΑ αρνείται την αυτοκριτική και αντί για προσαρμογή, επιστρέφει στις ακρότητες του πρώιμου κυβερνητικού, αλλά και του προκυβερνητικού του παρελθόντος. Αντί να ενηλικιωθεί ως μεγάλη παράταξη που άσκησε εξουσία και φιλοδοξεί να την ασκήσει ξανά, παλιμπαιδίζει και επιστρέφει στις λαϊκίστικες ευκολίες με τις οποίες πορεύτηκε στο παρελθόν και έγινε ένα μεγάλο κόμμα, αλλά οι οποίες βρίσκονται σε αναντιστοιχία όχι μόνο με τις απαιτήσεις των καιρών, αλλά και με την ωρίμανση της ελληνικής κοινωνίας που προκάλεσε η κρίση που προηγήθηκε. Αυτή είναι η βασική πολιτική ουσία της σημερινής συζήτησης. Ο ΣΥΡΙΖΑ βρίσκεται σε αδυναμία και επιχειρεί μέσω της σκανδαλολογίας, όσο έωλη και συχνά κωμική και αν είναι, να βρει ένα υποκατάστατο για την αδυναμία των πολιτικών θέσεων και επιχειρημάτων του και συνολικά της αντιπολιτευτικής του τακτικής. Ποιος σκέφτηκε άραγε να επικεντρώσει την αντιπολιτευτική κριτική στις δημοσκοπήσεις μιας εταιρείας - ποιος, ποιος εγκέφαλος; - και να κατηγορήσει συλλήβδην τους Έλληνες δημοσιογράφους που δεν κάνουν τη δουλειά τους, την ώρα που σύμφωνα με τον ΣΥΡΙΖΑ υπάρχουν τόσα και τόσα προβλήματα; Στερούμενος ουσιαστικά θέσεων και προτάσεων πέρα από τις ανέξοδες καταγγελίες, ο ΣΥΡΙΖΑ επιλέγει ένα μη θέμα. Μοιάζει να πιστεύουν στον ΣΥΡΙΖΑ ότι έτσι είναι αν έτσι νομίζουν στην Αυστρία. Κανονικός Πιραντέλο. Άλλωστε η πρόταση του ΣΥΡΙΖΑ δεν αφήνει καμμία αμφιβολία. Εκκινεί με την αναφορά στον Σεμπάστιαν Κουρτς, προσφιλή στόχο εδώ και χρόνια του ΣΥΡΙΖΑ, που έτσι κι αλλιώς έχει επιλέξει να πορεύεται με αφέλειες και ιδεοληψίες, με θεούς και δαίμονες, με υπεραπλουστεύσεις, παρεξηγήσεις και προκλητική άγνοια του διεθνούς γίγνεσθαι. Αν δεν είχε παραιτηθεί δηλαδή ο Κουρτς, δεν θα είχατε καταθέσει την πρότασή σας; Κυρίες και κύριοι συνάδελφοι, οφείλω να ξεκαθαρίσω το αυτονόητο: Η στοχοποίηση των δημοσκοπήσεων δεν θα αλλάξει τις δημοσκοπήσεις. Η στοχοποίηση των μέσων ενημέρωσης δεν θα ανατάξει την πολιτική μοίρα του ΣΥΡΙΖΑ. Ο ελληνικός λαός δεν καταψήφισε την κυβέρνηση του ΣΥΡΙΖΑ τρεις φορές το '19 επειδή κάποιοι δημοσιογράφοι τον παραπλάνησαν, ούτε σήμερα μεγάλο μέρος των ίδιων των ψηφοφόρων του ΣΥΡΙΖΑ διαφωνούν με τις θέσεις του ΣΥΡΙΖΑ στην ελληνογαλλική συμφωνία, στη δημόσια ασφάλεια, στο μεταναστευτικό, σε τόσα θέματα επειδή κάποιοι δημοσιογράφοι δεν κάνουν καλά τη δουλειά τους. Τη δουλειά του δεν την κάνει καλά ο ΣΥΡΙΖΑ, όχι οι δημοσιογράφοι. Ο ελληνικός λαός δεν τρώει κουτόχορτο. [[Χειροκροτήματα από την πτέρυγα της Νέας Δημοκρατίας]] Υπάρχει, όμως, και ένας τρίτος ιδιαίτερα δυσάρεστος λόγος για τον οποίο βρισκόμαστε σήμερα εδώ που έχει να κάνει με την επαναλαμβανόμενη, συστηματική και ξεκάθαρη εχθροπάθεια του ΣΥΡΙΖΑ προς τα μέσα ενημέρωσης και τις δημοσκοπήσεις. Το κείμενο της πρότασης για σύσταση εξεταστικής επιτροπής είναι ακραία προσβλητικό για τους Έλληνες δημοσιογράφους, τους οποίους συλλήβδην χαρακτηρίζει ως υπόδουλους στην κυβερνητική εξουσία. Αυτή είναι μια βαθύτατα αντιδημοκρατική και επικίνδυνη αντίληψη στην οποία επανέρχεται ο ΣΥΡΙΖΑ θυμίζοντάς μας την απόπειρα εξωθεσμικής εκτροπής που επιχείρησε το 2016 με τον περίφημο διαγωνισμό για τις τηλεοπτικές άδειες, ο οποίος ευτυχώς ακυρώθηκε στο Συμβούλιο της Επικρατείας, τον πόλεμο που εξαπέλυσε εναντίον συγκεκριμένων μέσων ενημέρωσης και δημοσιογράφων, εναντίον των οποίων συλλήβδην λασπολόγησε, αλλά και μια σειρά από άλλου τύπου παρεμβάσεις που επανέλαβε κατά τη διάρκεια της θητείας του. Ο ΣΥΡΙΖΑ επιχειρεί μια χυδαιότητα. Ξέρει ότι τα μέσα ενημέρωσης και οι δημοσιογράφοι έχουν απαξιωθεί στα μάτια ενός μέρους της κοινής γνώμης και πως η στοχοποίησή τους «πουλάει». Σε μια κοινωνία που ένα μέρος της είναι επιρρεπές στη συνωμοσιολογία, ακόμα και με διακινδύνευση ανθρώπινων ζωών τώρα με την πανδημία - και το βλέπουμε αυτό - ο ΣΥΡΙΖΑ δεν διστάζει να συνωμοσιολογήσει και να σπεκουλάρει πάνω στην έλλειψη εμπιστοσύνης πολλών πολιτών προς τους θεσμούς. Δεν τον ενδιαφέρει ότι έτσι τροφοδοτεί έναν αφόρητο, ανορθολογικό λαϊκισμό, μια αντισυστημικότητα που δεν οδηγεί πουθενά παρά μόνο στη συλλήβδην απαξίωση του πολιτικού μας συστήματος που τροφοδοτεί και τις αντίστοιχες απολιτικές και αντιπολιτικές δυνάμεις στα άκρα, τις οποίες ταυτόχρονα αρέσκεται να καταγγέλλει, αλλά στην ουσία εξυπηρετεί. Από κοντά ακολουθεί και η μόνιμη επωδός του ΣΥΡΙΖΑ διά πάσα νόσο περί ακροδεξιάς διακυβέρνησης Μητσοτάκη. Παιδαριώδης επιχειρηματολογία παραιτημένων πολιτικών που αδυνατούν να κάνουν τη δύσκολη δουλειά. Και βέβαια δεν χρειάζεται να αναφερθώ στις δικές του δημοσκοπήσεις. Δεν θα το κάνω. Θα το κάνουν οι άλλοι συνάδελφοι. Τα παραλείπω όλα αυτά.
Ολοκληρώστε, κύριε συνάδελφε, για να τηρήσουμε τον κανόνα που είπαμε.
Με συγχωρείτε, κύριε Πρόεδρε, αλλά νόμιζα ότι έχω δώδεκα λεπτά. Εν πάση περιπτώσει, έχετε δίκιο. Ο Κυριάκος Μητσοτάκης έκανε μια πρόταση, την οποία φάνηκε να αποδέχθηκε ο Αλέξης Τσίπρας. Στη συνέχεια αλλάξατε γνώμη. Ο ΣΥΡΙΖΑ αρνήθηκε τη διερεύνηση της προ 2019 περιόδου. Τι φοβάται; Γιατί δεν θέλετε να τα εξετάσουμε και αυτά; Σε μια διαδικασία που δεν ευτελίζει τη συνταγματική δυνατότητα είναι πραγματικά κρίμα που χάνεται αυτή η ευκαιρία για μια ουσιαστικότερη συζήτηση για τη θεσμική θωράκιση της δημοκρατίας μας που είναι απαραίτητη ιδιαίτερα σήμερα με όλα αυτά που συμβαίνουν.
Τελευταία πρόταση, κύριε Καιρίδη.
Ακούστε τώρα, γιατί το ακούσαμε κι αυτό. Θέλω να απαντήσω στον κ. Ραγκούση, διότι έκανε μια πονηριά ο κ. Ραγκούσης. Από τη μια μας λέει ότι δεν υπάρχουν στοιχεία και αν υπήρχαν θα τα προτείναμε για να επεκταθεί η διερεύνηση, από την άλλη, αν προτείνουμε τη διερεύνηση, παραβιάζουμε τα δικαιώματα της μειοψηφίας, την ίδια ώρα που τα κόμματα της Αντιπολίτευσης με επίσημες ανακοινώσεις τους - να θυμίσω στον Κοινοβουλευτικό Εκπρόσωπο του ΚΙΝΑΛ - είναι υπέρ της επέκτασης, όπως μας είπε και το ΚΚΕ. Δηλαδή εδώ θα τρελαθούμε τελείως! Από τη μια αν το κάνουμε παραβιάζουμε τα δικαιώματα της Μειοψηφίας, από την άλλη δεν το κάνουμε γιατί δεν έχουμε στοιχεία.
Κύριε Καιρίδη, κλείστε γιατί με δυσκολεύετε πάρα πολύ.
Κλείνω, λοιπόν και λέω τούτο: Η Νέα Δημοκρατία θα καταψηφίσει την πρόταση του ΣΥΡΙΖΑ που στερείται περιεχομένου, αλλά θα λειτουργήσει θεσμικά, συντεταγμένα και με συνέπεια στην ιστορία της και στο γεγονός ότι αυτή πρότεινε αυτή τη διάταξη, προκειμένου να επιτρέψει στη Μειοψηφία να ασκήσει το δικαίωμά της και τα υπόλοιπα θα συζητηθούν διεξοδικά στην επιτροπή, όπου θα λάμψει η αλήθεια όσο κι αν κάποιοι δεν το θέλουν. Σας ευχαριστώ πάρα πολύ, κύριε Πρόεδρε.
Κύριε Πρόεδρε, θα ήθελα τον λόγο.
Όχι, κύριε Κατρούγκαλε, δεν μπορώ να σας δώσω τον λόγο. Δεν σας δίνω τον λόγο, μη σηκώνεστε.
Μα, δεν ακούσατε, κύριε Πρόεδρε.
Δεν σας δίνω τον λόγο, δεν δικαιούστε. Τον λόγο έχει ο κ. Βασίλειος Κεγκέρογλου, εκ μέρους της Κοινοβουλευτικής Ομάδας του Κινήματος Αλλαγής.
Κύριε Πρόεδρε, επί προσωπικού θέλω να τοποθετηθώ.
Επί προσωπικού, κύριε Πρόεδρε, θέλει τον λόγο.
Όχι δεν μπορώ να δώσω τον λόγο, κύριε Ραγκούση. Αν θέλατε εσείς ως Κοινοβουλευτικός Εκπρόσωπος. Παρακολουθώ τη διαδικασία. Κρίνω ότι προσωπικά θέματα δεν υπήρξαν για να δώσω τον λόγο. Δεν υπάρχει προσωπικό.
Υπήρξαν. Κύριε Πρόεδρε, να με ακούσετε.
Σας παρακαλώ, κύριε Κατρούγκαλε. Δεν σας δίνω τον λόγο.
Κύριε Πρόεδρε, είναι προσωπικό με την έννοια…
Δεν είναι καθόλου προσωπικό.
Να με ακούσετε, κύριε Πρόεδρε.
Διαβάστε το άρθρο 68 του Κανονισμού και θα δείτε ότι δεν υπάρχει προσωπικό. Η αναφορά σε θέματα του ονόματός σας δεν αποτελεί προσωπικό. Διαστρέβλωση ή ύβρις αν υπάρχει, υπάρχει προσωπικό.
Ακούστε με, δεν μιλάω για ύβρη. Δεν με εξύβρισε.
Κύριε Κεγκέρογλου, ξεκινήστε.
Δεν με εξύβρισε ο κ. Καιρίδης. Διαστρέβλωσε αυτά που είπα.
Δεν υπάρχει κανένα προσωπικό, κύριε Κατρούγκαλε. Επιτέλους! Καθίστε. Εγώ το λέω, δεν υπάρχει προσωπικό και το ξέρουν όλοι και το έχουν ακούσει όλοι στην Αίθουσα. Επιτέλους! Δεν σημαίνει ότι έχετε προσωπικό επειδή νομίζετε εσείς. Εγώ παρακολουθώ τη διαδικασία, την ακούω και ειλικρινά αν ζητήσω από δικούς σας συναδέλφους, ακόμα και από τον Κοινοβουλευτικό σας Εκπρόσωπο, αν διέκρινε προσωπικό θέμα, δεν θα βρει. Κύριε Κεγκέρογλου, έχετε τον λόγο.
Ευχαριστώ, κύριε Πρόεδρε. Συζητούμε για πρώτη φορά μετά την Αναθεώρηση του Συντάγματος πρόταση σύστασης εξεταστικής επιτροπής που αποτελεί πλέον, σύμφωνα με το άρθρο 68 παράγραφος 2 εδάφιο γ΄ και δικαίωμα της Αντιπολίτευσης και μπορεί να ασκηθεί μέχρι δύο φορές στη διάρκεια της κοινοβουλευτικής περιόδου. Ευθύς εξαρχής θέλω να καταστήσω σαφές ότι, πρώτον, θα ψηφίσουμε με το δικό μας σκεπτικό υπέρ της σύστασης εξεταστικής επιτροπής που προτείνει η Αξιωματική Αντιπολίτευση για τη διερεύνηση της επιχείρησης χειραγώγησης της κοινής γνώμης, τον ευτελισμό των θεσμών και την κατασπατάληση του δημόσιου χρήματος. Δεύτερον, θα ψηφίζαμε και την πρόταση που είχε προαναγγείλει η Νέα Δημοκρατία ότι θα κατέθετε και απορούμε σήμερα γιατί δεν είπε καμμία κουβέντα γιατί δεν την κατέθεσε τελικά για τη διεύρυνση του χρονικού διαστήματος. Τρίτον, θα είμαστε θετικοί στην επιτροπή εφόσον από τα πραγματικά περιστατικά προκύψει η ανάγκη διεύρυνσης των ορίων πάντα με απόφαση της Ολομέλειας. Και αυτή τη φορά το ερώτημα είναι προς τον ΣΥΡΙΖΑ: Συνεχίζει να ισχύει η δημόσια δήλωση στις 14 Οκτωβρίου ότι αποδέχεται αυτή τη διεύρυνση; Αυτό υπαγορεύεται από τη στάση μας - θετική - στην εξεταστική επιτροπή, από την πολιτική θέση που έχουμε διαμορφώσει τα τελευταία χρόνια «όλα στο φως», ψηφίζοντας ακόμα και εξεταστικές που αφορούν δικές μας περιόδους ή στελέχη μας, σε αντίθεση με τη Νέα Δημοκρατία όπως απέδειξε και σήμερα και ο ΣΥΡΙΖΑ, όπως έχει αποδειχθεί σε προηγούμενη εξέταση που αρνούνται τη διαφάνεια κρυπτόμενοι πίσω από γκρίζες δικαιολογίες. Έλεος πια με τους δυο σας! Στο θέμα των εξεταστικών και προανακριτικών επιτροπών δεν χωρούν πλέον τακτικισμοί, αλλά ξεκάθαρες τοποθετήσεις και ουσιαστικές διαδικασίες που θα ανατρέψουν την αντίληψη που έχει κυριαρχήσει και διαμορφωθεί στην ελληνική κοινωνία ότι γίνονται τις περισσότερες φορές για πολιτικούς λόγους και σκοπιμότητες και όχι αδίκως. Θυμίζω δύο περιπτώσεις: Την πολιτική δίωξη του Ανδρέα Παπανδρέου από την κυβέρνηση Κωνσταντίνου Μητσοτάκη και Συνασπισμού, αλλά ακόμα και την επιλογή της δίωξης δέκα πολιτικών αντιπάλων από τη συγκυβέρνηση Τσίπρα - Καμμένου. Στις σημερινές, όμως, συνθήκες κρίσεις με την πολύ χαμηλή εμπιστοσύνη των πολιτών στην πολιτική, όπως αποτυπώνεται και από την εμπιστοσύνη στον εμβολιασμό, δεν υπάρχουν περιθώρια στις πολιτικές δυνάμεις να αρνούνται τη διερεύνηση των πραγματικών δεδομένων και περιστατικών και την αποκάλυψη της αλήθειας ή την ολοκλήρωση της διερεύνησής της. Επισημαίνω ότι πολλές από τις προτάσεις για σύσταση εξεταστικών ή προανακριτικών επιτροπών, ανεξάρτητα από τη θεματολογία τους, έχουν ως κοινό παρονομαστή τη διερεύνηση γεγονότων ή ενδεχόμενα αδικήματα που σχετίζονται με την ενημέρωση των πολιτών και τον έλεγχό της. Είναι αναμφισβήτητο γεγονός ότι το αγαθό της ενημέρωσης των πολιτών επιχειρείται συχνά και από πολλές πλευρές και κέντρα να μετατραπεί σε μοχλό χειραγώγησης της κοινής γνώμης. Η σημασία των μέσων μαζικής ενημέρωσης στη διαμόρφωση της κοινής γνώμης αποτελεί καίριο θέμα συνυφασμένο με την ουσία και το περιεχόμενο της δημοκρατίας. Είναι κατά συνέπεια σοβαρό ζήτημα η προσπάθεια ελέγχου ή επηρεασμού των μέσων μαζικής ενημέρωσης και του ανθρώπινου δυναμικού τους, έμμεσα ή άμεσα, είτε με στημένες και μεθοδευμένες διαδικασίες και διαγωνισμούς είτε με αδιαφανείς αναθέσεις και επιχορηγήσεις χωρίς κριτήρια. Πλήττεται ευθέως η καρδιά του δημοκρατικού πολιτεύματος. Το έργο της μεροληψίας, της έλλειψης πολυφωνίας και της προσπάθεια χειραγώγησης της ενημέρωσης το έχουμε δει πολλές φορές να παίζεται και από διαφορετικές πλευρές. Το είδαμε με τον ΣΥΡΙΖΑ και την ενορχηστρωμένη προσπάθεια του να στήσει διαγωνισμό για τις άδειες των καναλιών και να χειραγωγήσει τις διαδικασίες με σκοπό τη δημιουργία κομματικού καναλιού, υπόθεση που μετά από απόφαση της Βουλής έχει πάρει έμμεσα - όλη αυτή η υπόθεση - τον δρόμο της δικαιοσύνης. Αλλά όχι μόνο. Ο τρόπος που διαχειρίστηκε ο ΣΥΡΙΖΑ τη δημόσια τηλεόραση με αποκλεισμούς δημοσιογράφων και παραγωγών δείχνει ότι πράγματι δεν είχε διαφάνεια και μεροληπτούσε. Το είδαμε και το βλέπουμε τώρα με τη Νέα Δημοκρατία που, με αφορμή την πανδημία, με αδιαφανείς διαδικασίες ανάθεσης διαφημιστικών εκστρατειών, μοίρασε κονδύλια με μεροληπτικό τρόπο, πλήττοντας κάθε έννοια δεοντολογίας και πλουραλισμού και σπαταλώντας το δημόσιο χρήμα. Σε όχι λίγες περιπτώσεις, αντί για την προβολή του αγαθού του εμβολίου και της ανάγκης του εμβολιασμού που ήταν και είναι αδήριτη ανάγκη, οι πολίτες βομβαρδίστηκαν και βομβαρδίζονται με την εξύμνηση του επιτελικού κράτους και των επιτελών του. Το είδαμε και το βλέπουμε ακόμα και σήμερα με τις δημοσκοπήσεις στη χώρα μας επί ΣΥΡΙΖΑ - θυμάστε τις περιβόητες δημοσκοπήσεις προεκλογικά - , αλλά και επί Νέας Δημοκρατίας. Δεν λείπουν οι περίεργες και επιστημονικά ατεκμηρίωτες ή και πειραγμένες δημοσκοπήσεις από λίγες - ευτυχώς - εταιρείες που αποδέχονται αυτόν τον ρόλο. Βομβαρδίζουν την κρίση των πολιτών και επιχειρούν να διαμορφώσουν την κοινή γνώμη υπέρ των φανερών ή μάλλον τις περισσότερες φορές των κρυφών εντολέων τους. ΣΥΡΙΖΑ και Νέα Δημοκρατία έχουν την ίδια αντίληψη τελικά για τη χειραγώγηση της ενημέρωσης αλλά χρησιμοποιούν διαφορετική μεθοδολογία και πρακτικές. Είναι οι δύο όψεις του ίδιου νομίσματος. Θυμόμαστε όλοι μέσα σε αυτή την Αίθουσα τη δημόσια συζήτηση και αντιπαράθεση για τη στήριξη των μέσων στην περίοδο της πανδημίας. Τη χαρακτηρίσαμε αναγκαία για την ενημέρωση των πολιτών, αλλά και για τη βιωσιμότητα των μέσων που επλήγησαν και αυτά από την πανδημία και βεβαίως - και κυρίως - για τη διατήρηση των θέσεων εργασίας. Ταυτόχρονα επιμείναμε στην αναγκαιότητα τήρησης κανόνων για τη χρηματοδότηση και την κατανομή της διαφήμισης με εφαρμογή κριτηρίων και απόλυτη διαφάνεια. Είχαμε προειδοποιήσει ότι η μη αποδοχή των προτάσεών μας θα οδηγήσει σε διαδικασίες διερεύνησης. Και είμαστε σήμερα εδώ, μετά από αυτά που κάνατε χωρίς διαφάνεια και κριτήρια. Το Κίνημα Αλλαγής θυμίζω για τη στήριξη, την ανεξαρτησία και τη χειραφέτηση των μέσων πρότεινε ως κριτήρια ενίσχυσης και χρηματοδότησης: Πρώτον, τηλεθέαση, ακροαματικότητα, κυκλοφορία, επισκεψιμότητα ανάλογα με το είδος του μέσου. Δεύτερον, πραγματικό αριθμό εργαζομένων. Τρίτον, εφαρμογή των διατάξεων για τα περιφερειακά μέσα. Και άλλα κριτήρια. Δεν εισακουστήκαμε. Η Κυβέρνηση επέμεινε στη σκοπιμότητα της διαμόρφωσης σχέσεων εξάρτησης με τα μέσα επικοινωνίας. Δεν την απέτρεψε ούτε το αρνητικότατο παράδειγμα της προηγούμενης κυβέρνησης, η οποία υποτίθεται ότι ξεκίνησε διαδικασίες για τη ρύθμιση του τηλεοπτικού πεδίου και είδαμε που κατέληξε. Δυστυχώς για τη Νέα Δημοκρατία υπάρχουν σοβαρές ενδείξεις για αδιαφανείς πράξεις χρηματοδότησης των μέσων μαζικής ενημέρωσης. Η κυβέρνηση ουδέποτε απάντησε για τον τρόπο που έγινε η χρηματοδότηση μέσω των διαφορετικών χρηματοδοτικών ποσών σε ερωτήματα που έχουν τεθεί στο Κοινοβούλιο, δημοσίως και θεσμικά. Έδωσε τις λίστες χωρίς τα αντίστοιχα ποσά. Γιατί, πώς, ποιοι και πόσα; Κόμματα αλλά και ενώσεις, δημοσιογραφικοί οργανισμοί από την Ελλάδα και την Ευρώπη έχουν θέσει τα ερωτήματα αλλά απαντήσεις δεν έχουν πάρει. Τα θέματα της πολιτικής διαφάνειας και της πολιτικής ακεραιότητας είναι κρίσιμα ζητήματα ιδιαίτερα σήμερα που οι πολίτες δυσπιστούν συνολικά απέναντι στο πολιτικό σύστημα, ευθέως απέναντι στην κυβέρνηση αλλά και για τα άλλα κόμματα. Το κλειστό και πελατειακό σύστημα διακυβέρνησης και λήψης αποφάσεων, που επανασυστήθηκε και ενισχύθηκε, έχει μετατρέψει ξανά τον πολίτη σε πελάτη. Γιατί μια μεγάλη αλλαγή που έγινε από το ΠΑΣΟΚ και τον Ανδρέα Παπανδρέου ήταν ότι τον Έλληνα που το μετεμφυλιακό κράτος και όχι μόνο είχε διαμορφώσει και θέσει στη θέση του πελάτη, τον μετέτρεψε πραγματικά σε πολίτη, με δικαιώματα και με διαδικασίες που μπορούσαν να τον βγάλουν από το περιθώριο που για πολλά χρόνια είχε πέσει. Το επιτελικό κράτος με άλλοθι την πανδημία φαίνεται ότι υπηρετεί πολλές φορές περισσότερο τους «ημέτερους» και τους λίγους και λιγότερο τους πολίτες και το δημόσιο συμφέρον. Τα φαινόμενα διαπλοκής μέρους της επιχειρηματικότητας με την εκτελεστική εξουσία και της τελευταίας με τα μέσα μαζικής ενημέρωσης πλήττουν το δημόσιο συμφέρον και πρέπει να αντιμετωπιστούν θεσμικά. Ένα σύγχρονο και ευνομούμενο κράτος, ευρωπαϊκό κράτος, θέτει κανόνες και λειτουργίες πλήρους διαφάνειας για την ενίσχυση του θετικού ρόλου των μέσων μαζικής ενημέρωσης, της πλουραλιστικής και αντικειμενικής ενημέρωσης. Το Κίνημα Αλλαγής δίνει καθημερινά τον αγώνα της ενημέρωσης του συγκροτημένου λόγου και της υπεύθυνης στάσης προς όφελος του λαού και της χώρας. Στηρίζουμε τον θεσμικό ρόλο των μέσων μαζικής ενημέρωσης που δεν θα ποδηγετούνται και τον αναντικατάστατο ρόλο των περιφερειακών και τοπικών μέσων. Παραμένουμε προσηλωμένοι στις αρχές του πλουραλισμού, της πολυφωνίας και της διαφάνειας αλλά και της αντικειμενικής ενημέρωσης. Άλλωστε το ΠΑΣΟΚ πρωτοστάτησε στη δημιουργία της ανεξάρτητης αρχής του Εθνικού Συμβουλίου Ραδιοτηλεόρασης το 1989 αλλά και της συνταγματικής κατοχύρωσης το 2001 και - θυμίζω - της επαναλειτουργίας του όταν είχε πάψει να λειτουργεί το τελευταίο διάστημα. Μόνο που χρειάζεται στήριξη - που δεν την έχουμε δει να δίδεται - προκειμένου να λειτουργήσει για να υπάρξει επιτέλους ισχυρό για τον ρόλο τον οποίο συνταγματικά έχει κατοχυρωθεί. Θεσμοθετήσαμε τη «ΔΙΑΥΓΕΙΑ», τους οικονομικούς εισαγγελείς, την αρχή καταπολέμησης ξεπλύματος μαύρου χρήματος και πλείστες άλλες ανεξάρτητες αρχές. Εμείς δεν διστάσαμε πρώτοι να «τιμωρήσουμε» ακόμα και στελέχη μας για τα οποία υπήρχαν ακόμη και υποψίες ή αποχρώσεις ενδείξεις ότι ενέχονται σε παράνομες πράξεις. Συμφωνήσαμε και πρωτοστατήσαμε στη δημιουργία εξεταστικών ή άλλων επιτροπών για τη διερεύνηση υποθέσεων. Νέα Δημοκρατία και ΣΥΡΙΖΑ ως κυβέρνηση δεν ακολουθήσατε τον μεταρρυθμιστικό δρόμο που εμείς ανοίξαμε. Επιλέξατε τη μέθοδο του ελέγχου των θεσμών και των λειτουργιών τους και τον περιορισμό της ελεύθερης και αμερόληπτης ενημέρωσης. Δυστυχώς και στο θέμα της διαφάνειας και της εξέτασης αρνείστε πεισματικά τη διερεύνηση υποθέσεων όταν αφορούν την περίοδό σας. Είναι απαράδεκτο αυτό να συνεχίζεται σήμερα, μάλιστα για τη Νέα Δημοκρατία που όταν η επιτροπή συσταθεί, θα έχει πλειοψηφία από την κυβερνητική πλειοψηφία. Δεν νοείται. Είναι απαράδεκτο. Η καταψήφιση μιας πρότασης δεν συνάδει με όλα όσα λέγατε όλη την ώρα. Είναι αυτονόητο, λοιπόν, ότι εμείς και εμμένουμε και θα αναδείξουμε τη θέση μας για την πλήρη διερεύνηση και διαλεύκανση κάθε υπόθεσης με εμπλοκή πολιτικού προσώπου ή κάθε υπόθεσης γενικότερα, ανεξαρτήτως κομματικής προέλευσης σύμφωνα με το Σύνταγμα και τους νόμους. Είναι αυτονόητο αυτό και για έναν ακόμη λόγο. Γιατί αυτό ακριβώς επιτάσσει το δημόσιο συμφέρον και η εντολή των πολιτών να διαφυλάξουμε τα συμφέροντά του. Η θέση μας «όλα στο φως» είναι σταθερή. Διαφάνεια παντού για τους πάντες. Αταλάντευτα και χωρίς εξαιρέσεις. Θα ψηφίσουμε την πρόταση για τη σύσταση εξεταστικής επιτροπής, όπως είπα και στην αρχή της τοποθέτησής μου. Και θεωρούμε ότι έπρεπε να το πράξουν όλα τα κόμματα, όπως και κάθε άλλη πρόταση που σχετίζεται με τη διαφάνεια και τη διαλεύκανση δημοσίων υποθέσεων και λειτουργιών. Είναι ο ένας τρόπος για να ανακτήσουμε την εμπιστοσύνη των πολιτών και να ενισχύσουμε τη δημοκρατία και την ποιότητά της. Ευχαριστώ.
Κι εμείς ευχαριστούμε τον κ. Κεγκέρογλου. Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Βουλευτής της Νέας Δημοκρατίας στην Α΄ Πειραιώς και Νήσων κ. Ιωάννης Μελάς ζητεί άδειας ολιγοήμερης απουσίας του στο εξωτερικό από 16 έως 18 Νοεμβρίου 2021. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο κ. Ιωάννης Γκιόκας εκ μέρους της Κοινοβουλευτικής Ομάδας του Κομμουνιστικού Κόμματος Ελλάδας.
Ευχαριστώ, κύριε Πρόεδρε. Από την πρώτη στιγμή που τέθηκε το ζήτημα της διερεύνησης των υποθέσεων της λίστας Πέτσα της εταιρείας δημοσκοπήσεων «Opinion Poll», το Κ.Κ.Ε. συμφώνησε στη σύσταση εξεταστικής επιτροπής αξιοποιώντας και την αντίστοιχη διάταξη του Συντάγματος που με βάση την τελευταία αναθεώρηση δίνει τη δυνατότητα σύστασης εξεταστικής επιτροπής από τη μειοψηφία. Αυτό φυσικά καθόλου δεν σημαίνει ότι έχουμε μεγάλες προσδοκίες ότι κάτι θετικό θα βγει από αυτή την επιτροπή, όπως δεν βγήκε και από άλλες αντίστοιχες επιτροπές στο παρελθόν. Γιατί αυτό που κάθε φορά συνήθως μένει από τις εξεταστικές επιτροπές είναι η ατέρμονες συνεδριάσεις, οι καυγάδες που προσφέρουν μπόλικη τροφή για αποπροσανατολισμό, πολιτικό κουτσομπολιό, σόου στις τηλεοράσεις και στο τέλος μένουν τα πορίσματα - σούπα που ουσιαστικά κουκουλώνουν υποθέσεις. Στην καλύτερη των περιπτώσεων μπορεί να αναδεικνύουν κάποια επιφανειακά ζητήματα. Πάντα, όμως, συγκαλύπτουν την ουσία της διαπλοκής που υπάρχει ανάμεσα στο πολιτικό σύστημα, τις κυβερνήσεις, τα αστικά κόμματα από τη μία και από την άλλη στα μεγάλα επιχειρηματικά συμφέροντα, μέρος, φυσικά, των οποίων είναι και οι μεγαλοϊδιοκτήτες των μέσων ενημέρωσης. Πολύ φοβόμαστε, για να μην πω ότι είμαστε σίγουροι, ότι το ίδιο σκηνικό θα επαναληφθεί και τώρα. Κι αυτό δεν το στηρίζουμε μόνο στο κακό προηγούμενο των εξεταστικών επιτροπών. Το στηρίζουμε και στη στάση που κράτησαν τα κόμματα και η Νέα Δημοκρατία και ο ΣΥΡΙΖΑ και τα άλλα κόμματα στη νομοθετική παρέμβαση που κατέθεσε το Κ.Κ.Ε. εδώ και ενάμιση χρόνο. Γιατί αυτό που ζητά σήμερα ο ΣΥΡΙΖΑ με την εξεταστική επιτροπή - με το οποίο συμφωνούμε - τη διερεύνηση, δηλαδή, της λίστας Πέτσα, το Κ.Κ.Ε. το είχε ζητήσει με νομοθετική του μάλιστα πρόταση, με τροπολογία, εδώ και ενάμιση χρόνο. Μια τροπολογία που έθετε το ζήτημα του ελέγχου της διαφημιστικής δαπάνης για την πανδημία, στο πλαίσιο της οποίας όπως όλοι γνωρίζουμε υπήρξαν και τραγελαφικές γνωστές καταστάσεις χρηματοδότησης ανύπαρκτων site και για την οποία φυσικά δαπάνη η Κυβέρνηση εξακολουθεί να μη δίνει λογαριασμό για τα κριτήρια, με βάση τα οποία έγινε αυτή η κατανομή. Ποια ήταν η τύχη αυτής της τροπολογίας που κατέθεσε το ΚΚΕ; Την απέρριψε και η Κυβέρνηση, όπως ήταν φυσικό και αναμενόμενο, την απέρριψε όμως και ο ΣΥΡΙΖΑ και όλα τα υπόλοιπα κόμματα. Και έχει μια σημασία να θυμίσουμε σήμερα, για να μάθει ο ελληνικός λαός, τι προέβλεπε αυτή η τροπολογία. Πρώτον, προέβλεπε ότι τα μηνύματα που αφορούν την προστασία της δημόσιας υγείας, την προστασία από σοβαρό κίνδυνο, απειλή, όπως είναι μια πανδημία δεν μπορούν σε καμμία περίπτωση αυτά τα μηνύματα να μεταδίδονται με όρους διαφημιστικής καμπάνιας επί πληρωμή. Σε όλες αυτές τις περιπτώσεις θα πρέπει τα μηνύματα να μεταδίδονται, να καταχωρίζονται ή να αναρτώνται ανάλογα με το μέσο υποχρεωτικά και εντελώς δωρεάν και αυτό να αφορά όλα τα μέσα. Δεύτερον, προέβλεπε ότι σε όλες τις άλλες περιπτώσεις, όπου χρειάζεται να υπάρχει διαφημιστική δαπάνη για την προβολή της δραστηριότητας Υπουργείων, εποπτευόμενων φορέων του δημοσίου και ευρύτερου δημοσίου τομέα, των πρώην ΔΕΚΟ, αυτή η διαφημιστική καμπάνια θα πρέπει να γίνεται με όρους πλήρους διαφάνειας, με αντικειμενικά κριτήρια, χωρίς απαράδεκτους αποκλεισμούς, χωρίς επιδότηση ανύπαρκτων μέσων, που διαμορφώνουν ένα καθεστώς συνδιαλλαγής. Τρίτον, προέβλεπε για να μην είναι ουσιαστικά στη διακριτική ευχέρεια της κάθε κυβέρνησης, ότι κάθε είδους διαφημιστική δαπάνη του δημοσίου θα πρέπει να δημοσιεύεται αναλυτικά ανά ποσό και ανά μέσο ενημέρωσης στην ιστοσελίδα της Γενικής Γραμματείας Ενημέρωσης και Επικοινωνίας, εντός δέκα ημερών και να παραδίδεται η σχετική κατάσταση στην αρμόδια Επιτροπή Θεσμών και Διαφάνειας της Βουλής. Τέταρτον, προέβλεπε για να καθίσταται ουσιαστικά εφαρμόσιμη η πιο πάνω ρύθμιση ότι αν δεν τηρηθούν οι παραπάνω όροι, τότε προβλέπεται η ακύρωση των σχετικών συμβάσεων και η αναζήτηση των ποσών που καταβλήθηκαν σε μέσα ενημέρωσης. Επιπλέον, η παράλειψη της δημοσιότητας καθώς και η αποφυγή αναζήτησης των παραπάνω ποσών σε περίπτωση ακύρωσης των σχετικών συμβάσεων, συνεπάγεται και τη δίωξη των υπαιτίων φυσικών προσώπων και την απειλή σε βάρος τους ποινής φυλάκισης. Τέλος, η τροπολογία προέβλεπε μέσα σε προθεσμία τριών μηνών την υποχρεωτική κατάθεση στοιχείων, ανατρέχοντας σε διάστημα δέκα ετών για να δούμε γι' αυτά τα δέκα έτη τουλάχιστον πού πήγαν, σε ποιο μέσο και με ποια κριτήρια τα χρήματα του ελληνικού λαού. Ποια ήταν η στάση όλων σας απέναντι σε αυτή την τροπολογία που κατέθεσε το ΚΚΕ; Τόσο η στάση της Κυβέρνησης, που δήθεν κόπτεται για να πάει πιο πίσω, λέει, η διερεύνηση αυτών των υποθέσεων όσο και η στάση του ΣΥΡΙΖΑ που έλεγε ότι κόπτεται για τον έλεγχο της λίστας Πέτσα; Με την τροπολογία του ΚΚΕ, το ζήτημα της λίστας Πέτσα λυνόταν νομοθετικά μέσα σε πέντε μέρες. Την απορρίψατε. Αυτή ήταν η στάση σας. Την απορρίψατε όλοι σας και, μάλιστα, την απορρίψατε δύο φορές, γιατί προφανώς υπήρχαν διατάξεις και προβλέψεις μέσα στην τροπολογία που ξεβόλευαν και τους μεν και τους δε. Οπότε τι επικράτησε στο τέλος; Η δικομματική πολιτική ομερτά. Αυτό επικράτησε στο τέλος, γιατί όλοι σας θέλετε να συντηρείται ένας αδιαφανής μηχανισμός σχέσεων και διαπλοκής με μέσα ενημέρωσης, γιατί όλοι σας θέλετε να υπάρχει ένας μηχανισμός χειραγώγησης του ελληνικού λαού και εξωραϊσμού της εκάστοτε κυβερνητικής πολιτικής. Γι' αυτόν τον λόγο και απορρίψατε τις προτάσεις του ΚΚΕ, απόλυτα λογικές και γι' αυτόν τον λόγο συντηρείται ένα διάτρητο και βολικό νομοθετικό πλαίσιο, είτε όσον αφορά τα μέσα μαζικής ενημέρωσης είτε όσον αφορά τις δημοσκοπικές εταιρείες, όπου και εκεί θα μπορούσαν να μπούνε αντίστοιχοι περιορισμοί και κανόνες ελέγχου. Είπε πριν ο κ. Κατρούγκαλος για το κενό που υπάρχει σε σχέση με τις δημοσκοπικές εταιρείες. Και πώς το κάλυψε η τετραετής διακυβέρνηση ΣΥΡΙΖΑ αυτό το κενό; Για ποιον λόγο, παραδείγματος χάριν, δεν θα μπορούσαν οι δημοσκοπήσεις - που γίνονται και πρέπει να γίνονται κατά παραγγελία του δημοσίου ή φορέων του δημοσίου τομέα - να γίνονται από πανεπιστημιακά ιδρύματα ή από ένα δημόσιο ερευνητικό κέντρο; Όχι, ούτε αυτά τα στοιχειώδη δεν μπορέσατε να λύσετε. Αυτό φυσικά δεν σημαίνει ότι το πρόβλημα λύνεται με νομοθετικά μέτρα, θεσμικά κ.ο.κ., άσχετα από το γεγονός ότι αρνείστε ακόμη και αυτά τα στοιχειώδη, για να έχετε ελεύθερο το πεδίο. Και δεν λύνεται γιατί το πρόβλημα είναι πολύ βαθύτερο και έχει σχέση με τη σύνθεση των αστικών κυβερνήσεων, του ίδιου του αστικού κράτους με τα διάφορα επιχειρηματικά συμφέροντα, κομμάτι των οποίων είναι φυσικά και τα μέσα μαζικής ενημέρωσης. Η Κυβέρνηση της Νέας Δημοκρατίας το έχει στην κυριολεξία απογειώσει. Πέρα από τις περιβόητες λίστες Πέτσα έφτασε στο σημείο εν μέσω πανδημίας με το δημόσιο σύστημα υγείας στο κόκκινο, με ελλείψεις προσωπικού, με τα σχολεία και τα μέσα μαζικής μεταφοράς σε ασφυξία να φέρνει νόμο, έναν χρόνο πριν, τον γνωστό νόμο Λιβάνιου, χαρίζοντας στους καναλάρχες μια ολόκληρη δόση από αυτή που έπρεπε να καταβάλουν. Από τη μία θεωρείτε πολυτέλεια τη στέρηση του δημόσιου συστήματος υγείας, σε μια περίοδο που τα αρνητικά ρεκόρ σπάνε το ένα μετά το άλλο, από την άλλη δεν θεωρείτε καθόλου πολυτέλεια να στηρίζονται καναλάρχες, μεγαλοεπιχειρηματίες, να στηρίζονται κλινικάρχες αντί να επιταχθεί ο ιδιωτικός τομέας της υγείας, για να ενταχθεί σε ένα συνολικό κρατικό σχέδιο που θα αφορά και την αντιμετώπιση της πανδημίας, αλλά και όλες τις άλλες ανάγκες που υπάρχουν, ασθένειες, θεραπείες, χειρουργεία, που μένουν πίσω αυτή την περίοδο με τραγικές συνέπειες για την υγεία του λαού. Και μάλιστα όλη αυτή η στήριξη είναι και καθόλα νόμιμη, γιατί με τους νόμους που έχετε ψηφίσει, όπως ήταν, παραδείγματος χάριν, ο νόμος για την ενοικίαση υπηρεσιών υγείας σε ιδιωτικές κλινικές, τότε αυτές οι υπηρεσίες αποζημιώνονται από το κράτος και μάλιστα αδρά. Αυτή, λοιπόν, η προκλητική στήριξη του κράτους στο κεφάλαιο είναι η άλλη όψη της αντιλαϊκής πολιτικής που τσακίζει μισθούς, ανάγκες και δικαιώματα και που για να επιβληθεί χρειάζεται και τον αυταρχισμό κάθε μορφής και κάθε είδους, τον αυταρχισμό της καταστολής, τον αυταρχισμό των απαγορεύσεων, αλλά και την ιδεολογική χειραγώγηση και τον μιντιακό αυταρχισμό των μέσων ενημέρωσης. Αυτό, δηλαδή, που ζούμε και σήμερα. Επί ημερών ΣΥΡΙΖΑ υπήρχαν παρόμοια φαινόμενα; Υπήρχαν, δηλαδή, φαινόμενα με αυτά που περιγράφονται στην πρόταση για την εξεταστική επιτροπή; Φυσικά και υπήρχαν. Και περίεργες δημοσκοπήσεις υπήρχαν και τροπολογίες για συγκεκριμένους επιχειρηματίες - μιντιάρχες υπήρχαν και μετατροπή της ΕΡΤ σε κυβερνητικό φερέφωνο υπήρχε με προπαγάνδα που δεν είχε να ζηλέψει τίποτα από την προπαγάνδα επί ημερών Νέας Δημοκρατίας. Και μη μας πείτε πάλι ότι βάλατε τάξη στο τοπίο των μέσων μαζικής ενημέρωσης, γιατί αυτό το τοπίο, το μιντιακό τοπίο του μιντιακού αυταρχισμού, έχει τη δική σας σφραγίδα και τη δική σας υπογραφή. Γιατί όταν ψηφιζόταν ο περιβόητος νόμος Παππά - είναι εδώ ο κ. Παππάς - και σας λέγαμε ότι δεν μπορεί να υπάρχει αντικειμενική ενημέρωση όταν αυτή είναι αποκλειστικά στα χέρια των μεγάλων επιχειρηματιών, εσείς τότε ως κυβέρνηση λέγατε «Τα κανάλια είναι σπορ για μεγάλα πορτοφόλια». Λουστείτε τα τώρα τα μεγάλα πορτοφόλια, όπως τα λουζόμαστε κι εμείς, όπως τα λούζεται και ο ελληνικός λαός. Γιατί αυτά τα μεγάλα πορτοφόλια καθορίζουν την ενημέρωση με βάση τα δικά τους συμφέροντα και δεν μπορεί να αποσπάται η ενημέρωση ως αγαθό και ως δικαίωμα όπως θα έπρεπε να είναι και όχι ως εμπόρευμα από το ποιος κατέχει και έχει την ιδιοκτησία αυτών των μέσων. Όπως, επίσης, όταν σας λέγαμε ότι δεν υπάρχουν ασφαλιστικές δικλίδες για να υπάρχει έστω και μια στοιχειώδης πολυφωνία στα μέσα ενημέρωσης, εσείς τι κάνατε; Ψηφίζατε μαζί με τη Νέα Δημοκρατία και το ΚΙΝΑΛ τη σύνθεση του Εθνικού Συμβουλίου Ραδιοτηλεόρασης που όλοι σήμερα παραδέχονται ότι είναι ένα διακοσμητικό όργανο απέναντι σε αυτή την ασυδοσία των καναλαρχών και ιδιαίτερα σε βάρος του ΚΚΕ με βάση τα στοιχεία που κατά καιρούς δημοσιεύονται. Τελειώνω, κύριε Πρόεδρε, με το εξής. Επειδή η πρόταση για την εξεταστική επιτροπή έχει τον τίτλο «Χειραγώγηση της κοινής γνώμης» το συμπέρασμα είναι ότι αυτή τη χειραγώγηση, άλλος λιγότερο άλλος περισσότερο, την έχετε υπηρετήσει όλοι σας. Και το ζήτημα της χειραγώγησης έχει να κάνει πάνω απ' όλα με την προσπάθεια εξωραϊσμού της κυρίαρχης πολιτικής. Γιατί είναι ή δεν είναι χειραγώγηση το γεγονός ότι αντεργατικά μέτρα ή μνημόνια παλιότερα ψηφίζονταν από όλους σας στο όνομα της σωτηρίας του λαού; Είναι ή δεν είναι χειραγώγηση το γεγονός ότι οι επικίνδυνες επιθετικές συμφωνίες με τις ΗΠΑ πριν από τον ΣΥΡΙΖΑ και σήμερα από τη Νέα Δημοκρατία βαφτίζονται «αμυντικές»; Είναι ή δεν είναι χειραγώγηση να χάνει τη ζωή του ένας εργάτης στο λιμάνι του Πειραιά και να γίνεται ένας πολυήμερος αγώνας και όχι μόνο να αποσιωπάται και να μην παίζει ως είδηση, αλλά αυτό που διακινούνταν εκείνες τις μέρες ήταν το σκονάκι της εταιρείας και μάλιστα από όλα τα μέσα και τα κυβερνητικά και τα δήθεν αντιπολιτευόμενα; Για όλα αυτά φυσικά δεν πρόκειται να ζητηθεί καμμία σύσταση καμμίας εξεταστικής επιτροπής, γιατί είναι οι εμβληματικές επενδύσεις που όλοι στηρίξατε και όλοι στηρίζατε. Από αυτά λοιπόν, κύριε Πρόεδρε, πρέπει να απαλλαγεί ο λαός αν θέλει να απαλλαγεί από τα σκάνδαλα, αν θέλει να απαλλαγεί από τις πολιτικές που τον βασανίζουν, από αυτό το σάπιο κράτος, από τις κυβερνήσεις και τα κόμματα που στηρίζουν αυτό το κράτος που είναι το κράτος των λίγων, το κράτος του κεφαλαίου και το οποίο όλοι σας υπηρετείτε.
Ευχαριστούμε τον κ. Γκιόκα. Τον λόγο έχει ο Βουλευτής της Ελληνικής Λύσης κ. Βασίλειος Βιλιάρδος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ξεκινήσουμε από το ότι εμείς, ως Ελληνική Λύση, έχουμε υποβάλει στο παρελθόν δύο προτάσεις για σύσταση εξεταστικής επιτροπής που δεν προωθήθηκαν από τον Πρόεδρο της Βουλής, επειδή, όπως ισχυρίστηκε ο ίδιος, δεν θα στηρίζονταν από τα άλλα κόμματα. Η μία πρότασή μας αφορούσε την εξέταση της ακυρότητας της Συμφωνίας των Πρεσπών που καταπατούν πλέον επανειλημμένα τα Σκόπια, μεταξύ άλλων λόγω των εξής δηλώσεων του Προέδρου των ΑΝΕΛ, όπως αναφέρονται από τα μέσα μαζικής ενημέρωσης που θα καταθέσουμε στα Πρακτικά αργότερα όλα μαζί. Πρώτον, όπως είπε ο Πρόεδρος των ΑΝΕΛ: «Κάποιοι στην κυβέρνηση ή αλλού τα πήραν χοντρά για να επηρεάσουν τον κόσμο να περάσει η Συμφωνία των Πρεσπών». Και, δεύτερον: «Πώς να ρίξω την κυβέρνηση με τους Βουλευτές μου που είχαν όλοι εξαγοραστεί; Οι Βουλευτές μου πέρασαν όλοι στον ΣΥΡΙΖΑ». Αυτές οι δηλώσεις, καθώς και πολλά άλλα γεγονότα που περιέχει η πρόταση μας, εφόσον μέσα από τη διερεύνηση της επιτροπής που ζητήσαμε αποδεικνύονταν αληθινά γεγονότα καθιστούν τη Συμφωνία των Πρεσπών αυτοδίκαια άκυρη σύμφωνα με τη Σύμβαση της Βιέννης για το δίκαιο των συνθηκών. Εν προκειμένω προφανώς δεν θα ψηφιζόταν από εκατόν είκοσι Βουλευτές στην Ολομέλεια, όπως απαιτείται, αφού δεν θα συναινούσε η Νέα Δημοκρατία που εφαρμόζει τη συμφωνία παρά τις αρχικές ενστάσεις της - οι κυβερνήσεις στην Ελλάδα έχουν αναδειχθεί δυστυχώς σε εθνικό σπορ - ούτε ο ΣΥΡΙΖΑ που τη δρομολόγησε, ενώ ασφαλώς δεν θα θέλει να ερευνηθούν οι κατηγορίες του Προέδρου των ΑΝΕΛ. Δεν είναι, όμως, απαράδεκτο να αιωρούνται τέτοιες κατηγορίες; Δεν είναι αρκετά σοβαρές ώστε να ερευνηθούν; Δεν ενδιαφέρει νομίζετε τους Έλληνες να μάθουν εάν η Συμφωνία των Πρεσπών είναι αυτοδίκαια άκυρη ή όχι; Εκτός αυτού δεν πρέπει να γνωρίζουν οι πολίτες εάν πράγματι υπήρξε πίεση εκ μέρους της Γερμανίας; Επίσης εάν το αντάλλαγμα για την παράδοση του ονόματος της Μακεδονίας ήταν η επιμήκυνση των ληξιπρόθεσμων 95 δισεκατομμυρίων για μετά το 2032; Πώς, λοιπόν, ήταν σίγουρος ο Πρόεδρος της Βουλής ότι δεν θα υπερψηφιζόταν αυτή η πρόταση από εκατόν είκοσι Βουλευτές μετά από τα συγκλονιστικά στοιχεία που θα ακούγονταν εδώ και για τα οποία φυσικά θα ενημερώνονταν όλοι οι Έλληνες; Μήπως κάποιοι δεν θέλουν να ακουστούν όλα αυτά; Η δεύτερη πρόταση της Ελληνικής Λύσης αφορούσε στο αποτρόπαιο έγκλημα στο Μάτι για το οποίο θα πρέπει ασφαλώς να αποδοθούν ευθύνες. Η μεγάλη μας απορία εδώ είναι γιατί αποφάσισε ο Πρόεδρος της Βουλής πως δεν θα συναινούσαν οι Βουλευτές της Νέας Δημοκρατίας ή και των άλλων κομμάτων, κάτι που ελπίζουμε να μας απαντηθεί κάποια στιγμή. Συνεχίζοντας, εκτός των ανωτέρω θα έπρεπε, ασφαλώς, να έχει συσταθεί προ πολλού εξεταστική επιτροπή για το έγκλημα των μνημονίων και του PSI εάν όχι για την περίοδο 2010-2015 ή καλύτερα 2004-2015 τουλάχιστον για το 2015, ειδικά αφού η Νέα Δημοκρατία ισχυρίζεται πως το πρώτο εξάμηνο του 2015 κόστισε στην Ελλάδα έως 200 δισεκατομμύρια ευρώ - είναι τεράστιο ποσό - κατηγορώντας ως υπαίτιο τον σημερινό Πρόεδρο του ΜέΡΑ25. Γιατί, λοιπόν, δεν επανέφερε η Νέα Δημοκρατία τη δική της πρόταση για σύσταση εξεταστικής επιτροπής που είχε καταθέσει τότε; Επειδή τώρα είναι η ίδια Κυβέρνηση και δεν την ενδιαφέρει πλέον να μάθουν οι πολίτες την αλήθεια; Ας μην ξεχνάμε δε πως το 2015 υπεγράφη το τρίτο και χειρότερο μνημόνιο με το οποίο κατοχυρώθηκαν και τα δύο προηγούμενα από τα τρία κόμματα, μία από τις υποχρεώσεις του οποίου ήταν η ίδρυση του υπερταμείου των ξένων στο οποίο μεταβιβάστηκε το 2016 ολόκληρη η δημόσια περιουσία μας. Εν προκειμένω δεν καταθέσαμε πρόταση αν και το είπαμε πολλές φορές στη Βουλή, επειδή δεν επρόκειτο σε καμμία περίπτωση να στηριχθεί από τα συνένοχα κόμματα της τρόικας εσωτερικού, τα οποία δεν υπέγραψαν μόνο το τρίτο μνημόνιο, αλλά κατέστρεψαν ολοσχερώς την οικονομία μας και κυριολεκτικά υποδούλωσαν τους Έλληνες, όλους εμάς. Είναι αλήθεια όλα τα παραπάνω μικρότερης σημασίας για τη χώρα μας απ' ότι η σημερινή εξεταστική που προτείνει ο ΣΥΡΙΖΑ; Σε τι ωφέλησε την Ελλάδα η εξεταστική της «σκευωρίας Παπαγγελόπουλου» αντί του σκανδάλου «NOVARTIS» από το οποίο χάθηκαν τόσα πολλά χρήματα; Σε τι ωφέλησε τους Έλληνες η εξεταστική Παππά; Σε τίποτα απολύτως. Οπότε εύλογα συμπεραίνει κανείς πως όλες αυτές οι εξεταστικές, όπως και η σημερινή, δρομολογούνται για τα μάτια του κόσμου που ως εκ τούτου αντιμετωπίζεται από τα καθεστωτικά κόμματα ως ανόητος όχλος. Περαιτέρω η παρούσα πρόταση έγινε με αφορμή τις αποκαλύψεις του πολιτικού σκανδάλου του Καγκελάριου της Αυστρίας, όπου γνωστός εκδότης της χώρας έγραψε τα εξής, όπως θα καταθέσουμε στα Πρακτικά: «Αυτοί είμαστε. Τα ανώτερα πολιτικά κλιμάκια και τα μέσα μαζικής ενημέρωσης της Αυστρίας είναι σε μεγάλο βαθμό σάπια». Εν προκειμένω, εκτός από τις φανερές ομοιότητες με την Ελλάδα, ποιος αλήθεια ασχολήθηκε στην Αυστρία με το σκάνδαλο; Ασχολήθηκε κάποια επιτροπή της Βουλής ή η εισαγγελία, η δικαιοσύνη και η αστυνομία ως όφειλαν; Δεν έχουμε στη χώρα μας τέτοιους θεσμούς; Δεν είναι αντικείμενο της δικαιοσύνης αυτού του είδους οι έρευνες όπως συμβαίνει στην Αυστρία; Πού είναι η ανεξαρτησία της δικαιοσύνης η οποία εγγυάται τη δημοκρατία μιας χώρας; Από την άλλη πλευρά, δεν είναι τυχαίο το ότι τα μέσα μαζικής ενημέρωσης έχουν από τους χαμηλότερους δείκτες εμπιστοσύνης στην Ευρώπη, ενώ δυστυχώς ακόμη χαμηλότερο έχουν τα πολιτικά κόμματα και γενικότερα οι πολιτικοί. Ειδικότερα, σύμφωνα με μελέτη της «διαNEOσις», ο Τύπος και η τηλεόραση έχουν δείκτη εμπιστοσύνης κάτω του 15% στην Ελλάδα, ενώ κατά το «REUTERS» μόλις το 28% εμπιστεύονται τα κανάλια όσον αφορά τα νέα, όπως θα καταθέσουμε στα Πρακτικά. Μόλις το 28%! Εμείς πάντως, ως Ελληνική Λύση, βιώνουμε τον πλήρη αποκλεισμό μας από όλα σχεδόν τα μέσα μαζικής ενημέρωσης, ενώ κανένας θεσμός δεν δίνει σημασία στις συνεχείς διαμαρτυρίες μας και στις προσφυγές μας στο ΕΣΡ. Σε σχέση δε με τη χειραγώγηση των μέσων μαζικής ενημέρωσης, το δημοσίευμα της βελγικής εφημερίδας, σύμφωνα με το οποίο η Κυβέρνηση ελέγχει το 80%, είναι αποκαλυπτικό σημειώνοντας πως στην ελευθερία του Τύπου στο συγκεκριμένο πεδίο η Ελλάδα είναι δυστυχώς στις τελευταίες θέσεις στην Ευρωπαϊκή Ένωση. Θα καταθέσουμε τον αντίστοιχο πίνακα στα Πρακτικά. Μεταξύ άλλων, το δημοσίευμα της βελγικής εφημερίδας γράφει τα εξής: «Στην Ελλάδα οι ιδιοκτήτες των μέσων μαζικής ενημέρωσης είναι κυρίως εφοπλιστές και επιχειρηματίες. Η αποστολή για παροχή ενημέρωσης είναι δευτερεύουσας σημασίας. Πρωτεύων στόχος είναι η δυνατότητα να εκβιάζουν την εξουσία, όποια και αν είναι αυτή, προκειμένου να περνά νομοθεσία ευνοϊκή για τα συμφέροντά τους, η οποία μπορεί να είναι ένα τραπεζικό δάνειο ή μία πολιτική καριέρα». Η συναλλαγή είναι απλή. Κυβερνητικές χάρες σε αντάλλαγμα ενός θετικά διακείμενου Τύπου. Η πολιτική εξουσία που δεν παίζει το παιχνίδι αυτό διατρέχει τον κίνδυνο αποκάλυψης σκανδάλων στα πρωτοσέλιδα των εφημερίδων ή της υπονόμευσης ενός νομοσχεδίου από τα μέσα μαζικής ενημέρωσης. Έτσι εξηγείται το ότι η Ελλάδα ανήκει στους χειρότερους «μαθητές» στη λίστα των χωρών που σέβονται την ελευθερία του Τύπου. Ειδικά όσον αφορά τώρα τις «λίστες Πέτσα» που αναγράφει ο ΣΥΡΙΖΑ, θα ήταν καλύτερα να αναφερθούμε στο σύνολο των χρηματοδοτήσεων στα μέσα μαζικής ενημέρωσης εκ μέρους της Κυβέρνησης, είτε άμεσα είτε έμμεσα. Εν προκειμένω, με μια απλή καταγραφή με βάση διάσπαρτα άρθρα στα νομοσχέδια και στις τροπολογίες υπερβαίνουν στην ουσία τα 80 εκατομμύρια ευρώ. Οπότε είναι πολύ περισσότερα από τα 42 εκατομμύρια που γράφει ο ΣΥΡΙΖΑ, αν και δεν θα υπεισέλθουμε σε λεπτομέρειες εδώ. Αυτό που έχει, άλλωστε, σημασία είναι πως δεν χρησιμοποιήθηκαν σωστά για λόγους ενημέρωσης σε σχέση με την πανδημία, αλλά κυρίως για την προβολή της Κυβέρνησης και την ανερυθρίαστη χειραγώγηση των πολιτών με ψηφοθηρικούς, προφανώς, στόχους. Συνεχίζοντας, σε σχέση με την ανάθεση της προβολής της Ελλάδας στην πολυεθνική του lobbying στην «EDELMAN» μέσω της «ENTERPRISE», όπως αναφέρεται την πρόταση της εξεταστικής, έχει ενδιαφέρον να ερευνηθεί γιατί υπεγράφη η σύμβαση ένα έτος μετά την ανάθεση. Θα θέλαμε να υπενθυμίσουμε εδώ τις δαπάνες ύψους 500.000 ευρώ του Υπουργείου Εξωτερικών για την ενημέρωση των πολιτών σχετικά με τη Συμφωνία των Πρεσπών, αφού όμως η συμφωνία υπεγράφη. Ενημερώσαμε τους πολίτες, δηλαδή, αφού υπογράψαμε τη συμφωνία. Το ανακαλύψαμε από τα στοιχεία για τη χρήση του αποθεματικού του 2019 που μας παρασχέθηκαν αργότερα, θεωρώντας πως αποτελούσε μία ακόμη στήριξη των μέσων μαζικής ενημέρωσης, αυτή τη φορά εκ μέρους του ΣΥΡΙΖΑ που σήμερα διαμαρτύρεται. Κλείνοντας με το θέμα των δημοσκοπήσεων και την ενδεχόμενη χειραγώγηση μέσω της «Opinion Poll», είναι κάτι που ασφαλώς οφείλει να διερευνηθεί, αφού θεωρείται πως οι δημοσκοπήσεις χρησιμοποιούνται για τη χειραγώγηση των ψηφοφόρων. Ειδικότερα, κατηγορούνται οι δημοσκοπήσεις πως εργαλειοποιούνται πλέον με στόχο τη δημιουργία της ψυχολογίας αγέλης, όπου οι λιγότερο ενημερωμένοι πολίτες ή αυτοί που δεν έχουν τη δυνατότητα να σκέφτονται κριτικά και να αντικρούουν απόψεις συντάσσονται συνήθως όχι με την πραγματική πλειοψηφία, αλλά με αυτή που τους παρουσιάζεται. Σκέφτονται, δηλαδή, ως εξής: αφού το ένα κόμμα έχει 40% και το άλλο 4% τότε το κόμμα του 4% δεν κάνει κάτι καλά για να μην το ακούει κανείς. Έτσι σκέφτεται ο απλός κόσμος. Εκτός αυτού, οι δημοσκόποι χρησιμοποιούν διάφορα άλλα τεχνάσματα, όπως την αποθάρρυνση του επιλεκτικού δείγματος κ.λπ.. Σε κάθε περίπτωση, συμφωνούμε με το αίτημα για τη συγκεκριμένη εξεταστική, αν και θεωρούμε πως δεν θα καταλήξει πουθενά όπως δεν κατέληξε καμμία άλλη, εάν υποθέσουμε, βέβαια, καλοπροαίρετα πως δεν πρόκειται για συμπαιγνία της Κυβέρνησης με την Αντιπολίτευση. Επαναλαμβάνουμε, όμως, το αίτημά μας για τις τρεις εξεταστικές που αναφέραμε στην αρχή της ομιλίας μας, για τη Συνθήκη των Πρεσπών, για το Μάτι και για την περίοδο των μνημονίων, ειδικά για το 2015 που κατά την κυβέρνηση χάθηκαν 200 δισεκατομμύρια ευρώ. Χρήματα είναι αυτά, πολλά χρήματα, που θα λείπουν, εάν χάθηκαν πραγματικά, από τον ελληνικό λαό. Πιστεύουμε, επίσης, πως κάτι πρέπει να γίνει με τον συνεχή εκφοβισμό, με την τρομοκρατία καλύτερα, των πολιτών λόγω της πανδημίας, με τον ρατσιστικό διχασμό που προωθείται, με τη λογοκρισία των επιστημόνων από τα μέσα μαζικής ενημέρωσης και με τα μέσα κοινωνικής δικτύωσης που δεν υπόκεινται σε καμμία αρχή, ενώ μας έχουν αποκλείσει εντελώς και αυτά ως κόμμα. Είναι ντροπή για μια χώρα που έχει αναδείξει το δημοκρατικό πολίτευμα! Είναι ντροπή, εθνική ντροπή! Ευχαριστώ πολύ.
Κι εμείς ευχαριστούμε τον κ. Βιλιάρδο. Τον λόγο τώρα έχει εκ μέρους της Κοινοβουλευτικής Ομάδας του ΜέΡΑ25 η κ. Φωτεινή Μπακαδήμα.
Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, πράγματι, το ζήτημα που συζητάμε σήμερα, δηλαδή η πρόταση του ΣΥΡΙΖΑ για τη σύσταση εξεταστικής επιτροπής με αντικείμενο τη διασπάθιση του δημοσίου χρήματος για τη χειραγώγηση της κοινής γνώμης μέσω των γνωστών λιστών, αλλά και των κατευθυνόμενων δημοσκοπήσεων, είναι ένα ζήτημα εξαιρετικά σημαντικό, καθώς πρόκειται για ένα φαινόμενο που δυναμιτίζει τα ίδια τα θεμέλια της δημοκρατίας, σείοντας συθέμελα όποιο ψήγμα, όποιο λιθαράκι δημοκρατίας και διαφάνειας έχει κατορθώσει και έχει καταφέρει να παραμείνει όρθιο από τον οδοστρωτήρα ολιγαρχία - μέσα μαζικής εξαπάτησης - «Μητσοτάκης Α.Ε.». Ακριβώς και αυτή η σημασία μας έκανε ως ΜέΡΑ25 να ταχθούμε θετικά από την πρώτη στιγμή απέναντι στην πρόταση του ΣΥΡΙΖΑ την οποία και θα υπερψηφίσουμε. Όμως, θα πρέπει, κυρίες και κύριοι συνάδελφοι, να είμαστε ειλικρινείς απέναντι στους πολίτες, απέναντι σε αυτούς που εκπροσωπούμε σ' αυτή εδώ την Αίθουσα, τους συμπολίτες μας που παρακολουθούν τη σημερινή συζήτηση ή θα ενημερωθούν γι' αυτή κατά τη διάρκεια της μέρας. Θα πρέπει να είμαστε ειλικρινείς και να παραδεχτούμε πως - επιτρέψτε μου τη χρήση του όρου, είναι αστείο, αν καταφέρουμε να ξεπεράσουμε την τραγικότητα που κρύβει η υπαρκτή πραγματικότητα - η Βουλή συνεδριάζει δήθεν στο πλαίσιο της δημοκρατικής νομιμότητας, όταν το τρίγωνο «Μητσοτάκης Α.Ε.» - μέσα μαζικής εξαπάτησης - εταιρείες δημοσκοπήσεων έχουν εν τοις πράγμασι ακυρώσει κάθε πλαίσιο δημοκρατικής νομιμότητας. Ως ΜέΡΑ25 είμαστε υπέρ της διερεύνησης από τη Βουλή κάθε μείζονος πολιτικού ζητήματος, εφόσον, βέβαια, η ποινική δίωξη πολιτικών προσώπων φύγει από τη Βουλή και ανατεθεί στο νέο σώμα που εμείς προτείνουμε να συσταθεί, το σώμα δίωξης πολιτικού και μεγαλοεπιχειρηματικού εγκλήματος. Με κάθε ευκαιρία αντιτασσόμαστε και καταδεικνύουμε την ανάγκη να μπει ένα τέλος, να πάψει η διασάλευση της διάκρισης των εξουσιών με τους Βουλευτές να αναλαμβάνουν τον ρόλο δικαστή και ανακριτή, έναν ρόλο που δεν πρέπει και δεν είναι δυνατόν να συνεχίσουν να παίζουν εκλεγμένοι εκπρόσωποι του ελληνικού λαού. Θα πρέπει να αφήσουμε τη δικαιοσύνη στη δικαστική εξουσία και τη νομοθετική στη νομοθετική. Επίσης, οφείλω, δοθείσης της παρούσας ευκαιρίας, να επαναλάβω πως στο πλαίσιο της διερεύνησης σημαντικών πολιτικών ζητημάτων, ζητάμε - και συνεχίζουμε να το κάνουμε μετ' επιτάσεως - να ανοίξει ο φάκελος των μνημονίων, όπως παλαιότερα η Βουλή άνοιξε τον «φάκελο της Κύπρου». Ναι, λοιπόν, να ανοίξει ο φάκελος των μέσων μαζικής εξαπάτησης, τα οποία, προφανώς, χρησιμοποιούν και στημένες δημοσκοπήσεις για να εξαπατούν. Όμως, την ίδια στιγμή δεν μπορεί και δεν πρέπει κανείς να παραβλέπει - τουλάχιστον εμείς ως ΜέΡΑ25 δεν το κάνουμε - πως η ρίζα του κακού δεν είναι άλλη παρά το γεγονός ότι το πολιτικό σύστημα Νέας Δημοκρατίας, ΣΥΡΙΖΑ, το πολιτικό σύστημα όλων των κομμάτων του μνημονιακού τόξου, έχει επιτρέψει στα αρπακτικά αυτής της χώρας να μονοπωλούν την ιδιοκτησία των μέσων μαζικής επικοινωνίας, κάνοντάς τα μέσα μαζικής εξαπάτησης, γιατί πλέον δεν είναι ενημέρωση αυτή που προσφέρουν, είναι εξαπάτηση, χειραγώγηση και καθοδήγηση με τον χειρότερο τρόπο της κοινής γνώμης. Εξάλλου, στη φύση των αρπακτικών είναι να χρησιμοποιούν τα μέσα για να εξαπατούν - όπως προείπα - τους πολίτες αλλά και να αποκρύπτουν τα εγκλήματά τους εναντίον αυτών. Είναι σοφό, λοιπόν, να περιμένει κανείς πως τα μέσα αυτά, με αυτή τη στόχευση και με αυτόν τον τρόπο λειτουργίας και το ιδιοκτησιακό καθεστώς, θα πληρώσουν για να έχουν αντικειμενικές δημοσκοπήσεις; Ακριβώς το αντίθετο θα έλεγα, κυρίες και κύριοι συνάδελφοι. Είναι εξαιρετικά κουτό και αφελές. Και φρονώ ότι κανείς δεν κάνει το λάθος αυτό. Με στόχο, λοιπόν, να καταπολεμηθεί η σαπίλα των μέσων μαζικής εξαπάτησης και να περιοριστεί η δράση των αρπακτικών και της ολιγαρχίας, το ΜέΡΑ25 έχει καταθέσει μια ολοκληρωμένη πρόταση για την κοινωνικοποίηση των μέσων. Φυσικά, είναι μια πρόταση που δεν θα ακουστεί ούτε θα γραφτεί σε κανένα μπλογκ από τα καλοταϊσμένα της λίστας Πέτσα, που δεν θα περάσει ούτε καν στα ψιλά μιας εφημερίδας. Γι' αυτό και πάγια θέση μας παραμένει η άποψη πως αν δεν κοινωνικοποιηθούν τα μέσα, αν δεν περάσει η ιδιοκτησία τους από την ολιγαρχία στον δήμο, αυτά θα συνεχίσουν να εξαπατούν - όχι μόνο με πλαστές δημοσκοπήσεις - θα συνεχίσουν να παραπλανούν και να κατευθύνουν την κοινή γνώμη. Και αυτό είναι κάτι που καμμία εξεταστική επιτροπή της Βουλής - όσες κι αν γίνουν, όσες κι αν κάνουμε - δεν θα μπορέσει να το θεραπεύσει και να το διορθώσει. Κυρίες και κύριοι συνάδελφοι, οι δημοκράτες γενικότερα και η Αριστερά πιο συγκεκριμένα, δεν έχουμε κανέναν λόγο να ασχολούμαστε - και δεν θα έπρεπε καν να το κάνουμε - με δημοσκοπήσεις οι οποίες δεν μπορεί ποτέ να είναι αντικειμενικές. Κι αυτό συμβαίνει γιατί οι ερωτήσεις τους αυτές καθαυτές, καθώς και οι επιλογές απάντησης που θέτουν στους πολίτες, δεν είναι και δεν θα είναι ποτέ, μα ποτέ ουδέτερες. Ερώτηση - ερώτηση, επιλογή - επιλογή ενισχύουν συστηματικά την κυρίαρχη ιδεολογία, κατευθύνοντας, τελικά, προς το δικό τους στόχο τις απαντήσεις και, φυσικά, τα τελικά αποτελέσματα και τα ευρήματα. Κάθε μία από τις δημοσκοπήσεις αυτές αποσπούν τους πολίτες από τη δράση και την αυτοοργάνωση, μετατρέποντας την πολιτική σε πεδίο προβλέψεων αντί για πεδίο δράσης, ενισχύοντας τη θέση των μέσων, αποδυναμώνοντας την ίδια στιγμή τους πολίτες, το δήμο, αλλά και την ίδια τη δημοκρατία. Εξάλλου, οι κατευθυνόμενες δημοσκοπήσεις δεν είναι κάτι καινούργιο. Δεν πέφτει κανείς εξ ημών, ούτε εκ των συμπολιτών μας, από τα σύννεφα, ακούγοντας μια συζήτηση περί αυτών. Διαχρονικά οι εταιρείες δημοσκοπήσεων χρησιμοποιήθηκαν από τους κατέχοντες την εξουσία για να αποπροσανατολίσουν, να δημιουργήσουν κλίμα και να δώσουν γραμμή. Ας μην ξεχνάμε τα exit polls πριν την ανακοίνωση των αποτελεσμάτων κάθε εκλογικής αναμέτρησης ή τα ευρήματα των δημοσκοπήσεων όσο πλησιάζουμε στις εκλογές, τα οποία ανάλογα με το ποια παράταξη κυβερνά, κατευθύνουν την κοινή γνώμη, παρουσιάζοντας τα αντίστοιχα ευρήματα. Βέβαια, θυμόμαστε όλοι μας πόσο, τελικά, απέχουν σε όλες αυτές τις εκλογικές αναμετρήσεις τα τελικά αποτελέσματα από αυτά που βλέπαμε να παρουσιάζονται γύρω στις 18.00΄ ή 19.00΄, λίγο πριν ή μόλις κλείσουν οι κάλπες, με τα σχετικά exit polls. Σε κάθε περίπτωση, δεν παραβλέπει κανείς την κυρίαρχη άποψη πως ένας δημοσκόπος θα δώσει το αποτέλεσμα που θα του ζητήσει αυτός που θα πληρώσει τη δημοσκόπηση αρκεί να θέσει τις ερωτήσεις και το πλαίσιο των απαντήσεων με τέτοιο τρόπο ώστε να λειτουργήσει, τελικά, υπέρ του. Θα κλείσω, επαναλαμβάνοντας πως στηρίζουμε την πρόταση για την εξεταστική που κατέθεσε ο ΣΥΡΙΖΑ. Θέλουμε να ανοίξει ο φάκελος των μέσων μαζικής εξαπάτησης στη Βουλή. Όμως, για να λυθεί το πρόβλημα, για να υπάρξει ελπίδα δημοκρατικής ενημέρωσης, για να μη βλέπουμε την καθημερινή καταστρατήγηση του πλουραλισμού σε όλα τα μέσα, απαιτείται η κατάργηση του σημερινού ιδιοκτησιακού καθεστώτος των μέσων μαζικής ενημέρωσης και η άμεση κοινωνικοποίηση τους. Εμείς είμαστε εδώ, είμαστε έτοιμοι για τη διεξαγωγή και αυτής της συζήτησης και έχουμε καταθέσει τις προτάσεις μας εδώ και καιρό. Κυρίες και κύριοι συνάδελφοι, όλων των κομμάτων εσείς είστε έτοιμοι να κάνουμε μια τέτοια συζήτηση; Αν ναι, ας την ξεκινήσουμε σήμερα, γιατί έχουμε ήδη καθυστερήσει. Ευχαριστώ πολύ.
Κι εμείς ευχαριστούμε την κ. Μπακαδήμα και για τη συνέπεια στον χρόνο. Τον λόγο έχει ο Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος Ελλάδας, ο κ. Δημήτρης Κουτσούμπας. Αμέσως μετά - για να είστε ενημερωμένοι - έχει ζητήσει τον λόγο ο Πρόεδρος της Ελληνικής Λύσης, ο κ. Βελόπουλος και στη συνέχεια - μέχρι τώρα τουλάχιστον - ο Κοινοβουλευτικός Εκπρόσωπος του Κινήματος Αλλαγής, ο κ. Σκανδαλίδης, εκτός εάν προκύψει αίτημα Αρχηγού κόμματος, οπότε τότε ο κ. Σκανδαλίδης θα πάει παραπίσω. Κύριε Κουτσούμπα, έχετε τον λόγο.
Παρά το γεγονός, κύριε Πρόεδρε, ότι είμαστε εν μέσω μιας τραγικής κατάστασης με τα καθημερινά ρεκόρ κρουσμάτων και με την κατάρρευση του δημόσιου συστήματος υγείας, δεν υποτιμάμε κανένα ζήτημα, μικρό ή μεγαλύτερο, ούτε τη σημερινή, βέβαια, συζήτηση για τη σύσταση εξεταστικής επιτροπής. Το αντίθετο, αξιοποιούμε κάθε δυνατότητα, ακόμη και όταν πρόκειται να ασχοληθούμε με θέματα που εσείς επιλέγετε, κύριοι της Κυβέρνησης και της Αξιωματικής Αντιπολίτευσης, για να στήσετε ακόμα έναν καβγά, έναν αποπροσανατολιστικό και αποκρουστικό καβγά που στην καλύτερη περίπτωση προκαλεί τον λαό που δοκιμάζεται από αυτό το νέο κύμα πανδημίας, το οποίο φαίνεται να είναι πιο φονικό από όσο το πρώτο και το δεύτερο μαζί. Δεν υπάρχει καμμία δικαιολογία, γιατί δεν είμαστε στην αρχή αυτής της περιπέτειας ούτε, φυσικά, στο τέλος της. Μετράμε ήδη είκοσι μήνες από την έναρξη της πανδημίας και γύρω από αυτό το ζήτημα έχει συσσωρευτεί και επιστημονική γνώση και εμπειρία. Παρ' όλα αυτά, βρισκόμαστε σε χειρότερη θέση. Δεν είναι υπερβολή να πούμε πως ειδικά στη βόρεια Ελλάδα, σε όλες τις περιοχές από τη Λαμία και πάνω, η κατάσταση σάς έχει ξεφύγει και προς τα κάτω, στην υπόλοιπη χώρα, η κατάσταση χειροτερεύει. Δεν το λέμε εμείς. Το λένε καθημερινά τα ρεκόρ, που σπάνε το ένα μετά το άλλο. Το φωνάζουν οι γιατροί, οι νοσηλευτές, οι οποίοι παρά το ότι έχουν εξαντληθεί, συνεχίζουν να δίνουν μια τιτάνια μάχη για να σώσουν ανθρώπινες ζωές. Όμως, εσείς το βιολί σας. Επιμένετε να μιλάτε για πανδημία ανεμβολίαστων, παρ' ότι το σωστό είναι να μιλάμε για πανδημία νόσησης των ανεμβολίαστων, γιατί και οι εμβολιασμένοι μπορεί να κολλήσουν, αλλά μόνο ή κυρίως οι ανεμβολίαστοι νοσούν βαριά και κινδυνεύει η ζωή τους. Αλλά το λέτε έτσι γιατί σας βολεύει να κρύβετε την ευθύνη σας για το χαμηλό ποσοστό εμβολιασμένων αφού οφείλεται και σε δικές σας ανεπάρκειες και παλινωδίες. Σας βολεύει να επικεντρώνετε μόνο σε ένα μέτρο αντιμετώπισης της πανδημίας, σημαντικό φυσικά αναμφίβολα, αναμασώντας όμως τη γνωστή καραμέλα της ατομικής ευθύνης, για να μένουν στο απυρόβλητο όλες οι υπόλοιπες ευθύνες σας. Γιατί αν είχατε ακούσει το ΚΚΕ από την πρώτη στιγμή ή έστω και αργότερα, γιατί ποτέ δεν είναι αργά, τα πράγματα θα ήταν, πιστεύουμε, εμφανώς καλύτερα. Φτάνετε μάλιστα στο σημείο να λέτε με περίσσιο θράσος, με κυνισμό καλύτερα, ότι γιατροί θα αναγκαστούν να επιλέξουν ποιος ασθενής θα διασωληνωθεί. Πρόκειται για ομολογία ότι η πολιτική σας στην υγεία, πολιτική εμπορευματοποίησης που όλοι σας την ακολουθήσατε, έχει χρεοκοπήσει γιατί αυτή ευθύνεται για τα χάλια των δημόσιων νοσοκομείων. Αν η πανδημία εξελίσσεται σε Λερναία Ύδρα, όπως είπε πρόσφατα ο κ. Μητσοτάκης, αυτό συμβαίνει γιατί η Κυβέρνησή σας εξακολουθεί να μην παίρνει κανένα μέτρο για τη στήριξη του δημόσιου συστήματος υγείας, που έχει ξαναφρακάρει, με αναγκαίες προσλήψεις βέβαια προσωπικού που χρειάζονται και με έκτακτη χρηματοδότηση. Γιατί η Κυβέρνησή σας ακόμα και τώρα που το δημόσιο σύστημα δοκιμάζεται αρνείται να προχωρήσει στην επίταξη των μεγάλων ιδιωτικών μονάδων υγείας, οι οποίες εξακολουθούν να θησαυρίζουν, εκμεταλλευόμενες τα κενά του δημόσιου συστήματος. Για να μην πω πόσα εκατομμύρια ευρώ εισπράττουν καθημερινά τα διάφορα διαγνωστικά για τα rapid test ενώ αυτά θα έπρεπε να ήταν δωρεάν και για όλους σε κάθε χώρο δουλειάς και με ευθύνη των επιχειρήσεων. Αν η πανδημία εξελίσσεται σε Λερναία Ύδρα είναι γιατί η Κυβέρνησή σας δεν πήρε κανένα μέτρο προστασίας και μείωσης του κινδύνου σε χώρους μεγάλης διασποράς, όπως είναι τα μέσα μαζικής μεταφοράς, όπως είναι τα σχολεία, οι σχολές και οι μεγάλοι χώροι δουλειάς. Μάλιστα εν μέσω πανδημίας στα σχολεία προχωρήσατε και σε συγχωνεύσεις τμημάτων ενώ την ίδια στιγμή για μικροκομματικούς λόγους αφήνετε εκτός μέτρων και ουσιαστικών περιορισμών και τις εκκλησίες. Γιατί η Κυβέρνησή σας δεν οργάνωσε μια επιστημονικά τεκμηριωμένη ενημερωτική εκστρατεία. Και όταν μιλάμε για σοβαρή ενημερωτική εκστρατεία για τον εμβολιασμό δεν εννοούμε απλά μια διαφημιστική καμπάνια, όπως αυτή με τις λίστες Πέτσα, που συζητάμε, αλλά μια ενημερωτική εκστρατεία που θα ακουμπά και στις δομές της πρωτοβάθμιας φροντίδας υγείας, θα ακουμπά, δηλαδή, σε κέντρα υγείας, σε πολυϊατρεία, αποκεντρωμένα ιατρεία, τα οποία με σύγχρονες υποδομές και όλο το απαραίτητο προσωπικό θα διασυνδέονται με την οικογένεια, τα σχολεία, τις σχολές, τους βρεφονηπιακούς σταθμούς, τους τόπους δουλειάς, τους τόπους άθλησης, τα γηροκομεία, άλλα ιδρύματα που τυχόν υπάρχουν. Όλα αυτά δηλαδή που κάνει το ΚΚΕ όχι μόνο σε φορείς, δομές, χώρους όπου το ίδιο έχει την ευθύνη, αλλά παντού από το πρωί μέχρι το βράδυ εδώ και πάρα πολύ καιρό με καμπάνιες ενημέρωσης, πρωτοβουλίες, παρεμβάσεις ακόμα και επίλυση προβλημάτων που παρουσιάζονται στους συνανθρώπους μας. Είναι ζητήματα βέβαια που δεν προβάλλονται ούτε από τα μέσα μαζικής ενημέρωσης. Η κυβέρνησή σας έχει κλείσει τα αυτιά, δεν αξιοποιεί τις προτάσεις των υγειονομικών και των συλλόγων τους. Δεν έχει επεξεργαστεί ένα καθολικό πρόγραμμα δημόσιου δωρεάν εμβολιασμού με όλα τα αποτελεσματικά και ασφαλή εμβόλια, με αξιοποίηση όλων των διαθέσιμων φαρμάκων, με δωρεάν πλήρη προληπτικό ιατρικό έλεγχο πριν τον εμβολιασμό, με εφαρμογή της φαρμακοεπαγρύπνησης, με σταθερή παρακολούθηση των εμβολιασμένων για έγκαιρη παρέμβαση σε τυχόν παρενέργειες, με επιστημονική καταγραφή των αποτελεσμάτων του εμβολιασμού, με μια εμβολιαστική εκστρατεία με ευθύνη του κράτους, εξαντλητική ενημέρωση και απαντήσεις σε ερωτήματα με ουσιαστική και προσωποποιημένη ενημέρωση του ελληνικού λαού. Πόσο διαφορετική θα ήταν η κατάσταση με τον εμβολιασμό, αν για παράδειγμα ο θεσμός του οικογενειακού γιατρού ως βασικό στοιχείο στη σύνθεση του επιστημονικού προσωπικού των κέντρων υγείας είχε ουσιαστικό ρόλο; Αλλά αυτά, θα μας πουν κάποιοι, δεν γίνονται. Αυτά είναι μαξιμαλιστικά. Προφανώς ό,τι αφορά σύγχρονες ανάγκες του λαού είναι ουτοπικό και ανέφικτο. Γιατί εφικτό για σας είναι μόνο ότι συμφέρει τα συμφέροντα του ιδιωτικού κεφαλαίου στον τομέα της υγείας, όπως άλλωστε και σε άλλους τομείς. Κυρίες και κύριοι, για να έρθω πιο συγκεκριμένα και στο θέμα της σύστασης εξεταστικής επιτροπής για τα μέσα ενημέρωσης - όλα συσχετίζονται βέβαια μεταξύ τους - εμείς, όπως έχουμε ήδη πει, θα ψηφίσουμε την πρόταση του ΣΥΡΙΖΑ για τη σύσταση εξεταστικής επιτροπής, χωρίς αυτό να σημαίνει πως έχουμε αυταπάτες ότι μπορεί να προκύψει κάτι θετικό από αυτή. Και δεν έχουμε αυταπάτες γιατί εκτός όλων των άλλων θυμόμαστε πολύ καλά και την τύχη που είχε η τροπολογία του ΚΚΕ πριν ενάμιση χρόνο, η οποία αντιμετώπιζε αρκετά από τα θέματα που θέτει η πρόταση για σύσταση εξεταστικής επιτροπής σήμερα. Τι προέβλεπε σε γενικές γραμμές η τροπολογία μας; Προέβλεπε τη δωρεάν προβολή μηνυμάτων υποχρεωτικά σε όλα τα μέσα, έντυπα και ηλεκτρονικά, όταν τα μηνύματα αυτά σχετίζονται με τη δημόσια υγεία, την πλήρη διαφάνεια σε όλες τις άλλες περιπτώσεις, αλλά και την έρευνα για το πού ξοδεύτηκαν τα χρήματα του ελληνικού λαού τα τελευταία τουλάχιστον δέκα χρόνια στο πλαίσιο της κρατικής διαφήμισης. Θέλετε να σας θυμίσω ποια ήταν η στάση σας απέναντι στην τροπολογία του ΚΚΕ, δηλαδή ποια ήταν η στάση της Κυβέρνησης της Νέας Δημοκρατίας, η οποία τάχα θέλει έλεγχο των προηγούμενων ετών, αλλά και η στάση του ΣΥΡΙΖΑ, ο οποίος ζητάει έλεγχο για τη λίστα; Την απορρίψατε και εσείς της Νέας Δημοκρατίας και εσείς του ΣΥΡΙΖΑ και μάλιστα δύο φορές. Γιατί; Γιατί προφανώς κανέναν σας δεν βόλευε μια τροπολογία με ένα τέτοιο ακριβώς περιεχόμενο. Γιατί όλοι σας θέλετε να συντηρείτε αυτή την κατάσταση. Ουσιαστικά πρόκειται για έναν αδιαφανή μηχανισμό σχέσεων και διαπλοκής συνολικά με τα μέσα μαζικής ενημέρωσης ή με ένα μέρος αυτών. Και όλοι σας έχετε ανάγκη έναν τέτοιου είδους μηχανισμό χειραγώγησης του ελληνικού λαού, έναν μηχανισμό με αποστολή να εξωραΐζει την αντιλαϊκή πολιτική σας. Βέβαια δεν θεωρούμε ότι ένα τέτοιο ζήτημα λύνεται με κάποιες νομοθετικές ρυθμίσεις, αλλά ακόμα και αυτές τις αρνείστε. Δεν λύνεται ουσιαστικά και στην έκταση που πρέπει γιατί το ζήτημα είναι πολύ βαθύτερο και έχει να κάνει με τη σύμφυση των κυβερνήσεων, του ίδιου του κράτους με τα μεγάλα επιχειρηματικά συμφέροντα ανάμεσα τους και τα διάφορα μέσα μαζικής ενημέρωσης. Ζητάτε να εξεταστούν τα κριτήρια με τα οποία δόθηκαν 42 εκατομμύρια ευρώ σε μέσα ενημέρωσης, οι γνωστές λίστες Πέτσα, για τις διαφημιστικές καμπάνιες για την πανδημία. Συμφωνούμε, να εξεταστούν. Όμως τελικά η εκάστοτε κυβερνητική πολιτική από μόνη της είναι μία λίστα Πέτσα με την έννοια όχι μόνο της σταθερής και πολλές φορές προκλητικής χρηματοδότησης, αλλά και των προνομίων που απολαμβάνουν μεγάλες επιχειρήσεις ανάμεσά τους και επιχειρήσεις των μέσων ενημέρωσης. Για παράδειγμα ανεξάρτητα από το νόμιμο ή το παράνομο του πράγματος ήταν ή δεν ήταν πρόκληση εν μέσω πανδημίας με τα νοσοκομεία να έχουν γονατίσει λόγω ελλείψεων, με τον κόσμο να στοιβάζεται στα μέσα μεταφοράς λόγω υποχρηματοδότησης και τόσα άλλα η Κυβέρνηση της Νέας Δημοκρατίας να χαρίζει στους καναλάρχες μια ολόκληρη δόση από αυτή που έπρεπε να καταβάλουν για τις άδειες; Ήταν ή δεν ήταν πρόκληση η Κυβέρνηση της Νέας Δημοκρατίας στην αρχή της πανδημίας με τον νόμο για την ενοικίαση υπηρεσιών υγείας σε ιδιωτικές κλινικές, που είχε μάλιστα το θράσος να τη βαφτίζει και επίταξη, να αυξάνει το ποσό που έπρεπε να καταβάλει το κράτος σε ιδιώτες επιχειρηματίες; Είναι ή δεν είναι πρόκληση, για παράδειγμα, ότι οι πόροι του Ταμείου Ανάκαμψης θα κατευθυνθούν κυρίως στους μεγάλους ομίλους της λεγόμενης πράσινης και ψηφιακής μετάβασης; Μη μας προκαλείτε, όμως και εσείς του ΣΥΡΙΖΑ, που ανακαλύψατε ξαφνικά πράξεις χειραγώγησης της κοινής γνώμης, λες και πρόκειται για αποκλειστικό προνόμιο της Κυβέρνησης της Νέας Δημοκρατίας. Όλες, μα όλες, οι μέχρι σήμερα κυβερνήσεις στην περίοδο της διακυβέρνησής τους επιδίδονται σε αυτή την πρακτική. Στην προσπάθεια, δηλαδή, να εξωραΐσουν την αντιλαϊκή πολιτική τους, αξιοποιώντας κατά καιρούς διάφορα μέσα, όπως είναι και οι δημοσκοπήσεις και μάλιστα, ορισμένες βγάζουν και μάτι. Πώς αλλιώς θα παραπλανήσουν, θα παγιδέψουν, θα ενσωματώσουν εργατικές, λαϊκές δυνάμεις, αν δεν αξιοποιήσουν και διάφορα χρήσιμα, διαχρονικά για τον σκοπό αυτό, εργαλεία; Δεν χρειάζεται να πάμε και πολύ μακριά. Δεν ήταν πράξη χειραγώγησης της κοινής γνώμης η ενιαία, πανομοιότυπη, σχεδόν, προβολή την περίοδο εκείνη ότι όλοι σας ψηφίζατε τα μνημόνια στο όνομα, δήθεν, της σωτηρίας του λαού μας; Το γεγονός ότι τις συμφωνίες με τις ΗΠΑ και τη Γαλλία όλοι σας τις ονομάσατε αμυντικές, ενώ είναι, καραμπινάτα, επιθετικές; Αφού μετατρέπουν τη χώρα σε πολεμικό ορμητήριο, τι ήταν; Το ότι ισχυριζόσασταν ο ένας σε συνέχεια του άλλου, στο όνομα τού ότι δήθεν θα σώσετε τις συντάξεις των επόμενων γενεών, την ίδια ώρα που διαλύατε την κοινωνική ασφάλιση, τι ήταν; Ακόμη και την έννοια της προόδου τη φέρατε στα μέτρα της πολιτικής σας, που μας γυρίζει δεκαετίες πίσω αφαιρώντας βασικά δικαιώματα των εργαζομένων, αντί να προχωράμε μπροστά στην κατεύθυνση ικανοποίησης των σύγχρονων, των σημερινών αναγκών. Πού φτάσαμε; Να λέει ο Πρωθυπουργός πως η πολιτική της Κυβέρνησής του, δηλαδή, η πολιτική που εξασφαλίζει κέρδη και προνόμια σε λίγους, θυσιάζοντας τα εργατικά, λαϊκά δικαιώματα, είναι προοδευτική. Τι είναι όλα αυτά; Δεν είναι πράξεις χειραγώγησης; Για να μην αναφέρω αυτά που δεν λέγονται, γιατί δεν προβάλλονται, όπως η πρόσφατη είδηση του θανάτου ενός εργάτη την ώρα της δουλειάς, είδηση που απουσίασε από τα μέσα μαζικής ενημέρωσης είτε παρουσιάστηκε, όπως ήθελε, η συγκεκριμένη εταιρεία. Και μιας και αναφέρομαι σε αυτό, να κάνω και μία παρένθεση. Όντως, πολλά και διάφορα ακούγονται και λέγονται στο λιμάνι του Πειραιά το τελευταίο διάστημα. Όπως αποκαλύπτει ο «ΡΙΖΟΣΠΑΣΤΗΣ» σήμερα, γίνονται εγκρίσεις προσλήψεων από πολιτικά γραφεία, για κάποιους που κάνουν κουμάντο, επίσης, στο ποιος θα μπει στη δουλειά, για εμπλοκή πολιτικών προσώπων, ακόμη και την υποχρεωτική εγγραφή σε ένα εργοδοτικό σωματείο, ως προϋπόθεση για την πρόσληψη. Μάλιστα, όπως καταγγέλλουν υπεύθυνα οι εργαζόμενοι, διακρίνουν γύρω τους και κοντά τους κομματάρχες και οικογενειοκρατία, ότι πλέον, δεν υπάρχει πλέον μόνο ο «δρόμος του μεταξιού», υπάρχει και ο «δρόμος του λιμανιού» που ξεκινάει από την Κουντουριώτου στον Πειραιά και φτάνει μέχρι το ΣΕΜΠΟ. Και όντως, η καταγγελία κεντρίζει το ενδιαφέρον, αφού στην Κουντουριώτου στεγάζεται το γραφείο του Υφυπουργού Εμπορικής Ναυτιλίας, Κώστα Κατσαφάδου. Και αν ακολουθήσουμε τη διαδρομή της διαπλοκής που γράφεται στον Τύπο, βλέπουμε όλως συμπτωματικώς ότι operator manager στον σταθμό εμπορευματοκιβωτίων Πειραιά, στον «ΣΕΠ Α.Ε.», είναι κάποιος ονόματι Νίκος Κατσαφάδος, ενώ διευθυντής προσωπικού στη θυγατρική της «COSCO DPORT» είναι, επίσης, κάποιος Μιχάλης Κατσαφάδος. Και επειδή, στο λιμάνι, λένε οι αποστάσεις είναι μεγάλες και πρέπει να φροντίσουν να υπάρχει και κάποιος καλός και γνωστός εκπαιδευτής οδηγών για να τους πηγαίνει, ξανά, όλως τυχαίως και αυτός ονομάζεται Νίκος Κατσαφάδος. Και οι συμπτώσεις δεν σταματούν εδώ. Γιατί ένα άλλο αυτοκίνητο που κυκλοφορεί μέσα εκεί στους χώρους δουλειάς, υποτίθεται για ελέγχους ασφαλείας του λιμανιού, αλλά στην πραγματικότητα για να κάνει κατήχηση σε εργαζόμενους, για να προστατεύουν την εταιρεία τους, να μη διεκδικούν κ.λπ., το οδηγεί ένας που ονομάζεται Θεόδωρος Κατσαφάδος. [[Γέλωτες - χειροκροτήματα από την πτέρυγα του ΣΥΡΙΖΑ]] Ιδιαίτερα, μετά τον επιτυχημένο απεργιακό αγώνα, εκεί γίνονται πράγματα και θαύματα. Τα συμπεράσματα όλα δικά σας. Καταθέτω για τα Πρακτικά και τα σχετικά δημοσιεύματα με τα στοιχεία, για να ελέγξετε και κάποια στιγμή να μας απαντήσετε για τις συνωνυμίες, γιατί πολλοί Κατσαφάδοι μαζεύονται εκεί. Τέλος η παρένθεση. [[Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Βλέπετε, η διαπλοκή έχει πάρα πολλούς δρόμους. Εκτός από λεωφόρους έχει και στενά μονοπάτια και συνδέεται με χίλια νήματα με την εξουσία, το κράτος και τους μηχανισμούς του και αυτά δυστυχώς συμβαίνουν και με όλες τις Κυβερνήσεις, για να μη μιλήσω ξανά για την απουσία προβολής της δραστηριότητας των θέσεων του ΚΚΕ που ορισμένες φορές φτάνει στα όρια της λογοκρισίας. Βέβαια, είναι τουλάχιστον υποκρισία να υποστηρίζει κανείς πως το δικαίωμα του λαού στην αντικειμενική ενημέρωση μπορεί να διασφαλιστεί απόλυτα όσο τα μέσα ενημέρωσης βρίσκονται στην ιδιοκτησία μεγάλων ιδιωτικών συμφερόντων. Αλλά το καθεστώς ιδιοκτησίας, τα μεγάλα πορτοφόλια που είχε πει και ένας Υπουργός του ΣΥΡΙΖΑ, δεν τα ακουμπάει κανείς. Ούτε εκείνος που τα έλεγε, δηλαδή, τα ακούμπησε καθόλου. Οπότε, αυτά τα περί χειραγώγησης της κοινής γνώμης, λες και προετοιμάζεστε να γράψετε έκθεση ιδεών στις πανελλήνιες ή στο γυμνάσιο, προσέξτε πως το πετάτε, γιατί ράμματα υπάρχουν για όλων τη γούνα σας. Ολόκληρη η δήθεν αριστερή διακυβέρνηση του ΣΥΡΙΖΑ δεν ήταν απλά μια πράξη χειραγώγησης της κοινής γνώμης, ήταν κάτι πολύ χειρότερο. Ήταν μια ακόμη ελεεινή πράξη χειραγώγησης όλων όσων αντιστάθηκαν τα προηγούμενα χρόνια με ειλικρίνεια, βγήκαν στους δρόμους ενάντια στα μνημόνια, ενάντια στην Ευρωπαϊκή Ένωση και τους περίφημους συμμάχους σας. Κυρίες και κύριοι, θα ψηφίσουμε την πρόταση για την εξεταστική που προτείνει ο ΣΥΡΙΖΑ, αλλά αυτά τα περί δημόσιας ενημέρωσης, η οποία είναι κοινωνικό αγαθό και αντικειμενικότητα των μέσων ενημέρωσης ως προϋπόθεση της δημοκρατίας που λέτε στην πρότασή σας, όταν μάλιστα κουμάντο στην ενημέρωση κάνουν συγκεκριμένα αφεντικά, μεγάλα επιχειρηματικά συμφέροντα, δεν πείθουν ούτε τα μικρά παιδιά. Αλλά, πού θα πάει; Ο λαός θα καταλάβει αργά ή γρήγορα ότι μια του κλέφτη, δυο του κλέφτη, τρεις και την κακή του μέρα. Όσο πιο γρήγορα το καταλάβει, τόσο το καλύτερο για τον ίδιο και την πατρίδα. Ευχαριστώ.
Ευχαριστούμε και εμείς τον κ. Κουτσούμπα. Αφού τακτοποιηθεί το Βήμα υγειονομικά, τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.
Κύριε Γενικέ Γραμματέα του ΚΚΕ, με αυτούς τους Κατσαφάδους μπερδευτήκαμε και εμείς τώρα. Η Ελληνική Λύση προτείνει αλλαγή του ονόματος του λιμένος Πειραιώς σε Port Katsafados ή σε λιμένα Κατσαφάδο. Πραγματικά, απίστευτα και όμως ελληνικά! Αν βέβαια ισχύουν αυτά που λέει ο κύριος Γραμματέας που πιστεύω ότι ισχύουν, είναι η ελληνική πραγματικότητα. Κύριε Υπουργέ, αν και περίμενα να είναι σήμερα μαζί μας ο Πρωθυπουργός της χώρας, γιατί είναι μείζον θέμα αυτό που συζητάμε, θα μπορούσαμε να την κάνουμε την άλλη εβδομάδα αυτή την κουβέντα, αφήστε το τώρα αυτό. Μάλλον θέλετε να μην υποστεί τη βάσανο της κριτικής ο κύριος Πρωθυπουργός. Το αντιλαμβάνομαι, πολιτική θέση είναι και αυτή, αλλά έτσι και αλλιώς έχετε μια εχθροπάθεια σε σχέση με τις εξεταστικές επιτροπές. Είστε εχθροπαθής ως Νέα Δημοκρατία με τις εξεταστικές επιτροπές. Γιατί το λέω αυτό. Σας κάναμε πρόταση εξεταστικής για την προδοτική συμφωνία των Σκοπίων, δεν τη φέρατε ποτέ. Σας κάναμε για το Μάτι, δεν τη φέρατε ποτέ. Σας κάναμε για τα 100 δισεκατομμύρια του Βαρουφάκη που έλεγαν οι δικοί σας, κύριε Γεραπετρίτη, Βουλευτές και Υπουργοί στα κανάλια, δεν φέρατε ποτέ μια εξεταστική. Ποια είναι η σύμπτωση σε όλες αυτές τις εξεταστικές επιτροπές; Ξέρετε; Ότι όλες αφορούν τον ΣΥΡΙΖΑ που θα συγκυβερνήσετε και φαίνεται. Σύμπτωσις. Τρεις εξεταστικές για τον ΣΥΡΙΖΑ για να τον στριμώξετε, να τον εγκαλέσουμε γιατί εσείς τα καταγγέλλατε προεκλογικά όλα αυτά, μετεκλογικά, κύριε Γεραπετρίτη, ουδέν νεώτερον. Και βέβαια, θα πάμε και στις παραγραφές αν γίνουν και εκλογές και τελείωσε το παραμύθι. Εν πάση περιπτώσει, εμείς, κύριε Γεραπετρίτη, κύριε Υπουργέ, θέλουμε να προσφέρουμε στο ελληνικό Κοινοβούλιο. Η Ελληνική Λύση θέλει να ενημερώσει τον ελληνικό λαό. Η Ελληνική Λύση διαφέρει ως κομματικός οργανισμός. Ως ένα κίνημα Ελλήνων πατριωτών δεν σχολιάζει ποτέ το αποτέλεσμα. Άκουσα προσεκτικά όλους τους ομιλητές. Όλοι μίλησαν για το αποτέλεσμα. Εμείς ψάχνουμε να βρούμε πάντοτε το αίτιο, γιατί αν θέλεις να θεραπεύσεις ένα πρόβλημα, ψάχνεις το αίτιο και θεραπεύεις αυτό. Η ομιλία, λοιπόν, του Προέδρου της Ελληνικής Λύσης θα είναι αυτή καθαυτή για το αίτιο του προβλήματος και όχι για το αποτέλεσμα. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Κύριε Γεραπετρίτη, πραγματικά είναι αξιοθαύμαστη η ομοιομορφία των μέσων μαζικής ενημερώσεως, μια ομοιομορφία σε σχέση με την κυβερνητική πολιτική. Είναι κάθετα δομημένος ο τηλεοπτικός κόσμος, αλλά και ο έντυπος τύπος σε σχέση με τη Νέα Δημοκρατία. Θα πω, όμως, τι έλεγε ο Τσόμσκι γι' αυτή την ομοιομορφία των μέσων ενημερώσεως, κύριε Γεραπετρίτη, γιατί ξέρω ότι θαυμάζετε τον Νόαμ Τσόμσκι: «Κάθε δικτάτορας θαύμαζε την ομοιομορφία και την υπακοή των μέσων ενημερώσεως». Αυτό έλεγε ο Τσόμσκι. Εδώ, όμως, ήλθαμε για να ενημερώσουμε τον ελληνικό λαό, ήλθαμε να του εξηγήσουμε πώς η Νέα Δημοκρατία πέτυχε σε δύο χρόνια να ελέγχει τα μέσα ενημερώσεως. Για να βρούμε το αποτέλεσμα - επαναλαμβάνω - πάμε στο αίτιο. Πώς διαπλέκονται κυβερνήσεις - και η Νέα Δημοκρατία σήμερα - με τα κανάλια; Χρήματα απευθείας ως διαφήμιση. Πώς δίνονται; Γιατί κανείς δεν μιλάει για το αυτονόητο, το πώς δίνονται τα λεφτά στα κανάλια; Το έχει πει κανείς εδώ μέσα; Να σας πω εγώ, κύριε Γεραπετρίτη, να μάθει και η Νέα Δημοκρατία. Μέσω τραπεζών. Οι τράπεζες δίνουν διαφημίσεις σε sites, σε εφημερίδες, σε κανάλια με εντολή, παραίνεση, νουθεσία της εκάστοτε κυβερνήσεως, κρατικών οργανισμών, ΔΕΗ, ΕΛΠΕ, ΔΕΠΑ, που η κυβέρνηση πάλι δίνει εντολή στους οργανισμούς αυτούς να κάνουν διαφήμιση. ΕΣΠΑ. Πάλι η κυβέρνηση δίνει εντολή για να δίνει η διαφήμιση. [[Θόρυβος στην Αίθουσα]] Μια παράκληση. Θα ήθελα να μην οχλαγωγείτε, κύριοι συνάδελφοι. Χρήματα στα sites καναλιών με τους ίδιους τρόπους ακριβώς, όχι μόνο σε εφημερίδες, αλλά και στα sites, από δήμους, περιφέρειες που ανήκουν οι περισσότερες στη Νέα Δημοκρατία, σποτ, διαφημιστικές καταχωρίσεις δίνονται πάλι έτσι. Πώς διαπλέκονται, λοιπόν, οι της Νέας Δημοκρατίας με τα κανάλια; Θα σας το πω τώρα. Χρήματα για έρευνες σε εταιρείες δημοσκοπήσεων δίδονται από τα κανάλια, πληρώνει η Κυβέρνηση και γίνονται οι δημοσκοπήσεις για να μεταδοθούν από τα κανάλια, ώστε να υπάρξει επιρροή του κόσμου, του ανθρώπου που θα πάει να ψηφίσει. Οι καναλάρχες έχουν, όμως, και άλλες επιχειρήσεις που κάνουν και άλλες δουλίτσες. Εκείνες οι δουλίτσες, λοιπόν, «ταΐζονται» μέσω του κράτους είτε από δημόσια έργα είτε από αναθέσεις για να μπορούν να «ταΐσουν» τα κανάλια τους εκ των υστέρων, τα οποία θα «ταΐσουν» με δημοσκοπήσεις και ποσοστά την Κυβέρνηση. Είναι απλά τα πράγματα. Εδώ, λοιπόν, να βρούμε πού είναι η παθογένεια. Επιχειρήσεις που παίρνουν δημόσια έργα πολλές φορές έχουν οι καναλάρχες. Για να τα πάρουν, λοιπόν, οι συγκεκριμένοι επιχειρηματίες - καναλάρχες, πρέπει να πείθονται για να διαφημιστούν και να στηρίξουν την Κυβέρνηση. Πάμε στις εφημερίδες. Τα ίδια ισχύουν ακριβώς, με καταχωρίσεις απ' όλους τους προηγούμενους, με διαφημίσεις στα sites εφημερίδων. [[Θόρυβος στην Αίθουσα]] Κύριε Πρόεδρε, σας παρακαλώ πάρα πολύ. Δεν θα συνεχίσω. Θα κατέβω από το Βήμα. Ζητώ συγγνώμη, αλλά δεν μπορώ να συνεχίσω. Παράκληση. Δεν το έχω κάνει αυτό ποτέ στο Κοινοβούλιο, όχι μόνο για οποιονδήποτε Πρόεδρο κόμματος, αλλά ούτε για Βουλευτή. Δεν γίνεται να ακούω οχλαγωγία.
Έχει δίκιο ο Πρόεδρος. Παρακαλώ να μην οχλαγωγείτε για να είναι συγκεντρωμένος. Συνεχίστε, κύριε Πρόεδρε.
Τράπεζες, ΔΕΗ, ΕΛΠΕ, ΔΕΠΑ κ.λπ.. Πώς διαπλέκονται τώρα οι κυβερνήσεις, η Κυβέρνηση με τους δημοσιογράφους; Έχουμε και αυτό το «νέο φρούτο» τώρα. Παθογένειες. Η δημοσιογραφία κατήντησε υπαλληλική σχέση με τον καναλάρχη, τον εφημεριδά και τον ιδιοκτήτη του site. Εκατοντάδες δημοσιογράφοι που βγαίνουν σε πάνελ εργάζονται σε γραμματείες Υπουργείων, σε γραφεία τύπου, σε γραφεία δήμων και περιφερειών. Δημοσιογράφοι έχουν δικά τους sites. Θα δώσω ένα παράδειγμα. Φιλτάτη αλήθεια βέβαια, αλλά θα την πω. Κύριε Υπουργέ, υπάρχει ένα συγκεκριμένος δημοσιογράφος ο οποίος κάνει εκπομπή στο «MEGA» - εντάξει, δικαίωμά του - ο οποίος έχει και site και το site του «ταΐστηκε» με 700.000 ευρώ και όλη μέρα τρομοκρατεί τον κόσμο από την εκπομπή του το απόγευμα για την πανδημία. Σύμπτωση, θα μου πείτε. Εγώ δεν πιστεύω ότι ο άνθρωπος το κάνει γιατί δεν το πιστεύει. Το πιστεύει. Και λέω: Είναι δυνατόν αυτοί οι δημοσιογράφοι να είναι ταγμένοι στην ελευθερία του τύπου; Όχι. Άρα εφημερίδες, τηλεοράσεις, ραδιόφωνα, δημοσιογράφοι, όλοι ανάβουν κερί στη Νέα Δημοκρατία. Το λέω για να το καταλάβετε, διότι αν δεν υπήρχε, κύριε Γεραπετρίτη, η Νέα Δημοκρατία, όλα τα μέσα και οι δημοσιογράφοι να έπρεπε να την είχαν εφεύρει και ξέρετε γιατί; Διότι η διαφημιστική πίτα, κύριε Γεραπετρίτη, έχει τελειώσει, είναι ελάχιστη πλέον. Το κράτος, η Κυβέρνηση κρατάει όρθια τα κανάλια, τα ραδιόφωνα, τις εφημερίδες και όλους αυτούς και τους δίνει πολλά λεφτά. Τα μέσα μαζικής ενημερώσεως επιτίθενται, κύριε Γεραπετρίτη, χυδαία σε αντιπάλους και έγινε εσχάτως και σε εμένα. Ρεπορτάζ, ειδήσεις. Έτσι όμως, κύριε Γεραπετρίτη, κύριοι της Κυβέρνησης, επιβεβαιώνετε τον Όσκαρ Ουάιλντ. Η κακή - λέμε εμείς - δημοσιογραφία επιβεβαιώνει την ύπαρξή της, στηριζόμενη στη μεγάλη δαρβινική αρχή, την επιβίωση του χειρότερου και επιβιώνουν δυστυχώς οι χειρότεροι δημοσιογράφοι και όχι οι καλοί που μένουν στο περιθώριο. Για να καταλάβετε την κατάντια της δημοσιογραφίας στην Ελλάδα, θα πω κάτι, κύριε Γεραπετρίτη. Τον κ. Τόμας Σότο τον ξέρετε; Είναι ένας από τους μεγαλύτερους Γάλλους δημοσιογράφους στην κρατική τηλεόραση της Γαλλίας. Ξέρετε γιατί παραιτήθηκε; Διότι είχε σχέσεις η σύζυγός του ή η συμβία του με το γραφείο επικοινωνίας του κ. Μακρόν και εκείνος παραιτήθηκε από την κρατική τηλεόραση για λόγους ηθικής τάξεως. Στην Ελλάδα εγώ βλέπω Υπουργούς να πίνουν καφέ με δημοσιογράφους, βλέπω Υπουργούς να συναγελάζονται μαζί τους, να δρουν μαζί τους. Δεν λέω ότι είναι κακό να έχεις σχέσεις με δημοσιογράφους, αλλά τουλάχιστον να τηρούν τα προσχήματα, να τηρούν την ακριβοδίκαιη αντίληψη περί δημοσιογραφίας. Σεβόμενος, λοιπόν, την αξιοπιστία και την αμεροληψία της ελεύθερης διακίνησης των ιδεών, θα έπρεπε ο δημοσιογράφος που βγαίνει φωτογραφία με τον Υπουργό να παραιτηθεί από το μέσο στο οποίο εργάζεται, γιατί δημιουργεί προβλήματα στο υπόλοιπο κοινωνικό σύνολο και στους Έλληνες. [[Χειροκροτήματα από την πτέρυγα της Ελληνικής Λύσης]] Ευεργέτες και ευεργετούμενοι, κύριε Γεραπετρίτη. Ευεργετείτε, λοιπόν, όλα τα μέσα ενημερώσεως με χρήματα, πολλά χρήματα, εκατομμύρια ευρώ. Κύριε Γεραπετρίτη, είστε λάτρης της αρχαίας ελληνικής γραμματείας, το γνωρίζω προσωπικά. Θα σας πω τι έλεγε, λοιπόν, ο μέγας Αριστοτέλης γι' αυτό που λέω ευεργέτες και ευεργετημένους. Περισσότερο αγαπούν τους ευεργέτες τους - ακούστε - από τους ευεργετημένους. Τι έγραφε ακριβώς; «Περισσότερο αγαπούν οι ευεργέτες τους ευεργετημένους», δηλαδή εσείς αγαπάτε περισσότερο τα μέσα, παρά οι ευεργετημένοι τους ευεργέτες και ξέρετε γιατί; Μόλις πέσετε, αυτά τα μέσα που σήμερα εσείς στηρίζετε και σας στηρίζουν, θα σας τσακίσουν. Θα σας τσακίσουν οι ίδιοι που σας στηρίζουν. Να το θυμάστε αυτό που σας λέω. [[Χειροκροτήματα από την πτέρυγα της Ελληνικής Λύσης]] Με τα μέσα τρομάζετε τον κόσμο. Πρώτη η Νέα Δημοκρατία με 48%, με 40%, με 45%. Θα πούμε σε λίγο για τις δημοσκοπήσεις. Θα πούμε τι λέμε ως Ελληνική Λύση, όμως. Εμείς τι πιστεύουμε; Ο μόνος τρόπος να νικήσεις τον φόβο, αγαπητέ μου Έλληνα που παρακολουθείς τώρα τη Βουλή, είναι να πεις ένα μεγάλο «όχι» στον φόβο. Όχι, δεν θα παρατήσουμε το μονοπάτι της αρχής υπέρ μιας δίκαιης Ελλάδας, δεν θα παραβούμε τους κανόνες που εμποδίζουν την Ελλάδα να σηκωθεί ψηλότερα, να εκδηλώσει αυτό που μπορεί να εκδηλώσει, να έχει την επιτυχία που της αξίζει. Αυτή είναι η διαφορά μας και είναι ποιοτική. [[Χειροκροτήματα από την πτέρυγα της Ελληνικής Λύσης]] Κύριε Γεραπετρίτη, κύριοι της Νέας Δημοκρατίας, πώς αποδεικνύεται ότι η Νέα Δημοκρατία ελέγχει τα κανάλια; Θα σας το αποδείξουμε τώρα. Εθνικό Συμβούλιο Ραδιοτηλεόρασης, ΕΣΡ, αποτελέσματα του '19. Του '20 ακόμα τα περιμένουμε από τον κ. Κουτρουμάνο. Έχουν πολλή δουλειά εκεί, δουλεύουν νυχθημερόν. Ποσοστό εμφανίσεων: Κατά 49% αφιερωμένα τα δελτία στη Νέα Δημοκρατία και 7,7% στα κυβερνητικά στελέχη. Αυτό μας κάνει περίπου 60%. Ούτε το 40% που πήρατε δεν τηρούν. Εσείς έχετε 60% παρουσίες σε όλα τα κανάλια. Στοιχεία του ΕΣΡ. Η Ελληνική Λύση 2,6%. Δεν θα πω για τους άλλους. Πώς αποδεικνύεται, λοιπόν, ότι τα κανάλια τα ελέγχει η Νέα Δημοκρατία; Νέα Δημοκρατία: «ΑLPHA» 48,9%, «ANTENNA» 50%, «ΟPEN» 45%, «STAR» 58%, «SKAI» 50%. Αυτά για το κόμμα, όχι παρουσίες στελεχών σας. Ελληνική Λύση: 3% στον «ALPHA», 2,6% στον «ANTENNA», 1,3% στον «OPEN», 2,9% στο «STAR», 1,6% στο «SKAI» και αυτά αφορούν μόνο τις ανακοινώσεις μας, όχι παρουσίες Βουλευτών που δεν πάτησε κανένας Βουλευτής της Ελληνικής Λύσης, λες και είναι - θα το πω ωμά - οι αποδιοπομπαίοι τράγοι των καναλιών αυτών. Δεν κλήθηκαν ποτέ από κανάλια πανελλαδικής εμβέλειας. Θέλετε να σας πω και άλλα για τα στοιχεία του ΕΣΡ; Θα τα καταθέσω στα Πρακτικά της Βουλής για να καταλάβετε ότι ο άμεσος έλεγχος αποδεικνύεται από τα γεγονότα. Πάμε και στις δημοσκοπήσεις. Εδώ είναι το μεγάλο «πάρτι». Κύριοι συνάδελφοι, εδώ, του Κοινοβουλίου, ποιος ελέγχει τη νομιμότητα των εταιρειών; Θα μας πει κανείς; Κύριε Υπουργέ, όταν θα απαντήσετε, ένα ερώτημα θέλω να απαντήσετε: Ποιος ελέγχει τη νομιμότητα των εταιρειών δημοσκοπήσεων; Ποιος ελέγχει τη διαφάνεια τους; Ποιος πληρώνει τις δήθεν έρευνες; Υπάρχει κάποιος να μας απαντήσει εδώ μέσα επισήμως; Ένας να βγει και να μας πει. Ασκούν επιρροή στους ψηφοφόρους; Επηρεάζουν το πολίτευμα; Ναι. Οδηγούν τη χώρα; Ναι. Ποδηγετούν τη νοημοσύνη των Ελλήνων; Ναι. Υπεύθυνος, λοιπόν, ποιος είναι; Ποιος είναι υπεύθυνος; Θα σας πω τώρα. Το ΕΣΡ! Το ΕΣΡ είναι το οποίο διορίζεται από την εκάστοτε κυβέρνηση - εδώ προκαλεί κλαυσίγελο η κατάσταση - , το ΕΣΡ που ο Πρόεδρός του ήρθε εδώ και μας είπε, «δεν έχω κόσμο να δουλέψω», «δεν μπορώ να δουλέψω». Ναι, αλλά τους μισθούς τους παίρνουν κάθε μήνα, τους λαμβάνουν. Αν δεν μπορείς να δουλέψεις, πας σπίτι σου, δεν κάθεσαι και πληρώνεσαι. Εμείς αντιδράσαμε από την πρώτη στιγμή, γι' αυτό και στοχοποιηθήκαμε. Πόσο, λοιπόν, ελεύθερο είναι το ΕΣΡ; Καθόλου. Εγώ, κύριε Γεραπετρίτη, το γεύτηκα το ΕΣΡ. Ακούστε ένα παράδειγμα απλό: Τηλεοπτικός σταθμός «ΣΚΑΙ», παραβιάζει κατάφωρα την κείμενο νομοθεσία, πρόστιμο 15.000 ευρώ. Παραβιάζει για δεύτερη φορά με το ίδιο αδίκημα - τα καλά νέα της ημέρας, απαγορεύονται οι διαφημίσεις μέσα στο δελτίο ειδήσεων - , σύσταση. Παραβιάζει και τρίτη φορά το ίδιο ακριβώς αδίκημα, σύσταση ξανά στο ΕΣΡ. Μία φορά κατά την άποψη του ΕΣΡ παραβίασα εγώ, τριάντα, τριάντα, τριάντα, τριάντα, τριάντα, 1 εκατομμύριο ευρώ πρόστιμο! «ΣΚΑΙ»! Όταν ακούει «ΣΚΑΙ» το ΕΣΡ, ο κ. Κουτρομάνος, σκάει από το κακό του. Σκάει! Δεν μπορεί. Ζορίζεται. Ακούστε, εγώ θα πω κάτι στον κ. Γεραπετρίτη και στους υπόλοιπους των κομμάτων εδώ. Αν πραγματικά θέλετε να έχετε ΕΣΡ, δεν μπορεί κανείς εκεί μέσα να μου δηλώνει επισήμως - στα πρακτικά υπάρχει γραμμένο - ότι δεν ξέρει από montage και transfer. Οι άνθρωποι που είναι στο ΕΣΡ για να παίρνουν αποφάσεις δεν ξέρουν τι σημαίνει «montage», τι σημαίνει «transfer» ενός βίντεο και αυτοί είναι υπεύθυνοι για να ελέγχουν τα κανάλια. Τι να ελέγχουν; Δεν ελέγχουν τίποτα. Λέγαμε για τις δημοσκοπήσεις, κύριε Γεραπετρίτη, λίγο πριν τις τελευταίες ευρωεκλογές. Εξαφάνιζαν όλες οι εταιρείες την Ελληνική Λύση. Το μεγαλύτερο ποσοστό που μας δόθηκε από εταιρεία δημοσκοπήσεων ήταν περίπου 1,8%. Πήραμε 4,7%. Δεν μιλάμε για μία δημοσκόπηση, μιλάμε για πολλές δημοσκοπήσεις. «METRON ANALYSIS»: 1% μας έδινε και 1,9%. «MRB»: 1,5% και 1,9%. «ALCO»: 2,7%. Δηλαδή, όλες οι εταιρείες αυτές προεκλογικά την ώρα που είχαμε προεκλογική περίοδο επηρέαζαν τους ψηφοφόρους ότι είμαστε στην πλευρά των ηττημένων για να μη φανεί η δυναμική. Αυτό λέγεται επιρροή της ψήφου του ελληνικού λαού, επιρροή της δημοκρατίας. Τέτοια δημοκρατία δεν αξίζουν οι Έλληνες. [[Χειροκροτήματα από την πτέρυγα της Ελληνικής Λύσης]] Πάμε και στο άλλο νέο παραμύθι, τα ανθελληνικά «HOAXES». Ποιος έχρισε τροχονόμους των ειδήσεων, κύριε Γεραπετρίτη, μια ιδιωτική εταιρεία μη κερδοσκοπική, τα ελληνικά «HOAXES» τα οποία κατά το δοκούν φιλτράρουν, ελέγχουν και βγάζουν«fake news δηλώσεις πολιτικών αρχηγών, κύριε Γεραπετρίτη. Όσον αφορά τα ανθελληνικά «HOAXES» υπήρχε καταγγελία - για τον κ. Αλικάκο και η παρέα του, από εργαζόμενο μέσα, την έχω στο γραφείο μου - ότι είναι Νέα Δημοκρατία. Και εγώ δεν το πίστευα στην αρχή, κύριε Γεραπετρίτη. Αποκλείεται λέω. Βέβαια τον Αλικάκο ξέρω ότι είναι Νέα Δημοκρατία, γιατί είναι από πάνω, αλλά λέω εγώ τώρα. Νέα Δημοκρατία αποκλείεται, ελληνικά «HOAXES». Κανείς δεν ελέγχει από πού χρηματοδοτούνται, κανείς δεν ελέγχει τη δουλειά που κάνουν, κανείς δεν τους ελέγχει για τη δουλειά που κάνουν. Ακούστε, όμως, τώρα. Ψάχνω τέσσερις μήνες τώρα να βρω ένα fake news της Νέας Δημοκρατίας στα ανθελληνικά «HOAXES» και δεν υπάρχει, ένα fake news κυβερνητικού σας ανθρώπου ή μια είδηση η οποία είναι πλαστή! Έχω μπροστά μου, λοιπόν, και ελπίζω τα fake news των ανθελληνικά «HOAXES» να τα διατυπώσουν. Γιατί έτσι ελέγχετε τη διακίνηση των ιδεών. Όταν βγαίνουν τα ανθελληνικά «HOAXES» και λένε fake news το Facebook αυτού που το ανέβασε το κρύβουν, το κλείνουν. Όταν ανεβάζεις στο Twitter κάτι και τα ανθελληνικά «HOAXES» λένε ότι αυτό το πράγμα είναι fake και αυτό κατεβαίνει. Αυτό είναι φασισμός, είναι ναζισμός, είναι αυταρχισμός και δεν μπορούμε να το επιτρέψουμε ως ελληνικό Κοινοβούλιο, να κάνουν τους τροχονόμους οι κύριοι αυτοί των Ελλήνων πολιτικών. Έχω μια τεράστια λίστα από fake news των τελευταίων δέκα ημερών, κύριε Γεραπετρίτη, δηλώσεων δικών σας Υπουργών. Θα σας πω μερικές για να μη σας καθυστερώ κιόλας. 20 Μαΐου του 2020: «Κερδίσαμε τη μάχη της υγείας». 31 Δεκεμβρίου του 2020: «Βρισκόμαστε στον επίλογο της πανδημίας». 8 Φεβρουαρίου του 2021: «Διανύουμε το τελευταίο μίλι προς την ελευθερία και την πανδημία». 3 Νοεμβρίου του 2021: «Δεν θεωρώ ότι η πανδημία έχει ξεφύγει». Ο Πρωθυπουργός της χώρας. Όλες οι δηλώσεις οι προηγούμενες από την τελευταία είναι fake. Δεν βγάλανε fake news για τα παραπάνω οι κύριοι του ανθελληνικού «HOAXES». Γεωργιάδης: «Εμείς ακούμε τους ειδικούς. Το lockdown μας το είπαν ειδικοί και θα το καταργήσουμε όταν μας το πουν οι ειδικοί». Αργότερα, Γεωργιάδης, άλλη version: «΄O,τι και να πουν οι ειδικοί, εμείς δεν θα κάνουμε lockdown. Οι γιατροί μας λένε τη γνώμη τους, εμείς αποφασίζουμε». Άλλη είδηση, Πλεύρης: «Έχουμε χίλιες εκατό ΜΕΘ». Βορίδης, δέκα λεπτά αργότερα: «Έχουμε χίλιες εκατό ΜΕΘ». Αποφασίστε, χίλιες εκατό ή χίλιες τριακόσιες; Αλλά στα ανθελληνικά «HOAXES» δεν υπάρχει fake news εδώ. Μάιος του 2020: Δεν θα τα πω αυτά, γιατί είναι ιατρικά. Δεν με ενδιαφέρουν, ούτε για τις μάσκες που μας έλεγαν να φορέσουμε ή να μη φορέσουμε. Πλεύρης: «Κολλάνε οι εμβολιασμοί; Κολλάνε. Μεταδίδουν οι εμβολιασμένοι; Μεταδίδουν». Πριν δύο μήνες ακριβώς πριν ο κ. Κικίλιας έλεγε ότι λειτουργούν χίλιες πεντακόσιες ΜΕΘ για να βγάλει τα νούμερα και ο ίδιος έλεγε ότι δεν κολλάνε οι εμβολιασμένοι. Ε, λοιπόν, όλα αυτά τα fake news θα τα παραδώσω στα Πρακτικά της Βουλής μήπως και τα ανθελληνικά «HOAXES» ψάξουν λίγο παραπάνω και δουν ότι το κόμμα που στηρίζουν, η Νέα Δημοκρατία, δεν μας τα λέει και πολύ καλά. Και κλείνω γιατί πιέζει ο χρόνος. Πάμε στα σοβαρά. Δεν χρειάζεται να πω πόσο ελεύθερος είναι ο τύπος στην Ελλάδα. Έκθεση 2021, «Δημοσιογράφοι χωρίς Σύνορα». Κύριοι της Νέας Δημοκρατίας, κύριε Γεραπετρίτη, ξέρετε σε ποια θέση μας έχουν; Σε ποια θέση είναι η Ελλάδα; Ξέρετε; Τέταρτη από το τέλος, εβδομηκοστή σε εκατόν ογδόντα βάσει δείκτη. Αυτή η έκθεση μας καίει, κύριε Γεραπετρίτη και δεν καίει εμάς ούτε το ΚΙΝΑΛ ούτε τον ΣΥΡΙΖΑ. Καίει εσάς, γιατί δεν έχετε βάλει θεσμικούς παράγοντες, δεν έχετε βάλει νόρμες, δεν έχετε βάλει κανόνες και κυρίως ταΐζοντας τα εκατομμύρια των μέσων ενημέρωσης και κρύβοντας τις ειδήσεις ή αλλοιώνοντας τις ειδήσεις εκθέτετε τη χώρα. Πρώτον, τι λέει η «Ελευθερία του τύπου» στην Ελλάδα; «Γενναιόδωρες φορολογικές εκπτώσεις σε ΜΜΕ με άξονες κορωνοϊό - προσφυγικό. Δεύτερον: «Έλεγχος στη ροή της πληροφόρησης. Ανησυχία για πρακτικά Αστυνομίας. Λογοκρισία σε ρεπορτάζ. Η δημόσια τηλεόραση ελέγχεται απευθείας από τον πρωθυπουργό». Όχι, δεν ελέγχεται. Ποτέ δεν ελεγχόταν. Πάντοτε ελεγχόταν. Και οι προηγούμενοι και οι πιο προηγούμενοι τα ίδια έκαναν. «Δεν έδειξαν βίντεο με τον Μητσοτάκη να παραβιάζει τα μέτρα». Το λέει η «Διεθνής Διαφάνεια», δεν το λέω εγώ. «Κάλυψη ρεπορτάζ στα νοσοκομεία με κυβερνητική έγκριση». Κύριε Γεραπετρίτη, θα σας πω ένα πράγμα. Αν ο λαός ξυπνήσει και δώσει μια τετραετία στην Ελληνική Λύση αυτά εμείς θα τα πατάξουμε. Θα κυβερνήσουμε με διαφάνεια. Είναι λάθος η τακτική σας. [[Χειροκροτήματα από την πτέρυγα της Ελληνικής Λύσης]] Έρευνα του «REUTERS». «Αναξιόπιστα τα μέσα μαζικής ενημέρωσης στην Ελλάδα. Τρίτη η θέση της από το τέλος σε αξιοπιστία. Πάνω από το 54% των πολιτών εναντιώνονται στις ενισχύσεις των μέσων μαζικής ενημέρωσης. Τα δύο τρίτα προτιμούν την ενημέρωσε από τα social media. Γι' αυτό ξαφνικά η πρεμούρα του Πρωθυπουργού της Νέας Δημοκρατίας να ελέγξουν τα social media και το Facebook και το Twitter. Γι' αυτό και έβαλαν τον κ. Αλικάκο να κάνει τον τροχονόμο ή τα ανθελληνικά «HOAXES». Μόλις το 13% των Ελλήνων εμπιστεύονται τα μέσα μαζικής ενημέρωσης. Ευρωβαρόμετρο: «Το 74% των Ελλήνων δεν εμπιστεύονται τα κανάλια». Όλα αυτά είναι κατάντια. Και θα σας πω κάτι, κύριε Γεραπετρίτη. Πραγματικός σας φίλος δεν είναι τα μέσα ενημέρωσης. Δεν είναι αυτοί οι φίλοι σας. Είστε φίλοι εσείς με όλα τα μέσα ενημέρωσης. Όλα είναι φιλικά προς εσάς. Αλλά όπως και πάλι ο μέγας Αριστοτέλης έλεγε, κανένας δεν είναι πραγματικός φίλος, κύριε Γεραπετρίτη, για εκείνον που έχει πολλούς φίλους. Κανένας. Όταν γίνουν εχθροί, θα σας τσακίσουν - το επαναλαμβάνω - και θα σας τσακίσουν άσχημα. Εδώ όλες τις έρευνες - για να κλείσω - και θα τις καταθέσω στα Πρακτικά, μήπως και ενημερωθείτε. Κλείνοντας, κύριοι της Νέας Δημοκρατίας, πραγματικά από έναν μεταρρυθμιστή Πρωθυπουργό που πριν τις εκλογές πίστευα ότι είχε μια άλλη αντίληψη για την ενημέρωση, τη δημοσιογραφία, τον έντυπο και ηλεκτρονικό τύπο, έλεγα ότι θα υπάρχει μια διαφορετική αντιμετώπιση γύρω από αυτό το θέμα. Βλέπω, όμως, ότι έχει παρεισφρήσει στη Νέα Δημοκρατία αυτό που λέω πολλές φορές, το σαράκι της επιβολής, μια επιβολή η οποία κρύβει την αλήθεια, αλλάζει την πραγματικότητα στο πλαίσιο της δικής σας πραγματικότητας, του γυάλινου πύργου που είστε μέσα και δεν βγαίνετε στην κοινωνία. Για να το τελειώνουμε, αν θέλετε να λύσουμε το πρόβλημα της ελευθεροτυπίας στη χώρα, μία είναι η λύση και να την ξαναπώ εδώ: Διακομματική επιτροπή πραγματική ελέγχου της διαφάνειας. Όσες εξεταστικές και να κάνουμε - επειδή έχετε την πλειοψηφία - δεν πρόκειται να βγει ποτέ άκρη. Αλλά να θυμάστε κάτι. Τώρα είστε εκεί, αύριο μπορεί να είστε αντιπολίτευση. Κι αυτοί που θα κυβερνάνε, αν είναι αυτοί - δεν το εύχομαι - ή κάποιοι άλλοι - εγώ εύχομαι να είμαστε εμείς - θα σας κυνηγάνε και αυτοί με τον ίδιο τρόπο. Αν, λοιπόν, θέλετε να μη σας κάνουν αυτά που κάνετε εσείς στους άλλους, επιλέξτε τον δρόμο της αληθείας, τον δρόμο της πραγματικότητας, τον δρόμο της διαφάνειας και όχι της διαφθοράς. Δεν αξίζει στη Νέα Δημοκρατία να συμπεριφέρεται με αυτόν τον τρόπο. Αυταρχισμός, φασισμός, απολυταρχισμός δεν αξίζουν στη δημοκρατία μας, δεν αξίζουν στους Έλληνες. Γι' αυτό ζητάμε μια φορά να αλλάξει ο Έλληνας προοπτική, να πιστέψει αυτά που του λέμε, γιατί και μπορούμε και θα τα κάνουμε. Σας ευχαριστώ πάρα πολύ.
Ο Κοινοβουλευτικός Εκπρόσωπος του Κινήματος Αλλαγής, κ. Σκανδαλίδης, έχει τον λόγο. Κύριε Σκανδαλίδη, έχετε τον λόγο.
Κυρίες και κύριοι συνάδελφοι, σήμερα είμαστε παρόντες σε άλλη μια συζήτηση για τη δημιουργία μιας εξεταστικής επιτροπής. Είναι κρίμα γιατί μέχρι τώρα, εδώ και πάρα πολλά χρόνια, οι εξεταστικές επιτροπές που συγκροτούνται, που συνήθως καταλήγουν σε διαφορετικά πορίσματα από το κάθε κόμμα, γίνονται περισσότερο για λόγους πολιτικούς και όχι για λόγους ουσίας, για λόγους επικοινωνιακούς και όχι για λόγους ουσίας. Στο πρόσφατο παρελθόν, αλλά και τα προηγούμενα χρόνια κατά τη διάρκεια της διακυβέρνησης του τόπου, τόσο από τη Νέα Δημοκρατία όσο και από τον ΣΥΡΙΖΑ, οι Βουλευτές του Κινήματος Αλλαγής και η Φώφη Γεννηματά, όλοι μας, είχαμε διατυπώσει τις έντονες διαφωνίες μας και είχαμε αντιδράσει σφοδρά σε κάθε καθεστωτική αντιδημοκρατική λογική. Έχουμε δημοκρατία στην Ελλάδα; Βεβαίως, έχουμε. Μετά από τη Μεταπολίτευση η δημοκρατία σύμπαντος του πολιτικού κόσμου, υπό την ηγεσία του Κωνσταντίνου Καραμανλή, εδραιώθηκε. Και με την εθνική συμφιλίωση, τη δημοκρατική αλλαγή του 1981, τη συνταγματική αναθεώρηση του 1986, τις μεγάλες πολιτικές και κοινωνικές κατακτήσεις που η κυβέρνηση του ΠΑΣΟΚ υπέγραψε και εγγυήθηκε, αλλάζοντας κυριολεκτικά τον χάρτη της χώρας, η δημοκρατία ολοκληρώθηκε. Έκτοτε η Γ΄ Ελληνική Δημοκρατία λειτουργεί ομαλά με ισχυρούς θεσμούς, με ανθεκτικότητα στις κρίσεις, όπως έδειξε η πικρή εμπειρία μετά από το 2010 με τις πλατείες των αγανακτισμένων, το γενικότερο αντικοινοβουλευτικό κλίμα της τυφλής και απολίτικης άνοιξης. Είναι αυτό αρκετό; Όχι. Υπάρχουν σοβαρά ζητήματα για την ποιότητα της δημοκρατίας στον τόπο μας. Προβλήματα που πρέπει να αναγνωρίσουμε ότι εντάθηκαν άλλα εξ αντικειμένου εδώ και πολλά χρόνια λόγω των ευρύτερων εξελίξεων και άλλα από την αδυναμία του πολιτικού συστήματος δημιουργήθηκαν στην πράξη. Ιδιαίτερα μετά από την πανδημία. Διότι δημοκρατία δεν είναι μόνο οι εκλογές. Δημοκρατία υπάρχει όταν οι θεσμοί υπερασπίζονται τα συμφέροντα του λαού και όχι κάποιας ολιγαρχίας. Δημοκρατία υπάρχει όταν οι θεσμοί υπερασπίζονται τα συμφέροντα του λαού, ανταποκρινόμενοι στο αντικείμενο και το περιεχόμενό τους χωρίς να βιάζονται και να εκβιάζονται. Δημοκρατία σημαίνει έλεγχος της εξουσίας με διαφάνεια και λογοδοσία. Δημοκρατία σημαίνει ελεύθερη και πολύπλευρη ενημέρωση και αντικειμενική πληροφόρηση. Υπάρχει, λοιπόν, ζήτημα ποιότητας της δημοκρατίας μας και εμείς το Κίνημα Αλλαγής το λέμε εδώ και μήνες. Πώς αλλιώς να δει κάποιος την πλήρη έλλειψη διαφάνειας, τις φωτογραφικές διατάξεις, τη συνεχή και απροκάλυπτη και επαναλαμβανόμενη παρέκκλιση των διατάξεων για τις δημόσιες συμβάσεις; Μπορεί κάποιος να παραβλέψει εύκολα τις σκανδαλώδεις επιχορηγήσεις για τις πλατφόρμες κατάρτισης, τις απευθείας αναθέσεις εκατομμυρίων ευρώ από το Υπουργείο Μετανάστευσης και μια πλειάδα ακόμα παρεκκλίσεων; Δεν έχουμε ζήτημα ποιότητας της δημοκρατίας μας όταν η κυβέρνηση με χρήματα του ελληνικού λαού και αδιαφανείς χειρισμούς επιχειρεί - και σε μεγάλο βαθμό πετυχαίνει - τον έλεγχο του πεδίου της ενημέρωσης; Όταν ακόμα και διεθνείς οργανισμοί όπως οι «Δημοσιογράφοι χωρίς Σύνορα» επισημαίνουν ότι στην Ελλάδα υπάρχει ένα επικίνδυνο κοκτέιλ για την ελευθερία του Τύπου; Όταν ακόμη και ο Πρωθυπουργός παραδέχεται δημόσια ότι στη χώρα μας περίπου δεν έχουμε παράδοση στον άμεσο έλεγχο των κυβερνώντων προκαλώντας αρνητικά σχόλια στον διεθνή Τύπο; Ναι, υπάρχει θέμα ποιότητας της δημοκρατίας όταν διαστρεβλώνονται ή αποσιωπώνται οι θέσεις των κομμάτων, όταν τα μέσα μαζικής ενημέρωσης προβάλλουν μονότονα τα κυβερνητικά πεπραγμένα, όταν απουσιάζει κάθε ίχνος κριτικής, ελέγχου, λογοδοσίας, όταν δεν δίνεται καν ο αναγκαίος χώρος και χρόνος στις αντίθετες φωνές να ακουστούν, να καταγραφούν στον δημόσιο διάλογο, όταν ο δημοσιογραφικός κόσμος της χώρας ζει σε καθεστώς εργατικής ανασφάλειας και δεν μπορεί να σηκώσει το κεφάλι απέναντι σε μια διαδικασία που αφορά στη ζωή του, στην επιβίωση του και στην πορεία του. Αλλά και ο ΣΥΡΙΖΑ που κάνει σήμερα την πρόταση για την εξεταστική επιτροπή στο ίδιο μονοπάτι περίπου βάδισε τα χρόνια που ήταν στην κυβέρνηση. Για προσπάθεια χειραγώγησης των μέσων κατηγορήθηκε. Για εταιρεία δημοσκοπήσεων, επίσης, κατηγορήθηκε. Για χρηματοδότηση εκδοτικών εγχειρημάτων, επίσης, κατηγορήθηκε. Αν, λοιπόν, σήμερα και η Κυβέρνηση και η Αξιωματική Αντιπολίτευση πιστεύουν ότι χρειάζεται διερεύνηση των θεμάτων, ιδού πεδίο δόξης λαμπρόν να δικαιώσουν αυτήν τη διαδικασία όχι με την τυχοδιωκτική πολιτική που επιχειρήθηκε από την Κυβέρνηση στην αρχή της σημερινής συνεδρίασης, αλλά μέσα από τις διαδικασίες που προβλέπει το Σύνταγμα και την επιτροπή που θα εκλέξει, αν αποφασίσει σήμερα η Βουλή να δημιουργήσει αποδεχόμενη την πρόταση. Κυρίες και κύριοι συνάδελφοι, δεν επιθυμώ σήμερα να υπεισέλθω στην ουσία και στα ειδικότερα περιστατικά που αναφέρονται στο αίτημα της Αξιωματικής Αντιπολίτευσης. Θα σταθώ μόνο στην πολιτική ουσία της όλης διαδικασίας. Είναι άλλωστε έργο και αποστολή της επιτροπής που θα συσταθεί και όχι της Ολομέλειας να εξετάσει και να κρίνει τις αποδιδόμενες πράξεις. Εγώ, όμως, θα σας καλέσω όλους να αναρωτηθούμε. Οφείλουμε εμείς ως Εθνική Αντιπροσωπεία να διαλύσουμε κάθε σκιά, κάθε ίχνος υποψίας πάνω από την πολιτική ζωή; Εφόσον υπάρχει έστω και η παραμικρή υπόνοια ότι κάτι παράτυπο έχει συμβεί, ότι κάποια εξωπολιτικά συμφέροντα έχουν παρεισφρήσει στη λειτουργία της δημοκρατίας μας, αυτό εμείς δεν πρέπει να το διερευνήσουμε; Κατά τη γνώμη μας, ναι. Πρέπει να ελεγχθούν οι όροι και οι προϋποθέσεις υπό τις οποίες χορηγήθηκε η κρατική χρηματοδότηση στα μέσα μαζικής ενημέρωσης μετά από το ξέσπασμα της πανδημίας και στις δύο διαφορετικές χρονικές περιόδους που έγινε αυτή. Χρειάστηκε η επιμονή μας και της Φώφης Γεννηματά προηγούμενα και όλων μας για να δοθεί στη δημοσιότητα η πρώτη λίστα κρατικής διαφήμισης στα ΜΜΕ. Και, φυσικά, τότε φάνηκε ο λόγος που η κυβέρνηση δεν επιθυμούσε τη δημοσιοποίησή της επί πολύ χρόνο. Αδιαφάνεια, θολά κριτήρια χρηματοδότησης, κλίμα διαπλοκής με ιδιωτικά συμφέροντα. Φάνηκε πώς και γιατί ενορχηστρώθηκε η επικοινωνιακή καταιγίδα της Κυβέρνησης. Είκοσι εκατομμύρια ευρώ. Για τέτοιο ποσό πρόκειται. Κι, όμως, λίγους μήνες μετά είχαμε πάλι τα ίδια. Δεύτερη λίστα, πάλι χωρίς κριτήρια και φυσικά χωρίς την ελάχιστη διαφάνεια. Εμείς σας είχαμε προτείνει και τότε με τροπολογία μας να θέσετε κριτήρια για τη χρηματοδότηση των μέσων με κοινωνική ευαισθησία και αξιοκρατία. Δεν μας ακούσατε ούτε τότε. Και φτάσαμε πάλι σε ένα εξόχως προβληματικό τηλεοπτικό τοπίο. Προσκεκλημένοι Βουλευτές και πολιτευτές της Νέας Δημοκρατίας σε ρόλο αναλυτών. Τα ίδια και τα ίδια πρόσωπα, μονοτονία και μονολιθική αντιμετώπιση της πανδημίας, όπως και κάθε κορυφαίου ζητήματος της επικαιρότητας. Και την ίδια ώρα περνάτε, μόλις χτες, και την απαράδεκτη νέα διάταξη του άρθρου 191 της αλλαγής του Ποινικού Κώδικα, δήθεν να χτυπήσετε τα fake news. Κι έτσι σχεδόν φιμώνετε την ελεύθερη δημοσιογραφία και την ελεύθερη ενημέρωση. Μια αναχρονιστική, αντιδημοκρατική επιλογή με έντονα φρονηματικά στοιχεία, που σχεδόν φιμώνει την ελευθερία έκφρασης στον δημόσιο λόγο, με εντελώς ασαφή κριτήρια. Πρέπει να διερευνηθεί αν οι συγκεκριμένες δημοσκοπικές εταιρείες συνδέονται οικονομικά με κυβερνητικά προγράμματα και προγράμματα δημόσιων οργανισμών. Ειδικά όταν οι δημοσκοπικές εταιρείες έχουν σχεδόν παρέμβει ανοιχτά στην εσωκομματική λειτουργία κομμάτων και στην πολιτική αντιπαράθεση, όταν οι εταιρείες αυτές ελέγχονται για τον τρόπο διενέργειας των δημοσκοπήσεων, για τα δείγματα που χρησιμοποιούν, τα ερωτήματα που απευθύνουν και, γενικώς, αμφισβητείται βάσιμα το κύρος και η αξιοπιστία τους. Σε μια δημοκρατία ο ρόλος της δημοσκόπησης είναι σύνθετος και ασφαλώς ιδιαιτέρως χρήσιμος. Οφείλει να αποτυπώνει με επιστημονικό τρόπο, με ανεξαρτησία και αμεροληψία τις τάσεις της κοινής γνώμης. Δεν μπορούν να εργαλειοποιούνται για την εξαγωγή ανακριβών πολιτικών συμπερασμάτων και δεν μπορεί να γίνει αυτό ανεκτό. Κυρίες και κύριοι συνάδελφοι, το Κίνημα Αλλαγής και το ΠΑΣΟΚ διαχρονικά και με συνέπεια έχουμε μείνει σταθερά στη γραμμή «όλα στο φως». Είμαστε υπέρ της διερεύνησης κάθε υποψίας σκανδάλου, παρατυπίας ή παραβίασης των όρων του παιχνιδιού, ιδίως όταν αυτές αφορούν στην ίδια τη λειτουργία της δημοκρατίας. Είμαστε σύμφωνοι με κάθε αίτημα για διερεύνηση των πραγμάτων, με θεσμικό τρόπο από τη Βουλή, γι' αυτό και όλα αυτά τα χρόνια υπερψηφίζουμε ανελλιπώς όλα τα αιτήματα για σύσταση αντίστοιχων κοινοβουλευτικών επιτροπών, ακόμη και όταν αφορούν σε πολιτικά πρόσωπα του δικού μας πολιτικού χώρου ή σε περιόδους που το ΠΑΣΟΚ διαχειριζόταν τα δημόσια πράγματα. Είμαστε υπερήφανοι γιατί είμαστε το μόνο κόμμα που κράτησε αυτή τη στάση σε όλη τη διάρκεια της μεταπολιτευτικής περιόδου. [[Χειροκροτήματα από την πτέρυγα του Κινήματος Αλλαγής]] Οι πάντες και τα πάντα στο φως, χωρίς αστερίσκους, χωρίς υποσημειώσεις και αιρέσεις, χωρίς επιλεκτικούς αποκλεισμούς. Όλοι κρίνονται με τους κανόνες και τις διαδικασίες που η ίδια η δημοκρατία προβλέπει και περιγράφει. Έτσι θα πράξουμε και σήμερα στο συγκεκριμένο αίτημα της Αξιωματικής Αντιπολίτευσης, έτσι θα κάνουμε και στο μέλλον σε κάθε ανάλογο αίτημα που θα προέλθει ενδεχομένως από την Πλειοψηφία ή από άλλα κόμματα και θα επεκτείνει την έρευνα σε περιστατικά της προηγούμενης κυβέρνησης. Θέλω εδώ την προσοχή σας και θέλω να απευθυνθώ στην Κυβέρνηση και στη δημοκρατική ευαισθησία, αν υπάρχει, και να πω επιτέλους να μην είναι και αυτή μια εξεταστική επιτροπή που θα πάει στο καλάθι των αχρήστων και θα βγάλει ο καθένας τα δικά του αν θέλετε, ποσοστά αποδοχής ή αύξησης ή επηρεασμού από τον πολιτικό συσχετισμό. Ελάτε, λοιπόν, τώρα. Θέλετε έστω και τώρα όλοι μαζί να κάνουμε ένα βήμα μεγάλο, εμπρός; Έχετε τα κότσια, κύριοι της Κυβέρνησης, να πάρετε μια πρωτοβουλία ώστε αυτή η διαδικασία να μην αποβεί ξανά ένα άλμα στο κενό που δεν αφήνει τίποτα πίσω του; Εδώ και τώρα, λοιπόν, εγώ σας προτείνω να απαντήσετε έμπρακτα, παρεμβαίνοντας σε τρία επίπεδα: Πρώτον, στο επίπεδο του πώς κατανέμονται οι επιχορηγήσεις των μέσων, όταν αυτές κρίνονται αναγκαίες. Μια διακομματική επιτροπή, με συμμετοχή εκπροσώπων της ΕΣΗΕΑ και με συγκεκριμένα κριτήρια να κάνει κάθε φορά τις κατανομές. Δεν χάνετε κανένα κομμάτι της εξουσίας σας τόσο μεγάλο αν πρόκειται να υπηρετήσετε τη δημοκρατία. Στο επίπεδο της ασφάλειας και της ανεξαρτησίας του δημοσιογραφικού κόσμου, απέναντι στην όποια εργοδοσία του, όποια κι αν είναι αυτή κι όποιους σκοπούς και να έχει, να μετατρέψουμε τα μπλοκάκια σε συλλογικές συμβάσεις εργασίας, να νιώσουν οι δημοσιογράφοι ότι μπορούν θεσμικά να λειτουργήσουν και να πουν τη γνώμη τους, να γράψουν τα άρθρα τους, να διατυπώσουν την κρίση τους. Και τρίτον, που θα το θεωρήσετε λιγάκι ουτοπικό και ρομαντικό, αλλά εγώ θα το πω. Δεν έχω αντίρρηση να χρηματοδοτούνται τα μέσα μαζικής ενημέρωσης, όταν αυτό είναι αναγκαίο. Δεν θα ήθελα όμως, τα χρήματα να πηγαίνουν γενικά σε προγράμματα ψυχαγωγίας της τηλεόρασης. Τα δικά μας, του δημοσίου. Τα ιδιωτικά προφανώς, θα κάνουν τη δουλειά τους και κανείς δεν παρεμβαίνει στα προγράμματά τους. Κύριε Γεραπετρίτη, για τον πολιτισμό μας, την πολιτιστική μας ταυτότητα, να μπουν κάποια κριτήρια, να μην πηγαίνουν σε κακόγουστα σημεία, σε κακόγουστα σίριαλ. Ας πηγαίνουν σε κάτι που αναδεικνύει έναν πολιτισμό δικό μας, που ανεβάζει το επίπεδο του κόσμου, του λαού, που δίνει τη δυνατότητα να γνωρίσει την ιστορία του, να πάει πιο μπροστά. Αυτό δεν μπορούμε να το κάνουμε; Μπορούμε. Είναι η τρίτη μου πρόταση. Μια ποιοτική τηλεόραση που θα την ενισχύει ουσιαστικά με τα συγκεκριμένα κριτήρια το κοινό, το δημόσιο χρήμα. Τελειώνοντας, εμείς, κυρίες και κύριοι συνάδελφοι, θα είμαστε όπως πάντα ενεργά και δυναμικά παρόντες και κατά τη διάρκεια της εξεταστικής επιτροπής, εφόσον αυτή πράγματι συσταθεί. Θα συμβάλουμε, όπως πάντα στην αναζήτηση της αλήθειας, χωρίς συμβιβασμούς και υπεκφυγές. Η διαδικασία άλλωστε, θα είναι ανοιχτή και δημόσια, ώστε οι πολίτες να μπορούν να βγάλουν τα δικά τους συμπεράσματα. Ποιοι επιδιώκουν τελικά το φως και ποιοι το αντιμάχονται. Για εμάς, η διαφθορά και η διαπλοκή δεν έχουν χρώμα ή πολιτική ταυτότητα. Είναι μια παθογένεια οριζόντια και διάχυτη, η βασική αιτία για το βάθεμα της απόστασης ανάμεσα στον πολίτη και στην πολιτική, για την απώλεια εμπιστοσύνης στη δημοκρατία. Αν η ίδια η πολιτική ζωή δεν κάνει ό,τι περνά από το χέρι της, να δείξει ότι αλλάζει, ότι περιφρονεί τις δημοκρατικές αρχές, τότε πολύ λίγα μπορούμε να ελπίζουμε για το μέλλον. Απέναντι σε κάθε νοσηρό και καθεστωτικό φαινόμενο το Κίνημα Αλλαγής, το ΠΑΣΟΚ, η προοδευτική δημοκρατική παράταξη δεν σιωπούν. Έχουμε την ευθύνη να υπερασπιστούμε τη διαφάνεια στη δημόσια ζωή, τη λογοδοσία της Κυβέρνησης, την αξιοκρατία, τον σεβασμό στους θεσμούς, τον κοινωνικό διάλογο, την πολυφωνία και ανεξαρτησία των μέσων ενημέρωσης. Το Κίνημα Αλλαγής θα είναι πάντα εδώ για τη δημοκρατία. Ευχαριστώ.
Ευχαριστώ, κύριε Σκανδαλίδη. Εισερχόμεθα στον ενιαίο κατάλογο ομιλητών, με πρώτο ομιλητή τον κ. Χριστόφορο Μπουτσικάκη από τη Νέα Δημοκρατία. Αμέσως μετά ο κ. Μάριος Κάτσης από τον ΣΥΡΙΖΑ. Παρακαλώ τους ομιλητές να τηρείται αυστηρά ο χρόνος. Ελάτε, κύριε Μπουτσικάκη.
Ευχαριστώ, κύριε Πρόεδρε. Κυρίες και κύριοι συνάδελφοι, πριν ξεκινήσω την ομιλία μου θα ήθελα να αναφερθώ σε δύο πράγματα, γιατί δεν πρέπει να μένει τίποτα αναπάντητο στην Αίθουσα αυτή. Πρώτον, θεωρώ τουλάχιστον απρεπές - αν όχι άνανδρο - δύο πολιτικοί Αρχηγοί να αναφέρονται σε μια οικογένεια του Πειραιά, χωρίς να έχει το δικαίωμα κανείς από αυτούς να απαντήσει από το Βήμα της Βουλής και χωρίς να είναι παρών εδώ και ο Υπουργός στον οποίον αναφέρονταν αυτά τα υπονοούμενα. Δεν ξέρω αν έτσι στοχοποιείται η οικογένεια ή αν ποινικοποιείται εν πάση περιπτώσει, η εργασία εδώ. Δεύτερον, κύριε Κατρούγκαλε, με την ομιλία σας καταλαβαίνω πλέον για ποιον λόγο οι ψεύτες και οι συκοφάντες βρίσκονται αυτήν τη στιγμή στα έδρανα της Αξιωματικής Αντιπολίτευσης, καθώς επίσης και για ποιον λόγο καθημερινά ολισθαίνετε όλο και πιο χαμηλά. Με τα ψέματά σας δεν θα πάτε πουθενά. Και για να έχουμε καλό ερώτημα, επειδή αναφερθήκατε σε «μέσα του ΣΥΡΙΖΑ», τι θέλετε να πείτε με αυτό; Έχετε μέσα ως κόμμα; Κι αν ναι, τι είναι; Αντικειμενικά; Κυρίες και κύριοι συνάδελφοι, με την τελευταία αναθεώρηση του Συντάγματος η Κυβέρνηση της Νέας Δημοκρατίας έδωσε για πρώτη φορά στην Αντιπολίτευση το δικαίωμα να συνιστά εξεταστικές επιτροπές. Ο ίδιος ο Κυριάκος Μητσοτάκης είχε δεσμευτεί και μάλιστα πριν γίνει Πρωθυπουργός. Εμείς ό,τι λέμε το κάνουμε πράξη και το αποδεικνύουμε καθημερινά. Η Κυβέρνηση της Νέας Δημοκρατίας δεν έχει να φοβηθεί τίποτα, δεν έχει να κρύψει τίποτα. Δεν χρησιμοποιεί την άνετη κοινοβουλευτική πλειοψηφία που διαθέτει, προκειμένου να αποφύγει τη λογοδοσία. Αντιθέτως, πήρε η ίδια την πρωτοβουλία να ενισχύσει τον κοινοβουλευτικό έλεγχο. Αυτό αποδεικνύει πόσο η Νέα Δημοκρατία σέβεται τους θεσμούς και τη θεσμική λειτουργία του Κοινοβουλίου και τα δικαιώματα της μειοψηφίας, δικαιώματα που ο ίδιος ο ΣΥΡΙΖΑ παρέβλεπε ή απλά επιδεικτικά αγνοούσε. Ας δούμε, όμως, πώς η Αξιωματική Αντιπολίτευση χρησιμοποιεί το δικαίωμα για τη σύσταση εξεταστικής επιτροπής. Ο Πρωθυπουργός, κ. Μητσοτάκης, ανταποκρίθηκε άμεσα από το Βήμα της Βουλής, καλώντας τον κ. Τσίπρα να συμφωνήσει σε έναν συνολικό έλεγχο, λέγοντας «να τα ψάξουμε όλα, να ψάξουμε από κοινού τις χρηματοδοτήσεις σε μέσα ενημέρωσης, τις εταιρείες δημοσκοπήσεων από το 2015 έως και σήμερα». Όλοι εδώ μέσα, στην Αίθουσα αυτή, είδαμε τον κ. Τσίπρα να γνέφει καταφατικά προς τον Πρωθυπουργό. Το κατέγραψε και ο τηλεοπτικός φακός. Λίγο αργότερα, όμως, όπως άλλωστε μας έχει συνηθίσει το γραφείο Τύπου του κόμματός σας και ο ίδιος ο κ. Τσίπρας, ζήτησε να μην επεκταθεί η έρευνα για το διάστημα της διακυβέρνησης του ΣΥΡΙΖΑ. Πώς εξηγείτε εσείς αυτή την αλλαγή; Μήπως έχετε να κρύψετε κάτι; Σε αντίθεση με τη Νέα Δημοκρατία, που έδωσε το δικαίωμα της σύστασης εξεταστικών επιτροπών στην Αντιπολίτευση επειδή η ίδια δεν έχει να κρύψει τίποτα, ο ΣΥΡΙΖΑ προφανώς έχει. Αυτή είναι η μόνη λογική εξήγηση. Η Νέα Δημοκρατία, κυρίες και κύριοι συνάδελφοι, λέει «ναι» σε μια διευρυμένη πρόταση. Λέμε «ναι» στον συνολικό έλεγχο. Δεν μπορούμε, όμως, να πούμε «ναι» σε μια πρόταση που μόνο σκοπό έχει να μεταφέρει τα fake news του διαδικτύου στον ναό της δημοκρατίας, που στοχοποιεί εκείνους που προστατεύουν την υγεία των πολιτών μέσα σε πρωτοφανείς συνθήκες υγειονομικής κρίσης, εκείνους που έπαιξαν καθοριστικό ρόλο ώστε η χώρα μας να αποτελεί σήμερα παράδειγμα προς μίμηση στη διαχείριση αυτής της πρωτοφανούς υγειονομικής κρίσης. Εσείς, κυρίες και κύριοι του ΣΥΡΙΖΑ, προφανώς θεωρείτε ότι δεν έπρεπε να μεριμνήσει η Κυβέρνηση ώστε να ενημερωθούν οι πολίτες. Οι θεωρίες συνωμοσίας, οι αντιεμβολιαστές και διάφορες ομάδες και συμφέροντα έχουν κατακλίσει κυριολεκτικά το διαδίκτυο, παρασύροντας χιλιάδες ανυποψίαστους συμπολίτες μας. Να μην κάνουμε εκστρατεία ενημέρωσης για τον θανάσιμο κίνδυνο που διατρέχουν και τη σημασία του εμβολίου για την αντιμετώπιση της πανδημίας; Αυτό θέλετε να πείτε; Είστε η μόνη Αντιπολίτευση που κλείνατε και κλείνετε το μάτι στους αντιεμβολιαστές και στους αρνητές, στους συνωμοσιολόγους και στους κατασκευαστές των fake news, σε όλους εκείνους από τους οποίους προσδοκάτε πολιτική στήριξη.
Να τα πεις στους αντιεμβολιαστές Βουλευτές της Νέας Δημοκρατίας.
Σας παρακαλώ, κύριε συνάδελφε. Γιατί διακόπτετε;
Θα τα ακούσετε τώρα. Σας ενδιαφέρει να είστε αρεστοί σε περιθωριακές ομάδες και στα άκρα. Όλο αυτό το διάστημα η Νέα Δημοκρατία κλήθηκε να αντιμετωπίσει πρωτοφανείς καταστάσεις σε όλα τα επίπεδα και τις αντιμετώπισε με επιτυχία. Αντιθέτως, δυόμισι χρόνια μετά από τις τελευταίες εκλογές, ο ΣΥΡΙΖΑ όχι μόνο δεν κεφαλαιοποιεί τίποτε πολιτικά, αλλά όπως δείχνουν και οι δημοσκοπήσεις κάθε μέρα πηγαίνετε πιο κάτω. Γιατί δεν μπορείτε να αντιληφθείτε ότι η τακτική του άκρατου λαϊκισμού θα σας οδηγήσει ξανά στο 3%. Κυρίες και κύριοι συνάδελφοι, σας καλούμε να αποδείξετε - έστω και τώρα την τελευταία στιγμή - ότι δεν έχετε τίποτα να κρύψετε. Ακόμα δεν είναι αργά. Δεχθείτε, λοιπόν, να ελεγχθούν όλοι και όλα από το 2015 μέχρι σήμερα, να φανεί επιτέλους αν και πότε επιχειρήθηκε χειραγώγηση της κοινής γνώμης και των μέσων μαζικής ενημέρωσης, να φανεί πώς κατανεμήθηκε η κρατική διαφήμιση τα τελευταία επτά χρόνια. Αυτό τον έλεγχο τον θέλουν όλοι, το θέλουμε κι εμείς, τον θέλουν και οι πολίτες. Αν δεν δεχθείτε αυτόν τον έλεγχο, κυρίες και κύριοι του ΣΥΡΙΖΑ, θα κληθείτε εσείς να απολογηθείτε ενώπιον του ελληνικού λαού και των Ελλήνων πολιτών, οι οποίοι συμφωνούν. Σας ευχαριστώ.
Εγώ σας ευχαριστώ. Ο κ. Κάτσης έχει τον λόγο κι αμέσως μετά η κ. Αικατερίνη Παπακώστα - Παλιούρα από τη Νέα Δημοκρατία.
Ευχαριστώ, κύριε Πρόεδρε. Πιάνω το νήμα από αυτά που είπε ο προηγούμενος ομιλητής της Νέας Δημοκρατίας. Μίλησε για «συκοφάντες», για «ψεύτες». Συγγνώμη, έχετε διαβάσει να δείτε πού πήγαν τα λεφτά της λίστας Πέτσα; Το «ΒΕΡΓΙΝΑ TV» του κουμπάρου του Άδωνι Γεωργιάδη δεν είναι αντιεμβολιαστικό κανάλι που δώσατε και χρήματα και κουνάτε και το δάχτυλο ή πέρασε η συνταγματική αναθεώρηση χωρίς να περάσει από την προτείνουσα Βουλή με τις ψήφους του ΣΥΡΙΖΑ; Τι ψέματα λέτε; Με την πρόταση, κυρίες και κύριοι συνάδελφοι, για τη σύσταση της εξεταστικής επιτροπής ήρθε η ώρα να ελεγχθεί επιτέλους από το ελληνικό Κοινοβούλιο αυτό που εδώ και δύο χρόνια είναι στα χείλη κάθε πολίτη αυτής της χώρας, ανεξάρτητα από το τι ψηφίζει, ότι δεν έχει υπάρξει ξανά κυβέρνηση στον τόπο με τόσο σκανδαλώδη ευνοϊκή μεταχείριση απ' τα μέσα μαζικής ενημέρωσης. Κάθε φορά που η Κυβέρνηση και ο Πρωθυπουργός είναι με την πλάτη στον τοίχο από τις αποτυχίες τους και την ίδια την πραγματικότητα, στη φάση που κανένα πειστικό επιχείρημα δεν πιάνει για να απαντήσει στην κριτική των κομμάτων της Αντιπολίτευσης, επιστρατεύει το φοβερό επιχείρημα: «Ναι, αλλά στις δημοσκοπήσεις προηγούμαστε. Ας λέτε ό,τι θέλετε. Όλα πάνε καλά». Μήπως, όμως, όλο αυτό δεν γίνεται τυχαία; Αυτό είναι το κρίσιμο ερώτημα που καλείται να εξετάσει η επιτροπή. Αν, δηλαδή, η Κυβέρνηση διά μέσω των χρημάτων των φορολογουμένων και με την τακτική «μαστίγιου και καρότου» χειραγωγεί την κοινή γνώμη και βλάπτει τη δημοκρατία. Θα ρωτούσε κάποιος καλοπροαίρετα: «Μα καλά, είναι δυνατόν να γίνονται τέτοια πράγματα σε μία ευρωπαϊκή χώρα;». Η παραίτησή του εγκάρδιου φίλου του κ. Μητσοτάκη, του Σεμπάστιαν Κουρτς, από τη θέση του Καγκελάριου της Αυστρίας μετά από την καταγγελία για ύπαρξη σκανδάλου για χρηματοδότηση σε μέσα μαζικής ενημέρωσης με αντάλλαγμα εγκωμιαστικά άρθρα και χαλκευμένες δημοσκοπήσεις, μας αποδεικνύει ότι ναι, είναι δυνατόν να γίνουν σε ευρωπαϊκή χώρα. Ε, και - μπορεί να πει πάλι κάποιος καλοπροαίρετα - επειδή παραιτήθηκε ο Κουρτς, που ο κ. Μητσοτάκης προλόγισε σε τελετή απονομής βραβείων για την ελευθερία των ΜΜΕ, σημαίνει ότι είναι ίδιος και αυτός; Όχι. Είναι πολύ χειρότερος. Ο Κουρτς παραιτήθηκε γιατί διερευνάται για χρηματοδότηση ενός εκατομμυρίου ευρώ και δεν μπόρεσε να σταθεί ηθικά ούτε μία μέρα στο αξίωμα. Εδώ η Κυβέρνηση έχει δώσει πάνω από 40 εκατομμύρια ευρώ με τις λίστες Πέτσα, την καμπάνια του εμβολιασμού και την «ENTERPRISE GREECE». Ο κ. Μητσοτάκης είναι Κουρτς επί σαράντα. Η Αυστρία είναι δέκατη έβδομη στη λίστα κατάταξης για την ελευθερία του Τύπου, σύμφωνα με τους «Ρεπόρτερ χωρίς Σύνορα», ενώ η Ελλάδα του κ. Μητσοτάκη έχει πέσει από την εξηκοστή πέμπτη θέση στην εβδομηκοστή. Άρα, λοιπόν, δεν μπορεί κάτι που στην Αυστρία είναι μείζον θέμα, εδώ να σφυράμε αδιάφορα, όταν μάλιστα οι μέθοδοι που χρησιμοποιήθηκαν είναι σχεδόν πανομοιότυπες. Ειδικά στην περίπτωση της «ENTERPRISE GREECE» που αντί να προωθεί την εξωστρέφεια της επιχειρηματικότητας, έκανε εξαγωγή την εικόνα του «πρωθυπουργού Μωυσή» σε ξένα έντυπα. Είναι καραμπινάτη περίπτωση Κουρτς. Η Κυβέρνηση, με πρόσχημα την πανδημία, μοίρασε με απευθείας ανάθεση, τη λίστα Πέτσα 1, 20 εκατομμύρια ευρώ στα μέσα μαζικής ενημέρωσης χωρίς κριτήρια. Για πέντε μήνες ο αρμόδιος Υπουργός κ. Πέτσας έκανε πως δεν ακούει και δεν δημοσίευε τη λίστα με τα μέσα μαζικής ενημέρωσης και τα χρήματα. Έδωσε λεφτά όπου ήθελε και όσα ήθελε, πολλές φορές μάλιστα με ένα τηλέφωνο στην εταιρεία μεσιτείας μετά από εισήγηση κάποιου κυβερνητικού Βουλευτή. Πρακτικές μπανανίας! Με αυτόν τον τρόπο μπουκώθηκαν με δημόσιο χρήμα φίλοι με ανύπαρκτα σάιτ ή ακόμα και μέσα που δεν ήταν σε λειτουργία, ήταν κλειστά. Δώσατε χρήματα στον αγαπημένο σας Μένιο Φουρθιώτη σε σάιτ μηδαμινής επισκεψιμότητας και μετά από την κατακραυγή δεν τα τιμολογήσατε κιόλας. Άλλα μέσα ιδίας αναγνωρισιμότητας πήραν τελείως διαφορετικά ποσά ανάλογα αν είναι υπέρ ή κατά της Κυβέρνησης. Αυτό είναι το μοναδικό κριτήριο. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής, κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Σε άλλα υπήρχε εξόφθαλμη αδικία. Στην «Εφημερίδα των Συντακτών», για παράδειγμα, η εφημερίδα μαζί με το site πήραν 40.000 ευρώ ενώ το «LIBERAL», που αποκαλεί τον κ. Μητσοτάκη «Μωυσή», πήρε 180.000 ευρώ και μάλιστα μετά έκλεισε και την εφημερίδα. Δεν διασφάλιζε, δηλαδή, ότι θα μείνει σε λειτουργία και θα εξασφαλίζονταν και οι θέσεις εργασίας. Κάποια αντιπολιτευόμενα μέσα όπως το «DOCUMENTO» αποκλείστηκαν εντελώς με το καταφανές ψέμα του κ. Πέτσα ότι αναπαράγει ψεκασμένες ειδήσεις. Όμως, είχαμε μετά την ομολογία ενοχής του Άδωνη Γεωργιάδη ότι «καλά έκανε και δεν πήρε το «DOCUMENTO», γιατί δεν είναι έγκυρο». Τι αποκαλύφθηκε; Αποκαλύφθηκε ότι δόθηκαν χρήματα σε μέσα μαζικής ενημέρωσης που μιλούσαν για «τσιπάκια» και «συνωμοσίες» για το εμβόλιο στη βόρεια Ελλάδα μόνο και μόνο επειδή ήταν του κουμπάρου του Υπουργού κ. Γεωργιάδη. Κι έχει το θράσος μετά ο κ. Γεωργιάδης να λέει στο «ACTION 24» πριν από λίγες ημέρες ότι «δεν πάει καλά ο εμβολιασμός στη βόρεια Ελλάδα γιατί είναι καθυστερημένοι πολιτισμικά και ανήκουν στα Βαλκάνια που δεν πέρασαν Διαφωτισμό». Έλεος! Ο ορισμός της χειραγώγησης! Το γεγονός και μόνο ότι 1% των χρημάτων μοιράστηκαν στα μέσα που ασκούν κριτική είναι καταφανής χειραγώγηση. Αντί κάποια μηνύματα δημόσιας υγείας να είναι δωρεάν και άλλα μηνύματα ευαισθητοποίησης και ενημέρωσης να πληρωθούν - ναι, δεν λέμε όχι, αλλά με κριτήρια, εμείς το έχουμε αποδείξει εμπράκτως ότι δεν είμαστε όλοι το ίδιο - όπως ο νόμος Σκέρτσου και η ΚΥΑ που είχε βγει για τα μέτρα ενίσχυσης του Τύπου, που περιλάμβαναν αναγνωσιμότητα, θέσεις εργασίας, φορολογική και ασφαλιστική ενημερότητα, να μην υπάρχει περιεχόμενο μίσους, εσείς δεν ακολουθήσατε αυτά τα κριτήρια. Χειραγωγήσατε τα μίντια με «μαστίγιο και καρότο» το δημόσιο χρήμα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ακολούθησε η λίστα Πέτσα 2, 2 εκατομμυρίων ευρώ, λίστα εμβολιασμού 19,74 εκατομμύρια ευρώ. Αλήθεια, αυτά τα 20 εκατομμύρια ευρώ, σχεδόν, του εμβολιασμού, γιατί δεν απαντήσατε στην ερώτηση των Βουλευτών του ΣΥΡΙΖΑ, πώς κατανεμήθηκαν και πού και απέτυχε η καμπάνια εμβολιασμού, με βάση το γεγονός ότι δεν έχει πετύχει στα ποσοστά εμβολιασμού που είχε θέσει η ίδια η Κυβέρνηση ως στόχο; Δεν έχετε το δικαίωμα να μην απαντάτε και να κρύβεστε. Δεν μπορείτε να κυβερνάτε ετσιθελικά σαν Λουδοβίκοι. Θα απαντήσετε στην εξεταστική. Κύριε Πρόεδρε, ο προκάτοχός σας είχε δώσει μία ανοχή τριών λεπτών, οπότε έχω προσαρμόσει την ομιλία μου σε αυτό το επίπεδο. Πάμε τώρα και στο κομμάτι της «OPINION POLL». Στις 31-5-2021 βγάζει μία έρευνα τα ευρήματα της οποίας ήταν σε πλήρη αντίθεση με τα αντίστοιχα της δημοσκόπησης του «Ευρωβαρόμετρου». Από τη δημοσιοποίηση της έρευνας δεν προέκυπτε ούτε ποιος την είχε παραγγείλει ούτε αν επρόκειτο για τακτική κυλιόμενη δημοσκόπηση, όπως οφείλει να το κάνει. Η εν λόγω έρευνα, τα αποτελέσματα της οποίας ήταν βγαλμένα από τα πιο τρελά όνειρα της Κυβέρνησης, αναπαράχθηκε ακαριαία από όλα τα φιλοκυβερνητικά μέσα. Εμείς τι κάναμε; Θεσμικά και σύμφωνα με το άρθρο 4 του ν.3603/07, του νόμου Ρουσόπουλου, ζητήσαμε τη σύγκληση της Επιτροπής Θεσμών και Διαφάνειας, ώστε να ενημερωθούν τα μέλη της σχετικά με όλα τα στοιχεία αυτής της δημοσκόπησης. Θέλαμε να την δούμε. Η κυβερνητική πλειοψηφία ύστερα από ένα μήνα σιωπής απέρριψε αδικαιολόγητα το αίτημά μας με νομικές ακροβασίες ερμηνεύοντας τον νόμο κατά το δοκούν, όπως την βόλευε. Γιατί άραγε; Τι ήταν αυτό που είχε να κρύψει πραγματικά; Μέχρι σήμερα που μιλάμε δεν έχουμε κανένα στοιχείο, από αυτά που ζητήσαμε, εκείνης της δημοσκόπησης, δεν έχουμε καμμία ανακοίνωση από τον ΣΕΔΕΑ, του οποίου η «OPINION POLL» ειρήσθω εν παρόδω είναι συνδεδεμένο μέλος, καμμία αντίδραση από τη Νέα Δημοκρατία μέχρι τη σημερινή συζήτηση. Σαν πολλά δεν μαζεύτηκαν; Και για όσους σπεύσουν να πουν ότι στον ΣΥΡΙΖΑ βλέπουν φαντάσματα, υπενθυμίζω και την καταγγελία των στελεχών του Κινήματος Αλλαγής εναντίον της «OPINION POLL» ότι παρεμβαίνει στα εσωκομματικά του κόμματος, όπως και προχθές που έβγαλε μια ανακοίνωση το γραφείο Τύπου. Πράγματι μετά από αυτά με ανακοίνωσή μου στις αρχές του Σεπτέμβρη κατήγγειλα δημοσίως ότι ο ιδιοκτήτης της «OPINION POLL» έχει και άλλη μία εταιρεία, την «REPOSITION STRATEGY», η οποία πήρε με απευθείας ανάθεση από το ΕΔΥΤΕ, που είναι εποπτευόμενος φορέας του Υπουργείου Ψηφιακής Διακυβέρνησης, έργο 270.000 ευρώ για την τηλεπικοινωνιακή υποστήριξη του travel.gov.gr. Και θα πει κάποιος, απαγορεύεται; Όχι. Πώς να απαγορεύεται αφού έχετε περάσει πράξη νομοθετικού περιεχομένου για τον COVID και έχετε απελευθερώσει τα όρια των απευθείας αναθέσεων κάνοντας πάρτι. Σύμφωνα με δημοσιευμένα στοιχεία της «ΝΑΥΤΕΜΠΟΡΙΚΗΣ» έχετε μοιράσει 2,17 δισεκατομμύρια απευθείας αναθέσεις σε δεκαοκτώ μήνες. Τα ερωτήματα, όμως, είναι πολλά και απαιτούν απαντήσεις. Για ποιο λόγο το ΕΔΥΤΕ προέβη σε απευθείας ανάθεση στην εν λόγω συμβουλευτική που συνδέεται άμεσα με την δημοσκοπική «OPINION POLL» και με τι κριτήρια την επέλεξε; Πώς κοστολογήθηκε το έργο; Τηρήθηκαν όσα έλεγε η σύμβαση; Υπάρχουν αποδεικτικά; Υπήρξε σκοπιμότητα του έργου; Συνέβαλλε στο ασφαλές άνοιγμα του τουρισμού; Και αν ναι, γιατί η σύμβαση υπεγράφη με την «REPOSITION STRATEGY» 31 Αυγούστου του '20, όταν τελείωνε η τουριστική περίοδος; Γιατί εδώ και καιρό το θέμα που είναι στη δημοσιότητα, το ΕΔΥΤΕ, το Υπουργείο Ψηφιακής ή ακόμα και η ίδια η «REPOSITION STRATEGY» δεν έχουν πει κουβέντα. Δεν σας κάνει εντύπωση για όλα αυτά; Αυτά ρωτάμε. Απαντήσεις δεν παίρνουμε και φουντώνουν εν τέλει νέα ερωτήματα από αυτές τις μη απαντήσεις. Μήπως το έργο είναι υπερκοστολογημένο ή εικονικό, ώστε η «OPINION POLL» να είναι στο payroll του Μαξίμου και με χρήματα των Ελλήνων φορολογουμένων πολιτών που δοκιμάζονται σκληρά φιλοτεχνεί την εικόνα του Πρωθυπουργού και φτιάχνει κλίμα; Και αν συμβαίνει κάτι τέτοιο μήπως δεν είναι η μοναδική περίπτωση; Γιατί εδώ έχουμε διάφορες ωραίες δηλώσεις. Να θυμίσω δύο από αυτές. Έχουμε την κατάθεση του αγαπημένου σας μάρτυρα, Καλογρίτσα στην προανακριτική - φιάσκο που στήσατε για τα 3 εκατομμύρια, που κατέπεσε σαν χάρτινος πύργος. Τι είπε; «Έδωσα τη δημοσκοπική «GPO» στον κύριο Θεοδωρικάκο να κάνει ό,τι θέλει», πρώτη δήλωση. Επίσης, έχουμε δήλωση, επειδή θέλετε να πάμε και προς τα πίσω, του Υπουργού, κ. Γιακουμάτου στις 12-6-2015, Βουλευτής τότε, πρώην Υπουργός, κυβέρνηση ο ΣΥΡΙΖΑ, επειδή θέλετε από το '15 και μετά εκτός από την πάτε μετά από τις 12-6-2015 την έρευνα. Τι λέει ο Γιακουμάτος; «Η Νέα Δημοκρατία χρωστάει στις δημοσκοπικές εταιρείες χρήματα». Δηλαδή, η υπερχρεωμένη Νέα Δημοκρατία με τα 340 εκατομμύρια χρωστά στις δημοσκοπικές ως αντιπολίτευση και τις ξεχρεώνει ως Κυβέρνηση; Να το εξετάσουμε. Αν ο κ. Μητσοτάκης και η Νέα Δημοκρατία φαντασιώνονται μια Ελλάδα στην οποία δεν θα γίνονται ευθείες ερωτήσεις στον Πρωθυπουργό από τους δημοσιογράφους, όπου η τέταρτη εξουσία θα κρατάει λιβανιστήρι αντί για μικρόφωνο και που το δημόσιο χρήμα θα είναι μέσο χειραγώγησης της κοινής γνώμης είναι βαθιά νυχτωμένος. Η Κυβέρνηση πρέπει να υποστεί τον δημοκρατικό έλεγχο από την Αντιπολίτευση, όπως ορίζεται από το νέο Σύνταγμα, το αναθεωρημένο. Και σας καλώ όλους και όλες να την υπερψηφίσουμε αυτή την πρόταση. Είναι δημοκρατικό καθήκον όλων μας. Ευχαριστώ.
Έχει ζητήσει τον λόγο και θα τον λάβει ο κ. Γεώργιος Παπανδρέου εκτός του ενιαίου καταλόγου ομιλητών ως πρώην Πρωθυπουργός. Ορίστε, κύριε Παπανδρέου, έχετε τον λόγο.
Ευχαριστώ, κύριε Πρόεδρε. Αγαπητοί συνάδελφοι, το θέμα που συζητάμε σήμερα αφορά σε ένα ζήτημα που αποτελεί μία από τις μεγαλύτερες σύγχρονες απειλές για τη δημοκρατία. Παλαιότερα οι πολίτες φακελώνονταν ανάλογα με την εφημερίδα που διάβαζαν, που υποδηλώνει, βεβαίως, ότι η ελευθερία του Τύπου αποτελεί απειλή για κάθε αυταρχισμό. Σήμερα, όμως, βλέπουμε σε πολλά αυταρχικά καθεστώτα ακόμα και μέσα στην ίδια την Ευρωπαϊκή Ένωση η τάση να είναι ο άτυπος έλεγχος των μέσων ενημέρωσης μέσα από την εξαγορά ή τον τρόπο χρηματοδότησής τους. Η πρόταση του ΣΥΡΙΖΑ είχε ως επικοινωνιακό εφαλτήριο το σκάνδαλο της κρατικής χρηματοδότησης σε μέσα ενημέρωσης που διερευνούν οι αυστριακές αρχές και που οδήγησε στην παραίτηση του Καγκελάριου Κουρτς. Έτσι φτάσαμε στην πρόταση για σύσταση εξεταστικής επιτροπής που αφορά στη χρηματοδότηση των μέσων ενημέρωσης και των εταιρειών δημοσκοπήσεων. Είναι προφανές ότι η στάση του Κινήματος Αλλαγής και του ΠΑΣΟΚ ήταν, είναι και θα είναι, φως σε όλα. Και αν υπάρχουν ποινικές ευθύνες ας αποδοθούν. Αλλά η πρόκληση που αναδεικνύει αυτή η υπόθεση είναι ακόμα πιο σοβαρή, ζωτική για τη δημοκρατική μας λειτουργία. Η έρευνα αυτή πρέπει να καταδείξει τα μεγάλα δημοκρατικά ελλείμματα και τις τομές που απαιτούνται στη δημοκρατία μας. Ασφαλώς πρέπει να απαντηθεί το ποια ήταν και είναι η διαδικασία ανάθεσης υπηρεσιών ενημέρωσης και πρόληψης κατά της πανδημίας COVID -19. Είναι πρόδηλο ότι η Κυβέρνηση της Νέας Δημοκρατίας εργαλειοποίησε την πανδημία με τις αδιαφανείς λίστες Πέτσα για να εξασφαλίσει την ευνοϊκή αντιμετώπιση στο μιντιακό πεδίο. Για εμάς, όμως, υπάρχει και ένα άλλο ηθικό ζήτημα που δεν περιορίζεται στο πεδίο της επικοινωνίας, αλλά αγγίζει την καρδιά της ίδιας της δημοκρατίας. Η έκτακτη ανάγκη της πανδημίας COVID -19 έθεσε σε αναστολή τα δημοκρατικά δικαιώματα των πολιτών όχι μόνο στη χώρα μας, αλλά βεβαίως σχεδόν και σε όλο τον πλανήτη. Ειδικά, όμως, στη χώρα μας η κατάσταση αυτή επηρέασε τη δημοκρατική λειτουργία με χαρακτηριστικό παράδειγμα τις αποφάσεις νομοθετικού περιεχομένου. Στην πράξη προσπερνούν το Κοινοβούλιο και στερούν τη δυνατότητα αυτού του οίκου της δημοκρατίας να συζητήσει, να διαβουλευτεί και να ελέγξει τις αποφάσεις αυτές. Και συγκεκριμένα με πρόσχημα το επείγον της πανδημίας πέρασαν διατάξεις που δεν ήταν απαραίτητες, γιατί είχαμε προβλέψει παλιότερα στην κυβέρνησή μας και τη δυνατότητα επειγουσών αποφάσεων, αλλά πάντα με ανοιχτές διαδικασίες, με διαυγείς διαδικασίες. Οι αποφάσεις αυτές, βέβαια, αφορούν στις απευθείας αναθέσεις και ουσιαστικά επιτρέπουν την αυθαίρετη και αδιαφανή διαχείριση σημαντικών κονδυλίων, χρήματα του ελληνικού λαού. Η αντίληψη αυτή αποτυπώνεται και στο πώς χειρίζεστε, συνάδελφοι της Νέας Δημοκρατίας, το Ταμείο Ανάκαμψης και τα πολλά σημαντικά κονδύλια μετά από τις αποφάσεις της Ευρωπαϊκής Ένωσης που θα έρθουν στη χώρα μας χωρίς ουσιαστική διαβούλευση ούτε στο Κοινοβούλιο ούτε με την περιφερειακή και την τοπική αυτοδιοίκηση ούτε με τους κοινωνικούς εταίρους, τις κλαδικές οργανώσεις της χώρας μας, τα πανεπιστήμια και τη νέα γενιά. Χάνεται μια ιστορική ευκαιρία για ένα εγερτήριο της χώρας για τον δημοκρατικό σχεδιασμό ενός νέου πρότυπου ανάπτυξης με την ευρύτατη συμμετοχή του ίδιου του πολίτη. Και, βέβαια, συζητάμε σήμερα για το γεγονός ότι, με το πρόσχημα της υπαρκτής ανάγκης ενημέρωσης του κοινού, μεγάλα κονδύλια δαπανήθηκαν για τον έμμεσο έλεγχο των μέσων ενημέρωσης. Αγαπητοί συνάδελφοι, η αξιόπιστη ενημέρωση των πολιτών από την πολιτεία πρέπει να βασίζεται σε διαφανείς, διαυγείς κανόνες και διαδικασίες. Είναι, επίσης, προφανές ότι μια επικοινωνιακή εκστρατεία για την πανδημία πρέπει να είναι και καλά σχεδιασμένη, στοχευμένη και τα κονδύλια που δίνονται γι' αυτήν να χρησιμοποιούνται αυστηρά γι' αυτόν τον σκοπό. Εκ του αποτελέσματος φαίνεται ότι η Κυβέρνηση απέτυχε σε αυτό. Η συνέπεια της αποτυχίας της είναι να καλπάζει η πανδημία, τα σχετικά χαμηλά επίπεδα εμβολιασμού που έχει η Ελλάδα, βεβαίως, σε σχέση με τις άλλες ευρωπαϊκές χώρες και η ραγδαία αύξηση κρουσμάτων, διασωληνώσεων, δυστυχώς, και θανάτων. Άρα, το θέμα δεν είναι αν απλώς η Κυβέρνηση εξαγοράζει τη θετική προδιάθεση των media, αλλά και ότι αδυνατεί να κεφαλαιοποιήσει τους πόρους που διέθεσε για να περιοριστούν οι επιπτώσεις της πανδημίας. Το πρόβλημα δεν βρίσκεται μόνο στα ιδιωτικά μέσα ενημέρωσης, αλλά και στη λειτουργία της δημόσιας τηλεόρασης, στην οποία οι αξιοπρεπείς προσπάθειες των δημοσιογράφων βρίσκουν απέναντί τους και παρεμβάσεις της Κυβέρνησης. Η κατάσταση αυτή αναδεικνύει και το βαθύτερο πρόβλημα στη χώρα μας: Η επίδοση των δημοκρατικών θεσμών μας παραμένει χαμηλή. Μήπως γι' αυτόν ακριβώς τον λόγο έχει τρωθεί η εμπιστοσύνη πολλών πολιτών προς την ελληνική πολιτεία; Μήπως και γι' αυτόν τον λόγο δεν υπήρχε δημοκρατικό ανάχωμα στην κατασπατάληση του χρήματος του ελληνικού λαού, που μας έφερε στο χείλος της χρεοκοπίας; Και αυτά τα αναχώματα θέλετε να τα κάνετε ακόμα πιο αδύναμα, κύριοι της Νέας Δημοκρατίας, με τις διάφορες αποφάσεις σας; Η σημερινή υπόθεση, που αφορά στα μέσα ενημέρωσης, δεν είναι παρά μία από τις εκφάνσεις της φθίνουσας δημοκρατίας στη χώρα μας. Το λέω αυτό, γιατί υπάρχουν και οι διεθνείς μελέτες. Η χώρα μας, σύμφωνα με τον δείκτη δημοκρατίας του «Economist Intelligence Unit», κατατάσσεται εδώ και αρκετά χρόνια τελευταία ανάμεσα στις χώρες της δυτικής Ευρώπης, με απόδοση ελαφρώς καλύτερη από τις χώρες κράτη - μέλη της Ευρωπαϊκής Ένωσης στην ανατολική Ευρώπη. Η Ελλάδα, βάσει του δείκτη αντίληψης για τη διαφθορά που εξέδωσε η Διεθνής Διαφάνεια το 2020, κατατάχθηκε στην πεντηκοστή ένατη θέση ανάμεσα σε εκατό ογδόντα χώρες και τέταρτη από το τέλος ανάμεσα στις χώρες της Ευρωπαϊκής Ένωσης. Όλες τις χώρες, συμπεριλαμβανομένης και της ανατολικής Ευρώπης. Επιπλέον, η Ελλάδα έπεσε για το 2020 από τη θέση εξήντα πέντε στη θέση εβδομήντα στην κατάταξη των χωρών που διερευνά τον δείκτη ελευθερίας του Τύπου, δείκτη που δημοσίευσαν οι «Δημοσιογράφοι χωρίς Σύνορα» και μεταξύ των είκοσι επτά κρατών - μελών της Ευρωπαϊκής Ένωσης καταλαμβάνουμε την τέταρτη θέση από το τέλος. Αν συνυπολογίσουμε την αντιδημοκρατική επιλογή για την αυστηροποίηση του πλαισίου για τα fake news που θέσπισε χθες η Κυβέρνηση, κατανοούμε ότι η Κυβέρνηση της Νέας Δημοκρατίας προσπαθεί να λύσει υπαρκτά προβλήματα με μεθόδους, όμως, που τελικά πλήττουν την ίδια τη λειτουργία της δημοκρατίας. Ένας βασικός λόγος που ευδοκιμούν οι ανορθολογικές θεωρίες, είτε για την πανδημία είτε και για άλλα ζητήματα, αποτελεί το γεγονός ότι έχει τρωθεί η εμπιστοσύνη του κόσμου σε αυτή τη δημοκρατική λειτουργία των θεσμών. Αν ο κόσμος αισθάνεται ότι δεν μπορεί να επηρεάσει τη μοίρα του, δεν θα μπορέσουμε ως έθνος ούτε την πανδημία να δαμάσουμε, αλλά ούτε και μια ουσιαστική μεγάλη δύσκολη μετάβαση στην πράσινη οικονομία να κάνουμε. Η εμβάθυνση της δημοκρατίας και τελικά η συμμετοχική δημοκρατία είναι αδήριτες ανάγκες για τον Ελληνισμό. Αγαπητοί συνάδελφοι, βρισκόμαστε αντιμέτωποι με μεγάλους κινδύνους για τη δημοκρατία. Η συγκέντρωση και μόνο του χρήματος που αβγατίζει με πολύ μεγάλες ταχύτητες και παράλληλα συγκεντρώνεται στα χέρια όλο και λιγότερων ανθρώπων μεταφράζεται σε υπερσυγκέντρωση εξουσίας σε λίγους και ισχυρούς. Όχι μόνο αποτελεί για τους θεσμούς και τη δημοκρατία απειλή, έχει ήδη σε πολλές χώρες αιχμαλωτίσει τη δημοκρατία. Την ίδια ώρα αυταρχικοί ηγέτες μετέρχονται τα ίδια μέσα για τον έλεγχο των δημοκρατικών θεσμών και της ενημέρωσης όπως και το υπερσυγκεντρωμένο κεφάλαιο. Η ενημέρωση από συστατικό αγαθό της δημοκρατίας μετατρέπεται στις μέρες μας σε εμπόρευμα και από μέσο αποτύπωσης της πραγματικότητας γίνεται εργαλείο χειραγώγησης. Και αυτό και για τα συμβατικά μέσα ενημέρωσης και για τα λεγόμενα social media, όπου αδιαφανή κέντρα τα χρησιμοποιούν για συστηματική παρακολούθηση του πολίτη και αθέμιτη επιρροή μέσω τεχνητής νοημοσύνης και αλγορίθμων. Δεν είναι λίγες οι περιπτώσεις που με ευθύνη υπάκουων και πρόθυμων πολιτικών εξωθεσμικές δυνάμεις επιχειρούν να καταστήσουν υποχείριους πολιτική και πολιτικούς. Άλλοι θεσμοί, όπως είναι οι εταιρείες που διενεργούν έρευνες της κοινής γνώμης, αξιοποιούν τη θέση τους για να χειραγωγήσουν τους ίδιους τους πολίτες στους οποίους απευθύνονται για να διενεργήσουν τις έρευνές τους. Δεν αποτελεί παραδοξολογία να δημοσιεύονται έρευνες τη στιγμή που οι συντάκτες τους σε διπλανές στήλες των ίδιων εφημερίδων εξηγούν για ποιους λόγους δεν μπορούν οι έρευνες αυτές να είναι αξιόπιστες; Αγαπητοί συνάδελφοι, τα χρόνια της κρίσης είδαμε να καλλιεργούνται πολλοί μύθοι βασισμένοι στα ψέματα, την υποκρισία, τη σπίλωση συνειδήσεων. Είδαμε το μίσος και τον διχασμό να θεριεύουν. Και είδαμε και τη Νέα Δημοκρατία και τον ΣΥΡΙΖΑ να συναγωνίζονται για το ποια ηγεσία θα βγάλει τον χειρότερό της εαυτό. Αν δεν κατανοήσουμε ότι βασικό στοιχείο της κρίσης ήταν η ασθενική λειτουργία δημοκρατικών θεσμών και ανεξάρτητων αρχών που επέτρεψε την αυθαιρεσία και την αδιαφάνεια, θα τα βρούμε ξανά μπροστά μας και μάλιστα σε μια εποχή ακόμα μεγαλύτερων προκλήσεων. Και εδώ στην Αίθουσα της Βουλής, στο κάστρο της δημοκρατίας αυτά πρέπει να συζητάμε, γιατί είναι καίριας και ζωτικής σημασίας. Δεν είναι δυνατόν να πάμε στο μέλλον χωρίς κοινωνική συνοχή και δικαιοσύνη και χωρίς θεσμούς που να λειτουργούν δημοκρατικά και να εμπεδώνουν περιβάλλον εμπιστοσύνης. Απαιτείται να δράσουμε άμεσα με αίσθημα ευθύνης. Απαιτείται να προασπιστούμε την αυτονομία της πολιτικής, να αποκαλύψουμε τις νέες μορφές υπονόμευσης της δημοκρατίας και να υπερασπισθούμε το δημόσιο συμφέρον και, βέβαια, τα δικαιώματα των πολιτών μας. Εμείς που επαγγελθήκαμε και κάνουμε πράξη τη διαύγεια και τη διαφάνεια στον δημόσιο βίο, την ελεύθερη ραδιοφωνία, θα είμαστε πάντα με την πλευρά της γνώσης, με την πλευρά της αλήθειας, του ενημερωμένου και ακηδεμόνευτου πολίτη, ακόμα και αν είμαστε μόνοι μας. Αλλά, πιστεύω ότι δεν θα είμαστε μόνοι μας, ότι αυτή ακριβώς η ανάγκη είναι και απαίτηση του ελληνικού λαού και έτσι θα συνεχίσουμε. Αυτή είναι η ταυτότητά μας και η εντολή των πολιτών μας. Σας ευχαριστώ.
Κυρία Παπακώστα, επικαλούμαι την υπομονή σας. Θα λάβει τον λόγο ο κ. Τσίπρας. Μετά από τον κ. Παπανδρέου θα κληθεί στο Βήμα ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Αλέξης Τσίπρας. Κύριε Πρόεδρε, έχετε τον λόγο.
Ευχαριστώ, κύριε Πρόεδρε. Κύριε Πρόεδρε, κυρίες και κύριοι συνάδελφοι, στις αρχές του προηγούμενου μήνα ο Αυστριακός Καγκελάριος Κουρτς αναγκάστηκε σε παραίτηση μετά από εισαγγελική παρέμβαση για να διερευνηθούν καταγγελίες που αφορούν σε απόπειρα χειραγώγησης με κρατικό χρήμα μέσων μαζικής ενημέρωσης, αλλά και δημοσκοπήσεων στην Αυστρία. Η είδηση για την παραίτηση Κουρτς θα μπορούσε να είναι μια ενδιαφέρουσα είδηση για πολιτικές εξελίξεις σε μια μακρινή ευρωπαϊκή χώρα, που λίγο μας αφορά εμάς εδώ στην Ελλάδα. Η αναστάτωση, όμως, που προξένησε η είδηση αυτή στο Μέγαρο Μαξίμου ήταν δυσανάλογη και ασυνήθιστη για ένα γεγονός που συμβαίνει σε μια άλλη μακρινή ευρωπαϊκή χώρα. Γιατί άραγε; Μήπως γιατί ο κ. Κουρτς είναι ομοϊδεάτης και επιστήθιος φίλος του κ. Μητσοτάκη; Δεν νομίζω ότι ο κ. Μητσοτάκης θα στεναχωριόταν τόσο πολύ για έναν πολιτικό του φίλο από την Αυστρία. Αντιθέτως, η ανησυχία του δεν αφορούσε καθόλου την Αυστρία και τις πολιτικές εξελίξεις εκεί, αλλά αφορούσε την Ελλάδα. Γιατί πολύ σωστά ο κ. Μητσοτάκης φοβήθηκε ότι η παραίτηση Κουρτς στην Αυστρία για την απόπειρα χειραγώγησης μέσων μαζικής ενημέρωσης και δημοσκοπήσεων θα ανοίξει και εδώ στην Ελλάδα, έστω και ετεροχρονισμένα, μία πολύ ουσιαστική συζήτηση για την ποιότητα της δημοκρατίας μας, για τις πρακτικές της Κυβέρνησης του απέναντι στα μέσα μαζικής ενημέρωσης, αλλά και στις εταιρείες δημοσκοπήσεων. Τι το φοβερό, όμως, έκανε ο Κουρτς στην Αυστρία και αναγκάστηκε σε παραίτηση αυτός ο λαοπρόβλητος ηγέτης, ο φέρελπις νέος της ευρωπαϊκής Δεξιάς, που πέντε μήνες πριν παραιτηθεί, πριν αναγκαστεί σε παραίτηση, δεχόταν περιχαρής το βραβείο - άκουσον, άκουσον - για την ελευθερία των μέσων μαζικής ενημέρωσης; Τι θράσος και τι υποκρισία ε; Και ποιον είχε προσκαλέσει - να θυμίσω - ως κεντρικό ομιλητή στη βράβευση του για την ελευθερία των μέσων ενημέρωσης, πέντε μήνες πριν αναγκαστεί σε παραίτηση για χειραγώγηση των ΜΜΕ; Ποιον; Τον κ. Μητσοτάκη - ποιον άλλο; - , τον ειδικό να μιλήσει για ζητήματα ελευθερίας του Τύπου, για την ελευθερία των μέσων ενημέρωσης. Αλίμονο! Ή έχουμε το know how και είναι διεθνούς φήμης αυτό το know how ή δεν το έχουμε καθόλου! [[Χειροκροτήματα από την πτέρυγα του ΣΥΡΙΖΑ]] Γιατί, όμως, ο βραβευθείς προ μηνών Καγκελάριος της Αυστρίας για την ελευθερία του Τύπου μόλις πέντε μήνες μετά τη βράβευση του αναγκάστηκε σε παραίτηση για κατηγορίες που αφορούν χειραγώγηση του Τύπου; Γιατί την περίοδο 2016-2018, τότε που ήταν Υπουργός Εξωτερικών, είχε διαθέσει κρατικό χρήμα από τα κονδύλια του Υπουργείου Εξωτερικών ύψους 1.000.000 ευρώ προκειμένου να χρηματοδοτήσει δημοσκοπήσεις και εγκωμιαστικά σε μέσα μαζικής ενημέρωσης δημοσιεύματα για τον ίδιο με αντάλλαγμα την αγορά διαφημιστικού χρόνου. Σας θυμίζει κάτι αυτό, κυρίες και κύριοι συνάδελφοι; Το έχετε ξανακούσει; Έχει υποπέσει στην αντίληψή σας; Έχει συμβεί ποτέ στη χώρα μας κάτι παρόμοιο; Συνέβη μόνο στην Αυστρία από την εκεί Δεξιά και τον φίλο του κ. Μητσοτάκη και μόλις το έμαθε ο κ. Μητσοτάκης τον έβγαλε από φίλο στο Facebook; Διότι, ως γνωστόν, δεν τα σηκώνει κάτι τέτοια! [[Χειροκροτήματα από την πτέρυγα του ΣΥΡΙΖΑ]] Ας μη γελιόμαστε! Ο κ. Κουρτς μπροστά στον κ. Μητσοτάκη μάλλον φαντάζει ως Αρσακειάδα! Για 1.000.000 ευρώ κατηγορήθηκε ο Κουρτς! Για 1.000.000 ευρώ παραιτήθηκε ο Κουρτς! Τόσο πίσω είναι αυτοί οι Αυστριακοί! Τι είναι 1.000.000 ευρώ; Εδώ ρέουν εκατομμύρια των εκατομμυρίων κρατικό χρήμα, χρήματα των Ελλήνων φορολογουμένων και δεν τρέχει τίποτα. Και όχι διότι στην Αυστρία υπάρχουν εισαγγελείς και δικαστές και εδώ όχι - κι εδώ υπάρχουν έντιμοι και ευσυνείδητοι δικαστές - αλλά γιατί εδώ, ως γνωστόν, βάσει του νόμου περί ευθύνης Υπουργών κάθε δικαστής μόλις πέσει πάνω σε ένα πολιτικό πρόσωπο, στέλνει το φάκελο στη Βουλή, όπως και έκανε η ελληνική δικαιοσύνη τον περασμένο Μάιο που ξεκίνησε προκαταρκτική έρευνα για πιθανή κακουργηματική απιστία κατά του δημοσίου, για τη λίστα Πέτσα. Και πέφτοντας πάνω στους κ.κ. Σκυλακάκη και Πέτσα, Υπουργούς της Κυβέρνησης, αναγκάστηκε να διακόψει την έρευνα και να διαβιβάσει το φάκελο στη Βουλή. Και, φυσικά, η κοινοβουλευτική Πλειοψηφία φρόντισε να το θάψει αυτό το φάκελο για μήνες σε κάποιο συρτάρι! [[Χειροκροτήματα από την πτέρυγα του ΣΥΡΙΖΑ]] Το ζήτημα, όμως, επιτρέψτε μου, κυρίες και κύριοι συνάδελφοι, να πω, δεν είναι μόνο νομικό και ποινικό. Ας μην έχετε καμμία αμφιβολία, θα αναζητηθούν ποινικές ευθύνες για αυτή την ιστορία όσο κι αν φροντίσατε - έξυπνα δρώντας - να βάλετε διαμεσολαβητή - διότι δολίως το είχατε στήσει το παιχνιδάκι - μια εταιρεία για να κάνει δήθεν με δική της ευθύνη την κατανομή των χρημάτων. Αλλά έννοια σας, θα αναζητηθούν οι πολιτικές ευθύνες, διότι, ως γνωστόν, δεν υπάρχει πια και η παραγραφή. Μην το ξεχνάτε αυτό. Φροντίσαμε και αλλάξαμε το Σύνταγμα. Αναγκαστήκατε και το ψηφίσατε και εσείς. Άρα, μη νομίζετε ότι θα την γλιτώσετε. Ας το έχετε υπ' όψιν. Επαναλαμβάνω, όμως, το εξής: Για εμένα το μείζον, το μέγα ζήτημα τούτη την ώρα δεν είναι το νομικό και το ποινικό. Το μέγα ζήτημα τούτη την ώρα είναι πρωτίστως, θα έλεγα εγώ, ηθικό και πολιτικό. Άλλωστε, ο κ. Κουρτς δεν παραιτήθηκε στην Αυστρία γιατί τον ανάγκασε κάποιος νόμος να παραιτηθεί και, μάλιστα, πριν πάει καν στις αίθουσες των δικαστηρίων η υπόθεσή του. Ο Κουρτς παραιτήθηκε στην Αυστρία, διότι η αυστριακή κοινωνία δεν αποδέχεται αυτή την ανήθικη συμπεριφορά από έναν πολιτικό και δη από έναν καγκελάριο. Εσείς, λοιπόν, τι νομίζετε εδώ στην Ελλάδα ότι θα συμβεί; Τι νομίζετε; Ότι η ελληνική κοινωνία θα ανεχθεί αυτή την ανήθικη συμπεριφορά του κ. Μητσοτάκη, που είναι δύο φορές ανήθικη, γιατί όλα αυτά δεν τα έκανε το 2016 και το 2018, όπως ο Κουρτς, αλλά την περίοδο της πανδημίας και με πρόσχημα την πανδημία. [[Χειροκροτήματα από την πτέρυγα του ΣΥΡΙΖΑ]] Την ώρα εκείνη που η ελληνική κοινωνία είχε βυθιστεί στον φόβο και στην ανασφάλεια, την ώρα εκείνη που είχαμε όλοι κλειστεί στα σπίτια μας με επαναλαμβανόμενα lockdown, την ώρα που τα νοσοκομεία γέμιζαν - όπως και τώρα δυστυχώς - με ασθενείς COVID, τι έκανε ο κ. Μητσοτάκης; Αποφάσιζε να αφήσει τα νοσοκομεία δίχως επάρκεια σε γιατρούς και νοσηλευτές και δίχως επάρκεια σε κλίνες ΜΕΘ - όπως έλεγε ο κ. Πέτσας, «δεν θα ρίξουμε λεφτά σε μαύρη τρύπα να φτιάξουμε μονάδες εντατικής θεραπείας» - αποφάσιζε να αφήνει χωρίς επαρκή χρηματοδότηση το Εθνικό Σύστημα Υγείας, αλλά την ίδια ώρα έδινε έναν πακτωλό χρημάτων, λεφτά των Ελλήνων φορολογουμένων, για να φτιάξει ένα καθεστώς στα μέσα ενημέρωσης, για να έχει τα μέσα ενημέρωσης να τον λιβανίζουν. Ξέρετε, αυτό δεν είναι μονάχα ντροπιαστικό, θα έλεγα ότι είναι και εγκληματικό. Και είναι εγκληματικό, γιατί υποτίθεται ότι αυτά τα 40.000.000 και πλέον θα δίνονταν σε πρώτη φάση για καμπάνια ενημέρωσης για τον κορωνοϊό και σε δεύτερη φάση για καμπάνια για τον εμβολιασμό. Όμως, αντί για καμπάνια ενημέρωσης και καμπάνια πειθούς για τον εμβολιασμό, είχαμε προπαγάνδα για τον «Μωυσή» που τα κατάφερε και νίκησε τρεις απανωτές φορές την πανδημία και για το «τσιτάχ» της πολιτικής ζωής. Καμμία έγνοια και καμμία καμπάνια για την προστασία των πολιτών, για τη δημόσια υγεία και για τον εμβολιασμό, μονάχα λιβανιστήρι. Και ξέρετε, αυτό φαίνεται και από το αποτέλεσμα, από την εξέλιξη των πραγμάτων. Η χώρα μας σήμερα βρίσκεται στη δραματική θέση να είναι στην κορυφή της Ευρώπης σε θανάτους ανά εκατομμύριο πληθυσμού εδώ και μήνες, αλλά στον πάτο της Ευρώπης σε εμβολιαστική κάλυψη. Έπιασε τόπο η καμπάνια! Είναι, λοιπόν, βαθιά ανήθικο αυτό που επέλεξε να κάνει ο κ. Μητσοτάκης με τα χρήματα του ελληνικού λαού. Και η Βουλή σήμερα αξιοποιεί τη δυνατότητα που μας δίνει το Σύνταγμα, την αλλαγή που έγινε στο Σύνταγμα. Δεν υπήρχε αυτή η δυνατότητα. Για πρώτη φορά αξιοποιείται και ελπίζω να υπάρξει σεβασμός στο Σύνταγμα και να μην επιχειρηθεί από την πλευρά της Πλειοψηφίας - όπως ακούστηκε κάποια στιγμή - αυτή η παρέμβαση, μια παρέμβαση που θα ήταν προσβολή απέναντι στο Σύνταγμα. Διότι η εκάστοτε πλειοψηφία δεν θα είναι σε ευχάριστη θέση όταν η μειοψηφία θέλει να ελέγξει τα πεπραγμένα της. Όμως, αυτό ψηφίσαμε, αυτό αποφασίσαμε όλοι μαζί. Θα ήταν, λοιπόν, ευχής έργο να μην παρέμβετε σε αυτό. Λέω λοιπόν ότι αξιοποιώντας αυτή την αλλαγή του Συντάγματος, που δίνει τη δυνατότητα στην Αντιπολίτευση να ελέγχει την εκάστοτε κυβερνητική Πλειοψηφία, η Βουλή σήμερα δεν έρχεται απλά να συστήσει μια εξεταστική επιτροπή, η Βουλή σήμερα καλείται, θα έλεγα, να κάνει το καθήκον της απέναντι στο Σύνταγμα και στη δημοκρατία. Καλείται να υπερασπιστεί την ίδια τη δημοκρατία, να υπερασπιστεί τον πλουραλισμό και την αντικειμενική ενημέρωση, που αποτελούν πυλώνες της ίδιας της δημοκρατίας. Καλείται να διερευνήσει και να απαντήσει σε αυτήν την απολυταρχική πρακτική της χειραγώγησης της κοινής γνώμης, που τη συναντάμε μόνο σε αυταρχικά καθεστώτα. Καλείται να διερευνήσει κι ας έχετε εσείς την πλειοψηφία, και μόνο που θα ανοίξει αυτός ο φάκελος σας ενοχλεί και σας φοβίζει, καλείται να διερευνήσει και να φωτίσει τους δόλιους τρόπους με τους οποίους η Κυβέρνηση με τα χρήματα των Ελλήνων φορολογουμένων προσπάθησε να στήσει ένα πρωτοφανές καθεστώς φαυλοκρατίας. Πώς μέσα σε λίγους μήνες η αριστεία και οι φιλελεύθερες ιδέες, που δήθεν υπερασπιστήκατε, έγιναν ένα συνονθύλευμα διαπλοκής, προπαγάνδας και αυταρχισμού. Πώς μέσα σε λίγους μήνες καταφέρατε να μετατρέψετε μια ευρωπαϊκή δημοκρατία σε αυταρχικό καθεστώς τύπου Ορμπάν και Κουρτς. Και γιατί το κάνατε αυτό; Πρώτα απ' όλα διότι μπροστά στην επικείμενη τότε εκδήλωση μιας πανδημίας, που, πράγματι, δεν είναι μια εύκολη υπόθεση, αισθανθήκατε πολύ λίγοι να αναμετρηθείτε με αυτή τη σκληρή πραγματικότητα που είχατε μπροστά σας. Αισθανθήκατε ανεπαρκείς για να διαχειριστείτε τόσο μεγάλα και ζωτικά ζητήματα. Και αντί να επιχειρήσετε να παλέψετε με την πραγματικότητα, να παλέψετε με την πανδημία που σκίαζε τις ψυχές όλων των Ελλήνων εκείνη την περίοδο και σήμερα συνεχίζει, αντί να παλέψετε ώστε να αντιμετωπίσετε το πρόβλημα θελήσατε να αγοράσετε μια άλλη πραγματικότητα, να εξαγοράσετε την ίδια την αλήθεια. Και έχετε οχυρωθεί πίσω από τα τείχη της προπαγάνδας και του ψέματος, αδυνατώντας ή και αδιαφορώντας να κατανοήσετε τι συμβαίνει σήμερα έξω από αυτά τα τείχη. Γι' αυτό και τον τελευταίο καιρό μοιάζετε εντελώς σαστισμένοι, έχετε ρίξει λευκή πετσέτα. Από το καλοκαίρι και μετά αλλάξετε - ο Πρωθυπουργός, όχι εσείς κύριε Γεραπετρίτη - όλους τους αρμόδιους Υπουργούς που διαχειρίστηκαν την πανδημία παρά τις διαρκώς επαναλαμβανόμενες αυτάρεσκες δηλώσεις ότι τα πετύχατε όλα. Τους άλλαξε όλους όμως και βάλατε να διαχειρίζεται την πιο κρίσιμη στιγμή την πανδημία ένας Υπουργός, ένα στέλεχός σας που προέρχεται από τον χώρο της ακροδεξιάς, για να χαϊδέψετε αυτιά, γνωρίζοντας ότι στο πολύ μεγάλο ποσοστό των συμπολιτών μας που δεν έχουν εμβολιαστεί και κυρίως σε αυτούς που αρνούνται όχι σε αυτούς που φοβούνται, γιατί για αυτούς που φοβούνται δεν κάνατε τίποτα, κυριαρχούν απόψεις ακροδεξιάς, να τους χαϊδέψετε τα αυτιά. Ρίξατε λευκή πετσέτα και στον εμβολιασμό, λευκή πετσέτα και στις αναγκαίες εκείνες προσπάθειες που θα μπορούσαν να έχουν γίνει για να στηριχθεί έστω και την ύστατη στιγμή το Εθνικό Σύστημα Υγείας. Και περιμένετε πια μοιραίοι και άβουλοι αντάμα, όπως έλεγε ο ποιητής, τι; Περιμένετε από τους επικοινωνιακούς σας αερόσακους να σας προστατεύσουν από την πρόσκρουση με τη σκληρή πραγματικότητα. Όμως δεν μπορείτε πια να αποφύγετε αυτή την πρόσκρουση, διότι ό, τι και να πείτε, ό,τι και να παίξουν και ό,τι και να κάνουν αυτοί που σας προστατεύουν επικοινωνιακά ο κόσμος τη ζει δυστυχώς αυτή την πραγματικότητα. Και είναι οδυνηρή αυτή η πραγματικότητα, είναι σκληρή αυτή η πραγματικότητα σε συνδυασμό με την επιστροφή της πανδημίας να θερίζει ανθρώπινες ζωές αλλά και μιας αβίωτης πραγματικότητας με την ακρίβεια σήμερα να χτυπά την πόρτα της συντριπτικής πλειοψηφίας των νοικοκυριών, που δεν έχουν να βγάλουν τον μήνα και στην τρίτη εβδομάδα σώζεται το εισόδημα, με τις τιμές στα τιμολόγια του ρεύματος να έχουν ανέβει τρεις και τέσσερις φορές. Αυτή είναι η πραγματικότητα που βιώνει σήμερα ο μέσος πολίτης. Πώς να την αλλάξεις, πώς να τη διαστρέψεις αυτή την πραγματικότητα; Βγαίνει και λέει ο Πρωθυπουργός: «Αν δεν είχαμε πάρει μέτρα εμείς για την ακρίβεια στο ρεύμα, θα ήταν δέκα φορές παραπάνω ο λογαριασμός». Και τι μέτρα έχει πάρει; Έχει πάρει μέτρα των 9 ευρώ και 18 ευρώ και ο κατώτατος μισθός να παραμένει κολλημένος τρία χρόνια τώρα. Δίνει αύξηση 50 λεπτά τον μήνα και δεν ντρέπεται που δίνει αύξηση 50 λεπτά τον μήνα. Πώς να την διαστρέψεις, πώς να την αλλάξεις αυτή την πραγματικότητα όταν τρεις μήνες πριν έλεγες ότι τελείωσε πια η πανδημία, η επιχείρηση «Ελευθερία» μας έσωσε; Και τώρα βλέπουμε εμβολιασμένους συμπολίτες μας να νοσούν. Πώς να υπάρχει εμπιστοσύνη στο πολιτικό σύστημα όταν δημιουργήσατε την αίσθηση, και συνεχίζετε, της χαλαρότητας και συνεχίζετε να μιλάτε για πανδημία ανεμβολίαστων, συνεχίζοντας να δίνετε το μήνυμα στους συμπολίτες μας, στους εμβολιασμένους, σε όλους εμάς ότι «δεν τρέχει τίποτα. Βγείτε έξω χωρίς μάσκες». Δεν μπορείτε, λοιπόν, πια να αλλάξετε μια εικόνα η οποία είναι οδυνηρή για τους πολίτες. Ο κόσμος σας έχει πάρει χαμπάρι. Η πτώση σας θα είναι αναπόφευκτη, κύριε Γεραπετρίτη. Μιλάω σε εσάς, γιατί μόνο εσείς είστε εδώ από την Κυβέρνηση. Δεν απευθύνομαι ειδικά σε εσάς. Δεν μπορείτε να το αποφύγετε αυτό. Εγώ θα έλεγα σήμερα για άλλη μια φορά ότι αφού δεν μπορείτε να αποφύγετε το μοιραίο φροντίστε τουλάχιστον με τη στάση σας να αποφύγουμε το μοιραίο για τη ζωή και την ελληνική κοινωνία, για την ανθρώπινη ζωή. Όσο γρηγορότερα τόσο το καλύτερο. Αφού δεν μπορείτε να πάρετε αποφάσεις δύσκολες είμαστε εμείς εδώ για να πάρουμε τις αποφάσεις που χρειάζεται ο τόπος, για να προστατέψουμε την κοινωνία, να προστατεύσουμε το εισόδημα, να προστατεύσουμε την ανθρώπινη ζωή. [[Χειροκροτήματα ζωηρά και παρατεταμένα από την πτέρυγα του ΣΥΡΙΖΑ]] Από τις λίστες Πέτσα μόνο, κυρίες και κύριοι συνάδελφοι, και τα τεράστια ποσά που δώσατε χωρίς κανένα κριτήριο σε φιλοκυβερνητικά μέσα, τη χρηματοδότηση ιστοσελίδων που ανήκουν σε συγγενικά και φιλικά σας πρόσωπα, μέλη του κυβερνώντος κόμματος καθώς και τη χρηματοδότηση σε ιστοσελίδες με μηδαμινή επισκεψιμότητα αναδεικνύεται, θα έλεγα, μια πρωτοφανής στα μεταπολιτευτικά χρονικά απόπειρα χειραγώγησης των μέσων ενημέρωσης και της κοινής γνώμης. Και το κρίσιμο ερώτημα που θα έχετε να απαντήσετε σε αυτή την εξεταστική επιτροπή που έχετε την πλειοψηφία, σας καλώ αν έχετε κάτι να πείτε να το πείτε και τώρα εδώ στην Εθνική Αντιπροσωπεία απέναντι στον ελληνικό λαό, το κρίσιμο ερώτημα είναι με ποια κριτήρια δώσατε αυτά τα χρήματα. Με ποια κριτήρια; Με κριτήρια την αναγνωσιμότητα, με κριτήρια τους εργαζόμενους, με κριτήρια τους δημοσιογράφους που απασχολούν; Πείτε μας ένα κριτήριο, ένα! Με ποιο κριτήριο, για παράδειγμα, δώσατε 180.000 ευρώ στα μέσα του δημοσιογράφου και φίλου σας κ. Μαυρίδη και στην εφημερίδα «ΦΙΛΕΛΕΥΘΕΡΟΣ», που πουλούσε εκείνη την εποχή χίλια φύλλα και ήταν έτοιμη να κλείσει και όλοι το ξέραμε ότι ήταν έτοιμη να κλείσει; Η εφημερίδα «ΦΙΛΕΛΕΥΘΕΡΟΣ» πήρε περισσότερα από ό,τι η εφημερίδα «ΚΑΘΗΜΕΡΙΝΗ». Και πήρε τα χρήματα ο κ. Μαυρίδης και μετά την έκλεισε την εφημερίδα. Πείτε μας με ποια κριτήρια τα δώσατε αυτά τα χρήματα; Ποιο ήταν το κριτήριο; Ότι είναι συμπαθής; Και σε εμένα είναι συμπαθής ο άνθρωπος. Δεν έχω κανένα πρόβλημα, δεν τον στοχοποιώ σήμερα που αναφέρω το όνομά του, αλλά θέλω να πείτε ένα κριτήριο, να εξηγήσετε γιατί. Με ποια κριτήρια αναγγείλατε ότι θα δώσετε χρήματα ακόμα και στον Φουρθιώτη; Στον κ. Φουρθιώτη, κύριε Γεραπετρίτη, δώσατε χρήματα. Γιατί; Είχατε κάποια ιδιαίτερη επικοινωνία μαζί του, τον γνωρίζατε; Δώστε μια απάντηση σε αυτό μιας και είστε εδώ, γιατί πολλοί στην Κυβέρνηση λένε «δεν είχαμε εμείς επαφές με τον Φουρθιώτη ο κ. Γεραπετρίτης είχε». Σας δίνω μια ευκαιρία να δώσετε απαντήσεις. Όχι σε μένα αλλά σε αυτούς στην Κυβέρνηση που σας δείχνουν με το δάχτυλο. [[Χειροκροτήματα από την πτέρυγα του ΣΥΡΙΖΑ]] Σε ανύπαρκτα site πήγαν να δώσουν χρήματα αντίστοιχα με αυτά που έδιναν σε ιστορικές εφημερίδες. Τα μάζεψαν βέβαια σε ό,τι αφορά τον Φουρθιώτη μετά από την κατακραυγή, αλλά πολλά άλλα δεν τα μάζεψαν. Πείτε μου, με ποια κριτήρια δώσατε σχεδόν 15.000 ευρώ σε μέσα μηδενικής αναγνωσιμότητας - κανείς δεν ήξερε την ύπαρξή τους στην επαρχία, στην Πιερία για παράδειγμα - μόνο και μόνο επειδή ανήκουν στον κουμπάρο του κ. Πέτσα, στη σύζυγο του Βουλευτή Πιερίας Νέας Δημοκρατίας του κ. Πάτση, 15.000 ευρώ
Γρεβενών.
Γρεβενών. Τα μπέρδεψα. Δεν είμαι καλός στη γεωγραφία των εδράνων της Νέας Δημοκρατίας. Δεν αλλάζει, όμως, το επιχείρημα. Οι 15.000 ευρώ στον κουμπάρο του Υπουργού και στη σύζυγο του βουλευτή της Νέας Δημοκρατίας. Τα ίδια χρήματα που πήρε το site της «Εφημερίδας των Συντακτών». Δεν είχε κουμπάρο τον Πέτσα η «Εφημερίδα των Συντακτών». Πώς να πάρει χρήματα; Και ήταν και αντιπολιτευόμενη. Με ποια κριτήρια δώσατε 30.000 ευρώ σε ένα site που δεν το γνώριζα ότι υπάρχει - το μάθαμε, όμως, καλό του κάνει αυτό, του έγινε και διαφήμιση - στο site του κ. Μουρούτη, 30.000 ευρώ. Επειδή είναι στενός συνεργάτης του κ. Σαμαρά; Το ίδιο δώσατε στην «Εφημερίδα των Συντακτών», όχι στο site. Ένα άγνωστο site που δεν το ξέρει κανείς, να παίρνει τα ίδια με μια εφημερίδα που έχει δεκαπέντε χιλιάδες φύλλα η σαββατιάτικη της έκδοση. Με ποια κριτήρια δώσατε χιλιάδες ευρώ σε site που δεν περιέχονται καν στο μητρώο online media του υπουργείου και σε κατ' ουσίαν ανύπαρκτα μέσα. Έχω εδώ λίστα με δεκάδες παραδείγματα αλλά δεν είναι η ώρα, θα τα πούμε στην εξεταστική. Τέλος, με ποια κριτήρια αποκλείσατε εντελώς από κάθε χρηματοδότηση το ενοχλητικό για εσάς «DOCUMENTO», την κυριακάτικη αυτή εφημερίδα και το site της; Γιατί; Να σας πω εγώ γιατί. Γιατί ενοχλεί τον «Καίσαρα», γι' αυτό. Γιατί αποκαλύπτει ότι έχει ψευδές πόθεν έσχες, γι' αυτό. Και ότι ενοχλεί τον «Καίσαρα», πρέπει να κλείσει, δεν πρέπει να υπάρχει. Αυτή είναι η αντίληψή σας για τη δημοκρατία. [[Χειροκροτήματα από την πτέρυγα του ΣΥΡΙΖΑ]] Ειρήσθω εν παρόδω, η στάση Μητσοτάκη απέναντι στο «DOCUMENTO» που αποδεικνύει και ένα συμπλεγματισμό και μια αντιδημοκρατική κουλτούρα, δεν αφορά μονάχα τη λίστα Πέτσα. Διότι επιχείρησε ο ίδιος προσωπικά να αφήσει εκτός από κάθε είδους χρηματοδότηση διαφημιστική αυτή την εφημερίδα από τις πρώτες μέρες που ανέλαβε Πρωθυπουργός, τηλεφωνώντας προσωπικά σε έναν προς έναν τους επιχειρηματίες και τους διευθυντές των επιχειρηματικών ομίλων, για να πάψουν τη διαφήμιση. Ποιος; Ο Πρωθυπουργός της χώρας. Και όχι, δεν είναι η χώρα μας η Τουρκία του Ερντογάν, δεν είναι η χώρα μας η Ουγγαρία του Όρμπαν, είναι η Ελλάδα, του Μητσοτάκη, όμως. Αλλά μια Ελλάδα που έχει μακρά δημοκρατική παράδοση και αγώνες σ' αυτόν τον τόπο για την ελευθερία του Τύπου. Κι αν δεν θέλετε να ακούτε εμάς, μας γράφετε στα παλαιότερα των υποδημάτων σας, λέτε η Αντιπολίτευση τα λέει, γιατί δεν απαντάτε στις επανειλημμένες ενοχλήσεις που είχατε από διεθνείς θεσμούς και οργανισμούς; Έκθεση ετήσια του Συμβουλίου της Ευρώπης για την ελευθερία των μέσων μαζικής ενημέρωσης. Θα την καταθέσω στα Πρακτικά. Τι λέει; Λέει, μεταξύ άλλων, το εξής: Τα ελληνικά μέσα μαζικής ενημέρωσης που επικρίνουν την Κυβέρνηση αποκλείστηκαν από ένα πρόγραμμα στήριξης 20 εκατομμυρίων ευρώ. Πολλά που θεωρούνταν αντιπολιτευτικά, έλαβαν δυσανάλογα χαμηλότερα επίπεδα διαφημιστικών εσόδων από την εκστρατεία για τη δημόσια υγεία σε σύγκριση με πιο φιλικά προς την Κυβέρνηση μέσα, παρ' όλο που είχαν μεγαλύτερη κυκλοφορία και αναγνωσιμότητα. Ποιος τα λέει αυτά; Η έκθεση του Συμβουλίου της Ευρώπης. Το «DOCUMENTO», μια εβδομαδιαία ερευνητική εφημερίδα, αποκλείστηκε εξολοκλήρου από την κρατική χρηματοδότηση. [[Στο σημείο αυτό ο Πρόεδρος του Συνασπισμού Ριζοσπαστικής Αριστεράς, κ. Αλέξης Τσίπρας, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το καθεστώς, όμως, δεν εξαντλείται στη χειραγώγηση της πλειοψηφίας των μέσων και στην απόπειρα φίμωσης κάθε ενοχλητικής φωνής. Τα σωστά καθεστώτα που σέβονται τον εαυτό τους, επιχειρούν και τη χειραγώγηση της κοινής γνώμης μέσα από τη δημοσίευση κατευθυνόμενων μετρήσεων της κοινής γνώμης. Στις ημέρες μας έτσι λειτουργούν, παλαιότερα δεν υπήρχαν οι μετρήσεις, τώρα που υπάρχουν, αν θέλουν να σέβονται τον εαυτό τους, κάνουν και αυτό. Και θέλω να είμαι ευθύς εξαρχής σαφής και καθαρός, δεν έχω καμμία διάθεση να ασχοληθώ και δεν θέλω να ασχοληθώ με το σύνολο των δημοσκοπικών εταιρειών ή με εταιρείες που κάνουν με εντιμότητα και σεβασμό στις επιστημονικές αρχές τη δουλειά τους, είτε πέφτουν μέσα, τα τελευταία χρόνια πιο σπάνιο, είτε πέφτουν έξω, τα τελευταία χρόνια πιο σύνηθες. Εδώ, όμως, μιλάμε για ένα εξόφθαλμο αλισβερίσι μίας συγκεκριμένης εταιρείας, αυτή καταθέτουμε να ερευνηθεί στην πρόταση, ένα αλισβερίσι, που μόλις ανακαλύφθηκε, μόλις το πιάσαμε στα πράσα, που λένε, αποφασίσατε να το κρύψετε. Στις 31 Μαΐου η εταιρεία «OPINION POLL» παρουσίασε μία έρευνα που τα πορίσματά της, επιεικώς να το πούμε, μας φάνηκαν παράξενα, όπως, επιεικώς να το πούμε, μας είχαν φανεί και άλλα ευρήματα αυτής της εταιρείας, κύριε Σκανδαλίδη, παράξενα που αφορούσαν τα εσωτερικά ζητήματα του ΚΙΝΑΛ. Δεν με ακούει ο κ. Σκανδαλίδης, έχει κουβέντα. Λέω ότι, μας φάνηκαν παράξενα τα ευρήματα αυτής της εταιρείας, όπως μας είχαν φανεί παράξενα και προηγούμενα ευρήματα που αφορούσαν τα εσωτερικά ενός κόμματος αλλά δε δώσαμε ιδιαίτερη σημασία. Όταν επαναλήφθηκε αυτό και ζητήσαμε, αξιοποιώντας το νόμο Ρουσόπουλου, νόμο κυβέρνησης της Νέας Δημοκρατίας και καταθέσαμε σχετικό αίτημα στην Επιτροπή Θεσμών και Διαφάνειας, να προσκομιστούν στην επιτροπή από την δημοσκοπική εταιρεία τα πρωτογενή δεδομένα της έρευνας, καθώς και πληροφορίες σχετικά με το κόστος, τον τρόπο και τη μέθοδο για τη διενέργεια της έρευνας και της εξαγωγής των αποτελεσμάτων. Τι πιο ορθόν σε μια δημοκρατία να ελέγχονται όλοι, με βάση το νόμο που ισχύει; Έπειτα από ένα μήνα σιωπής και παρά τα συνεχή αιτήματα Βουλευτών μας, ο Πρόεδρος της επιτροπής, ο κ. Μπούρας, αρνήθηκε το αίτημά μας με εντελώς αβάσιμους και προσχηματικούς λόγους. Είναι βέβαιο ότι δεν αρνήθηκε ο συμπαθέστατος κ. Μπούρας από μόνος του, ήταν απόφαση της Πλειοψηφίας, απόφαση της Κυβέρνησης. Και το ερώτημα είναι προφανές. Γιατί αρνήθηκε; Τι πρόβλημα έχει η Κυβέρνηση να ελεγχθεί - όχι η εταιρεία, προσέξτε - αλλά μία και μόνο συγκεκριμένη μέτρηση; Βέβαια την απάντηση την πήραμε λίγο αργότερα, μετά τη ΔΕΘ, όταν σε νέα έρευνα της εν λόγω εταιρείας ο κ. Μητσοτάκης συγκέντρωνε ποσοστά Τσαουσέσκου, λίγες μέρες αφότου είχε καεί η μισή Ελλάδα. Όσο πιο πολλά στρέμματα καίγονται σε αυτή τη χώρα και όσο περισσότερα κρούσματα και θανάτους έχουμε, τόσο περισσότερο ανεβαίνει η δημοφιλία του κ. Μητσοτάκη. Είναι ένα αξιοπερίεργο φαινόμενο αυτό, μόνο στην Ελλάδα συμβαίνει, αλλά αυτή είναι η πραγματικότητα σήμερα. Ψάχνοντας, όμως, λίγο παραπάνω, ανακαλύψαμε ότι εδώ δεν μιλάμε για λάθος μεθοδολογία - και θέλω να το τονίσω αυτό - δεν θέλουμε να κρίνουμε στατιστικές μεθόδους και επιστημονικές μεθόδους, εδώ μιλάμε για κάτι πιο βαθύ, διότι το Εθνικό Δίκτυο Υποδομών Τεχνολογίας και Έρευνας, το ΕΔΥΠΕ που είναι εποπτευόμενος φορέας του Υπουργείου Ψηφιακής Διακυβέρνησης, τον Ιούλιο του 2020 ενέκρινε την απευθείας ανάθεση στην εταιρεία «REPOSITION STRATEGY» που ανήκει στο ίδιο φυσικό πρόσωπο που είναι ιδιοκτήτης της εν λόγω δημοσκοπικής εταιρείας για το έργο «τηλεπικοινωνιακή υποστήριξη του travel.gov.gr». Η αρχική απευθείας ανάθεση κάλυπτε συνολικό διάστημα δύο μηνών και είχε κόστος 60.000 ευρώ, ενώ σύμφωνα με τη «ΔΙΑΥΓΕΙΑ» ακολούθησαν και άλλες δύο επιπλέον επεκτάσεις της αρχικής σύμβασης, άλλες 60.000 ευρώ και 150.000 ευρώ ακολούθως, δηλαδή συνολικά 270.000 ευρώ απευθείας ανάθεση στον ιδιοκτήτη της εταιρείας που βγάζει τα περίεργα αποτελέσματα και η Κυβέρνησή σας αρνείται από το αρμόδιο βάσει του νόμου θεσμικό όργανο να ελεγχθεί. [[Χειροκροτήματα από την πτέρυγα του ΣΥΡΙΖΑ]] Τώρα μεταξύ μας, εδώ που τα λέμε για 270.000 δεν είναι και άσχημα. Θα μπορούσε να τον βγάλει και καταλληλότερο για πλανητάρχη τον κ. Μητσοτάκη η «OPINION POLL». [[Χειροκροτήματα από την πτέρυγα του ΣΥΡΙΖΑ]] Όμως, ξέρετε, αυτά είναι χρήματα των Ελλήνων φορολογουμένων. Θέλουμε να δώσετε μια απάντηση για όλα αυτά. Τι έχετε να απαντήσετε για όλα αυτά; Τι έχετε να απαντήσετε γι' αυτές τις άθλιες και ανήθικες μεθόδους χειραγώγησης της κοινής γνώμης εν μέσω πανδημίας, για την αθλιότητα των απευθείας αναθέσεων; Και δεν είναι χιλιάδες ευρώ μόνο. Είναι δισεκατομμύρια που μοιράζετε σε φίλους και «ημέτερους» εν μέσω της χειρότερης, της σκληρότερης υγειονομικής κρίσης στη σύγχρονη ιστορία του τόπου. Εσείς που ήλθατε με «σημαία» σας το λιγότερο κράτος, έχετε φτιάξει μέσα σε δύο χρόνια ένα κράτος - τέρας, ευεργέτη κάθε «γαλάζιου» παιδιού και καθενός τυχοδιώκτη που σας τάζει εκδούλευση. Με πρόσχημα την πανδημία δώσατε τη δυνατότητα σύναψης δημόσιων συμβάσεων με απευθείας ανάθεση ανεξαρτήτως ποσού και αυξήσατε τα πάγια όρια για τις απευθείας αναθέσεις. Ποιο ήταν το αποτέλεσμα; Ένα απίστευτο «πάρτι» από άκρη σ' άκρη σε όλη την Ελλάδα με απευθείας αναθέσεις, ένα «τσουνάμι» απευθείας αναθέσεων, μια πρωτοφανής κατασπατάληση δημόσιου χρήματος, τη στιγμή που η συντριπτική πλειοψηφία των συμπολιτών μας βιώνει μια πρωτοφανή εργασιακή και οικονομική ανασφάλεια. Δύο δισεκατομμύρια εκατόν εβδομήντα εκατομμύρια ευρώ δώσατε σε απευθείας αναθέσεις μέσα σε ενάμιση χρόνο και άλλα δύο δισεκατομμύρια επτακόσια τριάντα εκατομμύρια δώσατε σε συμβάσεις κλειστών διαδικασιών ή διαδικασιών διαπραγμάτευσης χωρίς προηγούμενη δημοσίευση. Συνολικά μιλάμε για 4,9 δισεκατομμύρια ευρώ μέσα σε δεκαοκτώ μήνες, 5 δισεκατομμύρια ευρώ, λοιπόν, σε «ημέτερους». Αυτό δεν έχει ξαναγίνει στη χώρα. Ο κόσμος έξω δυστυχεί, ο κόσμος έξω φοβάται για τη ζωή του, δεν έχει να βγάλει τον μήνα με την ακρίβεια, οι μισθοί μένουν καθηλωμένοι, οι μικρομεσαίες επιχειρήσεις πνίγονται στα χρέη κι εσείς κάνετε «πάρτι» με τα λεφτά του κράτους για τα «δικά σας παιδιά» που στήνουν εταιρείες την προηγούμενη μέρα της ανάθεσης για να πάρουν «ζεστό» δημόσιο χρήμα. Είναι ντροπή αυτό που κάνετε. [[Χειροκροτήματα από την πτέρυγα του ΣΥΡΙΖΑ]] Είστε γελασμένοι αν νομίζετε ότι αυτό θα περάσει έτσι. Στη σύγχρονη ιστορία του τόπου δεν υπήρξε ποτέ άλλοτε τέτοιο «πάρτι» απευθείας αναθέσεων από το δημόσιο. Σ' όλο τον δημόσιο τομέα επικρατεί μια «πανδημία» αναθέσεων ή προσχηματικών διαδικασιών σε αρεστούς και κομματικούς φίλους. Μας γυρνάτε στις χειρότερες εποχές του πελατειακού κράτους της Δεξιάς. Επαναλαμβάνω: Μη νομίζετε ότι όλα αυτά μπορεί να ξεχαστούν και ότι θα είστε σε θέση πάντα όλα αυτά να τα καλύπτετε. Κυρίες και κύριοι συνάδελφοι της κοινοβουλευτικής Πλειοψηφίας, έχετε βυθιστεί στο σύνδρομο των κυβερνώντων που νομίζουν ότι η εξουσία τους θα είναι αιώνια. Το σύνδρομο αυτό λέγεται αλαζονεία. Πιστεύετε ότι θα κυβερνάτε αιώνια και ότι σ' αυτόν τον τόπο δεν θα υπάρξει άλλη κοινωνική και πολιτική πλειοψηφία για να σας ζητήσει λογαριασμό. Θέλω, λοιπόν, να σας ενημερώσω ότι κάνετε λάθος. Οι μέρες της αφθονίας σας τελειώνουν. Έρχεται η ώρα που όλα θα ελεγχθούν. Τίποτα δεν θα μείνει κρυφό. [[Χειροκροτήματα από την πτέρυγα του ΣΥΡΙΖΑ]] Η αρχή πιστεύω ότι γίνεται σήμερα εδώ στη Βουλή, διότι δεν είναι μονάχα το γεγονός ότι έχουμε μια πρωτότυπη διαδικασία, μιας και για πρώτη φορά εφαρμόζεται μια βαθύτατα δημοκρατική διάταξη του νέου Συντάγματος, αλλά έχουμε και το γεγονός ότι πάνω σ' αυτή την πρόταση, πάνω στην πρόταση να ελεγχθούν πεπραγμένα της Κυβέρνησης του κ. Μητσοτάκη υπάρχει η συμφωνία, η σύμπλευση του συνόλου των κομμάτων της Αντιπολίτευσης και αυτό κατά την εκτίμησή μου είναι ένα αξιοσημείωτο πολιτικά γεγονός. Η αρχή, λοιπόν, γίνεται σήμερα με τη σύσταση αυτής της εξεταστικής επιτροπής που θα ερευνήσει όλα τα πεπραγμένα σας για την απόπειρα ωμής εξαγοράς της ελεύθερης έκφρασης και βούλησης, της χειραγώγησης της κοινής γνώμης, για τον βιασμό της αλήθειας και της λογικής στις πλάτες μιας κοινωνίας που υποφέρει κι εσείς παρά το ότι υποφέρει, επιλέξατε να ζήσετε τον μύθο σας, στις πλάτες μιας κοινωνίας φοβισμένης που εσείς, παρά το ότι είναι φοβισμένη, επιλέξατε να στήσετε ένα πάρτι διαφθοράς, στις πλάτες μιας κοινωνίας φοβισμένης που εσείς, παρά το ότι είναι πληγωμένη και φοβισμένη, επιλέξατε να διασπείρετε ψέματα, προπαγάνδα και διχασμό για να γλιτώσετε από την οργή της. Κλείνω με αυτό με το οποίο άρχισα. Δεν είναι θέμα νομικό ή ποινικό. Είναι θέμα ηθικής. Είναι βαθύτατα ανήθικο αυτό που κάνετε και η Βουλή σήμερα κάνει το πρώτο βήμα για να λάμψει η αλήθεια και να σταματήσει αυτός ο ηθικός κατήφορος, για να λυτρωθεί μια ώρα αρχύτερα η πατρίδα μας από τη χειρότερη, την πιο κυνική, την πιο επικίνδυνη για τη δημοκρατία Κυβέρνηση που γνώρισε ο τόπος μας από τη Μεταπολίτευση και μετά.
Εκ μέρους της Κυβερνήσεως θα απαντήσει ο Υπουργός Επικρατείας κ. Γεώργιος Γεραπετρίτης.
Ευχαριστώ πολύ, κύριε Πρόεδρε. Θα απαντήσω στον Αρχηγό της Αξιωματικής Αντιπολίτευσης απόντος του ιδίου, ο οποίος ποτέ δεν αναμένει να ακούσει την απάντηση στα όσα είπε, νομίζω εθισμένος σε μια λογική μονολόγου περισσότερο παρά κοινοβουλευτικού διαλόγου. Αυτός είναι ο σεβασμός στις κοινοβουλευτικές διαδικασίες.
Κοιτάξτε, δεν είναι debate, έχουμε ομιλίες εδώ. Κάντε ησυχία. Δεν διέκοψε κανείς τον κ. Τσίπρα.
Στα σαράντα λεπτά της ομιλίας του Αρχηγού της Αξιωματικής Αντιπολίτευσης δεν ακούστηκε οτιδήποτε. Θα παρακαλούσα λίγο την υπομονή σας. Θα ξεκινήσω, κύριε Πρόεδρε, από εκεί που κατέληξα την ομιλία μου κατά τη διάρκεια των συζητήσεων της αναθεωρητικής Βουλής στην ολοκλήρωση της αναθεωρητικής διαδικασίας. Να πω μια κουβέντα για τις εξεταστικές επιτροπές, δηλαδή για το άρθρο 68 του Συντάγματος. Είναι πρόταση της Νέας Δημοκρατίας η οποία ετέθη στην προτείνουσα Βουλή. Ουσιαστικά εξεταστικές επιτροπές πλέον θα μπορούν να συγκροτούνται και από την κοινοβουλευτική Μειοψηφία, όχι μόνο δηλαδή όπως συνέβαινε μέχρι σήμερα η εξεταστική να είναι ένα στοιχείο πλειοψηφικού κοινοβουλευτισμού, αλλά θα είναι ένα γνήσιο μέσο κοινοβουλευτικού ελέγχου. Θέλω να πω ότι είμαι ιδιαίτερα υπερήφανος που εισάγουμε τη διάταξη αυτή, γιατί κατά την άποψή μου - την οποία είχα καταγράψει πολύ εγκαίρως επιστημονικά μαζί με τη συγκεκριμένη πρόταση - θεωρώ ότι το επίπεδο του κοινοβουλευτισμού της κάθε συνταγματικής τάξης, εν τέλει, κρίνεται από τα δικαιώματα που έχουν οι κοινοβουλευτικές μειοψηφίες να ελέγχουν τις πλειοψηφίες. Θέλω να πω ότι είμαι διπλά υπερήφανος για το γεγονός ότι φέρνουμε αυτή ακριβώς την πρόταση ενόσω είμαστε στην Πλειοψηφία και αυτό είναι πολιτική γενναιότητα, αναγνωρίζοντας ότι είναι τόσο σημαντικό να αποδώσουμε ένα μέρος αυτής της ύλης στη Μειοψηφία, μολονότι γνωρίζουμε ότι πολιτικά αυτό εν τέλει θα στραφεί εναντίον μας στην παρούσα πολιτική συγκυρία. [[Χειροκροτήματα από την πτέρυγα της Νέας Δημοκρατίας]] Για τον λόγο αυτό αισθάνομαι ότι, πράγματι, είναι μια μεγάλη στιγμή η ένταξη των εξεταστικών επιτροπών ως δικαίωμα της Μειοψηφίας που αποκαθιστά τη συνταγματική τάξη. Αυτή ήταν η κατάληξη της ομιλίας. Με αυτή τη διάταξη που σήμερα για πρώτη φορά ενεργοποιείται, αποκαθίσταται ιστορικά μια μεγάλη καινοτομία των ελληνικών συνταγμάτων, διότι το ελληνικό Σύνταγμα ήταν το πρώτο το 1927 ήδη το οποίο διέλαβε διάταξη για τη συγκρότηση εξεταστικών επιτροπών από τη Μειοψηφία, με το άρθρο 55. Στη συνέχεια είχαμε άλλα συντάγματα, όπως είναι το γερμανικό στο άρθρο 44 ή το πορτογαλικό στο άρθρο 178, τα οποία προέβλεψαν ανάλογες διατάξεις. Σήμερα, όμως, σε αυτή την ιστορική συνεδρίαση είχαμε ένα βαθύτατο πολιτικό ψεύδος, είχαμε μια επιχείρηση πολιτικής υπεξαίρεσης θεσμού. Ξεκίνησε ο κ. Κατρούγκαλος, λέγοντας ότι επρόκειτο περί πρότασης της σημερινής Μειοψηφίας. Πρόκειται περί απίστευτης λαθροχειρίας πολιτικής. Θα καταθέσω στα Πρακτικά - διότι θέλω να το τεκμηριώσω - την πρόταση του ΣΥΡΙΖΑ για την αναθεώρηση η οποία κατατέθηκε 2 Νοεμβρίου του 2018. Δεν διαλαμβάνει καμμία αναθεώρηση του άρθρου 68. [[Χειροκροτήματα από την πτέρυγα της Νέας Δημοκρατίας]] Στις 14 Νοεμβρίου κατατίθεται η πρόταση της Νέας Δημοκρατίας, για αναθεώρηση του άρθρου 68 με το συγκεκριμένο περιεχόμενο το οποίο ψηφίστηκε. Στις 14 Μαρτίου του 2019, στην προτείνουσα Βουλή, έρχεται το ζήτημα, υπερψηφίζει ο ΣΥΡΙΖΑ και έρχεται ως πρόταση της Νέας Δημοκρατίας. Διαλαμβάνεται χωριστά στο κεφάλαιο «προτάσεις από την Αντιπολίτευση». Στη συνέχεια ερχόμαστε εδώ σ' αυτή τη Βουλή, την Αναθεωρητική Βουλή. Ξέρετε τι έπραξε ο ΣΥΡΙΖΑ; Προσπάθησε να υποβαθμίσει τη διάταξη. Ενόσω εμείς είχαμε προτείνει τη διενέργεια δύο ανά περίοδο εξεταστικών επιτροπών από τη Μειοψηφία με πρόταση δέκα μόνο Βουλευτών, ποια ήταν η πρόταση του ΣΥΡΙΖΑ; Θυμάστε μήπως; Η πρόταση ήταν από τον ΣΥΡΙΖΑ να μπορεί να συστήσει μία εξεταστική επιτροπή ύστερα από πρόταση του1/5, έτσι ώστε να στερηθούν τα μικρά κόμματα του δικαιώματος αυτού και να το έχει αποκλειστικά ο ΣΥΡΙΖΑ. Αυτή ήταν η πρόταση του ΣΥΡΙΖΑ, η οποία καταψηφίστηκε στην Αναθεωρητική Βουλή. Άρα, σας παρακαλώ, μαθήματα σε ό,τι αφορά τη δημοκρατία, την αναθεωρητική διαδικασία και τη γενναιότητα να αποδίδουμε στο Κοινοβούλιο την τάξη που του επιβάλλεται όχι σήμερα, όχι σε αυτή τη Βουλή. [[Χειροκροτήματα από την πτέρυγα της Νέας Δημοκρατίας]] Είναι μεγάλη ικανοποίηση να βλέπεις, πράγματι, αυτή τη σπουδαία διάταξη να ενεργοποιείται. Είχατε την ευκαιρία, αξιότιμοι κυρίες και κύριοι της Αξιωματικής Αντιπολίτευσης, να την ενεργοποιήσετε τη διάταξη αυτή σε περισσότερες περιστάσεις και θα έχετε την ευκαιρία μια ακόμη φορά να το πράξετε κατά τη διάρκεια της παρούσης κοινοβουλευτικής περιόδου. Το πράξετε, όμως, εν τέλει σε αυτή την περίπτωση ως ένα πραγματικό δείγμα πολιτικού καιροσκοπισμού. Γιατί; Διότι το ζήτημα αυτό είναι απολύτως έωλο. Έχουν κατατεθεί πέντε μέσα κοινοβουλευτικού ελέγχου, έχουν κατατεθεί έγγραφα, το ζήτημα έχει απολύτως εξαντληθεί, δεν έχει κανένα νόημα, η κοινωνία προφανώς και δεν ασχολείται με τα ζητήματα αυτά, παρά ταύτα το φέρνετε τώρα. Και πώς το φέρνετε; Μου κάνει πραγματικά εντύπωση. Η πρόταση για τη συγκρότηση εξεταστικής επιτροπής αλλά και η ομιλία του Αρχηγού της Αξιωματικής Αντιπολίτευσης πριν από λίγο ξεκίνησε με ένα δεκάλεπτο λόγο για το τι συμβαίνει στην Αυστρία. Αλήθεια, αν δεν είχε γίνει αυτό στην Αυστρία θα ερχόταν αυτή η πρόταση; Το είχαμε ξεχάσει το θέμα της λίστας Πέτσα και ξαφνικά επειδή συνέβησαν τα γεγονότα στην Αυστρία επανήλθε στην επιφάνεια; Αυτό - θα μου επιτρέψετε να πω με σεβασμό - είναι απλός πολιτικός αριβισμός και τίποτε άλλο. Και μια και μιλάμε - για να μην ξεχνιόμαστε - για δικαιώματα της κοινοβουλευτικής Μειοψηφίας και πώς με γενναιότητα εμείς δεχθήκαμε να ελεγχθούμε - και θα το κάνουμε και σε άλλες περιπτώσεις όπου είναι αναγκαίο - θέλετε μήπως να θυμηθούμε ποια ήταν η στάση απέναντι στα δικαιώματα της Μειοψηφίας στην προηγούμενη κοινοβουλευτική περίοδο; Θέλετε να θυμηθούμε το 2016, που σύσσωμη η αντιπολίτευση ζήτησε να έρθουν στην Επιτροπή Θεσμών και Διαφάνειας οι τέσσερις υπερθεματιστές των αδειών για να ελεγχθούν τα «πόθεν έσχες»; Τι πράξατε; Αρνηθήκατε να έρθουν. Θέλετε να θυμηθούμε το 2018, τότε που ζήτησε σύσσωμη η αντιπολίτευση να κληθούν στην Επιτροπή Θεσμών και Διαφάνειας οι Υπουργοί Εθνικής Άμυνας και Εξωτερικών για τα βλήματα της Σαουδικής Αραβίας; Τι πράξατε, θυμάστε; Αρνηθήκατε να έρθουν καν. Άρα, όταν μιλάμε για δικαιώματα Μειοψηφίας και για κοινοβουλευτικό πολιτισμό καλό είναι να κοιτάμε από αυτή την πλευρά του Κοινοβουλίου. Να μπω λιγάκι στην πρόταση. Η πρόταση εκ μέρους της Αξιωματικής Αντιπολίτευσης είναι διπλά προσβλητική. Είναι προσβλητική για τους πολίτες και είναι προσβλητική για ένα ιδιαίτερο υποσύνολο των πολιτών που είναι δημοσιογράφοι, όσοι ασχολούνται με τον τομέα της ενημέρωσης. Αλήθεια, όταν γράφετε στον τίτλο τον ίδιο «παραπλάνηση των πολιτών για την εξέλιξη των πολιτικών τάσεων, επιχείρηση πολιτικής χειραγώγησης», θεωρείτε ότι οι πολίτες είναι αγέλη; Τι τύπου πατερναλισμός είναι αυτός, που θεωρείτε ότι οι πολίτες δεν έχουν την ωριμότητα να δουν, να κρίνουν, να συγκρίνουν τι συμβαίνει σε αυτή την κοινοβουλευτική περίοδο σε σχέση με την προηγούμενη; Πιστεύετε, πράγματι, ότι είναι αυτό το οποίο διαμορφώνει την κοινή γνώμη; Επιπλέον, σε σχέση με τους δημοσιογράφους, αλήθεια θεωρείτε ότι όλοι οι δημοσιογράφοι είναι τέτοιας ψυχολογίας, τέτοιας χαρακτηρολογίας, ώστε μόλις δουν κάποια χρήματα να εισρέουν, αμέσως αλλάζουν την πολιτική τους στάση, την κριτική τους προσέγγιση, στο επάγγελμά τους; Πείτε το ευθέως. Θεωρείτε ότι είναι όλοι πουλημένοι δημοσιογράφοι; Αυτή είναι η απάντηση; Αυτό γράφεται στη δική σας πρόταση. Και ξέρετε κάτι; Να σας πω και αυτό, γιατί μάλλον θα σας διαφεύγει από τον διεθνή Τύπο. Όλες οι χώρες της Ευρώπης, όλες, μηδεμίας εξαιρουμένης - σας προκαλώ να μου βρείτε μία χώρα - έκαναν ανάλογες εκστρατείες ενημέρωσης του κοινού για τον εμβολιασμό. Όλες. Ξέρετε κάτι ενδιαφέρον; Σε καμμία χώρα δεν ετέθη το ζήτημα αυτό. Σε καμμία! Εδώ η Αντιπολίτευση αναλαμβάνει πάντοτε να είναι στην πρώτη γραμμή της αμφισβήτησης, που εμμέσως αμφισβητεί στην πραγματικότητα την ίδια την επιχείρηση και του εμβολιασμού και της ενημέρωσης για τη δημόσια υγεία. Αν θέλετε, να σας πω και αυτό. Είναι ώρα να εγκαταλείψουμε την επαμφοτερίζουσα στάση «ναι» ή «όχι» στην ενημέρωση του κοινού για τον εμβολιασμό και για την προστασία από τη νόσηση; «Ναι» ή «όχι»; Αλλά μια φορά πείτε το κατηγορηματικά. Όχι «ναι μεν αλλά». [[Χειροκροτήματα από την πτέρυγα της Νέας Δημοκρατίας]] Είμαστε επί της αρχής υπέρ της ενημέρωσης ή μήπως τελικά αυτό κρύβει ένα υποκείμενο ερώτημα; «Ναι» ή «όχι» στον εμβολιασμό τον ίδιο; Και θα σας πω γιατί. Πριν από λίγο άκουσα - θέλω να σας πω όχι με ενόχληση αλλά με πραγματική απορία - τον Αρχηγό της Αξιωματικής Αντιπολίτευσης να μας μέμφεται. Γιατί; Λέγατε ότι το εμβόλιο σώζει, ενώ σήμερα εμβολιασμένοι νοσούν. Αλήθεια, το σκεφτήκατε αυτό πριν το πείτε; Αντιλαμβάνεστε τι σημαίνει σήμερα να κινδυνολογούμε σε ό,τι αφορά τη χρήση του εμβολίου για τους εμβολιασμένους; Αντιλαμβανόμαστε;
Παρακαλώ ησυχία. Δεν γράφονται στα Πρακτικά αυτά που λέτε. Δεν μπορεί κάθε φορά που βάζει τελεία να επεμβαίνετε. Ησυχία παρακαλώ. Ησυχία. Δεν έχετε τον λόγο. Δεν είναι σωστό αυτό που κάνετε. Παρακαλώ.
Τελικά, όμως, το πρόβλημα - ξέρετε - δεν είναι ούτε η διαδικασία που ακολουθείτε ούτε οι εταιρείες δημοσκοπήσεων. Είναι η πραγματικότητα. Αυτό είναι το πρόβλημα. Δυστυχώς, όμως, ό,τι και να γίνει τα αποτελέσματα των δημοσκοπήσεων ή η εικόνα της Κυβέρνησης δεν θα αλλάξει. Και ξέρετε, επειδή έγινε μακρά αναφορά στον Αριστοτέλη, είναι προφανές ότι σήμερα βρισκόμαστε σε μια κατάσταση απόστασης γλώσσας και πραγματικότητας, που εν τέλει κατά τον Αριστοτέλη είναι αποχή από τη λογική. Σε αυτό το στάδιο - δυστυχώς - βρισκόμαστε. Ανέφερε προηγουμένως ο εισηγητής σας νομίζω αλλά και Αρχηγός της Αξιωματικής Αντιπολίτευσης για την περίφημη μηνυτήρια αναφορά των ενεργών πολιτών που εκκρεμεί στη δικαιοσύνη. Κινήθηκαν οι ενεργοί πολίτες για να δούμε τι έγινε με τη λίστα Πέτσα. Εδώ είναι. Μην ανησυχείτε. Θα σας πω, για να έχετε μια εικόνα, τους ανεξάρτητους και αυτόβουλους ενεργούς πολίτες…
Μην το κάνετε.
Να μην το κάνω. Εντάξει. Θα ακολουθήσω τη γνώμη του αγαπητού συναδέλφου και φίλου, του κ. Ξανθόπουλου. Να ξέρετε όμως ότι οι ενεργοί πολίτες δεν είναι αυτοί οι οποίοι ανήκουν στον συγκεκριμένο χώρο και ότι το μόνο που τους ενδιαφέρει είναι να δημιουργήσουν πολιτικό πρόβλημα. Αυτοί μπορεί να είναι ενεργοί πολίτες αλλά δεν είναι πολίτες οι οποίοι είναι αντικειμενικοί και αμερόληπτοι. Τουλάχιστον αυτό να το αναγνωρίζουμε. Αμφισβητείται και αμφισβητήθηκε και σήμερα ότι υπάρχει πλουραλισμός στον χώρο των μέσων μαζικής ενημέρωσης. Αμφισβητήθηκε ότι υπάρχει πλουραλισμός. Εγώ αυτό που αναγνωρίζω, ξέρετε, είναι ότι σήμερα οι μισές ημερήσιες εφημερίδες εθνικής κυκλοφορίας είναι κριτικές στην Κυβέρνηση. Δείτε σας παρακαλώ μία αποδελτίωση να δείτε ποιοι είναι οι τίτλοι των εφημερίδων. Οι μισές εφημερίδες είναι κριτικές στην Κυβέρνηση. Άλλο το ζήτημα ότι αυτού του τύπου η κριτική όπως γίνεται με τρόπο ακραίο προφανώς και δεν μπορεί να αγγίζει τον καθένα. Και ξέρετε δυστυχώς με λύπη…
Να σας πω κάτι. Όπως ξέρετε σέβομαι πάρα πολύ τους κοινοβουλευτικούς θεσμούς. Δεν διέκοψα ούτε μία φορά τον Αρχηγό της Αξιωματικής Αντιπολίτευσης. Έχω ξεκινήσει να ομιλώ κι έχω διακοπεί μετά από κάθε μου φράση. Αν αυτή είναι η αντιμετώπιση που επιφυλάσσετε σε οποιονδήποτε ανεβαίνει στο βήμα λυπούμαι πολύ για την κοινοβουλευτική σας ποιότητα. Πραγματικά. Λυπούμαι πολύ.
… (δεν ακούστηκε)
Ελάτε, ελάτε. Δεν ακούγονται αυτά και δεν γράφονται.
Πού πήγαν τα λεφτά θα μας πείτε;
Παρακαλώ, δεν είμαστε στο εντευκτήριο, κύριε συνάδελφε. Είμαστε στην Ολομέλεια. Αν θέλετε πηγαίνετε στο εντευκτήριο. Έχει χώρο.
Ο Αρχηγός της Αξιωματικής Αντιπολίτευσης μίλησε για κλονισμό της εμπιστοσύνης στο πολιτικό σύστημα. Πραγματικά αντιλαμβάνομαι ως λεπτή ειρωνεία το να μιλάει ο Αρχηγός της Αξιωματικής Αντιπολίτευσης που είναι εκείνος ο οποίος ουσιαστικά κατεδάφισε την εμπιστοσύνη προς το κράτος κατά τη διάρκεια των τεσσεράμισι ετών της δικής του διακυβέρνησης. Σήμερα όμως θα μου επιτρέψετε να πω και σε επίπεδο προσωπικό ότι κατέστη με τρόπο πολύ κυνικό αγωγός χυδαιότητας. Και το λέω μετά λόγου γνώσεως. Και παρακαλώ να γραφτεί στα Πρακτικά. Ανέφερε ότι εγώ σχετίζομαι με δημοσιογράφους. Το θεωρώ πραγματική ντροπή για τον Αρχηγό της Αξιωματικής Αντιπολίτευσης να διοχετεύει εδώ στο ναό της δημοκρατίας τέτοιου τύπου χυδαιότητες, καθιστάμενος αγωγός εκείνων οι οποίοι το μόνο που κάνουν είναι να διεμβολίζουν την εμπιστοσύνη του πολιτικού συστήματος. Να του πω, λοιπόν, μια και καλή ότι εγώ δεν έχω καμμία απολύτως σχέση με κανένα δημοσιογράφο παρά μόνο τις τυπικές σχέσεις. Αν θέλει να αναζητήσει ιδιαίτερες σχέσεις μπορεί να κοιτάξει καλύτερα αλλού. Εγώ ο ίδιος έχω υποβάλει μήνυση για θέματα τα οποία έχει θέσει ο συγκεκριμένος δημοσιογράφος, τα οποία ανέφερε. Αλλά αυτό του τύπου η χυδαιότητα σε αυτόν το ναό δεν είναι επιτρεπτή, θα μου επιτρέψετε να πω. Όπως, επίσης, κατά την άποψή μου δεν μπορεί να μείνει ασχολίαστο το γεγονός ότι σήμερα αισθάνομαι ότι βρισκόμαστε για να υποστηρίξουμε στην πραγματικότητα ένα και μόνο πράγμα. Το πόσο άδικη ήταν η κατανομή - νομίζω ότι όλοι συμφωνούμε ότι έπρεπε να γίνει η καμπάνια ενημέρωσης - επειδή δεν έλαβε χρηματοδότηση η «DOCUMENTO». Αυτό ακούμε σήμερα. Συνέχεια ακούμε γιατί δεν πήρε χρήματα η «DOCUMENTO». Δεν έχουμε ακούσει κάτι άλλο. Ένα επιχείρημα δεν έχω ακούσει. Η «DOCUMENTO» ακούω συνέχεια. Αν θέλετε να εκφράζεστε ως παραστάτες της «DOCUMENTO» να το πράξετε. Είναι το απόλυτο δικαίωμά σας. Ίσως όμως πριν να συμβουλευτείτε τον διευθυντή της «ΑΥΓΗΣ» ο οποίος είχε καταφερθεί κατά της «DOCUMENTO», ακριβώς επειδή θεωρούσε ότι οι αναρτήσεις του ιδιοκτήτη ήταν ακριβώς πέραν της πολιτικής δεοντολογίας. Αποφασίστε τι τέλος θέλετε. Αλλά σε κάθε περίπτωση το να ερχόμαστε εδώ και να πρεσβεύουμε συμφέροντα συγκεκριμένων εφημερίδων αντιλαμβάνεστε ότι έχει ένα πρόβλημα. Να τονίσω κι αυτό. Λέτε διαρκώς για το πόσα χρήματα ελήφθησαν. Έχετε σκεφτεί ότι για πρώτη φορά, εξ όσων γνωρίζω - και υπήρχε και μία ανάρτηση για το ζήτημα αυτό εκ μέρους ακριβώς του προέδρου των περιφερειακών εντύπων - εδόθη το 30% στα περιφερειακά μέσα; Προβλέπεται με νόμο. Θα το αποδείξει η εξεταστική επιτροπή που θα συγκροτηθεί. Για πρώτη φορά υπήρξε απόλυτη τήρηση της νομοθεσίας και το 30% πήγε στα περιφερειακά μέσα για την ενημέρωση των πολιτών εκεί όπου εγκαταβιούν. Για πρώτη φορά. Δεν υπήρχε άλλη περίπτωση. Με συγχωρείτε για την παρένθεση. Εδώ και πολλούς μήνες ο ΣΥΡΙΖΑ είχε εξαγγείλει μια καμπάνια ενημέρωσης για τον εμβολιασμό. Την έχουμε ξεχάσει αυτή ή παρατείνεται όταν τελειώσει η πανδημία να ξεκινήσει τότε η εκστρατεία; Να ξέρουμε. [[Χειροκροτήματα από την πτέρυγα της Νέας Δημοκρατίας]] Επιπλέον, να πω το εξής επειδή το άκουσα. Εμείς θα σεβαστούμε. Ακούστηκε πάρα πολύ απειλητικός ο Αρχηγός της Αξιωματικής Αντιπολίτευσης σε πολλά επίπεδα. Πρώτα απ' όλα ήταν απειλητικός ότι όταν θα επανέλθει στην εξουσία όλα αυτά θα αξιολογηθούν υπαινισσόμενος ότι θα αναζητήσει ευθύνες. Μακάρι. Εδώ είμαστε να αναζητηθούν. Φοβούμαι ότι θα αργήσει πολύ αυτό αλλά θα αναζητηθούν. Εμείς δεν έχουμε τέτοιο πρόβλημα. Εμείς είμαστε απολύτως υπέρ της διαφάνειας. Επίσης, ειπώθηκε ότι «καλά να είμαστε όταν θα συγκροτηθεί εξεταστική επιτροπή και γίνει συζήτηση εκεί, μπορεί να διευρυνθεί το αντικείμενο». Θα το δούμε. Πάλι πρέπει να είναι πρωτοβουλία κατά τη γνώμη μου της μειοψηφίας, από τη στιγμή που υπάρχει δικαίωμα της μειοψηφίας. Έχω να κάνω όμως μια πρόταση. Αν είναι να διευρυνθεί, να διευρυνθεί και κατά το εύρος των χρηματοδοτούμενων μέσων. Να βάλουμε τη «MONDE» και τη «FIGARO» από τη Γαλλία. Να βάλουμε τους «FINANCIAL TIMES» και τη «NEW YORK TIMES» από τις Ηνωμένες Πολιτείες, να βάλουμε την «TELEGRAPH» και τη «GUARDIAN», να βάλουμε τη «POLITICO», τη «WORLD STREET JOURNAL», το «BLOOMBERG», το «CNN», την «HANDERSPLAT», που όλοι έχουν πει επαινετικά σχόλια για τη χώρα. Να βάλουμε κι αυτούς. Και σε αυτούς μπορεί να έχουμε δώσει εμμέσως χρήματα. Να το διευρύνουμε για να καταλάβει και αυτούς. [[Χειροκροτήματα από την πτέρυγα της Νέας Δημοκρατίας]] Ζητώ συγγνώμη για την ανοχή, κύριε Πρόεδρε. Τελειώνω σε ένα λεπτό. Πάνω απ' όλα στεναχωριέμαι διότι αισθάνομαι ότι και αυτή η ευκαιρία, η σπουδαία ευκαιρία, που δίδεται στην Κοινοβουλευτική Αντιπολίτευση θα χαθεί. Η δική μας πρόταση ήταν η πιο θεσμική. Φάνηκε αν μη τι άλλο να τη δέχεται ο Αρχηγός της Αξιωματικής Αντιπολίτευσης. Υπήρξε μία συγκατάνευση όπως όλοι καταλάβαμε. Θα χαθεί η ευκαιρία να υπάρξει μια ουδέτερη πρόταση η οποία να μην είναι εριστική και επιθετική, όπως είναι η παρούσα πρόταση, να εξετάζει όλα τα θεσμικά θέματα έτσι ώστε να μπορούμε να έχουμε ωφέλιμο αποτέλεσμα και να βγάλουμε και κάποιες σκέψεις για το πώς θα βελτιωθεί το περιβάλλον. Αυτή η πρότασή μας δεν έγινε δεκτή από τον ΣΥΡΙΖΑ. Επέλεξε ο ΣΥΡΙΖΑ, ο όποιος είναι φερόμενος υπέρ της διαφάνειας, να ελέγξει μόνο τη δική μας περίοδο. Για τη δική του δεν το θέλουμε. Να μην ασχοληθούμε. Για τον λόγο αυτό, επειδή ακριβώς είμαι διατυπωμένη ουσιαστικά προεξοφλώντας το αποτέλεσμα, η πρόταση δεν μπορεί να γίνει δεκτή από την πτέρυγα της Νέας Δημοκρατίας. Θα ήταν λήψη του αιτουμένου. Αν διαβάσετε την πρότασή σας είναι πόρισμα. Δεν είναι πρόταση. Ο Πρωθυπουργός σέβεται τους θεσμούς. Δεν θα υποβάλει αίτημα η Νέα Δημοκρατία να υπάρχει δεύτερη εξεταστική. Θα είμαστε εκεί παρόντες, με σεβασμό στις κοινοβουλευτικές διαδικασίες, με σαφή επιλογή να δούμε τις παθολογίες οι οποίες έχουν τυχόν ενσκήψει και να είμαστε δημιουργικοί στο πώς θα τη θεραπεύσουμε. Θα κληθούν όλοι οι μάρτυρες οι οποίοι πρέπει να κληθούν από όλους τους χρονικούς ορίζοντες. Θα υπάρχει μία πλήρης διαλεύκανση, όπως την επιθυμούμε όλοι. Ξέρετε, όμως, κάτι; Θα σας πω αυτό και κλείνω. Εμείς το αποδείξαμε στη συνταγματική Αναθεώρηση και το αποδεικνύουμε και σήμερα. Δεν θα ματώσουμε το δικαίωμα. Ο Πρωθυπουργός και η Νέα Δημοκρατία σέβονται τους συνταγματικούς θεσμούς. Αντιθέτως - θα μου επιτρέψετε να πω αυτό και να κλείσω - η αντίληψη περί διαφάνειας και ακεραιότητας από την Αξιωματική Αντιπολίτευση είναι αλά καρτ. Μόνο όποτε μας ωφελεί. Ευχαριστώ, κύριε Πρόεδρε.
Κι εμείς ευχαριστούμε. Έχουν ζητήσει τον λόγο οι Κοινοβουλευτικοί Εκπρόσωποι: ο κ. Ραγκούσης εκ μέρους του ΣΥΡΙΖΑ με τον χρόνο που συνεπάγεται το ότι μίλησε ο Πρόεδρος του ΣΥΡΙΖΑ, ο κ. Γρηγοριάδης, ο οποίος δεν έχει μιλήσει και ο κ. Χήτας. Ο κ. Γρηγοριάδης έχει κάποιον συγκεκριμένο λόγο, τον οποίον είμαι σε θέση να γνωρίζω, και πρέπει να φύγει το γρηγορότερο. Θα δώσουμε τον λόγο στον κ. Γρηγοριάδη. Θα ακολουθήσει ο κ. Ραγκούσης και μετά ο κ. Χήτας ο οποίος εκβάλλει αναστεναγμούς απογοήτευσης.
Σας υπερευχαριστώ που μου δίνεται τον λόγο, κύριε Πρόεδρε. Ευχαριστώ και τους συναδέλφους που συναίνεσαν να προηγηθώ λίγο. Είναι μια λαμπρή ευκαιρία για μένα, κύριε Υπουργέ, κυρίες και κύριοι Βουλευτές. Εμάς τους απλούς Βουλευτές, ακόμα και αν είμαστε Κοινοβουλευτικοί Εκπρόσωποι, δεν μας δίνεται η ευκαιρία να μιλήσουμε τόσο κοντά χρονικά σε κάποιον από τους Αρχηγούς των κομμάτων. Είναι πολύ σημαντικό ότι προηγήθηκε ο Αρχηγός της Αξιωματικής Αντιπολίτευσης. Έχω να κάνω μερικές παρατηρήσεις για τον λόγο του. Ωστόσο θέλω, κυρίες και κύριοι συνάδελφοι, να ξεκινήσω κάνοντας μια δήλωση απέναντι σε όλους. Για να μην κοροϊδευόμαστε όπως συνηθίζω να λέω εδώ μέσα, ξέρετε ο κόσμος το 'χει τούμπανο και εμείς όλοι εδώ παριστάνουμε ότι το έχουμε κρυφό καμάρι. Μετά από τόσα χρόνια, από τη Μεταπολίτευση σχεδόν και εδώ, χειραγώγησης των μέσων μαζικής ενημέρωσης ή χρηματισμού ή συνεργασίας κυβερνήσεων με τα μέσα μαζικής ενημέρωσης, μετά από τόσα χρόνια fake δημοσκοπήσεων, μετά από τόσα χρόνια, σχεδόν μισό αιώνα, όλων αυτών ξέρετε τι έχετε πετύχει; Έχετε πετύχει ο ελληνικός λαός, οι πολίτες να κάνουν αυτομάτως τις προσαρμογές τους. Δηλαδή, όταν βγαίνει μια δημοσκόπηση που λέει ότι η Νέα Δημοκρατία περνάει είκοσι μονάδες επί τοις εκατό τον ΣΥΡΙΖΑ, ο μέσος Έλληνας πολίτης σκέφτεται «ποιος έχει κάνει αυτή τη δημοσκόπηση; Η «METRON ANALYSIS»; Α, ωραία, αφαιρώ 6% -7% για να δω πού είμαστε». Επίσης, ο πολίτης αποκρυπτογραφεί τα πραγματικά ποσοστά, όπως σας είπα, αλλά και ταυτοχρόνως καταλαβαίνει και τις πραγματικές ειδήσεις, που κρύβονται κάτω από τις ειδήσεις που του παρουσιάζονται. Με λίγα λόγια, επειδή ο άνθρωπος είναι ένα είδος ανυπέρβλητο, αλύγιστο, έχετε καταφέρει - μετά από μισό αιώνα προσπάθειες και τελικά επιτυχίες χειραγώγησης όλων των μέσων ενημέρωσης αλλά και παραπληροφόρησης των πολιτών - , οι πολίτες με ένα είδος ιδιότυπου κρυφού σχολειού να έχουν αυτοεκπαιδευτεί και να καταφέρνουν να βγάζουν ένα είδος αλήθειας από όλα όσα εσείς τους σερβίρετε. Μερικές παρατηρήσεις για το τι σημαίνει δημοκρατία, τι σημαίνει δημοσιογραφία, τι σημαίνει σεβασμός απέναντι στους δημοσιογράφους. Πριν από μερικές μέρες μόλις, ο Αυστριακός Καγκελάριος παραιτήθηκε γιατί κατηγορήθηκε, δεν αποδείχτηκε ακόμα, ότι επιχείρησε να χειραγωγήσει δημοσκοπήσεις στη χώρα του. Παραιτήθηκε αμέσως. Σας ενημερώνω ότι ήταν ακροδεξιών αντιλήψεων, αλλά είχε την ευθιξία που δεν έχουν οι δικοί μας κεντροδεξιοί από ό,τι φαίνεται. Γιατί λοιπόν, παραιτήθηκε ο Αυστριακός Καγκελάριος και τι μας διδάσκει αυτό; Μας διδάσκει ότι οι πολιτικές συμπεριφορές - στην Αυστρία, αλλά και σε όλη την ευνομούμενη υφήλιο, στις Ηνωμένες Πολιτείες Αμερικής, στη Γαλλία, στη Γερμανία, στο Ηνωμένο Βασίλειο, ακόμα στην Ιταλία σε όλη την κανονική εκδημοκρατισμένη υπόλοιπη υφήλιο - , οι οποίες συνιστούν ποινικά αδικήματα, στη δικιά μας χώρα, τη γνωστή μπανανία που λέγεται Ελλάδα - που δεν είναι καθόλου μπανανία από τη φύση της, είναι η καλύτερη χώρα της γης και την έχετε κάνει μπανανία εσείς, που την αρμέγετε σαν αγελάδα εδώ και αιώνες - είναι κανονικότατη κανονικότητα. Ποιο; Να χειραγωγούνται οι δημοσκοπήσεις, να εξαγοράζονται οι δημοσκοπήσεις. Θα μου πείτε «Ωραία, το λέει ένας Κοινοβουλευτικός Εκπρόσωπος του μικρότερου κόμματος του Κοινοβουλίου. Έχετε τίποτα αποδείξεις;». Αν έχω λέει! Αποδείξεις να φάνε και οι κότες! Ακούστε αποδείξεις. Θυμάστε τις δημοσκοπήσεις στο περίφημο δημοψήφισμα του 2015; Θυμάστε τις δημοσκοπήσεις; Θα σας τις θυμίσω εγώ που τις θυμάμαι πολύ καλά: 55% το «ναι», σαράντα οκτώ ώρες πριν, 45% το «όχι». Ξέρετε το αποτέλεσμα σαράντα οκτώ ώρες μετά; Δεν μπορεί να άλλαξε έτσι το γενικό κλίμα και το πού κατευθύνθηκε ο πολιτικός πληθυσμός μέσα σε σαράντα οκτώ ώρες. Μετά από σαράντα οκτώ ώρες περίπου 60% το «όχι», 38% το «ναι». Καταλαβαίνετε ότι δεν χρειάζεται να επιχειρηματολογήσει κανείς. Να σας πω ένα ακόμα μικρό επιχείρημα. Είμαι πρόσφατος πολιτικός και ελπίζω να μην μακρηγορήσω στην πολιτική, να μην μείνω πολλά χρόνια. Πρώτη φορά που πήγα στην τηλεόραση, ήταν στην εκπομπή «Ελλήσποντος», της κ. Στάη. Καθ' όλα αξιοπρεπής δημοσιογράφος και αξιοπρεπέστατη εκπομπή. Η δημοσκόπηση όμως που φιλοξενούσε η εκπομπή - σας ενημερώνω ήταν δεκαεπτά ημέρες πριν τις εκλογές που το ΜέΡΑ25 πήρε 3% περήφανα - , έλεγε 1% για το κόμμα μας. Καταλάβατε πώς γίνονται οι δημοσκοπήσεις; Καταλάβατε πώς εξαγοράζονται αυτές οι δημοσκοπήσεις; Κύριε Πρόεδρε, για να μην μακρηγορώ, το ΜέΡΑ25 ασφαλέστατα συμφωνεί να ανοίξει τον φάκελο των μέσων μαζικής εξαπάτησης και των χειραγωγημένων δημοσκοπήσεων. Το βασικό όμως, ζήτημα, κύριε Πρόεδρε, δεν είναι ο έλεγχος και μάλιστα ο δήθεν έλεγχος, το κακό θέατρο που θα παιχτεί εδώ μέσα τις επόμενες μέρες που θα ξεκινήσει η εξεταστική επιτροπή. Το πραγματικό πρόβλημα, κύριε Πρόεδρε, κυρίες και κύριοι Βουλευτές, για τη δημοκρατία μας είναι η ιδιοκτησία αυτών των μέσων μαζικής εξαπάτησης. Δεν είναι μέσα μαζικής ενημέρωσης ή εξαπάτησης. Διότι ποιοι τα έχουν; Ποιοι είχαν το περίφημο «MEGA»; Ειρήσθω εν παρόδω να πω ότι εκεί σταδιοδρόμησα και έχω πολύ καλά αισθήματα για όλους τους εργαζόμενους του και έκανε και πολύ καλές σειρές. Το είχαν οι πέντε παρασιτικότεροι ολιγάρχες της Ελλάδας. Θέλετε να θυμίσω τα ονόματά τους; Ο κ. Βαρδινογιάννης, ο κ. Μπόμπολας, ο κ. Τεγόπουλος, οι οποίοι όλως συμπτωματικώς, κύριε Πρόεδρε, εδώ και μισό αιώνα με τις κατασκευαστικές εταιρείες τους αναλάμβαναν όλα τα καταραμένα δημόσια έργα της πατρίδας μας. Θέλετε τίποτε άλλο για τη διαπλοκή; Είναι οι ίδιοι νταβατζήδες, τους οποίους ο δικός σας Αρχηγός, ο κ. Κώστας Καραμανλής τους ονόμασε με το όνομά τους, για πρώτη φορά στην νεότερη πολιτική ιστορία. Είπε «είναι πέντε νταβατζήδες, δεν μπορούν να κάνουν κουμάντο στη χώρα μας». Αυτοί οι νταβατζήδες συνεχίζουν να κάνουν κουμάντο στη χώρα μας, όχι με δική μου ευθύνη και του κ. Βαρουφάκη, όχι της κ. Αδαμοπούλου και της κ. Απατζίδη, που έδειραν προχθές τα ΜΑΤ σας γιατί επιμένει να λέει αλήθεια, αλλά με ευθύνη δική σας και μικρότερη ευθύνη δική σας. Αλλά και για εσάς θα εξηγήσω αργότερα γιατί. Το πρόβλημα, λοιπόν, κύριε Πρόεδρε, είναι μόνο αυτό. Ένα δεύτερο πρόβλημα - και αυτό σημαντικό πρόβλημα - , είναι ότι έτσι κι αλλιώς σε αυτά τα μέσα είναι στη φύση τους να εξαπατούν τους πολίτες αποκρύπτοντας τα εγκλήματα των ίδιων των μέσων εναντίον των πολιτών. Με ποια λογική αναμένει κανείς να πληρώσουν αυτά τα μέσα αντικειμενικές δημοσκοπήσεις; Το είπα ξεκάθαρα και το επαναλαμβάνω. Αν δεν κοινωνικοποιηθούν, αν δεν ανήκουν στον ελληνικό λαό και είναι το μαγαζί κάθε καπιταλιστή, αυτός ο καπιταλιστής θα κοιτάζει το συμφέρον του και τη σιγουριά του. Δεν τον ενδιαφέρει ποσώς να μας ενημερώσει για το τι αληθινά συνέβη. Υπάρχει όμως και ένα άλλο συγγενές πρόβλημα. Τι κάνει αυτή η λογική των δημοσκόπων; Οι ερωτήσεις, οι επιλογές που θέτουν στους πολίτες δεν είναι ποτέ ουδέτερες, όπως ξέρετε. Προκαταλαμβάνουν στην πραγματικότητα τις απαντήσεις. Αποσπούν τους πολίτες από τη δράση και την αυτοοργάνωση, μετατρέποντας - και αυτό είναι το σημαντικό, κύριε Πρόεδρε, κατά τη γνώμη μας - , την πολιτική τελικά σε επίπεδο και πεδίο προβλέψεων. Κάρτες ταρώ, κυρίες και κύριοι Βουλευτές, και αυτόματες γραφές έχει καταντήσει η πολιτική αντί να είναι ένα πεδίο δράσης, όπου οι άνθρωποι συμμετέχουν, κατεβαίνουν και ζυμώνονται μεταξύ τους. Εν πάση περιπτώσει, ναι, να ανοίξει ο φάκελος των μέσων μαζικής αποβλάκωσης ή εξαπάτησης στη Βουλή, αλλά για να λυθεί το πρόβλημα και να υπάρξει ελπίδα δημοκρατικής ενημέρωσης απαιτείται άμεση κατάλυση του σημερινού καθεστώτος, του ιδιοκτησιακού όλων αυτών των μέσων. Ας δούμε, λοιπόν, τι εννοώ όταν λέω «ο κόσμος το 'χει τούμπανο κι εσείς κρυφό καμάρι». Σας είπα για τον Αυστριακό Καγκελάριο. Αυτό το είπαμε. Τώρα θα σας πω για τη λίστα Πέτσα, τη θαυμάσια αυτή λίστα. Συνολικά, κυρίες και κύριοι Βουλευτές, αγαπητότατε ελληνικέ λαέ, οι μιντιάρχες - καναλάρχες έχουν λάβει από αυτή την Κυβέρνηση άμεσα και έμμεσα πάνω από 60 εκατομμύρια ευρώ. Τα άμεσα αφορούν, κύριε Πρόεδρε, την περιβόητη πλέον λίστα Πέτσα, που ο κ. «Μητσοτάκης Α.Ε.» απλώς επέλεξε μια μέρα των ημερών αυθαίρετα και μοίρασε ζεστότατο δημόσιο χρήμα για να συνεχίσουν να λιβανίζουν την Κυβέρνησή του τα ίδια από καιρό λιβανιστήρια της. Τα έμμεσα δώρα, κύριε Πρόεδρε, αφορούν τις καταβολές των δόσεων, φορολογικές και λοιπές ελαφρύνσεις. Έχει ιδιαίτερη αξία να σημειώσουμε σε ποια εποχή συνέβη αυτό, κυρίες και κύριοι Βουλευτές, ελληνικέ λαέ. Σε ποια εποχή; Σε μια εποχή εξαιρετικά παχιών αγελάδων για τις εισπράξεις τους, λόγω τριών lockdown. Ήμασταν όλοι κλεισμένοι μέσα, έτσι χωρίς καμμία εναλλακτική στην ψυχαγωγία και την ενημέρωση μας, που σημαίνει ότι τα έσοδα τους ήταν τεράστια όταν εσείς αποφασίσατε να τους χαρίσετε 66 εκατομμύρια. Τα λεφτά έτρεχαν από τα μπατζάκια τους, όταν εσείς είπατε «θα πάνε κακά οι δουλειές των παιδιών, λόγω lockdown, ας δώσουμε 66 εκατομμύρια». [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. ΧΑΡΑΛΑΜΠΟΣ ΑΘΑΝΑΣΙΟΥ]] Αφ' ετέρου την ίδια εποχή τι έκανε η Κυβέρνησή σας για τους φτωχούς, μικρομεσαίους; Τι έκανε; Αποφάσισε, κύριε Πρόεδρε, να πτωχεύσει τη μικροεπιχειρηματικότητα στηρίζοντας δήθεν τις μικρές και μεσαίες επιχειρήσεις στην πανδημία με τις περίφημες - αλήστου μνήμης θα έλεγα εγώ - επιστρεπτέες προκαταβολές της ντροπής, τις κάθε είδους αναστολές. Τι έκαναν, κύριε Υπουργέ, οι αναστολές; Απλώς συσσώρευαν τα χρέη των ανθρώπων για αργότερα. Και να που τώρα, κυρίες και κύριοι Βουλευτές, ήρθε, έφτασε το καταραμένο το αργότερα. Και τώρα, λοιπόν, που έφτασε το αργότερα τι κάνει η «Κυριάκος Μητσοτάκης Α.Ε.»; Ζητεί ανερυθρίαστα χωρίς ντροπή, χωρίς να κοκκινίζει πίσω τα μισά από τα δανεικά της. Ποια δανεικά της; Τα τετραχίλιαρα και τα διχίλιαρα. Δεν ζητάει πίσω ούτε τη λίστα Πέτσα ούτε την λίστα «AEGEAN» ούτε την λίστα «FRAPORT» ούτε τη λίστα παραχωρησιούχοι των διοδίων. Αυτοί είναι μεγάλοι παρασιτικοί καπιταλεστάρχες της Ελλάδας και παρασιτικοί του εξωτερικού, «FRAPORT» και παραχωρησιούχοι διοδίων. Οι Έλληνες που έχουν ένα μαγαζί με έναν υπάλληλο, τη γυναίκα τους ή το παιδί τους, να ψοφήσουν με τα τέσσερα χιλιάρικα που γυρίζουν τα δύο πίσω. Αυτό, λοιπόν, γιατί να το έκανε άραγε η Κυβέρνηση, γιατί τόσο φόρα παρτίδα να εκτέθηκε με τη λίστα Πέτσα; Θέλετε την απάντηση; Εγώ την έχω πολύ πρόσφατη στο νου μου. Γιατί αυτό το πληρωμένο καθεστώς των πληρωμένων καναλιών ανέδειξε σε μείζον πολιτικό θέμα την εποχή που η πανδημία είχε ξεκινήσει, την εποχή που κανένας γιατρός δεν προσλαμβάνετο στο ΕΣΥ, την εποχή που καμμία εντατική δεν αύξανε τις κλίνες μας γι' αυτό δεν έχουμε τώρα κλίνες, έκαναν μείζον πολιτικό θέμα το περίφημο, κύριε Πρόεδρε, Βαρουφάκης HYDRA gate. Και ποιο ήταν τελικά το περίφημο αυτό θέμα; Ήταν ότι ο κ. Βαρουφάκης είχε το θράσος να επιστρέφει στο σπίτι του. Και τι έκαναν τα μέσα, τι αναπαρήγαγαν τα μέσα αυτά; Αναπαρήγαγαν κάτι που είναι τρομακτική έκπτωση και αγγίζει τα όρια του νεοφασισμού για την πολιτική κατάσταση στην Ελλάδα όσα δήλωσαν τρεις Υπουργοί, παπαγάλοι της Κυβέρνησης. Όλως τυχαίως μέσα στους τρεις παπαγάλους ήταν και ο ίδιος ο κ. Πέτσας, ο οποίος δήλωσε, το διαβάζω επί λέξει πως: «Όλοι πρέπει να είμαστε ίσοι απέναντι στο νόμο ακόμα και αν είμαστε αρχηγοί κοινοβουλευτικού κόμματος», επειδή απλώς ο κ. Βαρουφάκης - επαναλαμβάνω - είχε το κακό συνήθειο να επιστρέφει στην οικία του. Καλά οι τρεις παπαγάλοι της Κυβέρνησης, τους ξέρουμε και ποιοι είναι, γνωρίζουν καλύτερα από εμένα. Κύριε Γεραπετρίτη, είσαστε νομίζω καθηγητής Συνταγματικού Δικαίου, σας ρωτάω ευθέως. Εκεί μένει ο κ. Βαρουφάκης. Είχε δικαίωμα ο κ. Βαρουφάκης να είναι όπου θέλει, όπου κρίνει στην επικράτεια εκείνες τις μέρες για να δει πώς πάει πανδημία, για να δει τι συμβαίνει στα κατά τόπους περιφερειακά ιατρεία; Είχε ή δεν είχε; Απαντήστε μου και τώρα με ένα νεύμα. Ξέρετε πολύ καλά ότι υπάρχει άρθρο του Συντάγματος, γιατί διδάσκετε το Συνταγματικό Δίκαιο, που λέει ότι είχε το δικαίωμα να είναι όπου στην επικράτεια ήθελε εκτός εάν είχε επιβληθεί στρατιωτικός νόμος. Κατάσταση πολιορκίας δεν είχαμε, κύριε Υπουργέ. Είχαμε, όμως, έναν παπαγάλο Υπουργό που έδινε 66 εκατομμύρια χέρι με χέρι και άλλα τόσα από το παράθυρο με ελαφρύνσεις σε άλλους παπαγάλους που παπαγάλισαν την παπαγαλοσύνη του, ο οποίος έλεγε ότι δεν μπορεί να κάνουμε διακρίσεις για Αρχηγούς κομμάτων. Αυτός είναι ο μηχανισμός. Δεν έξυσα πληγές έτσι. Δεν μου αρέσει η παρελθοντολογία, τη μισώ. Τα αναφέρω όλα αυτά για έναν απλούστατο λόγο, γιατί έτσι λειτουργεί αυτό το σύστημα, έτσι γίνεται μείζον θέμα το ότι γύρισε σπίτι του ένας πολιτικός και γίνεται ασήμαντο θέμα ότι είκοσι χρόνια δεν έχουμε προσλάβει ένα γιατρό. Πεθαίνουν εβδομήντα την ημέρα και εμείς συνεχίζουμε να έχουμε το θράσος και την ντροπή να μην προσλαμβάνουμε ούτε ένα γιατρό! Έτσι γίνονται αυτά! Τώρα έχω να σας πω και μερικά ακόμα που δείχνουν ακριβώς πώς αντιλαμβάνεστε τη δημοκρατία. Πώς την αντιλαμβάνεται συγκεκριμένα η «Κυριάκος Μητσοτάκης Α.Ε.» τη δημοκρατία. Κοιτάξτε, κύριε Πρόεδρε. Σας διαβάζω μερικές φράσεις από την τελευταία, που πολύ σας σκανδάλισε μαθαίνω, δημοσιογράφο την Ολλανδή, για να καταλάβουμε όλοι περί τίνος πρόκειται. «Πρωθυπουργέ, κύριε Μητσοτάκη, πότε θα σταματήσετε επιτέλους να λέτε ψέματα για τα pushbacks; Πότε θα σταματήσετε επιτέλους να λέτε ψέματα γι' αυτό που συμβαίνει στην Ελλάδα με τους μετανάστες; Παρακαλώ μην προσβάλλετε ούτε τη δική μου νοημοσύνη ούτε τη νοημοσύνη όλων των δημοσιογράφων στον κόσμο. Υπάρχουν υπερβολικά στοιχεία και εσείς συνεχίζετε και αρνείστε και λέτε ψέματα. Γιατί δεν είστε ειλικρινείς; Γιατί δεν μας λέτε κοιτάξτε την κακή πρόθεση δήθεν της δημοσιογράφου;» Αυτά τα έκοψαν κανάλια που πήραν από τη λίστα Πέτσα λεφτά. «Γιατί δεν μας λέτε, να το ακούσει ο κόσμος, ότι οι Βρυξέλλες μας άφησαν μόνους; Περιμέναμε για έξι χρόνια. Κανείς δεν έκανε τίποτα και τώρα αναγκαζόμαστε να κάνουμε επαναπροωθήσεις;» Επιχειρήματα για εμάς, που λέει η Ολλανδή δημοσιογράφος. Ξέρετε, κύριε Πρόεδρε, τι της απαντά ο κύριος Πρωθυπουργός; Ακούστε το για να πάρετε μια ιδέα πώς αντιλαμβάνεται την ελευθερία του Τύπου και τη δημοσιογραφία ο Πρωθυπουργός της Ελλάδας. «Καταλαβαίνω ότι στην Ολλανδία έχετε την κουλτούρα να ρωτάτε άμεσα πολιτικούς, το οποίο είναι απολύτως σεβαστό για εκεί. Για εδώ, είναι Βαλκάνια, δεν είναι παίξε γέλασε. Για εδώ, δεν είναι καθόλου σεβαστό. Αυτό που δεν δέχομαι είναι ότι μέσα σε αυτό το γραφείο προσβάλλετε εμένα και όλο τον ελληνικό λαό». Εγώ δεν προσβλήθηκα. Ο κ. Μητσοτάκης κάνει ένα φοβερό άλμα. Βάζει και τον λαό μαζί του. Ο λαός, όμως, είναι στο σκοτάδι για τις επαναπροωθήσεις. Κύριε Πρόεδρε, ιδέα δεν έχει ο ελληνικός λαός ότι εγκαταλείπονται βρέφη με τις μαμάδες τους Σύριες σε μία λέμβο που είχε αφαιρεθεί η μηχανή για να γίνουν τροφή για καρχαρίες στο νότιο Αιγαίο ή στο βόρειο Αιγαίο μας. Αυτό γίνεται γιατί με τη λίστα Πέτσα φροντίζουν από όσα σας διάβασα εγώ να μάθει τα μισά ο ελληνικός λαός. Προσέξτε. «Δεν δέχομαι, λοιπόν», λέει ο Πρωθυπουργός, «να προσβάλλετε σε αυτό το γραφείο εμένα και τον ελληνικό λαό», που δεν προσβάλλεται καθόλου αφού είναι στο σκοτάδι ο ελληνικός λαός για αυτά που γίνονται τα δραματικά και τα αίσχη στις θάλασσές μας, «με αυτές τις κατηγορίες και τις εκφράσεις που δεν υποστηρίζονται από πραγματικά γεγονότα». Παρατηρήσατε κάτι ενδιαφέρον; Δεν λέει πουθενά ο Πρωθυπουργός: «Δεν κάνουμε επαναπροωθήσεις». Ξέρετε γιατί δεν το λέει πουθενά; Γιατί κάνει επαναπροωθήσεις και σας το λέω εγώ υπεύθυνα. Γιατί σας το λέω εγώ υπεύθυνα; Ακούστε ποιος άλλος το λέει εκτός από μένα. Το λέει εδώ και ένα συναπτό έτος η διεθνής αμνηστία. Το λένε τα εξής φοβερά αναρχοκομμουνιστικά μέσα, η βρετανική «GUARDIAN», οι «FINANCIAL TIMES» της Νέας Υόρκης, η «NEW YORK TIMES», το πρακτορείο «REUTERS», το γερμανικό spiegel. Εάν όλοι αυτοί, όπως έχω ξαναπεί είναι, Ερυθροί Χμερ, τότε προφανέστατα ναι, είναι εναντίον του κ. Μητσοτάκη. Βεβαίως, ο κ. Μητσοτάκης - να το πω και αυτό - χάνει τελείως την ψυχραιμία του στη συνέχεια, λέει: «Επιτρέψτε μου, έχετε επισκεφθεί τα νέα camps στα νησιά μας; Έχετε πάει στη Σάμο; Τολμάει να πει η δημοσιογράφος, ναι. «Όχι, όχι δεν έχετε πάει στη Σάμο. Παρακαλώ, δεν έχετε. Κοιτάξτε. Δεν θα έρχεστε σε αυτό το κτήριο να με προσβάλλετε. Είμαι απολύτως σαφής σε αυτό. Απαντώ τώρα και δεν θα με διακόπτετε. Εάν πάτε στη Σάμο…», που του έχει πει ότι έχει πάει ειρήσθω εν παρόδω. Αυτά δεν τα ακούσαμε, ακούσαμε μόνο την αρχή και το τέλος. Αυτά που συνέφεραν. Κύριε Πρόεδρε, δεν θα μακρηγορήσω, λίγο ακόμα θα καταχραστώ τον χρόνο σας για να σας πω τα εξής. Έχουμε και την περίπτωση της Αξιωματικής Αντιπολίτευσης. Άκουσα τον κ. Τσίπρα με μεγάλο σεβασμό και με μεγάλη αγάπη, καθώς και ένα είδος γνωριμίας που θα μπορούσε να την πει κανείς και παραπάνω από γνωριμία και οικογενειακά με συνδέει με τον Αλέξη, τον Πρόεδρο του ΣΥΡΙΖΑ. Τον άκουσα, λοιπόν, πριν από λίγο να δηλώνει από αυτό το Βήμα απευθυνόμενος στη Νέα Δημοκρατία: «Αν δεν μπορείτε εσείς τέλος πάντων, γιατί δεν έχετε το θάρρος να κάνετε αυτά που χρειάζονται για την πανδημία, είμαστε εμείς εδώ που μπορούμε και θα τολμήσουμε να κάνουμε αυτά που χρειάζεται για να προστατεύσουμε τους πολίτες, να προστατεύσουμε την οικονομία, να προστατέψουμε τη δημοκρατία και τη νομιμότητα.» Μόνο που δυστυχώς για τον ΣΥΡΙΖΑ και τον αγαπητό, κ. Τσίπρα, δεν είναι πια η πρώτη φορά. Δεν είναι «πρώτη φορά αριστερά», γιατί η πρώτη φορά δυστυχώς σύντροφοι ήρθε και πέρασε και πήγε επί πέντε χρόνια από εκεί που ήρθε και δεν προστατεύσατε απολύτως τίποτα από τον ελληνικό λαό.
Σας παρακαλώ πολύ να ολοκληρώσετε, κύριε συνάδελφε.
Γρήγορα θα ολοκληρώσω, κύριε Πρόεδρε. Το λέω αυτό μετά λόγου γνώσεως και σας κοιτώ στα μάτια, όπως το συνηθίζω. Δεν κάνατε τίποτα, αγαπητοί φίλοι του ΣΥΡΙΖΑ, για να προστατεύσετε την υγεία των πολιτών. Ούτε έναν γιατρό δεν προσλάβατε επί πέντε χρόνια στο έρημο το ΕΣΥ. [[Θόρυβος στην Αίθουσα]] Έλεγε ο κ. Ξανθός, τον οποίο αγαπώ και υπολήπτομαι: «Δεν με αφήνουν οι Βρυξέλλες». Θα τα πω και στη συνέχεια. Αν θεωρήσεις αυταπάτες όσα μια ζωή πίστευες μετά είσαι αιχμάλωτος για μια ζωή, αγαπητέ συνάδελφε. Είσαι φυλακή, είσαι υποδειγματικός αιχμάλωτος. Επομένως, λοιπόν, δεν θωρακίσατε το ΕΣΥ. Είχαν φύγει τριάντα χιλιάδες άνθρωποι, δεν πήρατε ούτε έναν. Και πραγματικά δεν σας αφήναν οι Βρυξέλλες, όπως, όμως, δεν άφηναν και τον Σαμαρά. Γιατί και ο δόλιος ο Σαμαράς αυτό λέει: «Δεν με αφήνουν οι Βρυξέλλες». Για τον κ. Μητσοτάκη διατηρούμε μια μικρή αμφιβολία αν πράγματι δεν τον αφήνουν οι Βρυξέλλες ή αν το κάνει από μόνος του. Υπάρχει και αυτό το ενδεχόμενο να είναι τόσο δολοφονικός που να το κάνει και από μόνος του. Πώς προστατεύσατε άραγε την οικονομία; Με την κατάργηση του ΕΚΑΣ μόλις εκλεγήκατε; Ξέρετε τι είναι το ΕΚΑΣ; Ξέρει ο κόσμος; Θυμάται τι είναι; Είναι αυτό το ελάχιστο για να μην ψοφήσει της πείνας αυτός της γης ο κολασμένος που είναι κάτω από το όριο της φτώχειας. Είναι το πρώτο σας οικονομικό μέτρο. Κατάργηση του ΕΚΑΣ. Προστατεύσατε την οικονομία με την υπογραφή πρωτογενών πλεονασμάτων από 3,5% έως 2,1% μέχρι το 2060; Υπογράψατε λιτότητα για τον επόμενο μισό αιώνα προστατεύοντας την οικονομία; Δεν την προστατεύσατε. Κλείνω, κύριε Πρόεδρε, πρέπει να το πω και αυτό. Ποια είναι η διαφορά σας τελικά σε αυτόν τον τομέα για τον οποίο μιλάμε σήμερα; Ποια είναι η διαφορά σας; Η διαφορά σας είναι πολύ σημαντική και πρέπει να την κατανοήσετε. Τι είπατε εσείς; Είπατε ότι αυτά τα κανάλια τόσα χρόνια επιχειρούν εδώ και δεν δίνουν μια, έχουν τις συχνότητες και δεν δίνουν μία. Είπε και το αλήστου μνήμης ο αγαπητός φίλος, ο κ. Παππάς ότι χωράνε μόνο τέσσερις συχνότητες τάχα στο φάσμα της «DIGEA». Όλοι ήξεραν ότι χωράνε δεκατέσσερις. Συγγνώμη, εκ του αποτελέσματος ξέρουμε ότι χωράνε τουλάχιστον οκτώ. Και ήταν φανερό τι θέλατε να κάνετε. Θέλατε να πάρετε ένα κομμάτι και εσείς από την πίτα. Σας αναγνωρίζω, αγαπητέ, το ελαφρυντικό ότι αντιμετωπίσατε το πρόβλημα του Παπανδρέου, του ΠΑΣΟΚ. Ήρθε, πήρε την εξουσία και ήταν μόνος, με όλο τον Τύπο εχθρικός. Πώς σκέφτεται ένας αριστερός; Λέει: «Τι να κάνω; Να ισοφαρίσω στην παραπληροφόρηση και την εξαπάτηση του ελληνικού λαού; Να πάρω κι εγώ τον κ. Καλογρίτσα να τον κάνω δικό μου για να έχω να απαντήσω;»; Ή μήπως λέει «να καταργήσω αυτό το καθεστώς και να κάνω δημόσια τα μέσα»; Κλείνω αμέσως, κύριε Πρόεδρε. Είχατε δεσμευτεί για τη δημοκρατία, που είπε ο Αρχηγός σας. Είχατε δεσμευτεί πως θα καταργήσετε τα ΜΑΤ προεκλογικά. Έβλεπα πέντε χρόνια τα ΜΑΤ ωραιότατα να δέρνουν συνταξιούχους. Η λογική ότι «μας κλέβουν που μας κλέβουν, μας παραπληροφορούν που μας παραπληροφορούν, είναι παρασιτικοί ολιγάρχες, τουλάχιστον ας τους παίρνουμε 100 εκατομμύρια τον χρόνο» είναι δεξιά λογική, δεν είναι προοδευτική λογική. Η προοδευτική λογική λέει να μην κλέβει κανείς κανέναν και τα μέσα να είναι τίμια. Συγγνώμη που ήμουν σκληρός, αλλά δεν μπορώ να τα ακούω όλα αυτά. Έχετε κυβερνήσει. Τι είπατε; Ότι εσείς θα έρθετε και θα έχετε το θάρρος που δεν έχουν αυτοί; Είδαμε το θάρρος σας, το είδαμε. Αυταπάτες ήταν το θάρρος σας. Ευχαριστώ πολύ.
Κι εμείς ευχαριστούμε. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Γιάννης Ραγκούσης.
Ευχαριστώ, κύριε Πρόεδρε. Κύριε Γεραπετρίτη, ένα μεγάλο «ευχαριστώ», ένα ειλικρινές «ευχαριστώ», γιατί, όχι μόνο δεν αντικρούσατε την πρόταση που έχουμε υποβάλει για τη σύσταση αυτής της εξεταστικής επιτροπής, αλλά με τον πιο θεσμικό τρόπο από πλευράς Κυβέρνησης την επιβεβαιώσατε και τη νομιμοποίησατε και με όσα είπατε, αλλά κυρίως με όσα δεν είπατε. Δεν είναι σχήμα λόγου αυτό που χρησιμοποιώ, κύριε Γεραπετρίτη. Το εξηγώ. Γιατί σας εγκαλούμε; Γιατί εγκαλείστε ως Κυβέρνηση; Για τρία θέματα, για τρεις λόγους. Μάλλον, θα το πω καλύτερα: Για δύο συν έναν λόγους. Πρώτον, ότι πιάσετε και δώσατε σαράντα τόσα εκατομμύρια ευρώ χωρίς κριτήρια, χωρίς κανόνες, παραβιάζοντας κάθε αντικειμενική αρχή ή συλλογιστική που θα μπορούσε κάποιος να σκεφτεί ή να υιοθετήσει. Δεύτερον, σας εγκαλούμε γιατί η συγκεκριμένη εταιρεία δημοσκοπήσεων - αναφέρθηκε και ο κ. Κάτσης και ο κ. Κατρούγκαλος, αλλά και ο Πρόεδρος του ΣΥΡΙΖΑ - Προοδευτική Συμμαχία προηγουμένως, ο κ. Τσίπρας - πήρε με απευθείας αναθέσεις 270.000 ευρώ, την ώρα που κατά τα άλλα εμφανίζεται ως μια ανεξάρτητη εταιρεία δημοσκοπήσεων και ούτω καθεξής. Και το «συν ένα» είναι το ζήτημα που θέτουμε: Πού είναι και γιατί δεν έχει έρθει στην Ολομέλεια η δικογραφία που έχουν στείλει οι εισαγγελείς για την ίδια αυτή υπόθεση; Και ανεβαίνετε και εσείς στο Βήμα και ο κ. Καιρίδης στην αρχή και μιλάτε επί παντός επιστητού εκτός απ' αυτά. Πού είναι τα κριτήρια, κύριε Γεραπετρίτη; Γιατί δεν είπατε μία λέξη; Να πείτε: «Δεν είναι έτσι με τη «DOCUMENTO». Δεν το αποκλείσαμε γιατί διαφωνούμε μαζί του». Να πείτε: «Δεν είναι έτσι με την «Εφημερίδα των Συντακτών». Δεν της δώσαμε λιγότερα απ' ό,τι δώσαμε στον «ΦΙΛΕΛΕΥΘΕΡΟ» που όλη μέρα «λιβανίζει» τον κ. Μητσοτάκη». Είπαμε ενδεικτικά τρία - τέσσερα παραδείγματα. Το the faq βρίσκεται έξι χιλιάδες θέσεις πιο ψηλά από το economistas, στο οποίο πιάσατε και δώσατε, αν δεν κάνω λάθος, δεκάδες χιλιάδες ευρώ. Ήρθατε εδώ να πείτε ένα κριτήριο, να πείτε: «Δεν είναι έτσι, να τα κριτήρια. Εμείς πήγαμε και δώσαμε αυτά τα λεφτά του ελληνικού λαού από το υστέρημά του και όχι μόνο…» - και θα πω στο τέλος κάτι γι' αυτό - «…αλλά τα δώσαμε με αυτούς τους κανόνες. Να τι εφαρμόζεται στην Ευρωπαϊκή Ένωση, να τι εφαρμόζεται σε άλλες χώρες, να τι εφαρμόζεται στην Ελλάδα ή πρέπει να εφαρμόζεται, έτσι το πήγαμε». Πού είναι τα κριτήρια αυτά; Πού είναι οι κανόνες; «Κιχ» δεν είπατε, κύριε Γεραπετρίτη, και γι' αυτό σας ευχαριστούμε πάρα πολύ. Γιατί νομιμοποιήσατε και επιβεβαιώσατε την πρόταση την οποία έχουμε κάνει ότι, ναι, η Βουλή πρέπει να συγκροτήσει αυτή την εξεταστική επιτροπή. Ήρθατε εδώ να πείτε ότι δεν δώσατε 270.000 στην opinion poll; Ήρθατε εδώ να πείτε ότι αυτό δεν το κάνατε με απευθείας ανάθεση; Πού είναι ένα στοιχείο, μία πληροφορία - δώστε μας - που στο τέλος - τέλος να μας κάνει και εμάς να ξανασκεφτούμε και να πούμε ότι δεν έπρεπε, το «χοντρύναμε». Τίποτα, κύριε Γεραπετρίτη. Τίποτα! Αλλά, αυτό το «τίποτα» είναι η απόλυτη ομολογία πολιτικής ενοχής της Κυβέρνησης για όσα την καταγγέλλουμε και την εγκαλούμε. Δεν είσαστε, όμως, μόνο εσείς, κύριε Γεραπετρίτη, που μας επιβεβαιώσατε και μας νομιμοποιήσατε. Είναι κι ένας άλλος συνάδελφός σας. Είναι δυνατόν να εγκαλείται για τόσο βαριά ηθικής απαξίας ζητήματα ο κ. Πέτσας και να μην έρχεται σήμερα στη Βουλή να πει τη γνώμη του, να υπερασπιστεί τον εαυτό του; Πού είναι ο κ. Πέτσας, κύριε Γεραπετρίτη; [[Χειροκροτήματα από την πτέρυγα του ΣΥΡΙΖΑ]] Εσείς ως συνήγορος μπορεί να κάνετε πρόβα για το τι θα συναντήσει ο κ. Πέτσας στην πορεία του κ. Πέτσα. Αλλά, ο κ. Πέτσας δεν αισθάνθηκε σήμερα την ανάγκη να έρθει και να πει ότι «όλη η Ελλάδα μιλάει γι' αυτό το σκάνδαλο της λίστας Πέτσα, συζητάει εδώ η Βουλή, οι Βουλευτές της Νέας Δημοκρατίας». Εκτός εάν, κύριε Γεραπετρίτη, ο κ. Πέτσας δεν ήρθε μόνο γιατί με αυτόν τον τρόπο ομολογεί την πολιτική του ενοχή, αλλά δεν ήρθε και για να μας πει και κατ' επέκταση να πει και στον ελληνικό λαό και κάτι άλλο, στέλνοντας ένα μήνυμα. Αυτό που σας είπε προηγουμένως ο κ. Κατρούγκαλος, ότι «Δεν είναι «λίστα Πέτσα», μην με κατηγορείτε. Είναι «λίστα Μητσοτάκη». Να έρθει ο Γεραπετρίτης να βγάλει τα κάστανα από τη φωτιά που με βάζατε να δίνω από δω και από εκεί τα χρήματα του ελληνικού λαού». Μπορεί. [[Χειροκροτήματα από την πτέρυγα του ΣΥΡΙΖΑ]] Σε κάθε περίπτωση, όμως, και η απουσία του κ. Πέτσα είναι η απόλυτη επιβεβαίωση της ορθότητας και της πολιτικής και ηθικής νομιμοποίησης που έχει η πρότασή μας. Θα αναφέρω δύο - τρία σημεία ακόμη, τα οποία δεν μπορούμε να αφήσουμε αναπάντητα. Τι να πω τώρα, κύριε Γεραπετρίτη; Όλοι καταλάβαμε. Ένα μόνο παράδειγμα θα πω μόνο, γιατί είναι προσωπικό για εσάς θέμα και δεν έπρεπε να το κάνετε αυτό. Όλοι καταλάβαμε από τον τρόπο με τον οποίο ο κ. Τσίπρας αναφέρθηκε σ' αυτά. Έχουν βουίξει τα αυτιά μας απ' αυτά που σας είπε ο κ. Τσίπρας και όχι μόνο τα δικά μας, όλων των δημοσιογράφων των μέσων ενημέρωσης. Και σας έδωσε τη δυνατότητα να έρθετε εδώ και να τα αντικρούσετε. Όμως, το μόνο που αποφασίσατε να κάνετε ήταν να προσβάλλετε και να επιτεθείτε, αλλά αυτό είναι προσωπικό σας θέμα. Δεν ελέγχουμε με αυτή την πρόταση ούτε τους δημοσιογράφους, κύριε Γεραπετρίτη, ούτε τα μέσα ενημέρωσης, ούτε τις εταιρείες ερευνών. Την Κυβέρνηση ελέγχουμε και έχουμε υποχρέωση να ελέγξουμε την Κυβέρνηση.
…(δεν ακούστηκε).
Και δεν κάνουμε μια εξεταστική επιτροπή για τα μέσα ενημέρωσης ή για την opinion poll. Κάνουμε μία εξεταστική επιτροπή σε τελική ανάλυση για τη δημοκρατία την ίδια, για την ελευθερία του Τύπου, για την ανεξαρτησία του Τύπου, για το δημόσιο χρήμα, για τους Έλληνες φορολογούμενους, για την αξιοκρατία, για την αντικειμενικότητα, για τους κανόνες, για τα κριτήρια με βάση τα οποία θα πρέπει να πορεύεται, να πολιτεύεται, να κυβερνάται η χώρα και όχι με αυτό το καθεστώς το αναχρονιστικό, το παλαιοκομματικό στο οποίο ξανά την έχετε βυθίσει, ενθυμούμενοι τα «καλά» της «συγχωρεμένης» της ΕΡΕ και της πάλαι ποτέ Δεξιάς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα πάρω τρία λεπτά από τη δευτερομιλία μου, κύριε Πρόεδρε, και θα κρατήσω ένα πεντάλεπτο. Μιλήσατε για απαξιωμένα και προσβεβλημένα μέσα ενημέρωσης από εμάς και προσβεβλημένους δημοσιογράφους. Αλήθεια, κύριε Γεραπετρίτη; Ποιος προσβάλει και ποιος απαξιώνει τα μέσα ενημέρωσης; Ξέρετε ποιος; Αυτός που βγαίνει σε διεθνή κλίμακα μπροστά στα διεθνή μέσα ενημέρωσης και λέει ότι στην Ολλανδία συνηθίζουν να κάνουν απευθείας ερωτήσεις, εννοώντας ότι στη χώρα του αυτό δεν συμβαίνει. Αυτό είναι βαρύτατη προσβολή για τους Έλληνες δημοσιογράφους, αυτό που έκανε ο κ. Μητσοτάκης προχτές. [[Χειροκροτήματα από την πτέρυγα του ΣΥΡΙΖΑ]] Είναι να χρηματίζεις μέρος των δημοσιογράφων ή των μέσων ενημέρωσης με «λίστες Πέτσα». Αυτό είναι απαξίωση.
Να χρηματίζεις;
Και ξέρετε, μεγαλύτερη απαξίωση και μεγαλύτερη προσβολή για ποιους είναι, κύριε Γεραπετρίτη; Δεν είναι για την «Εφημερίδα των Συντακτών», την «ΑΥΓΗ», τη «DOCUMENTO» και ούτω καθεξής. Είναι και για τις σοβαρές εφημερίδες και τα μέσα ενημέρωσης της παράταξής σας, που τα τσουβαλιάζετε και που αν ακολουθούσατε κριτήρια και κανόνες, δεν θα ήταν και εκείνα ταξινομημένα στην κατηγορία των μέσων ενημέρωσης του Φουρθιώτη, του economistas, του «ΦΙΛΕΛΕΥΘΕΡΟΥ». Και σε τελική ανάλυση, με αυτό το οποίο κάνετε τους απαξιώνετε, τους προσβάλλετε. [[Χειροκροτήματα από την πτέρυγα του ΣΥΡΙΖΑ]] Δύο επισημάνσεις ακόμη για να κλείσω. Εμείς θέτουμε το θέμα των δημοσκοπήσεων. Εσάς δεν μπορεί κάποια στιγμή να πάει το μυαλό σας, αντί να καταφεύγετε σε αυτή την εύκολη ρητορική ότι «ο ΣΥΡΙΖΑ τα λέει αυτά διότι δεν τον βολεύουν οι δημοσκοπήσεις», ότι αυτό σε τελική ανάλυση έχει να κάνει με την ίδια την ουσία του πολιτικού κόσμου και όχι μόνο της δημοκρατίας σαν μια γενική έννοια; Οι δημοσκοπήσεις ως μηχανισμοί χειραγώγησης, κύριε Γεραπετρίτη, δεν είναι μόνο μηχανισμοί χειραγώγησης της κοινής γνώμης σε σχέση με την πρόθεση ψήφου για τα κόμματα. Είναι και σε σχέση με τα πρόσωπα, είναι και σε σχέση με τους Υπουργούς. Αποκαλύφθηκε ή δεν αποκαλύφθηκε από την «Εφημερίδα των Συντακτών» ότι ο συνάδελφός σας, ο κ. Γεωργιάδης, για να τον βγάζει μια εταιρεία πρώτο ανάμεσα στους Υπουργούς - όχι ανάμεσα στα στελέχη του ΣΥΡΙΖΑ, ανάμεσα σε εσάς - είχε πιάσει και έδινε απευθείας αναθέσεις; Εσείς, συνάδελφοι της Νέας Δημοκρατίας, δεν τα έχετε υποστεί; Ή δεν θα τα υποστείτε όλα αυτά όταν οι ίδιες εταιρείες με τους ίδιους μηχανισμούς μη θεσμικής χρήσης του δημόσιου χρήματος θα βγαίνουν παραμονές των εκλογών και θα λένε «στην τάδε εκλογική περιφέρεια τελευταίος ο Τασούλας, πρώτος ο Πατσούλας», γιατί ακριβώς θα έχει κινηθεί ο ίδιος μηχανισμός; Άρα, είναι μόνο θέμα προστασίας ενός κόμματος, της Αντιπολίτευσης, των μικρών κομμάτων; Είναι συνολικά του πολιτικού κόσμου. Και κλείνοντας, θα πω το εξής: Υπάρχει κάτι χειρότερο, κατά τη γνώμη μου, κυρίες και κύριοι συνάδελφοι, σε αυτή την υπόθεση - όχι μόνο σε αυτή, αλλά μιας και συζητάμε αυτή την υπόθεση - από όλα όσα έχουμε δει μέχρι στιγμής. Και αυτό είναι και μια μεγάλη διαφορά όχι μόνο με την Αυστρία του κ. Κουρτς, αλλά συνολικά το μεγάλο πρόβλημα. Και είναι το μεγάλο πρόβλημα, γιατί σε τελική ανάλυση, κύριε Γεραπετρίτη, εσείς θα φύγετε. Ο ελληνικός λαός θα σας διώξει αργά ή γρήγορα, θα σας διώξει το συντομότερο δυνατό λέμε εμείς. Αυτά, λοιπόν, μπορούν να αποκατασταθούν. Και διαδικασίες μπορούν να μπουν και κανόνες και κριτήρια και διαφάνεια να υπάρξει…
Ολοκληρώστε, κύριε Ραγκούση.
Ολοκληρώνω, κύριε Πρόεδρε. Αυτό, όμως, κύριε Γεραπετρίτη, που δεν μπορεί κανείς εύκολα να διορθώσει και το οποίο κάνετε, είναι ότι αυτά τα εκατομμύρια ευρώ που εσείς κυριολεκτικά κατασπαταλάτε με αυτό το χυδαίο πολιτικάντικο τρόπο, δεν είναι βγαλμένα από πλεονάσματα που μέχρι πρότινος είχε η χώρα, είναι βγαλμένα μέσα από ελλείμματα, είναι βγαλμένα μέσα από χρέος. Χρεοκοπείτε τη χώρα καθημερινά παίρνοντας αυτά τα δεκάδες εκατομμύρια - και όχι μόνο, αλλά και όλα εκείνα για τα οποία σας έχουμε καταγγείλει, 5 δισεκατομμύρια σάς τα μέτρησε προηγουμένως ο κ. Τσίπρας και δεν είπατε «κιχ» γι' αυτό - και τα κατασπαταλάτε για να αγοράσετε τη δημοφιλία και της Κυβέρνησης και των προσώπων σας. Και αυτή είναι η μεγαλύτερη ενοχή που έχετε, κύριε Γεραπετρίτη, γιατί χρησιμοποιείτε τα ελλείμματα και το χρέος της χώρας για να εξαγοράζετε τη δημοφιλία της Κυβέρνησης, τη δημοφιλία προσωπικά του Πρωθυπουργού και να βυθίζετε για μια ακόμη φορά τον ελληνικό λαό σε αυτή την περιδίνηση που κάθε φορά μπαίνει όταν, βεβαίως, η χώρα υπερχρεώνεται. Σας ευχαριστώ.
Ευχαριστώ πολύ. Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.
Ευχαριστώ πολύ, κύριε Πρόεδρε. Κύριε Γεραπετρίτη, μια χαμένη Παρασκευή είναι η σημερινή. Μια χαμένη Παρασκευή! Χάσαμε τη μέρα μας. Ξέρετε, πριν μπω στην ουσία, θέλω να σας αναφέρω κάποια πράγματα. Μας είπατε για το δικαίωμα - μαζί δουλέψαμε όλοι εδώ, όσοι συμμετείχαμε στη συνταγματική Αναθεώρηση - στη μειοψηφία για τις δύο προτάσεις ανά κοινοβουλευτική περίοδο. Δεν ήταν η ουσία της κουβέντας μας αυτής, της σημερινής, ποιο κόμμα ήταν πιο γαλαντόμο και έδωσε το δικαίωμα αυτό. Εδώ μιλάμε για μια σαπίλα του συστήματος. Ήρθαμε να μιλήσουμε για τη σαπίλα, αν ισχύει - που εμείς λέμε ότι ισχύει - και αν το αναγνωρίζετε εσείς. Δηλαδή, το να προσπαθεί η Κυβέρνηση να μας πει ότι δεν ισχύει αυτό που ζούμε - θα σας πω τι ζούμε - είναι σαν να προσπαθείτε να μας πείσετε τώρα εσείς ότι είναι βράδυ έξω. Δεν είναι βράδυ, είναι μέρα. Κύριε Γεραπετρίτη, ξέρετε εμείς δεν κατηγορούμε τους δημοσιογράφους. Εσάς κατηγορούμε και τις κουμπαριές σας. Εσάς κατηγορούμε και τις υπόγειες διαδρομές σας. Εσάς κατηγορούμε - την Κυβέρνηση, όχι εσάς προσωπικά - και τα κολλητηλίκια σας. Ξέρετε ποια είναι η απόδειξη του ότι για όσα λέμε περί πολυφωνίας και ελευθερίας λόγου έχουμε δίκιο; Εσείς είστε καθηγητής, εγώ είμαι δημοσιογράφος. Είκοσι επτά χρόνια ένσημα έχω. Θα μου επιτρέψετε να το ξέρω το σύστημα. Η απόδειξη, κύριε Γεραπετρίτη, είναι ότι απόψε το βράδυ στα δελτία ειδήσεων δεν θα παίξει ούτε για ένα δευτερόλεπτο μια ατάκα του Προέδρου ή κάποιου Βουλευτή της Ελληνικής Λύσης. Αυτή είναι η απόδειξη. Δεν θα παίξει τίποτα. Δεν υπάρχουμε. Είμαστε αόρατοι! Δεν υπάρχουμε! Θέλω να μου απαντήσετε, κύριε Γεραπετρίτη, μετά αν εσάς σας βρίσκει σύμφωνο αυτό. Θα βάλουμε τα δελτία των 20.00΄, των 19.00΄ και δεν θα παίξει τίποτα. Δεν υπάρχουμε! Θα παίξει η Νέα Δημοκρατία, η κοκορομαχία η δικιά σας με τον κ. Τσίπρα, τον Αρχηγό της Αξιωματικής Αντιπολίτευσης, μπορεί και λίγο - δεν έχει και Πρόεδρο το ΠΑΣΟΚ τώρα - τον κ. Σκανδαλίδη και εκεί τελείωσε. Τρικομματική η Βουλή. Δεν υπάρχει κάτι άλλο, κύριε Γεραπετρίτη. Αυτή είναι η μεγάλη απόδειξη ότι υπάρχει αυτό το σύστημα. Και θέλω να σας ρωτήσω - και απαντήστε μου - το εξής: Εσάς σας αρέσει αυτό; Όχι, κύριε Γεραπετρίτη, οι δημοσιογράφοι δεν είναι πουλημένοι, όπως ρωτήσατε πριν. Δεν είναι πουλημένοι οι δημοσιογράφοι. Δεν φταίνε οι δημοσιογράφοι. Δέσμιοι είναι. Δουλεύουν, έχουν οικογένειες και παίρνουν άνωθεν εντολές και τους λένε, «δεν θα παίξεις το βράδυ Βελόπουλο», «δεν θα παίξεις το βράδυ ΚΚΕ», «δεν θα παίξεις Ελληνική Λύση». Τι θα κάνει ο δημοσιογράφος, κύριε Γεραπετρίτη; Θα παίξει και θα χάσει τη δουλειά του; Σοβαρά μιλάτε; Όχι, δεν είναι πουλημένοι οι δημοσιογράφοι. Θέσατε κάποια ερωτήματα. Ναι ή όχι, κύριε Γεραπετρίτη, στην πολυφωνία; Συμφωνείτε ή διαφωνείτε με την πολυφωνία; Ναι ή όχι στην ισονομία; Ναι ή όχι στη δημοκρατία; Απαντήστε μας και πείτε μας…
Ναι.
Ναι, αλλά πείτε το. Αν λέτε «ναι», αυτό που βιώνουμε ως χώρα δεν είναι δημοκρατικό. Είναι απαράδεκτο και πρέπει εσείς οι ίδιοι να το καταγγείλετε. Δεν μπορεί να μην αναγνωρίζετε καν ότι υπάρχει πρόβλημα. Δεν είναι δυνατόν να μην το αναγνωρίζετε καν! Κάνατε λόγο για πλουραλισμό στα μέσα μαζικής ενημέρωσης. Τι σόι πλουραλισμός είναι αυτός; Πείτε μας λίγο. Δυόμισι χρόνια είμαστε στη Βουλή. Δεν νομίζω ότι υπάρχει κάποιος άνθρωπος εδώ μέσα, όσες πολιτικές διαφωνίες κι αν έχουμε, ιδεολογικές, που να μην αναγνωρίζει το έργο, την προσφορά, τις προτάσεις, τη συνέπεια, την εργατικότητα της Ελληνικής Λύσης ή το επίπεδο των Βουλευτών. Υπάρχει ένας εδώ μέσα; Ένας! Πείτε μου έναν! Είναι δυνατόν, κύριε Γεραπετρίτη, δυόμισι χρόνια να μην έχει προσκληθεί ένας Βουλευτής - ένας! - σε ένα κανάλι; Ένας! Ένας, ρε παιδιά, να τον κάνουμε άγαλμα, να τον δείχνουμε, να του πετάμε βελάκια! Ένας Βουλευτής! [[Θόρυβος από την πτέρυγα της Νέας Δημοκρατίας]] Αφήστε την ΕΡΤ. Μιλάω για τα ιδιωτικά κανάλια. «MEGA», «STAR», «ΣΚΑΪ», «ALPHA», όλα τα ιδιωτικά κανάλια. Ένα! Είναι δυνατόν να έχω δεκαεννέα χρόνια ένσημα στον όμιλο «ΑΝΤ1» και να μην έχω προσκληθεί ποτέ; Κύριε Γεραπετρίτη, έχω κουμπάρους, φίλους εκεί μέσα και ξέρετε τι μου λένε; «Ρε Κώστα, δεν θέλουμε; Δεν μπορούμε.» [[Θόρυβος από την πτέρυγα της Νέας Δημοκρατίας]] Καταλάβετε τι λέω; Αυτή είναι η σαπίλα. Και δεν το λέω για να το ρυθμίσετε εσείς. Το λέω για να αποδεχτείτε ότι υπάρχει πρόβλημα και ότι αυτό δεν είναι δημοκρατικό. Αυτό σας λέω. Αν δεν παραδεχτείτε ότι υπάρχει πρόβλημα, δεν θα το λύσουμε. Αυτή είναι η κατάσταση. Το ταγκό θέλει δύο, κύριε Γεραπετρίτη. Δεν αποφασίζουν από μόνοι τους κάποιοι. Υπάρχουν υπόγειες διαδρομές. Τα κανάλια δεν ανήκουν σε τετρακόσιους. Ένας είναι. Μπορεί να είναι μεγαλοεπιχειρηματίας, μπορεί να είναι εργολάβος, μπορεί να είναι εφοπλιστής, με τους οποίους σχετίζεστε και κάνετε δουλειές. Χαϊδέψτε αυτούς, κατακεραυνώστε αυτούς, αποκλείστε αυτούς. Αυτό είναι το σύστημα. Θέλετε να το παραδεχθείτε; Δεν θέλετε; Θα έχουμε και άλλες χαμένες μέρες εδώ μέσα αν δεν τα παραδεχτείτε. Αυτή είναι η αλήθεια. Αν θέλετε. Και είδα και τον ΣΥΡΙΖΑ επίσης. Εκεί που είμαι, ήσουν και εδώ που είμαι, θα έρθεις. Έτσι είναι η εξουσία. Όποιος πάρει την εξουσία, θέλει να ελέγχει τα μέσα μαζικής ενημέρωσης. Το έχω ζήσει εκατό χιλιάδες φορές στο πετσί μου. Τι θα πω, ότι δεν είναι έτσι; Έτσι είναι. Και εσείς τι θα πείτε τώρα; Βοσκοτόπια κ.λπ.. Ρε παιδιά, τώρα, αστείες καταστάσεις. Αυτή είναι η πραγματικότητα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα πάρω και τρία λεπτά από τη δευτερολογία μου. Και είμαι περήφανος που από την πρώτη μέρα ο Πρόεδρός μας και όλοι οι Βουλευτές λέμε «ναι» στην ελευθερία του Τύπου, «ναι» στην ανεξαρτησία των δημοσιογράφων που θέλουν να είναι ανεξάρτητοι, να έχουμε ενημερωμένους πολίτες, να μας ακούσουν οι πολίτες και εμάς και μετά ας μας κρίνουν. Άκουσον μεν, πάταξον δε. Άκουσέ μας πρώτα, δώσε μας το δικαίωμα να μιλήσουμε και ας μας απορρίψουν. Μπορεί να τους αρέσουμε. Όμως, να μιλήσουμε. Δώστε μας λίγο χώρο να κινηθούμε. Έχετε μετατρέψει το δημόσιο χρήμα - γιατί δεν είναι χρήματα της Νέας Δημοκρατίας αυτά, από τα 350.000.000 που χρωστάει το κόμμα σας, είναι χρήματα του ελληνικού λαού - σε μέσο διαστρέβλωσης της πραγματικότητας προς όφελός σας. Ξεχνάτε, βέβαια, ότι αυτές οι φούσκες κάποια στιγμή σκάνε και κάνουν και θόρυβο. Θα σκάσει κάποια στιγμή πολύ δυνατά. Διαχειρίζεστε δημόσιο χρήμα λες και είναι το χωράφι που κληρονομήσατε από τον παππού σας. Δεν είναι δικά σας τα λεφτά, να τα κάνετε ό,τι θέλετε. Δεν είναι δικά σας τα λεφτά! Είναι λεφτά τα οποία σπαταλάτε για να χειραγωγήσετε τα μέσα μαζικής ενημέρωσης, είναι χρήματα του Έλληνα φορολογούμενου, που ματώνει για να σας τα δίνει κάθε μήνα. Και εσείς αντί να τα επιστρέψετε με κάποιο τρόπο στην κοινωνία, τα χρησιμοποιείτε για να έχετε έναν πληρωμένο γαλάζιο στρατό για να ενημερώνει όπως εσείς θέλετε τον κόσμο. Ο λαός, κύριε Γεραπετρίτη, λέει το εξής: Δείξε μου το φίλο σου να σου πω ποιος είσαι. Στη δημοσιογραφική πιάτσα λέμε το εξής: Δείξε μου τις διαφημίσεις σου να σου πω με ποιον είσαι και τι κάνεις. Αυτό λέμε στη δημοσιογραφική πιάτσα . Και αν μπεις σε ένα μέσο ενημέρωσης και δεις μέσα όλα τα δημόσια έργα όλου του δημοσίου τομέα, τράπεζες ΕΣΠΑ κ.λπ., θα καταλάβεις τι παίζει . Αυτή είναι η αλήθεια. Αυτή είναι η πραγματικότητα. Μέσα σε όλα αυτά - και κλείνω - ήρθε, κύριε Πρόεδρε, χθες και το άρθρο 191 του Ποινικού Κώδικα να ελέγξετε τελείως τα πάντα. Να απαγορευτεί η διαφορετική άποψη, να απαγορευτεί η ελευθερία του Τύπου, να απαγορευθεί η διαφορετικότητα. Όχι, θα τα ελέγχετε όλα λέτε εσείς, απαγορεύεται να έχεις άλλη άποψη. Και τελείως έωλο, ανοιχτό το αφήσατε, δύναται να δημιουργήσει υποψίες φόβου και τα λοιπά. Ποιος θα το κρίνει αυτό; Αλλά, να μην μιλάμε. Το είπα και χθες κατά τη διάρκεια της συζήτησης του Ποινικού Κώδικα. Δυστυχώς, αυτά που βιώνουμε - και αν θέλετε, προσωπικά ως κόμμα εμείς - γενικότερα στο επίπεδο το πολιτικό - λυπάμαι που το λέω - παραπέμπουν σε τεχνικές γείτονος χώρας. Η Ελλάδα είναι το λίκνο της δημοκρατίας. Δεν βρίσκουμε άλλο τρόπο. Τι να πω; Βλέπω συναδέλφους εδώ μέσα. Τους βλέπω και στα κανάλια και τους χαίρομαι και τους ζηλεύω πραγματικά. Δεν ξέρω τι έχουμε κάνει, ρε παιδιά. Δεν ξέρω τι μήνυμα πρέπει να απευθύνουμε στις τηλεοράσεις, για να μας καλέσουν. Είμαστε μία συγκροτημένη Κοινοβουλευτική Ομάδα, που αποτελείται από ανθρώπους επαγγελματίες της ζωής, χρόνια οικονομολόγους, πιλότους, δημοσιογράφους, επιχειρηματίες που δουλεύουμε και ήρθαμε εδώ, γιατί ο λαός το αποφάσισε, οι Έλληνες πολίτες, και θέλουμε να εκφραστούμε, αλλά δεν μας το επιτρέπει το σύστημα. Το σύστημα που ελέγχετε εσείς. Αυτή είναι η αλήθεια. Δείτε τη και δώστε λύσεις. Αλλιώς, μείνετε στις κόντρες με τον ΣΥΡΙΖΑ και σε ανούσιες συζητήσεις. Ευχαριστώ.
Συνεχίζουμε με την κ. Αικατερίνη Παπακώστα - Παλιούρα από τη Νέα Δημοκρατία και αμέσως μετά θα πάρει τον λόγο η κ. Ευαγγελία Λιακούλη από το Κίνημα Αλλαγής. Ορίστε, κυρία Παπακώστα, έχετε τον λόγο.
Κύριε Πρόεδρε, παρακαλώ πολύ για την ανοχή σας, να υπενθυμίσω μόνο ότι ο συνάδελφος ο κ. Κάτσης του ΣΥΡΙΖΑ μίλησε για δέκα λεπτά. Θα ήθελα να ξεκινήσω με το εξής: «αδίστακτη και διαπλεκόμενη ηγετική ομάδα και αποτελεί όνειδος για την ηγετική ομάδα του ΣΥΡΙΖΑ και αποκαλύπτει μια κατάσταση σήψης και ιδιοτέλειας που είχε επικρατήσει στο κόμμα που κυβέρνησε τη χώρα για μια πενταετία». Τάδε έφη πρώην Υπουργός του ΣΥΡΙΖΑ, ο κ. Κοντονής. Αδίστακτη και διαπλεκόμενη ηγετική ομάδα. Αυτά, επειδή σήμερα ο ΣΥΡΙΖΑ εμφανίζεται ως τιμητής των πάντων και επειδή πράγματι, όπως πραγματικά επεσήμανε και ο κ. Γεραπετρίτης, ο πρώην Πρωθυπουργός κ. Τσίπρας ανάλωσε τουλάχιστον δέκα λεπτά στην παραίτηση του κ. Κουρτς. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Θα ήθελα να ξεκινήσω την ομιλία μου με αυτό. Βασικά, με το φαινόμενο της πεταλούδας που είναι μια ποιητική μεταφορά στη θεωρία του Χάους για το φαινόμενο της ευαίσθητης εξάρτησης ενός συστήματος από τις αρχικές συνθήκες, όπου μια απειροελάχιστη μεταβολή στη ροή των γεγονότων οδηγεί μετά την πάροδο αρκετού χρόνου σε μια εξέλιξη της ιστορίας του συστήματος, δραματικά διαφορετική από εκείνη, που θα λάμβανε χώρα αν δεν είχε συμβεί αυτή η μεταβολή. Σε μια, λοιπόν, παράδοξη, σχεδόν τραγελαφική, θα τολμούσα να πω, εκδοχή της θεωρίας του Χάους, η παραίτηση του αυστριακού Καγκελάριου Σεμπάστιαν Κουρτς αποτέλεσε την τέλεια θρυαλλίδα που αναζητούσε εναγωνίως δύο χρόνια τώρα η Αξιωματική Αντιπολίτευση, προκειμένου προσομοιώνοντας την αυστριακή εξέλιξη στην ελληνική πραγματικότητα, να χτίσει τη νέα, ανέξοδη φυσικά, αντιπολιτευτική ρητορική της. Αδυνατώντας, λοιπόν, να γυρίσει το παιχνίδι και ευρισκόμενη πραγματικά σε κατάσταση πανικού, αφού δύο χρόνια μετά τις εκλογές διαπιστώνεται η αδυναμία της Κουμουνδούρου και του Αρχηγού της να ξεκολλήσουν από τα χαμηλά δημοσκοπικά αποτελέσματα, παρά τις τεράστιες προκλήσεις, αλλά και κρίσεις που κλήθηκε να αντιμετωπίσει η παρούσα Κυβέρνηση, να λάβουν τα μηνύματα που στέλνει η κοινωνία για την τακτική της καταστροφολογίας και την επαναφορά του διχαστικού λόγου και της ρητορικής της ακατάσχετης και ανεδαφικής παροχολογίας του '14 και '15, αλλά και να δικαιολογήσουν την ανεπάρκειά τους σε κεφαλαιώδους σημασίας ζητήματα για την πατρίδα και την κοινωνία, αναζητούν ευθύνες, πέραν των γνωστών βαρβάρων, στα μέσα μαζικής ενημέρωσης, αλλά και σε εταιρείες που πραγματοποιούν δημοσκοπήσεις. Η αλήθεια, βεβαίως, είναι πως οι συντάκτες της πρότασης για την εξεταστική επιτροπή περιγράφουν πολύ γλαφυρά μια εικονική παραποιημένη πραγματικότητα, πολύ απλά γιατί η παρατεταμένη καθίζηση του ΣΥΡΙΖΑ, όπως αυτή περιγράφεται στο σύνολο σχεδόν των δημοσκοπήσεων, η εγγενής αδυναμία του πρώην Πρωθυπουργού κ. Αλέξη Τσίπρα, να περάσει ακόμη και τον κανέναν στην καταλληλότητα για Πρωθυπουργός, αλλά και το γεγονός ότι η Κυβέρνηση από την ανάληψη των καθηκόντων της και επί δύο συνεχή έτη μέχρι και σήμερα διατηρεί σχεδόν αυτούσια, ακλόνητα τα ποσοστά της, προκαλεί τριγμούς και ανησυχία στην Κουμουνδούρου και οδηγεί ασφαλώς σε αντιδράσεις, ανάλογες με αυτές που το κόμμα της Αξιωματικής Αντιπολίτευσης συνηθίζει, επιχειρώντας να περάσει στην επίθεση, καταγγέλλοντας δήθεν συμφέροντα και παρεμβάσεις. Υπάρχει, ωστόσο, κυρίες και κύριοι συνάδελφοι, της Αξιωματικής Αντιπολίτευσης, μια ειδοποιός διαφορά, ανάμεσα σε εμάς και σε εσάς. Δεν είμαστε ίδιοι. Και δεν είμαστε ίδιοι, γιατί όπως πρόσφατα τόνισε και ο Πρωθυπουργός μας, Κυριάκος Μητσοτάκης, μας χωρίζει πολιτισμικό, ηθικό, αξιακό, αισθητικό και πολιτικό χάσμα. Τούτο δε, αποδεικνύεται καταφανώς από το γεγονός ότι εκείνος ήταν που εισηγήθηκε την ουσιαστική ενίσχυση του κοινοβουλευτικού ελέγχου, προτείνοντας πριν τις εκλογές του 2019 στην πρότασή του για τη συνταγματική Αναθεώρηση, να αναγνωριστεί στη μειοψηφία το δικαίωμα να υποβάλει προτάσεις σύστασης εξεταστικών επιτροπών. Μια πρόταση, που δείχνει τον θεσμικό τρόπο με τον οποίο αντιλαμβάνεται τη σπουδαιότητα του κοινοβουλευτικού ελέγχου στις κυβερνητικές δράσεις, που έλαβε σάρκα και οστά στην πρόσφατη συνταγματική Αναθεώρηση με το άρθρο 68 παράγραφος 2, ένα άρθρο μία δυνατότητα που ξεκίνησε με πρωτοβουλία της Νέας Δημοκρατίας και την οποία αξιοποιεί και κάνει χρήση σήμερα ο ΣΥΡΙΖΑ. Εμείς, λοιπόν, κυρίες και κύριοι του ΣΥΡΙΖΑ, σήμερα δεν μπορούμε παρά να νιώθουμε πραγματικά ευτυχείς που κάνετε πράξη ένα δικαίωμα, μια δυνατότητα που εμείς θεσμοθετήσαμε. Κι αυτό, γιατί εμείς σε αντίθεση με εσάς με τη δική σας στάση και αντίδραση στο παρελθόν, όσον αφορά για παράδειγμα τη σύσταση ανακριτικών επιτροπών, τόσο για τον κ. Παπαγγελόπουλο όσο και για τον κ. Παππά, δύο εκ των κορυφαίων παρεμπιπτόντως Υπουργών κατά την πενταετή διακυβέρνησή σας, υποθέσεις οι οποίες σημειωτέον ελέγχονται από την ελληνική δικαιοσύνη, δεν έχουμε να κρύψουμε απολύτως τίποτα. Δεν έχουμε να φοβηθούμε απολύτως τίποτα, γιατί εμείς πράξαμε κατ' αρχάς, όσον αφορά την επικοινωνιακή καμπάνια «Μένουμε σπίτι - μένουμε ασφαλείς», με καθ' όλα νόμιμες και απολύτως διαφανείς διαδικασίες, ό,τι προέβλεπε, όχι μόνο το Εθνικό Δίκαιο, αλλά και το Δίκαιο της Ευρωπαϊκής Ένωσης και πάντα σε απόλυτη ταύτιση με τις οδηγίες της Ευρωπαϊκής Επιτροπής και του Ευρωπαϊκού Συμβουλίου. Θα ήθελα σ' αυτό το σημείο να αναφερθώ στο έγγραφο, το οποίο προσκόμισε στα Πρακτικά ο κ. Τσίπρας, παραπλανώντας για ακόμα μια φορά τον ελληνικό λαό και το Κοινοβούλιο - προσπαθώντας προφανώς να παραπλανήσει - όπου στη δεύτερη σελίδα ξεκαθαρίζεται ακριβώς ότι η άποψη που εκφράζεται σε αυτό το έγγραφο - που δεν αποτελεί επίσημο έγγραφο του Συμβουλίου της Ευρώπης, αλλά μια πλατφόρμα στην οποία μπορούν οι δημοσιογράφοι να καταθέτουν διαμαρτυρίες τυχόν ή και καταγγελίες, χωρίς βεβαίως να παίρνουν θέση πάνω σε αυτό - αποτελεί άποψη των συντακτών και όχι επίσημη άποψη του Συμβουλίου της Ευρώπης. Γιατί κάποια στιγμή κάποια πράγματα θα πρέπει, πραγματικά, να ξεκαθαρίζονται. Οι πρωτόγνωρες, λοιπόν, έκτακτες και επείγουσες συνθήκες άλλωστε, που διαμορφώθηκαν λόγω του κορωνοϊού, επέβαλαν εκ των πραγμάτων την άμεση ενεργοποίηση ενός μηχανισμού, των πράξεων, δηλαδή, νομοθετικού περιεχομένου. Τα νομοθετήματα, δηλαδή, εκείνα που σύμφωνα με το Σύνταγμα θεσπίζονται από τον Πρόεδρο της Δημοκρατίας, ύστερα από πρόταση του Υπουργικού Συμβουλίου, για τη νομοθετική διευθέτηση μιας έκτακτης περίπτωσης, εξαιρετικά επείγουσας και απρόβλεπτης. Ποιος πραγματικά μπορεί να μας πει, λοιπόν, σήμερα εδώ και στον ελληνικό λαό ότι η κρίση της πανδημίας δεν αποτελούσε πραγματικά μια επείγουσα και έκτακτη ανάγκη, όπου έπρεπε να διευθετηθεί με βάση τις πράξεις νομοθετικού περιεχομένου; Και πρέπει, επίσης, να πούμε σε αυτό το σημείο ότι πραγματικά εμείς, η Νέα Δημοκρατία, προέβλεψε σύμφωνα με το νόμο στα περιφερειακά μέσα να δοθεί ποσοστό από τις επιχορηγήσεις 20%, πράγμα το οποίο εμείς υπερκεράσαμε. Άρα λοιπόν εμείς προβήκαμε σε μια εκστρατεία επικοινωνίας και ενημέρωσης, που ξεδιπλώθηκε τάχιστα και η οποία τελικά έσωσε κυριολεκτικά πολλές ζωές. Αξίζει δε και πρέπει να αναφερθεί στο σημείο αυτό πως σύμφωνα με τον πρόεδρο της ΕΙΕΤ των περιφερειακών εβδομαδιαίων εφημερίδων κ. Αντώνη Μουντάκη, για πρώτη φορά μετά από δεκαετίες, όλες οι εβδομαδιαίες εφημερίδες της χώρας, ανεξαρτήτου αποχρώσεως, πήραν τη διαφήμιση «Μένουμε σπίτι - μένουμε ασφαλείς». Το γεγονός αυτό αποδεικνύεται έτι περαιτέρω, όχι μόνο από τον σχετικό πίνακα που κατατέθηκε στη Βουλή των Ελλήνων από τον αρμόδιο Υπουργό με τα χίλια διακόσια τριάντα δύο μέσα, που συμμετείχαν στην εκστρατεία ενημέρωσης, καλύπτοντας αποτελεσματικά το σύνολο της επικράτειας, αλλά και από το γεγονός ότι στην εκστρατεία ενημέρωσης ουδέποτε τέθηκε ως κριτήριο αποκλεισμού η πολιτική τοποθέτηση ενός μέσου. Αντίθετα, συμμετείχαν μέσα ενημέρωσης, που ασκούν έντονη κριτική στο έργο της Κυβέρνησης, όπως για παράδειγμα η «ΑΥΓΗ», η «Εφημερίδα των Συντακτών», ο «ΡΙΖΟΣΠΑΣΤΗΣ», ο ραδιοφωνικός σταθμός «ΣΤΟ ΚΟΚΚΙΝΟ» και άλλα. Όσον αφορά δε τις δημοσκοπικές εταιρείες, είναι αλήθεια, πράγματι, πως δεν είναι η πρώτη φορά που στρέφεται εναντίον τους ο ΣΥΡΙΖΑ. Ακολουθώντας για μια ακόμη φορά την γνωστή τακτική του μπούλινγκ, προκειμένου να δημιουργήσει την εντύπωση στα στελέχη και τους οπαδούς του ότι οι εταιρείες λειτουργούν έχοντας άλλα οφέλη από την Κυβέρνηση, τι έκανε; Τις έβαλε φυσικά στο στόχαστρό του. Θα πρέπει λοιπόν να θυμίσουμε στο σημείο αυτό πως δικά του στελέχη και κυρίως συνεργάτες δικών του κυβερνητικών στελεχών έσπευδαν να δημιουργήσουν εταιρείες δημοσκοπήσεων, προκειμένου να δείχνουν μια άλλη εικόνα, όπως έγινε την περίοδο πριν τις εκλογές του 2019, όταν φίλα προσκείμενα στην Κουμουνδούρου μέσα μαζικής ενημέρωσης έκαναν λόγο για διαφορά στα όρια του στατιστικού λάθους ή ακόμα και για πρόβλεψη νίκης του ΣΥΡΙΖΑ. Θα πρέπει να θυμίσουμε επίσης ότι κατά την περίοδο της δικής του διακυβέρνησης παρατηρήθηκαν πρωτοφανείς παρεμβάσεις στη δικαιοσύνη αλλά και το μιντιακό τοπίο, προκειμένου να χειραγωγηθεί η κοινή γνώμη.
Κυρία συνάδελφε, ολοκληρώστε παρακαλώ.
Ένα λεπτό, κύριε Πρόεδρε, κι ευχαριστώ. Εμείς λοιπόν, κυρίες και κύριοι της Αξιωματικής Αντιπολίτευσης, επειδή δεν είμαστε εσείς, λέμε «όχι» σε κάθε πολιτική εξαπάτησης. Εμείς δεν θα ακολουθήσουμε τον ΣΥΡΙΖΑ στην χυδαιότητα του «όχι σε όλα» και του «ναι στο τίποτα». Γιατί εμείς πρωτίστως πιστεύουμε στον εξανθρωπισμό και στην ηθική διάσταση της πολιτικής ζωής της χώρας. Γι' αυτό και λέμε «ναι» στο να χυθεί άπλετο φως παντού. Λέμε «ναι» σε μια εξεταστική επιτροπή διευρυμένη, με ουδέτερη διατύπωση, που θα ελέγξει τα πεπραγμένα όλων μας από το 2015 και μετά, τόσο στο ζήτημα της κρατικής χρηματοδότησης όσο και στη λειτουργία των δημοσκοπικών εταιρειών. Είμαστε εδώ και περιμένουμε από τον ΣΥΡΙΖΑ και από τα άλλα κόμματα της αντιπολίτευσης να σταθούν στο ύψος των περιστάσεων και να δεχθούν τη διεύρυνση από το 2015 μέχρι σήμερα, με ουδέτερη θεσμική διατύπωση της πρότασης και αντικειμενική βάση. Εμείς είμαστε εδώ και σας περιμένουμε, απλά γιατί δεν φοβόμαστε την αλήθεια. Εσείς; Ευχαριστώ πολύ.
Κύριοι συνάδελφοι, σας παρακαλώ, υπάρχει ανοχή, αλλά νομίζω ότι πρέπει να είναι για μερικά λεπτά, όχι για διπλάσιο χρόνο. Τον λόγο έχει η κ. Ευαγγελία Λιακούλη από το Κίνημα Αλλαγής.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, με πολλή εκτίμηση στο πρόσωπό σας, κυρίως για την καλλιέργεια που παραπέμπει το ύφος σας, η αλήθεια σήμερα είναι πως δεν είναι καθόλου ευχάριστη η συζήτηση που γίνεται και πρέπει, προ πάσης συζητήσεως, αυτό να το πούμε. Γενικώς, όταν συζητάμε για την τραυματισμένη δημοκρατία, που ρακένδυτη προχωράει ανάμεσά μας στις αίθουσες του Κοινοβουλίου είναι φυσικό ότι κανείς δεν μπορεί να δηλώνει ευτυχής. Ο Αριστοφάνης στις «Όρνιθες» θα έλεγε «ὦ δημοκρατία, ποῖ προβιβᾷς ἡμᾶς ποτε». Πού μας πας, πού μας ταξιδεύεις και πού θα μας φτάσεις, εσύ δημοκρατία; Είχε αναρωτηθεί λοιπόν, γι' αυτή τη δημοκρατία, κυρίες και κύριοι συνάδελφοι, την οποία όλοι υπερασπιζόμαστε. Κι εγώ θεωρώ ότι όλοι καλοπροαίρετα βρισκόμαστε εδώ πραγματικά για να την υπερασπιστούμε. Τα καταφέρνουμε όμως τελικά; Είναι αλήθεια πως υπάρχουν πολύ μεγάλα ζητήματα, ζητήματα των καιρών, ζητήματα που υπήρχαν αλλά και ζητήματα που έχουν προκύψει. Θεωρώ βεβαίως ότι, εδώ που τα λέμε, μεταξύ κατεργαραίων ειλικρίνεια, ένθεν και ένθεν, και μεταξύ της Νέας Δημοκρατίας και του ΣΥΡΙΖΑ. Εσείς ελέγχεστε για τη λίστα Πέτσα και για τις εξαρτήσεις των μέσων ενημέρωσης, με τα πρωτοσέλιδα, με τον πρωθυπουργικό παράδεισο στον οποίο κατοικούν, κύριε Υπουργέ μου, μάλλον μόνο παγώνια, και από την άλλη πλευρά ο ΣΥΡΙΖΑ που να, πρόσφατα και νωπά, σ' αυτή την Αίθουσα και σε αυτό το Βήμα, συζητήσαμε στο πλαίσιο της Προανακριτικής Επιτροπής παραπομπές κορυφαίων στελεχών, το περιβόητο “white house”, με όλους τους αρμούς της εξουσίας.
“White porscha” είναι.
Ναι, το μεταφέραμε εμείς, το κάναμε πιο ελληνιστί, προκειμένου να γίνει κατανοητό. Κι όλα αυτά λοιπόν, τα οποία συνθέτουν ένα σκηνικό, που αν κάποιος απλός πολίτης έρθει σήμερα να παρατηρήσει τη συζήτηση στο Κοινοβούλιο θα πει ότι μάλλον ήρθε από έναν άλλο χρόνο, υπήρξε σε ένα παράλληλο σύμπαν και δεν έχει καμμία σχέση με την προηγούμενη ζωή. Η δημοκρατία, μετά από συνεχείς αγώνες και διεκδικήσεις, εγγυήθηκε σε εμάς μεγάλες προοδευτικές τομές, σπουδαίες πολιτικές και κοινωνικές κατακτήσεις, τις οποίες σήμερα η χώρα απολαμβάνει. Όμως σε κάθε περίπτωση εμείς προασπιζόμαστε σήμερα τη δημοκρατία, η οποία πρέπει να προχωρήσει και πρέπει να διαφυλαχθούν βασικές ιδεολογικές αρχές και αξίες. Δεν υπάρχει δηλαδή δημοκρατία η οποία να λειτουργεί χωρίς έναν αξιακό και θεσμικό κώδικα, στον οποίο θεωρώ ότι πρέπει όλοι να συμφωνήσουμε. Η παράταξη η δική μας μιλάει για το θέμα αυτό, διότι σε ό,τι αφορά τις ανεξάρτητες αρχές σε ό,τι αφορά τη διαύγεια, σε ό,τι αφορά το προοδευτικό πρόσημο στη δημοκρατία έχει βάλει πλάτη, έχει βάλει το λιθαράκι της, για να μην πω ότι έχτισε πολλές φορές και τα θεμέλια, κύριε Υπουργέ, κι εσείς το γνωρίζετε πολύ καλά. Το ερώτημα, λοιπόν, που θέτει σήμερα η Αξιωματική Αντιπολίτευση, στην οποία εμείς θα υπερψηφίσουμε την πρόταση αυτή και το έχουμε ανακοινώσει, όπως υπερψηφίζουμε πάντοτε τις προτάσεις για σύσταση εξεταστικών επιτροπών, προκειμένου να είναι όλα στο φως, η πρόταση λοιπόν αυτή βάζει ζητήματα για το αν η δημοκρατία μας νοσεί, για την ποιότητα της δημοκρατίας, για τον τρόπο λειτουργίας των δημοκρατικών θεσμών, αν αυτά είναι φαινόμενο της τωρινής Κυβέρνησης ή υπήρχαν πάντα κ.λπ.. Ενδεικτικά εγώ θα πω κάποια πράγματα σε ό,τι έχει σχέση με τους προβληματισμούς της κοινωνίας. Είναι αλήθεια ότι η πανδημία διόγκωσε τα φαινόμενα, δυστυχώς, κακής νομοθέτησης και παράλληλα εξάρτησης, παθογένειας και παντελούς απουσίας διαφάνειας. Δυστυχώς και το λέω με λύπη μου, διότι στον τομέα τουλάχιστον εσωτερικών και δημόσιας διοίκησης καταθέτω ερωτήσεις, κύριε Υπουργέ, κάθε εβδομάδα, τις οποίες μπορείτε να παρακολουθήσετε, και έχει φτάσει η Κυβέρνησή σας μέχρι του σημείου οι δημόσιοι υπάλληλοι, οι οποίοι επιμορφώνονται στη διά βίου κατάρτιση, κάνουν ταξίδια στο εξωτερικό, ακόμη και αυτοί να επιλέγονται με αδιαφανή κριτήρια. Δεν ξέρουμε τα κριτήρια, σας κάνουμε ερώτηση γι' αυτό. Άρα εδώ θα πρέπει να το δείτε το πράγμα ξανά. Εδώ θα πρέπει να συζητήσουμε καθαρά για τη σύναψη των δημοσίων συμβάσεων, όπως για τις απευθείας αναθέσεις του Υπουργείου Μετανάστευσης και Ασύλου, όπως τη στήριξη μεγάλων ιδιωτικών συμφερόντων. Η δημοκρατία για να είναι δημοκρατία πρέπει να βασίζεται σε αξίες και θεσμούς και κυρίως στον έλεγχό της, στον αυτοέλεγχο κατ' αρχάς και στον έλεγχο μετά, στη διαφάνεια, στην ελεύθερη πολυφωνική ενημέρωση και στην αμερόληπτη πληροφόρηση. Η δημοκρατία δυστυχώς της δικής σας Κυβέρνησης απέχει πάρα πολύ από αυτό που μόλις περιέγραψα. Τα δύο τελευταία χρόνια η Κυβέρνηση έχει καταφέρει, με απόλυτη αδιαφάνεια και υπόγειους χειρισμούς, να ελέγχει το μεγαλύτερο κομμάτι των μέσων μαζικής ενημέρωσης. Έχετε πιάσει στασίδι! Αυτό σας λέμε τόση ώρα, όταν σας λέμε από το πρωί. Βλέπεις, κανείς απλά ένα ζάπινγκ το πρωί στα κανάλια και βλέπεις τους ίδιους και τους ίδιους ανθρώπους, ακόμη κι από εσάς. Από εσάς δεν επιλέγονται όλοι, επιλέγονται οι ίδιοι κι οι ίδιοι. Αυτό δεν δημιουργεί προβληματισμό; Είναι τρόπος αυτός που λειτουργεί η δημοκρατία, να μην έχει ένας Βουλευτής την ευκαιρία να ακουστεί η φωνή του, τα μικρότερα κόμματα; Τι πλουραλισμός υπάρχει τότε στη δημοκρατία, όταν εσείς μιλάτε και εγώ δεν μπορώ να απαντήσω; Έτσι δεν είναι;
Δίκιο έχετε.
Έχω δίκιο; Αυτό, όμως, ποιος το κατευθύνει, ποιος το δημιουργεί; Είναι μόνο του; Είναι φτιαγμένο έτσι; Τα μέσα ενημέρωσης το κατευθύνουν; Αυτοί θέλουν να το κάνουν. Όχι. Αναγκάζονται να το κάνουν. Γιατί αναγκάζονται να το κάνουν; Αναγκάζονται να το κάνουν, διότι ακριβώς, κύριε Υπουργέ, πρέπει να επιβιώσουν μέσα σε ένα καθεστώς το οποίο δημιουργείται για την επιβίωσή τους. Αυτό είναι υγιές για τη δημοκρατία; Δεν είναι υγιές για τη δημοκρατία. Εδώ, λοιπόν, θα πρέπει να βάλουμε συγκεκριμένους κανόνες λειτουργίας, κριτικής, ελέγχου, λογοδοσίας και βεβαίως, σε κάθε περίπτωση θα πρέπει να επιδιώκεται να κυβερνάτε με αντιπολίτευση. Είναι επικίνδυνο να κυβερνάτε χωρίς αντιπολίτευση. Είναι λογικό να δημιουργείται η άποψη στον ελληνικό λαό ότι η Νέα Δημοκρατία κυβερνάει χωρίς αντιπολίτευση; Δεν είναι λογικό. Γιατί μας το ρωτούν αυτό στον δρόμο; Το ρωτούν σε εμάς, στο Κίνημα Αλλαγής, το ρωτούν στο ΚΚΕ, στο ΜέΡΑ25, στην Ελληνική Λύση. Για ποιον λόγο λένε ότι η Νέα Δημοκρατία κυβερνά χωρίς Αντιπολίτευση; Γιατί; Διότι δεν ακούγεται η Αντιπολίτευση, δεν ακούγονται οι φωνές της Αντιπολίτευσης, οι διαφορετικές απόψεις. Δεν σας μιλάω για τις άναρθρες κραυγές. Ξέρετε, τουλάχιστον, ότι προσπαθώ αυτό να το αποφύγω και είναι παράπτωμα οπότε δεν το καταφέρνουμε. Όμως, πραγματικά, θα πρέπει να θεωρήσουμε εκ των προτέρων ότι συμφωνούμε στα μείζονα ζητήματα, που είναι αυτά, οι κανόνες λοιπόν που πρέπει να λειτουργούν στη δημοκρατία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Σας θυμίζω ότι στο πείσμα της αείμνηστης Φώφης Γεννηματά οφείλεται η δημοσιοποίηση της περίφημης λίστας Πέτσα για την κρατική διαφήμιση στα μέσα μαζικής ενημέρωσης. Είναι χρήματα τα οποία μοιράστηκαν χωρίς διαφάνεια. Είναι 20 εκατομμύρια ευρώ που μοιράσατε στα κρυφά. Ακολουθήθηκε μια δεύτερη λίστα με τον ίδιο σκανδαλώδη τρόπο και κλείσατε τα αυτιά στην πρόταση να θέσετε κριτήρια για τη χρηματοδότηση των μέσων με κοινωνική ευαισθησία και αξιοκρατία.
Κυρία συνάδελφε, κλείστε, σας παρακαλώ.
Ναι, κύριε Πρόεδρε, θα συνοψίσω και θα τελειώσω. Ευχαριστώ για την ανοχή σας. Δυστυχώς, αυτό ήρθε χθες να δείξει μια νοοτροπία σας, κύριε Υπουργέ. Το άρθρο 191 του Ποινικού Κώδικα, που μιλάει για τον τρόπο με τον οποίο συντίθεται ουσιαστικά ένα δημοσίευμα και ο τρόπος που προβάλλεται αυτό, ακόμα και ο τίτλος του - αν δείτε αναλυτικά στην ερμηνεία του συγκεκριμένου άρθρου - θα έπρεπε να βγάλει τον ελληνικό λαό στους δρόμους, σε μεγάλη διαδήλωση. Αν δεν είχαμε την πανδημία, αυτό θα γινόταν με αυτό που νομοθετήσατε χθες, εξάρτηση δήθεν στο όνομα των fake news, αλλά εξάρτηση όμως απόλυτη των μέσων ενημέρωσης από αυτά που θα κρίνει κάποιος άλλος ότι μπορεί να δημιουργήσει πρόβλημα και ανησυχία στην κοινή γνώμη ή κίνδυνο για το εθνικό συμφέρον κ.λπ., κ.λπ.. Αυτό δείχνει, λοιπόν, μια αντίληψη και μια νοοτροπία. Επίσης, για τις εταιρείες δημοσκοπήσεων - και ολοκληρώνω - ο τρόπος με τον οποίο πρέπει να παρουσιαστεί το θέμα είναι για μας «όλα στο φως». Ο τρόπος με τον οποίο γίνεται, ο τρόπος με τον οποίο συγκροτείται η ομάδα δουλειάς, ο τρόπος με τον οποίο γίνεται ερωτηματολόγιο, όλα αυτά δεν υπάρχουν αυτή τη στιγμή στο φως και πρέπει να υπάρχουν στο φως. Δεχτείτε τις προτάσεις μας. Σήμερα η συζήτηση αυτή ας είναι τουλάχιστον ωφέλιμη σε κάτι. Οι προτάσεις, που ακούστηκαν από τον Κοινοβουλευτικό μας Εκπρόσωπο, με τη μεγάλη πείρα και το μεγάλο διαμέτρημα, κατά την άποψή μου, τον Κώστα Σκανδαλίδη, ότι μια διακομματική επιτροπή με τη συμμετοχή της ΕΣΗΕΑ, κύριε Υπουργέ, για θεσμική κατοχύρωση των δημοσιογράφων με τα μπλοκάκια, των ανθρώπων που βγάζουν το μεροκάματο λοιπόν του πόνου καθημερινά και την ανάδειξη του πολιτισμού και της ιστορίας με τα χρήματα της Βουλής. Η τελευταία μου φράση είναι: Σταματήστε απλώς στην Αντιπολίτευση να λέτε ότι είναι παιδαριώδης η συμπεριφορά. Διότι να σας πω και κάτι; Δεν είναι έξυπνο όσο συνδέετε την αντιπολίτευση με το παιδί, τη συνδέετε με την αθωότητα. Κρατάτε για τον εαυτό σας τι; Το γκριζαρισμένο, αυτό που ξέρει να τα χειρίζεται όλα καλά και τα ρυθμίζει, αλλά που μπορεί να είναι και ικανό για όλα; Σκεφτείτε το λιγάκι. Νομίζω ότι πρέπει να πάρετε από την αρχή το θέμα, για να μπορέσουμε να μιλήσουμε σε άλλη βάση, σίγουρα για τη δημοκρατία μας με άλλους όρους. Ευχαριστώ.
Ευχαριστώ.
Μα, κύριε Πρόεδρε, έντεκα λεπτά!
Θα συνεχίσει ο χρόνος. Από ό,τι κατάλαβα, όλοι θέλετε...
Δεν είναι εισηγήτρια!
Κύριε Κεφαλογιάννη, πριν λίγο ο κ. Μαρκόπουλος είπε για δέκα λεπτά. Τώρα λέτε γιατί μίλησε. Πρέπει να αποφασίσετε σε ποια διαδικασία είμαστε. Ορίστε, κύριε Παπαδημητρίου, έχετε τον λόγο για πέντε λεπτά με ανοχή.
Ας το πάμε στα οκτώ λεπτά. Εμένα δεν με συμφέρει. Θα ήθελα δέκα λεπτά!
Κύριε Μαρκόπουλε, δεν ξέρω τι συμφέρει εσάς. Πάντως, δεν συμφωνούν μαζί σας οι συνάδελφοί σας της Νέας Δημοκρατίας. Αυτό είναι ένα πρόβλημα. Να το δείτε. Παρακαλώ, κύριε Παπαδημητρίου, έχετε τον λόγο.
Κύριε Πρόεδρε, ευχαριστώ πολύ. Κυρίες και κύριοι συνάδελφοι, με τη σύσταση της εξεταστικής επιτροπής ο ΣΥΡΙΖΑ επιδιώκει την απαράδεκτη, αντιδημοκρατική, αντισυνταγματική και παράνομη τιθάσευση, καθοδήγηση και υποταγή της ελεύθερης, ακηδεμόνευτης και ακομμάτιστης δημοσιογραφίας. Απλά πράγματα. Θέλει να τρομάξει τους δημοσιογράφους, θέλει να τους υπαγορεύσει τον τρόπο με τον οποίο θα κάνουν τη δουλειά τους και όταν δεν είναι αρεστοί, να τους καταγγέλλει στο Κοινοβούλιο και όπου αλλού μπορεί. Είναι εντελώς απαράδεκτο και φαίνεται από τον τρόπο με τον οποίο επιλέγετε να φέρετε ως δήθεν αποδεικτικά στοιχεία εντελώς ανασφαλή, εντελώς κατασκευασμένα. Φέρνετε εδώ μια δήθεν έκθεση - την ονόμασε ο κ. Τσίπρας, αν είναι δυνατόν! - του Ευρωπαϊκού Συμβουλίου, ενώ γνωρίζετε πολύ καλά ότι το συμβούλιο παραθέτει γνώμες ανθρώπων, ομάδων δουλειάς οι οποίες είναι ελεύθερες. Όμως και σε αυτή και σε όλες τις άλλες τις οποίες έχετε φέρει ένα πράγμα υπάρχει - το ίδιο περιφέρεται αριστερά - δεξιά - που έχει ονοματεπώνυμο. Τρέξατε, βυσσοδομείτε εναντίον της χώρας μη τυχόν και μπορέσετε να βρείτε κάπου ένα μικρό forum να σας πάρει στα σοβαρά. Λέτε για μια κατάταξη στην οποία η χώρα είναι πολύ χαμηλά. Η Αυστρία είναι στη δέκατη έβδομη θέση, πολύ ψηλά. Και όμως, αυτή τη χρησιμοποιείτε για να πείτε ότι η Ελλάδα είναι χαμηλά. Το Ηνωμένο Βασίλειο είναι στην τριακοστή τρίτη θέση σε αυτή, η Ιταλία στην τεσσαρακοστή πρώτη, οι Ηνωμένες Πολιτείες στην τεσσαρακοστή τέταρτη. Η Μογγολία μόνο είναι λίγο καλύτερη από μας. Αυτή τη λίστα φέρνετε στο Κοινοβούλιο και λέτε ότι με αυτό τον τρόπο μάς καταδικάζει η διεθνής κοινότητα των ελεύθερων δημοσιογράφων. Με ένα κείμενο ενός ανθρώπου ο οποίος πυροβολήθηκε και σκοτώθηκε. Δεν το προσέξατε καν ότι αυτός το υπογράφει και το υπογράφει με τη συνείδηση του ανθρώπου που πάει καλά. Δεν έχω τίποτα άλλο να προσθέσω σε όλα αυτά τα πράγματα. Φτιάχνετε ένα αμάλγαμα για να υπερασπιστείτε ένα μη δημοσιογραφικό όργανο. Το έχω πει δημοσίως, πριν από δύο μήνες, ερωτηθείς. Ήταν ο αρχισυντάκτης του συγκεκριμένου οργάνου στο ίδιο πάνελ. Με ρώτησαν και είπα: Δεν θεωρώ το «DOCUMENTO» δημοσιογραφικό όργανο, κυρίες και κύριοι. Και το λέω, αν θέλετε, με την σχεδόν τριάντα χρόνια εμπειρία μου, ότι αυτό δεν είναι δημοσιογραφία. Θέλετε να το υπερασπιστείτε; Κάντε το. Κάντε το ευθέως. Πείτε το: Θέλουμε να υπερασπιστούμε τον Βαξεβάνη. Δεν έχω κανένα πρόβλημα. Τα πάντα είναι ελεύθερα σε αυτόν εδώ τον τόπο. Όμως, είναι αλήθεια ότι η παράταξή σας είναι αυτή η οποία εξέθεσε τη χώρα, όταν επεδίωξε, προσπάθησε να φέρει άδειες οι οποίες θα απέκλειαν όχι μόνο παραδοσιακά μέσα ενημέρωσης, μέσα ενημέρωσης που είχαν ιστορία, αλλά και οποιονδήποτε άλλον δεν θα ήταν αρεστός. Ευτυχώς που βρέθηκε το Συμβούλιο της Επικρατείας, δηλαδή η αστική δημοκρατία στον δρόμο σας και σας εμπόδισε. Όμως και τότε πάλι προσπαθήσατε να το κάνετε αυτό, φέρνοντας ακόμη και οικονομικά μέσα. Πώς είναι δυνατόν να λέτε ότι υπάρχουν τακτικές επιρροής και εξαναγκασμού; Πότε βρήκε τον χρόνο οποιοσδήποτε Πέτσας, Γεραπετρίτης να ασκήσει αυτές τις πρακτικές; Πώς είναι δυνατόν να λέτε ότι σχεδιάζει η Κυβέρνηση και εκτελεί μια στρατηγική ποδηγέτησης του Τύπου; Πού είδατε να ποδηγετείται ο Τύπος; Εγώ που τον παρακολουθώ εδώ και σαράντα χρόνια από διαφορετική θέση πριν μπω στη δημοσιογραφία, δεν νομίζω ότι μπορεί να γίνει αυτό που λέτε. Μήπως κρίνετε εξ ιδίων τα αλλότρια; Μήπως υπάρχει κάποιος τρόπος που τον ξέρετε εσείς και δεν τον ξέρουμε εμείς; Το απολύτως παράλογο και εξωπραγματικό που ισχυρίζεστε, κύριοι της Αξιωματικής Αντιπολίτευσης, είναι ότι, επειδή το κράτος χρηματοδότησε - ορθώς το έκανε - μια καμπάνια ενημέρωσης για τη δημόσια υγεία σε συνθήκες έκτακτες και απέναντι σε μια εξαιρετικά επικίνδυνη πανδημία, καθένας και καθεμία δημοσιογράφος χωριστά και ατομικά δέχτηκαν και υπάκουσαν σε εντολές. Είναι προσβλητικό αυτό. Είναι εκατοντάδες, είναι χιλιάδες οι άνθρωποι που δουλεύουν στον Τύπο. Αυτοί που έβγαιναν και πήγαιναν στα νοσοκομεία, που πήγαιναν εκεί που υπήρχε το πρόβλημα, στο χωριό που δεν είχε εμβολιαστεί και ασθενεί σήμερα, τώρα, προχθές, λέτε ότι καθοδηγούνται; Από ποιον; Αυτά είναι μόνο για μωρά παιδιά. Είστε καλοί σε ένα πράγμα, αυτό το παραδέχομαι, να χτίζετε μύθους και πάνω στους μύθους που χτίζετε προσπαθείτε μετά να αποδείξετε τα πράγματα. Δυστυχώς, κυρίες και κύριοι της Αντιπολίτευσης, όσο αποκρουστικός είναι ο ισχυρισμός σας, άλλο τόσο απολύτως προσβλητικός είναι και γι' αυτό είτε αγνοήθηκε είτε καταδικάστηκε από τους δημοσιογράφους, με ελάχιστες εξαιρέσεις, οι οποίες είναι οι εκλεκτικές δικές σας συγγένειες. Όλοι οι άλλοι έκαναν και είπαν «άστο, ου γάρ οίδασι τι ποιούσι, άστους». Σας φιλοξενούν, οι απόψεις είναι πάντοτε προβεβλημένες με τον ίδιο τρόπο. Δεν λέω ότι πάντοτε γίνεται με τον καλύτερο, κατά τα δικά μου γούστα, αλλά είναι με τον ίδιο τρόπο όμως, τον ίδιο κακό, καλό, όπως θέλετε πείτε τον, αλλά με τον ίδιο τρόπο. Αντικρούεται εύκολα, νομίζω, ο ισχυρισμός σας και με τα εκατοντάδες παραδείγματα με τον τρόπο με τον οποίο γίνεται η δημοσιογραφική δουλειά της ενημέρωσης. Γίνεται όπως συνήθως. Άλλωστε, η επιδημία - σκεφτείτε το λίγο πολιτικά, δόξα τω θεώ - αποτελεί εμπόδιο για την Κυβέρνηση, αποτελεί εμπόδιο για τη δουλειά που κάνει η Πλειοψηφία, εμπόδιο για να προβληθούν σειρά πραγμάτων, που είναι σημαντικά και έχουν γίνει και γίνονται, τα οποία δυστυχώς τα σκεπάζει όλα η πανδημία, τα σκεπάζει όλα η συζήτηση και η απειλή της Τουρκίας. Εκεί περίπου, σε αυτό δεν μπορούμε να καθοδηγήσουμε κανέναν και θα ήταν και τρελό να επιδιώξουμε να το κάνουμε. Με δυο λόγια, η Αξιωματική Αντιπολίτευση ολοφάνερα ψεύδεται και είναι κρίμα ότι μια νέα και σοβαρή δυνατότητα κοινοβουλευτικού ελέγχου ξεκινά με μια επιθετική προσπάθεια προς τα θεμέλια της δημοκρατίας και της ελεύθερης γνώμης και τελικά της δημοσιογραφίας. Όσο, λοιπόν, καλωσορίζω την άσκηση αυτής της νέας δυνατότητας ελέγχου για κυβερνητικές πράξεις, ειδικά μάλιστα όταν πρόκειται για τον τρόπο διαχείρισης του δημόσιου, του κρατικού χρήματος, αυτονόητα απορρίπτω και θα καταψηφίσω το σκεπτικό και ειδικά τις κατηγορίες εναντίον των δημοσιογράφων, που υποκριτικά χρησιμοποιεί η παράταξη του ΣΥΡΙΖΑ με το κατατεθέν αίτημά της. Ευχαριστώ, κύριε Πρόεδρε.
Ο κ. Παπαδημητρίου τα έληξε μόνος του όλα. Ο κ. Θεόφιλος Ξανθόπουλος από τον ΣΥΡΙΖΑ - Προοδευτική Συμμαχία έχει τον λόγο.
Ευχαριστώ πολύ, κύριε Πρόεδρε. Να κάνω μια παρατήρηση προεισαγωγική. Πρώτον, η συζήτηση αφορά ιδιοκτήτες μέσων. Δεύτερον, ανέφερε προηγουμένως ο κύριος συνάδελφος, ο οποίος είναι σαρξ εκ της σαρκός των δημοσιογράφων, ότι κατά την άποψή του το «DOCUMENTO» δεν συνιστά δημοσιογραφία και άρα καλώς δεν συμπεριλαμβάνεται στις λίστες. Στα νομικά παραλειπόμενα υπάρχει μία αφήγηση, η οποία δεν ξέρω εάν είναι αλήθεια, που λέει ότι στις εποχές του διχασμού μεταξύ βενιζελικών και βασιλικών βασιλικός δολοφόνησε βενιζελικό και ο δικαστής, ο οποίος ήταν φιλοβασιλικός, τον αθώωσε με το επιχείρημα ότι δεν τον θεωρούσε άνθρωπο, τον θεωρούσε κάτι λιγότερο από άνθρωπο και άρα δεν στοιχειοθετείται η υποκειμενική υπόσταση. Καταλαβαίνετε, λοιπόν, τι ολισθηρό δρόμο ανοίγετε με αυτές τις τοποθετήσεις. Κυρίες και κύριοι συνάδελφοι, είναι μια πολύ σημαντική μέρα σήμερα για τη θεσμική τάξη και για την κοινοβουλευτική παράδοση που ξεκινάμε να δημιουργήσουμε. Σήμερα, για πρώτη φορά, η Αντιπολίτευση, η Μειοψηφία μπορεί να συστήσει εξεταστική των πραγμάτων επιτροπή. Και ενώ είναι μία κατάκτηση του κοινοβουλευτικού πολιτεύματος και εδώ θα έπρεπε να είναι μια μέρα θεσμικής ικανοποίησης, τόσο εσείς, κύριε Υπουργέ, όσο και ο εισηγητής της Πλειοψηφίας φροντίσατε να την κοντύνετε, να την μικρύνετε, να τη φέρετε στα μέτρα της συγκυρίας. Θέλω, λοιπόν, να πω με τον πιο κατηγορηματικό τρόπο ότι η απόφαση ή μάλλον η θέση αυτή ήταν εισήγηση της Νέας Δημοκρατίας, αλλά εάν δεν ήταν ο ΣΥΡΙΖΑ που υπερψήφισε αυτή τη θέση στην προτείνουσα Βουλή, δεν θα ερχόταν στην αναθεωρητική για να γίνει διάταξη του Συντάγματος. Επομένως, για τα αυτονόητα, όταν δεν μπορούμε να συνεννοηθούμε και διαγκωνιζόμαστε ποιος έχει το μεγαλύτερο μερίδιο ή μάλλον για το ότι κάποιος δεν έχει μερίδιο συμμετοχής σε αυτό, ουσιαστικά δεν υπηρετούμε αυτήν την πολύ σοβαρή θεσμική κατάκτηση. Η πρόταση Μειοψηφίας για τη σύσταση της εξεταστικής των πραγμάτων επιτροπής δημιουργεί και πολιτικά δεδομένα. Το γεγονός ότι κατόρθωσε η πρόταση του ΣΥΡΙΖΑ να συσπειρώσει την Αντιπολίτευση από μόνο του δείχνει μια δυναμική. Και μη μου πείτε ότι όλοι αυτοί που συνυπογράφουν, κατά δήλωση, την πρόταση έχουν την άποψη ότι την εκφράζετε εσείς, γιατί ουσιαστικά θέλετε να κρύψετε το πρόβλημα κάτω από το χαλί. Εδώ υπάρχει ένα πρόβλημα, που δεν έχει σχέση ούτε με τις δημοσκοπήσεις ούτε με τα δημοσιεύματα, έχει σχέση με το πώς διακινήθηκε το κρατικό χρήμα. Μας απασχολεί όλους. Εμείς δεν είμαστε κήνσορες και τιμητές. Εμείς θέλουμε να ερευνηθεί η αλήθεια. Το ότι δόθηκαν αφειδώς εκατομμύρια, χωρίς κριτήρια, το κρίσιμο είναι αυτό, κύριοι συνάδελφοι. Εάν λέγατε ότι είναι κάποια κριτήρια με βάση τα οποία κατανέμουμε τα χρήματα, θα κατανοούσαμε ότι θα διαφωνούσαμε για τα κριτήρια, αλλά εν πάση περιπτώσει θα λέγαμε ότι υπάρχει ένας ορθολογισμός. Δεν υπάρχει κανένα κριτήριο. Δεν υπάρχει κανένα κριτήριο, παρά μόνο των φίλα προσκείμενων μέσων - μιλάω για μέσα, όχι για δημοσιογράφους - και γι' αυτό το λόγο θεωρούμε ότι είναι αρμοδιότητα της Εθνικής Αντιπροσωπείας. Υπάρχει μια δημοσκόπηση και λέμε: Η συγκεκριμένη δημοσκόπηση διεξήχθη, χωρίς να τηρούνται οι προϋποθέσεις διεξαγωγής της δημοσκόπησης. Ποιος την παρήγγειλε; Προκύπτει από το νόμο, είναι νόμιμη υποχρέωση. Ποιος την πλήρωσε; Ο τρόπος που έγινε η έρευνα; Δηλαδή, δεν βάλλουμε κατά των δημοσκοπήσεων, βάλλουμε κατά της συγκεκριμένης, γιατί έχει σκιές. Και αντί να έρθετε και να πείτε, ναι, εδώ πραγματικά δεν φάνηκαν να υπάρχουν στοιχεία, που απαντούν στα ερωτήματα και να το δούμε, αρχίζετε και κάνετε ιστορίες τι κάναμε εμείς με το νόμο Παππά. Παρεμπιπτόντως, να πω, για να μην δημιουργούνται εντυπώσεις, ότι ο νόμος Παππά δεν κηρύχθηκε άκυρος, δεν ακυρώθηκε στο σύνολό του. Ακυρώθηκε, διότι το ΕΣΡ ήταν αρμόδιο να προκηρύξει. Οι επιμέρους διατάξεις παραμένουν αλώβητες. Άρα, μην κάνετε λαθροχειρία. Επιστρέφω, λοιπόν, στην ημερήσια διάταξη και λέω. Το βάλαμε στην Επιτροπή Θεσμών και Διαφάνειας, γιατί για εμάς είναι ένα ζήτημα δημοκρατίας η λειτουργία του Τύπου. Με ευφυολογήματα και τεχνάσματα δεν το συζητήσαμε. Τι άλλη λύση έμενε, κυρίες και κύριοι της Πλειοψηφίας; Έμενε η λύση, που μας δίνει το Σύνταγμα και ήρθαμε και λέμε στη Μειοψηφία της Βουλής ελάτε να δούμε τα δύο αυτά σημαντικά θέματα. Εκκρεμεί μία μηνυτήρια αναφορά και σας ευχαριστώ, κύριε Υπουργέ, που δεν μνημονεύσατε αυτούς, που έκαναν τη μηνυτήρια αναφορά, διότι δεν είναι ιδιώτες, δεν έχουν δημόσια ιδιότητα και δεν μπορούν εδώ να υπερασπιστούν την άποψή τους. Σας ευχαριστώ δημόσια.
Σας ευχαριστώ και εγώ, αλλά τα ονόματα έχουν αναρτηθεί σε site. Οπότε, έχουν καταστεί δημόσια έγγραφο.
Το γνωρίζω, αλλά δεν είναι θέμα του εδώ, αυτό θέλω να πω.
Σωστά.
Το αναγνωρίζω και λέω το εξής: Από τις 21 Μαΐου εκκρεμεί μία μηνυτήρια αναφορά. Δεν απασχολεί κανέναν η τύχη της; Γιατί δεν έρχεται αυτή να δούμε τι θα κάνουμε; Αντιλαμβάνεστε, λοιπόν, ότι η πρωτοβουλία που έχουμε είναι μια πρωτοβουλία απολύτως θεσμική, στηρίζεται στα δεδομένα συγκεκριμένων θεμάτων τόσο σε ό,τι αφορά τη δημοσκόπηση, όσο αφορά και στην έλλειψη κριτηρίων διανομής των χρημάτων αυτών και είναι κάτι το οποίο η Εθνική Αντιπροσωπεία οφείλει να το αντιμετωπίσει. Σας καλούμε να το δείτε. Σας καλούμε να συστρατευθείτε, γιατί από την ιστορία αυτή όλοι θα βγούμε κερδισμένοι. Ήταν καταιγιστικός ο Γιάννης Ραγκούσης, αναπτύσσοντας τη γκάμα της επιχειρηματολογίας. Από έναν εξωνημένο Τύπο, από έναν Τύπο εκτός αποστολής πληττόμαστε όλοι. Και όταν όλοι δεν βάζουμε πλάτη, για να μπορέσει ο Τύπος να πάρει τις ράγες, αυτές που αναλογούν στον Τύπο σε μια δημοκρατία, οι συνέπειες θα είναι τραγικές και για εμάς και για το πολιτικό σύστημα. Σας ευχαριστώ πολύ, κύριε Πρόεδρε.
Ευχαριστούμε τον κ. Ξανθόπουλο και για τον χρόνο. Τώρα θα μιλήσει ο κ. Δημήτρης Μαρκόπουλος από τη Νέα Δημοκρατία.
Κύριε Πρόεδρε, αγαπητοί συνάδελφοι, θα πρότεινα για να χαλαρώσουμε και λίγο - έχουν περάσει ώρες - να κάνουμε και μία ακόμα εξεταστική αναφορικά με τα έγγραφα που κατά καιρούς προσκομίζει ο Αρχηγός της Αξιωματικής Αντιπολίτευσης, ο κ. Τσίπρας. Είναι αδιανόητο ότι παρουσίασε ως έκθεση του Συμβουλίου της Ευρώπης, ουσιαστικά ως ένα επίσημο έγγραφο, τη διαμαρτυρία μιας ελληνικής εφημερίδας. Έλεος. Έλεος και λίγη σοβαρότητα. Επίσης, ο κ. Τσίπρας ήταν και πάλι αδιάβαστος. Γιατί τι είπε; Ότι φέραμε το θέμα των δημοσκοπικών εταιρειών στην Επιτροπή Θεσμών και Διαφάνειας. Προφανώς απέκρυψε ή δεν γνωρίζει - είναι χειρότερο να μην γνωρίζει - ότι ο ν.3603/2007, ο νόμος Ρουσόπουλου, προβλέπει πως σε ό,τι αφορά τις δημοσκοπικές εταιρείες υπάρχει η Ελεγκτική Εταιρεία Δημοσκοπήσεων και Ερευνών Κοινής Γνώμης και ταυτόχρονα μετά μπορεί να πάει στο ΕΣΡ και μετά να έρθει στην Επιτροπή Θεσμών και Διαφάνειας. Εδώ λοιπόν και πάλι ο κ. Τσίπρας ήταν αδιάβαστος. Άκουσα επίσης με πολύ μεγάλο ενδιαφέρον τον κ. Κατρούγκαλο να λέει ότι λιγότερο ίσως και από 1% από τη διαφήμιση για την πανδημία πήραν τα μέσα μαζικής ενημέρωσης του ΣΥΡΙΖΑ. Παρακαλούμε, για να μας διευκολύνετε, κατονομάστε τα, για να τα μάθουμε κιόλας. Ποια είναι αυτά τα μέσα; Και επίσης, πείτε μας λίγο για τις αναγνωσιμότητές τους, για τα «χτυπήματα» στο ίντερνετ, πράγματα και εργαλεία τα οποία υπάρχουν στην αγορά. Δεν υπάρχει, αγαπητοί συνάδελφοι, αμφιβολία ότι σήμερα ζούμε τη λογική του παραλόγου. Ο ΣΥΡΙΖΑ είναι το μόνο κόμμα το οποίο τοποθέτησε Υπουργό Επικρατείας, δηλαδή Υπουργό μέσα στο Μέγαρο Μαξίμου, δημοσκόπο, τον κ. Βερναρδάκη. Παρένθεση: Δεν τον έχω δει σήμερα τον κ. Βερναρδάκη εδώ πέρα. Δεν πολυκυκλοφορεί. Ελπίζουμε να έρθει σε λίγο. Επί των ημερών του ΣΥΡΙΖΑ παρακολουθούσαμε μια σειρά εταιρειών δημοσκοπικών λίγο πριν τις ευρωεκλογές και λίγο πριν τις εθνικές εκλογές του 2019 να ξεφυτρώνουν σαν μανιτάρια. Αυτή είναι η «Vox Pop Analysis», αλήθεια, η «BRIDGING EUROPE», αυτές οι εταιρείες υπάρχουν σήμερα; Εγώ προσωπικά έψαξα και δεν βρήκα ούτε καν τα site τους. O ΣΥΡΙΖΑ βρίζει τον Στέλιο Πέτσα. Ο ΣΥΡΙΖΑ ούτε μία φορά δεν δημοσιοποίησε λίστα για το πού έδωσε χρήματα στα μέσα μαζικής ενημέρωσης. Επί των ημερών του ΣΥΡΙΖΑ - γιατί λέτε για τα μέσα ενημέρωσης, είπατε για τον «ΦΙΛΕΛΕΥΘΕΡΟ» - παρουσιάστηκαν νέα μανιτάρια - κύριε Παππά, εσείς έχετε και γνώση στο συγκεκριμένο είδος - η εφημερίδα «ΤΟ ΧΩΝΙ», η «ΝΕΑ ΣΕΛΙΔΑ». Αυτά τα γνωρίζατε; Ο ΣΥΡΙΖΑ έδινε εντολές να μην παίρνουν μη αρεστά μέσα ενημέρωσης διαφημίσεις από τις ΔΕΚΟ ακόμα και από ιδιωτικές εταιρείες και όταν θα έρθει η ώρα στην επιτροπή, θα πούμε και ονόματα. Ο ΣΥΡΙΖΑ, λοιπόν, το παίζει τιμητής σε όλα αυτά; Μη γελιόμαστε. Το σχέδιο είναι οργανωμένο και το σχέδιο περιλαμβάνει συγκεκριμένες συντεταγμένες. Συντεταγμένες, που λένε στις εταιρείες μετρήσεων να έχουν αυτοσυγκράτηση και αυτολογοκρισία. Το έλεγε μάλιστα, επειδή, ξέρετε, εγώ τον χώρο τον γνωρίζω καλά, πριν από κάποιες ημέρες και ένας πολύ γνωστός δημοσκόπος, ίσως να έχει και σχέσεις μαζί σας, σε συμβούλιο του ΣΕΔΕΑ που έλεγε σε γνωστή εταιρεία: «Ρε παιδάκι μου, κι εσύ τώρα τον παρουσίασες τον Τσίπρα στο 20%; Βάλε ένα 24% να τελειώνεις». Μπούλινγκ πολιτικό κρύβει αυτή η διαδικασία, δημοσκοπικό και πολιτικό μπούλινγκ. Τώρα το νέο σχέδιο ξέρετε τι προβλέπει; Την επιλεκτική επίθεση κατά δημοσκόπων επειδή τάχα λαμβάνουν κρατικές δουλειές. Θυμάμαι επίθεση τον Φεβρουάριο του 2021 από τριάντα επτά Βουλευτές του ΣΥΡΙΖΑ κατά της εταιρείας «MARC», επειδή υπονοούσαν ότι υπάρχει κάποιου τύπου ασυμβίβαστο μεταξύ των εταιρειών δημοσκοπήσεων και των έργων που παίρνουν στο δημόσιο. Ο κ. Βερναρδάκης, όταν εργαζόταν με τη VPRC ή με άλλες εταιρείες, έκανε δουλειές με το δημόσιο; Θα ήθελα να τον ακούσω. Γιατί δεν τον βάλατε μέσα στους ομιλητές σήμερα; Εσείς κυβερνήσατε επί τεσσεράμισι χρόνια. Αφού, λοιπόν, σας ενοχλούσε αυτό το ασυμβίβαστο γιατί δεν νομοθετήσατε; Για πείτε μας. Αλήθεια, για πείτε μας. Ο κ. Βερναρδάκης στήριξε την επαγγελματική του δραστηριότητα, έζησε την οικογένειά του από τις δραστηριότητες με το δημόσιο; Περιμένουμε απαντήσεις και θα τα ακούσουμε όλα σε αυτήν την επιτροπή, αν τελικά σήμερα ψηφιστεί. Επίσης, βλέπω επιθέσεις κατά της εταιρείας «OPINION POLL» και του αναλυτή κ. Ζούπη. Ο κ. Βερναρδάκης γνωρίζει τον κ. Ζούπη; Μήπως έχουν μάλιστα πρόσφατα και καμμιά επικοινωνία; Μήπως υπάρχουν e - mail; Να τα δούμε όλα. Να τα δούμε όλα. Η εφημερίδα «ΠΑΡΑΠΟΛΙΤΙΚΑ» πριν από λίγες ημέρες - και προσκομίζω το έγγραφο - Σάββατο 23 Οκτωβρίου παρουσίασε τιμολόγιο της εταιρείας «OPINION POLL» προς το κόμμα σας, τον ΣΥΡΙΖΑ. Το 2017 έγινε η δουλειά. Του το καθυστερήσατε βέβαια και παρακαλώ να περάσει και στα Πρακτικά. Του το καθυστερήσατε βέβαια να του το πληρώσετε δύο χρόνια. Μήπως επειδή ζήτησε τα λεφτά του κάπου και εσείς είπατε; «Θα δεις τι έχεις να πάθεις»; Κακός ο Ζούπης τώρα, καλός τότε. Έτσι δεν είναι; [[Στο σημείο αυτό ο Βουλευτής κ. Δημήτριος Μαρκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο της Διεύθυνσης Στενογραφίας και Πρακτικών της Βουλής]] Να καταλάβουμε επίσης για ποιον λόγο συνταξιούχος δημοσκόπος κ. Ηλίας Νικολακόπουλος - κάτι ακούω ότι έχει μια έφεση το τελευταίο διάστημα, συνομιλεί με τον χώρο του ΣΥΡΙΖΑ - έκανε καταγγελία ότι η εταιρεία αυτή, η «OPINION POLL», δεν είναι μέλος του ΣΕΔΕΑ. Ο Πρόεδρός σας πριν από λίγο είπε ότι είναι μέλος του ΣΕΔΕΑ και μάλιστα απ' όσο γνωρίζω ο κ. Νικολακόπουλος είναι και στα δικαστήρια. Δεν ξέρω, είναι συνεργάτης σας ο κ. Νικολακόπουλος; Πάντως αρθρογραφεί πυκνά υπέρ υμών. Μήπως, λοιπόν, διά της «OPINION POLL», αλλά και άλλων εταιρειών επιδιώκετε να πάτε σε ένα σχέδιο; Μήπως υποκρύπτεται και κάτι ακόμα; Μια άκομψη και κακής εμπνεύσεως προσπάθεια να εμπλακείτε στα εσωκομματικά άλλων φορέων; Από εδώ ο κ. Τσίπρας είχε και απορία για τις δημοσκοπήσεις στο ΚΙΝΑΛ. Θα θυμίσω, επειδή ξέρετε ότι εγώ έχω πολύ καλή μνήμη, ότι ο κ. Τσίπρας ήταν στον Αντώνη Σρόιτερ όταν δήλωνε πριν από καιρό ότι γίνεται παρέμβαση στα εσωκομματικά του Κινήματος Αλλαγής επειδή μετρήθηκαν Αρχηγοί. Από πού και ως ο Αρχηγός σας θα ορίζει σε μια ιδιωτική εταιρεία πότε, ποιους και με ποιον τρόπο θα μετράνε; Μήπως επειδή θέλετε να χειραγωγήσετε τις εσωκομματικές εκλογές ενός άλλου πολιτικού φορέα εσείς οι οποίοι καταγγέλλετε χειραγώγηση; Και μάλιστα μπαίνετε και μπροστά σε μια μεγάλη τέτοια προσπάθεια για να μην υπάρχουν όλα αυτά; Θα τα πούμε όλα όταν έρθει η ώρα και η ώρα θα έρθει. Κυρίες και κύριοι συνάδελφοι, για να μην μακρηγορώ, ο ΣΥΡΙΖΑ, διαστρεβλώνοντας το συνταγματικό νόημα μιας πραγματικά καίριας, μεγάλης μεταρρύθμισης για την οποία η Νέα Δημοκρατία αισθάνεται μεγάλη περηφάνεια και είναι δική μας αυτή η μεταρρύθμιση και είναι ιστορική η σημερινή συζήτηση στη Βουλή, διολισθαίνει για μία ακόμη φορά σε αυτό το οποίο γνωρίζει πολύ καλά: σε πολιτικά παιχνίδια εντυπώσεων. Να το γνωρίζουν καλά όμως οι της Μειοψηφίας. Η θεσμική μας στάση δεν υποκρύπτει αδυναμία. Ως Πλειοψηφία - και θα τα δούμε όλα αυτά στο μέλλον, στο πολύ κοντινό μέλλον - διατηρούμε εις ακέραιον τα δικαιώματά μας, δικαιώματα που - πιστέψτε με, επειδή τον χώρο τον γνωρίζω πολύ καλά - θα φωτίσουν άγνωστες πτυχές, ραντεβού με εκδότες, με δημοσκόπους, επαφές, ανταλλαγές μηνυμάτων. Όλα αυτά πρέπει να έρθουν στο φως για να δούμε τελικά ποια είναι η πραγματική αλήθεια. Δικαιώματα που - πιστέψτε με - θα φέρουν σε θέση αμυνόμενων όσους νομίζουν - Χα! Να γελάσω κι εγώ λίγο - πως τώρα επιτίθενται. Σας ευχαριστώ πολύ.
Ευχαριστούμε. Παρ' όλο που συμμετέχω στο Κίνημα Αλλαγής ως Πρόεδρος τώρα, θέλω να σας παρακαλέσω όλους. Παρ' ότι σας ευχαριστούμε για το ενδιαφέρον σας όλων για τις εκλογές μας, ελπίζω ότι οι οργανωμένοι οπαδοί σας δεν θα ασχοληθούν με τις δικές μας εκλογές απ' όποιο κόμμα και αν είναι. Σας ευχαριστούμε πάντως που καθημερινά ενδιαφέρεστε για τις εξελίξεις στο Κίνημα Αλλαγής! [[Θόρυβος στην Αίθουσα]] Σας ξέρουμε, παιδιά, σας ξέρουμε όλους! Τον λόγο έχει η κ. Κομνηνάκα.
Ευχαριστώ, κύριε Πρόεδρε. Χρειάζεται να διερευνηθούν οι όροι και τα κριτήρια με τα οποία διανεμήθηκαν εκατομμύρια δημόσιου χρήματος στα μέσα μαζικής ενημέρωσης και αν ο τρόπος με τον οποίο έγινε, δημιούργησε ευνοϊκές συνθήκες - ή ευνοϊκότερες - για να ενισχυθεί ο έλεγχος και η χειραγώγηση της κοινής γνώμης; Φυσικά, και χρειάζεται, ιδίως όταν αυτό έγινε εν μέσω πανδημίας, την ώρα που η Κυβέρνηση δήλωνε ότι δεν υπάρχουν ανεξάντλητοι πόροι και λεφτόδεντρα, για να ενισχυθεί, ουσιαστικά, το δημόσιο σύστημα υγείας, για τις απαραίτητες προσλήψεις εκπαιδευτικού προσωπικού, ώστε να λειτουργούν με ασφάλεια τα σχολεία, για να στηριχθούν, ουσιαστικά, όλοι αυτοί που πραγματικά το είχαν ανάγκη στη διάρκεια της πανδημίας. Γι' αυτό και το ΚΚΕ, από την πρώτη στιγμή που τέθηκε το θέμα διερεύνησης της υπόθεσης της λίστας Πέτσα και της εταιρείας δημοσκοπήσεων «OPINION POLL», συμφώνησε με την πρόταση του ΣΥΡΙΖΑ για τη σύσταση εξεταστικής επιτροπής, κρατώντας, βέβαια, μικρό καλάθι για την αποτελεσματικότητα του εγχειρήματος, αφού η συσσωρευμένη πείρα από ανάλογες επιτροπές δεν αφήνει περιθώρια προσδοκιών ούτε στον πλέον αφελή. Ωστόσο, αναδείξαμε παράλληλα ότι μια τέτοια εξεταστική επιτροπή, με ό,τι περιθώρια υπάρχουν, εν πάση περιπτώσει, οφείλει να διερευνήσει συνολικά με τι όρους έγιναν τέτοιες κρατικές διαφημιστικές καμπάνιες, τουλάχιστον την τελευταία δεκαετία της σκληρής λιτότητας και της κρίσης, βάζοντας στο κάδρο τις διαχρονικές ευθύνες των κυβερνήσεων για το πώς μοίρασαν τα χρήματα του ελληνικού λαού. Αυτό δεν ήταν μια όψιμη και ευκαιριακή τοποθέτηση, τώρα που ήρθε το μετά για να λογαριαστούμε. Είναι συνεπή στάση, για την οποία με τροπολογία ζητήσαμε νομοθετική ρύθμιση ενάμιση χρόνο πριν. Τροπολογία, βέβαια, που απορρίφθηκε πανηγυρικά από την Κυβέρνηση, αλλά δεν βρήκε υποστήριξη ούτε από οποιοδήποτε άλλο κόμμα που ομνύει σήμερα στη διαφάνεια. Αλήθεια, κύριοι της Κυβέρνησης - αποχώρησε ο κ. Γεραπετρίτης, που σήκωνε μοναχικά το βάρος της Κυβέρνησης μέχρι τώρα - , τώρα, λοιπόν, που σηκώνετε με ευθιξία δήθεν το «γάντι» και ζητάτε τη διερεύνηση του αντικειμένου της επιτροπής και στα πεπραγμένα του ΣΥΡΙΖΑ - ακούμε εδώ ύμνους από το πρωί από τους Βουλευτές της Νέας Δημοκρατίας - , γιατί δεν κάνατε δεκτή την τροπολογία μας, που προέβλεπε δημοσίευση όλων των στοιχείων για τις κρατικές διαφημίσεις που έγιναν σε βάθος δεκαετίας, με ποινικές, μάλιστα, ευθύνες και υποχρέωση επιστροφής των χρημάτων, σε περίπτωση παράτυπης διαδικασίας, για να βγει, τελικά, κάτι από την όλη ιστορία, εκτός από τον άρτο και τα θεάματα; Αλήθεια, κύριοι του ΣΥΡΙΖΑ, γιατί κατάπιατε τη γλώσσα σας τότε και δεν υποστηρίξατε την τροπολογία που προέβλεπε τη θέσπιση και συνολικά κανόνων διαφάνειας για τους όρους και τα κριτήρια με τα οποία θα πρέπει να γίνονται οι διαφημιστικές καμπάνιες για λογαριασμό του ευρύτερου δημόσιου τομέα, για να μην επαναληφθούν και σε άλλες επώνυμες λίστες τα ευφάνταστα, ομολογουμένως, φαινόμενα των sites και μέσων ενημέρωσης που φύτρωσαν εν μία νυκτί ή νεκραναστήθηκαν για λίγο, εν όψει της κρατικής χρηματοδότησης; Κριτήρια, βέβαια, που μέχρι σήμερα κρατάει επτασφράγιστο μυστικό η εύθικτη, κατά τα άλλα, Νέα Δημοκρατία. Κυρίως, γιατί δεν δεχτήκατε ούτε εσείς, κύριοι της Κυβέρνησης, ούτε, όμως, και οποιοδήποτε από τα άλλα κόμματα, το αυτονόητο, κατά τη γνώμη μας, και κύριο ζήτημα που έθετε η τροπολογία; Τα μηνύματα που αφορούν την προστασία της δημόσιας υγείας, την προστασία από σοβαρό κίνδυνο, απειλή, όπως είναι μια πανδημία και την ενημέρωση του ελληνικού λαού να μην μεταδίδονται με όρους διαφημιστικής καμπάνιας, να μεταδίδονται υποχρεωτικά και δωρεάν. Και αυτό να αφορά όλα τα μέσα, βέβαια. Γιατί πώς να το κάνουμε; Αποτελεί τουλάχιστον απάνθρωπο κυνισμό, την ώρα που χιλιάδες άνθρωποι πεθαίνουν και πολύ περισσότεροι κινδυνεύουν, να πρέπει να πληρώσουν κιόλας για να τους πει το κράτος πώς θα προστατευτούν. Αφού δεν παίρνετε οποιοδήποτε άλλο μέτρο προστασίας της δημόσιας υγείας, όπως οφείλετε, τουλάχιστον ας ήταν δωρεάν η ενημέρωση για τα μέτρα αυτοπροστασίας. Θα είχατε και ένα επιπλέον επιχείρημα στο αφήγημα της ατομικής ευθύνης. Αυτά, λοιπόν, τα ελάχιστα και αυτονόητα μέτρα, αν θέλουμε στοιχειωδώς να μιλάμε για συνθήκες διαφάνειας, που προφανώς δεν εξασφαλίζονται μόνο με νομοθετικές ρυθμίσεις, τα απορρίψατε και οι μεν και οι δε. Τώρα παίρνετε θέση για κονταροχτυπήματα και τηλεμαχίες, για να τροφοδοτείτε και από άλλον δρόμο τον αποπροσανατολισμό. Να, λοιπόν, γιατί το ενδιαφέρον σας για διαφάνεια είναι υποκριτικό και πάντως περιορισμένης εμβέλειας. Γιατί όλοι σας χρειάζεστε έναν μηχανισμό χειραγώγησης και μακιγιαρίσματος της αντιλαϊκής πολιτικής, όταν έρχεται η δική σας σειρά στην κυβερνητική εξουσία. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Γι' αυτό και παίζετε για χρόνια σε επανάληψη το σήριαλ του ελέγχου των μέσων μαζικής ενημέρωσης αλλά και τα γνωστά παρατράγουδα των αμφίβολων αποτελεσμάτων των δημοσκοπήσεων. Εδώ που τα λέμε, γιατί δεν μπορούν δημοσκοπικές έρευνες, για θέματα τουλάχιστον δημόσιου ενδιαφέροντος, να πραγματοποιούνται από τα δημόσια πανεπιστήμια, από δημόσιους φορείς, που εξασφαλίζουν κατά τεκμήριο μεγαλύτερη αμεροληψία σε σχέση με ιδιωτικών συμφερόντων δημοσκοπικές εταιρείες; Γνωρίζουμε, βέβαια, ότι η αρχή του νήματος στα ζητήματα της διαπλοκής βρίσκεται πολύ πιο βαθιά: Στο κουβάρι των άρρηκτων δεσμών του αστικού κράτους με τα μεγάλα επιχειρηματικά συμφέροντα, με τα γνωστά μεγάλα πορτοφόλια, στα χέρια των οποίων βρίσκονται και τα μέσα μαζικής ενημέρωσης. Είναι, επομένως, κάτι παραπάνω από αυτονόητο ότι αυτά θα τα αξιοποιούν, για να προβάλουν την πολιτική που εξυπηρετεί τα δικά τους επιχειρηματικά συμφέροντα και βέβαια, συμπλέει, συνήθως, με αυτά της εκάστοτε κυβερνητικής πολιτικής. Αυτό θα μπαίνει αντικειμενικά τροχοπέδη και στην πραγματική ενημέρωση αλλά ακόμα και στην ίδια την ψυχαγωγία του λαού. Ως ΚΚΕ, λοιπόν, δίνουμε τη μάχη όχι μόνο της πραγματικής ενημέρωσης, αλλά και της ίδιας της αφύπνισης του λαού απέναντι σε όλα αυτά που επιχειρούν να τον ναρκώσουν, ώσπου να γίνει ο ίδιος πρωταγωνιστής στη ζωή που θέλει και αξίζει να έχει. Ευχαριστώ, κύριε Πρόεδρε.
Ευχαριστούμε και για τον χρόνο. Τον λόγο έχει τώρα ο κ. Κεφαλογιάννης.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, οι πιο παλιοί κοινοβουλευτικοί ίσως θυμούνται ότι μέχρι το 2015 η χώρα κυβερνιόταν από ένα τρίγωνο διαπλοκής, στο οποίο ήταν ο πολιτικός κόσμος, τα μέσα μαζικής ενημέρωσης και οι τράπεζες. Και ίσως θυμούνται ότι αυτό το αμαρτωλό τρίγωνο ως διά μαγείας μεταξύ 2015 και 2019 εξαφανίστηκε. Τότε, βεβαίως, με τις γνωστές θεσμικές ενέργειες της τότε κυβέρνησης, με έναν διαγωνισμό - παρωδία για τις τηλεοπτικές άδειες, τα «θαλασσοδάνεια» της Τράπεζας Αττικής και τα βοσκοτόπια της Ιθάκης, το κλείσιμο μέσων μαζικής ενημέρωσης, οι δημοσιογράφοι και τα μέσα μαζικής ενημέρωσης ξαφνικά άρχισαν να υπηρετούν την αλήθεια. Δυστυχώς, σε αυτόν τον τόπο τα καλά πράγματα διαρκούν λίγο. Μετά από περίπου πέντε χρόνια από τη διακυβέρνηση του ΣΥΡΙΖΑ, αυτό το αμαρτωλό τρίγωνο ως διά μαγείας εμφανίστηκε ξανά: Κυβέρνηση, μέσα μαζικής ενημέρωσης, εταιρείες δημοσκοπήσεων. Αυτό το χιλιοειπωμένο έργο, στην ουσία, συζητούμε σήμερα, κυρίες και κύριοι συνάδελφοι. Δεν συζητούμε τίποτα λιγότερο και τίποτα περισσότερο από τη συνταγή της επιτυχίας που έφερε τον ΣΥΡΙΖΑ στην εξουσία το 1015. Μία συνταγή που απεγνωσμένα επιθυμεί να εκτελέσει ξανά, προκειμένου κάποια μέρα να κυβερνήσει ξανά. Ελλείψει απήχησης των πολιτικών του θέσεων, ο ΣΥΡΙΖΑ παίζει το τελευταίο του χαρτί. Φταίνε τα μέσα μαζικής ενημέρωσης, οι εταιρείες δημοσκοπήσεων και όχι οι ίδιοι, που τα τελευταία δύο χρόνια βλέπουμε ότι αντί να μικραίνει, διευρύνεται η πολιτική κυριαρχία της Νέας Δημοκρατίας. Δεν πρέπει να υπάρχει - τουλάχιστον εγώ δεν γνωρίζω - άλλη Αντιπολίτευση διεθνώς, η οποία να κομματικοποίησε με τόσο λαϊκίστικο τρόπο τη διαχείριση αυτής της πανδημίας. Μια διαχείριση η οποία στηρίχθηκε σε δύο βασικούς άξονες: Πρώτον, στις εισηγήσεις και στην επιστημονική άποψη των ειδικών και δεύτερον, στην εξαντλητική ενημέρωση των πολιτών. Ενημέρωση για την επικινδυνότητα του κορωνοϊού, τα αναγκαία μέτρα προστασίας, τα οφέλη του εμβολίου, κάτι που έκανε με υπευθυνότητα αυτή εδώ η Κυβέρνηση. Και τις δύο, όμως, αυτές πτυχές διαχείρισης της πανδημίας, δυστυχώς, η Αξιωματική Αντιπολίτευση τις κομματικοποίησε απροκάλυπτα, δημιουργώντας προσκόμματα, αφήνοντας αμφιβολίες, διασπείροντας υπαινιγμούς και υπονοούμενα για το κύρος και την αποτελεσματικότητα των μέτρων αλλά και για τους επιστήμονες, οι οποίοι συνεργάστηκαν με την Κυβέρνηση, προκειμένου να αφήσουμε πίσω την πανδημία. Σε κάθε περίπτωση, κυρίες και κύριοι συνάδελφοι, είμαστε εδώ πέρα για να διερευνήσουμε όλα αυτά. Και όταν λέμε όλα εννοούμε κυριολεκτικά όλα! Γιατί ευαισθησία αλά καρτ ειδικά για τη χειραγώγηση της κοινής γνώμης και την ελευθερία του Τύπου δεν μπορεί να υπάρξει. Αν πράγματι είστε τόσο ευαίσθητοι για το υποτιθέμενο τρίγωνο διαπλοκής μεταξύ των εταιρειών δημοσκοπήσεων, μέσων μαζικής ενημέρωσης και της Κυβέρνησης, τότε πρωτίστως εσείς θα πρέπει να δώσετε ορισμένες εξηγήσεις για τα πεπραγμένα σας. Θα πρέπει για παράδειγμα να εξηγήσετε πως εταιρείες όπως η «BRIDGING EUROPE», η «VOXPOP ANALYSIS», η «COMMON VIEW», εταιρείες οι οποίες ξεφυτρώνουν σαν μανιτάρια από το 2015 και εντεύθεν που συνδέονται μάλιστα με υποψήφιους Βουλευτές του ΣΥΡΙΖΑ ή ακόμα οι ιδρυτές τους ήταν φοιτητές γνωστού Υπουργού της Κυβέρνησής σας την ώρα που απολάμβαναν παχυλά συμβόλαια με οργανισμούς του δημοσίου, εφευρίσκαν προεκλογικές διαφορές με τη Νέα Δημοκρατία μόλις στο 2%. Θα πρέπει να εξηγήσετε πως αυτές οι εταιρείες οι οποίες μάλιστα δεν ανήκουν καν στο μητρώο των εταιρειών δημοσκοπήσεων, όλως τυχαίως παρουσίαζαν προεκλογικά τη Χρυσή Αυγή στο 8%, όταν μάλιστα αυτό το ναζιστικό μόρφωμα δεν κατάφερε να μπει καν στη Βουλή. Το ερώτημα, λοιπόν, είναι πολύ απλό: Θα στηρίξετε την πρόταση της Νέας Δημοκρατίας για ουσιαστική διερεύνηση της χρονικής περιόδου από το 2015 μέχρι σήμερα; Θα αρθείτε επιτέλους στο ύψος των περιστάσεων δίνοντας μία ευθεία απάντηση χωρίς υπεκφυγές; Θα μας πείτε ποιος τελικά χρηματοδότησε εταιρείες δημοσκοπήσεων οι οποίες ιδρύθηκαν την περίοδο 2015-2019 και για τις οποίες αποδείχτηκε ότι δημοσίευαν παραπλανητικές δημοσκοπήσεις και διαφορές σε φιλικά προς τον ΣΥΡΙΖΑ μέσα ενημέρωσης και οι οποίες δεν είναι καν εγγεγραμμένες στα μητρώα των αρμοδίων αρχών; Συμφωνείτε να διερευνηθούν όλες οι περιπτώσεις αναθέσεων υπηρεσιών επικοινωνίας και ενημέρωσης των πολιτών που πραγματοποιήθηκαν από 2015 μέχρι και σήμερα; Πρέπει να μάθει επιτέλους ο ελληνικός λαός τι ποσά, με ποιες διαδικασίες και σε ποια μέσα δόθηκαν. Αν περιμένετε, κυρίες και κύριοι συνάδελφοι ειδικά της Αντιπολίτευσης, από τη Νέα Δημοκρατία να πει ναι σε μία εξεταστική επιτροπή διευρυμένη που θα διατυπώνει ουδέτερα το ζήτημα και που θα ελέγχει με διαφάνεια τα πεπραγμένα όλων μας από το 2000 μέχρι σήμερα, τότε θα συμφωνήσουμε. Αν περιμένετε, όμως, να πούμε ναι σε μία πρόταση και προσπάθεια στοχοποίησης εκείνων που προστάτευσαν την υγεία των πολιτών, απλώς για να γλιτώσετε από το πολιτικό και ιδεολογικό σας αδιέξοδο, την αδυναμία σας να συνταχθείτε με τη συντριπτική πλειοψηφία της ελληνικής κοινωνίας σε όλα τα μεγάλα ζητήματα από τις Πρέσπες μέχρι την παιδεία, μέχρι την πανδημία και την αμυντική πολιτική, τότε απλώς κάνετε ένα πολύ μεγάλο λάθος στο οποίο εμάς θα μας βρείτε απέναντι. Ευχαριστώ πολύ.
Ευχαριστούμε τον κ. Κεφαλογιάννη. Κυρίες και κύριοι συνάδελφοι, έχω μια ανακοίνωση προς το Σώμα. Η Επιτροπή του Απολογισμού και του Γενικού Ισολογισμού του Κράτους και ελέγχου της εκτέλεσης του Προϋπολογισμού του Κράτους καταθέτει την έκθεσή της στα σχέδια νόμου του Υπουργείου Οικονομικών: α) «Κύρωση του Απολογισμού του οικονομικού έτους 2019» και β) «Κύρωση του Ισολογισμού και των χρηματοοικονομικών καταστάσεων της κεντρικής διοίκησης περιόδου αναφοράς από 1-1-2019 έως 31-12-2019». Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Αθανάσιος Παφίλης.
Η συζήτηση μέχρι τώρα - και φαντάζομαι ότι το καταλαβαίνει όποιος την παρακολουθεί - επιβεβαιώνει αυτό που εμείς σημειώσαμε από την πρώτη στιγμή που κατατέθηκε η πρόταση για σύσταση εξεταστικής επιτροπής. Επιβεβαιώνει ότι αυτή η πρόταση θα αξιοποιηθεί και από τους μεν και από τους δε για υπαρκτά και μόνιμα προβλήματα που υπάρχουν, σταθερά προβλήματα, για έναν δικομματικό καβγά ο οποίος είναι σαν την κολοκυθιά. Λέει ο ΣΥΡΙΖΑ: «Εσείς δώσατε κονδύλια με αδιαφάνεια και χειραγωγείτε στην τηλεόραση». Και απαντάει η Νέα Δημοκρατία: «Όχι. Εσείς τα κάνατε αυτά. Εμείς δεν κάναμε τίποτα». Συνεχίζουμε μόνιμα αυτό το πινγκ πονγκ. Ποιον κοροϊδεύετε; Νομίζετε ότι ο κόσμος είναι χαζός και δεν καταλαβαίνει ότι τα ίδια κάνετε και οι δύο όταν είστε στην κυβέρνηση - και οι τρεις παλιότερα - , ότι έχουμε ζήσει «μεγαλείο» μέσα από τα μαζικά μέσα ενημέρωσης, ότι ζούμε «μεγαλείο» απίστευτης χειραγώγησης με όλες τις κυβερνήσεις; Επομένως, προοιωνίζεται τι θα γίνει και στην εξεταστική επιτροπή. Αυτό θα συμβαίνει και θα βγαίνει ο ένας να κάνει δηλώσεις, ο άλλος θα κάνει αντιδηλώσεις και ούτω καθεξής. Εμείς σχεδόν πάντα, για να μην είμαι απόλυτος, συμφωνούμε με σύσταση εξεταστικών επιτροπών, αλλά ταυτόχρονα δεν περιμένουμε πολλά πράγματα. Δεν περιμένουμε από μεγάλη εμπειρία, πολύ μεγαλύτερη από αυτά τα θέματα. Γιατί στο τέλος; Συμβαίνει στο τέλος το κουκούλωμα. Συμβαίνει ο καβγάς. Και συμβαίνει αυτό που έχω πει επανειλημμένα: Το σύστημα είναι σαν όστρακο. Μόλις κινδυνεύει κλείνει. Το πολύ, πολύ - αυτό δεν ισχύει για τώρα, αλλά γενικότερα - να θυσιάσει καμμιά Ιφιγένεια για να συνεχίσει η διαφθορά, η μίζα, η διαπλοκή που είναι συστατικό στοιχείο. Γιατί ένα άδικο σύστημα, που στηρίζεται στην εκμετάλλευση ανθρώπου από άνθρωπο, δεν μπορεί να επιβιώσει αν χρησιμοποιήσει όλες αυτές τις μεθόδους οι οποίες διδάσκονται κομψά ακόμα και στα πανεπιστήμια, στους διάφορους μάνατζερ και σε διάφορους άλλους. Δεν θέλω να συνεχίσω με αυτό. Το ερώτημα, λοιπόν, που θέτει ο ΣΥΡΙΖΑ ποιο είναι; Πώς και σε ποιους και με ποια κριτήρια δόθηκαν 45 εκατομμύρια ευρώ για διαφημιστική καμπάνια - ακούστε - για την πανδημία; Πώς δόθηκαν και με ποια κριτήρια στα μαζικά μέσα ενημέρωσης για διαφημιστική καμπάνια, το υπογραμμίζω ξανά, για την πανδημία. Βεβαίως είναι θέμα το πώς δόθηκαν και σε ποιους δόθηκαν και τέλος πάντων αντιλαμβανόμαστε όλοι τι γίνεται και τι γινόταν. Αυτό είναι το κύριο, όμως, για τον ελληνικό λαό; Ας κάνουμε πίσω και ας σκεφθούμε τις συνθήκες που υπήρχαν και που υπάρχουν και τώρα, ίσως και χειρότερες, σε σχέση με την πανδημία που προκάλεσε φόβο, τρόμο κυριολεκτικά στον λαό ο οποίος πειθάρχησε υποδειγματικά στο lockdown που έφερε τεράστια προβλήματα στα λαϊκά στρώματα, οικονομικά και άλλου είδους πρωτοφανή, με δυο παιδιά μέσα στο σπίτι με το κομπιούτερ να κάνουν μάθημα, δύο γονείς να δουλεύουν με το κομπιούτερ ή ένας να παίζει τη ζωή του κορώνα - γράμματα για να πάει στη δουλειά του για να σταθεί όρθια η οικονομία. Δόθηκαν στα μέσα όταν κατέρρεε το δημόσιο σύστημα υγείας από έλλειψη χρηματοδότησης - «Δεν υπάρχουν λεφτόδεντρα», το θύμισε η Μαρία Κομνηνάκα - και προσλήψεων προσωπικού, όταν οι εργαζόμενοι στοιβάζονταν σαν σαρδέλες στα μέσα μαζικής μεταφοράς και δεν αραίωναν τα δρομολόγια, ούτε επιστρατεύτηκαν λεωφορεία. Γιατί άραγε; Κόστος και αυτά. Δεν υπήρχαν ουσιαστικοί έλεγχοι στους χώρους δουλειάς. Αυτά τα δύο ήταν οι βασικές πηγές μετάδοσης του ιού σύμφωνα με μελέτες επιστημονικές όχι του ΚΚΕ. Για εκεί δεν υπήρχαν λεφτά. Και μάλιστα σε αυτά - ξαναλέω - οι εργαζόμενοι έπαιζαν τη ζωή τους κορώνα - γράμματα και δεν ήταν μόνο στα μέσα μαζικής μεταφοράς, στα λεωφορεία που μετέφεραν στα εργοστάσια και αλλού. Κάναμε ερώτηση και ο κ. Χρυσοχοΐδης απάντησε ότι κάναμε δεν θυμάμαι πόσες χιλιάδες ελέγχους κι όταν τον ρώτησα: «Πόσα πρόστιμα βάλατε;» δεν είπε τίποτα. Γιατί πρέπει να προστατευτεί η «ιερή αγελάδα». Όταν χειροκροτούσατε τότε τους υγειονομικούς οι οποίοι ξεπέρασαν τον εαυτό τους, αλλά όμως δεν έχετε λεφτά για να τους εντάξετε στο βαρύ και ανθυγιεινό. Πηγαίνετε να δουλέψετε στις ΜΕΘ. Οι γιατροί το ξέρουν, αλλά κάνουν άλλες επιλογές, ακόμα και από τη Νέα Δημοκρατία και αλλού. Όταν, λοιπόν, ανοίξατε τα σχολεία και δεν είχατε λεφτά να προσλάβετε καθηγητές και δεν είχατε αίθουσες που χιλιάδες υπάρχουν και ήταν και του δημοσίου και καταδικάσατε αυτούς τους νέους ανθρώπους, πέρα από τα υπόλοιπα που φέρατε τα κυριολεκτικά απάνθρωπα, τους καταδικάσατε να είναι σαν σαρδέλες. Και σήμερα έρχεστε μάλιστα και κάνετε σύντμηση τμημάτων και είναι πάνω από είκοσι πέντε μαθητές, ενώ όλοι έλεγαν για δεκαπέντε. Τι έδειξε, λοιπόν, η πανδημία; Απευθύνομαι στον λαό γιατί εδώ δεν υπάρχουν αυτιά για να ακούνε, υπάρχουν αυτιά για να εκτελούν. Τι έδειξε; Έδειξε τη βαρβαρότητα, την απίστευτη βαρβαρότητα, που τη γνωρίζει κάθε μέρα ο κόσμος από την εκμετάλλευση, από τη δουλειά του κ.λπ.. Όμως, μέσα στην πανδημία αποκαλύφθηκε το μεγαλείο αυτής της βαρβαρότητας. Αποκαλύφθηκε το ποια συμφέροντα, κυνικά, δολοφονικά αντικειμενικά - δεν ήταν προσωπικό - εξυπηρετεί η πολιτική η οποία στηρίζει και εξυπηρετεί πάντα τα συμφέροντα των πολλών και όχι των λίγων. Αντί να τα ικανοποιήσετε όλα αυτά, χρηματοδοτήσατε με 45 εκατομμύρια από τον ιδρώτα των εργαζομένων. Δεν είναι δικά σας, από τη φορολογία είναι και το 94% της φορολογίας είναι από τους εργαζόμενους, από τους μισθωτούς και από τους αυτοαπασχολούμενους και το 6% είναι από αυτούς που κατέχουν το 60% -65% του ΑΕΠ. Ο ίδιος ο κόσμος πλήρωσε τα κανάλια για να του πουν τι θα κάνει. Πράγματι. Και μάλιστα λέτε ότι το κάνατε για να στηρίξουν τους εργαζόμενους. Αλήθεια, τι φτώχεια καταραμένη έχουν οι καναλάρχες. Μιλάμε ότι είναι πάμφτωχοι. Θα βγουν στη ζητιανιά σε λίγο. Πρώτη σε εμπορικό στόλο είναι η Ελλάδα στον κόσμο και αυτοί οι ιδιοκτήτες δεν είναι των καναλιών; Είναι και τραπεζών, είναι και μεγάλων εξαγωγικών εταιρειών, είναι τα πάντα. Καλά, τελικά αυτή η ιδιωτική σας πρωτοβουλία - εδώ δεν είναι ιδιωτική πρωτοβουλία, είναι η χούφτα που πίνει το αίμα των εργαζομένων - δεν μπορούσε να προσφέρει και δεν έπρεπε σε αυτήν την πανδημία; Όχι, ο νόμος είναι ότι η ζωή και ο θάνατος είναι αδιάφορος για το κεφάλαιο όταν δεν έχει κέρδη. Είναι ή δεν είναι; Λέμε αλήθεια ή όχι; Δεν κάνετε μόνο αυτό. Ταΐσατε με φοβερά χρήματα τις ιδιωτικές κλινικές. Διπλασιάσατε το ποσό αποζημίωσης και λέτε ότι κάνατε και επίταξη. Είναι πάμφτωχοι και αυτοί όλοι. Και όχι μόνο αυτό. Τα διάφορα κέντρα ιδιωτικά, στα οποία κατέφυγε απελπισμένα ο κόσμος γιατί κατέρρεε το σύστημα υγείας, τα χρηματοδοτήσατε γιατί αυτά που πληρώνει ο εργαζόμενος και τα υπόλοιπα που δίνει ο ΕΟΠΥΥ είναι λεφτά των ασφαλιστικών ταμείων, είναι κλεμμένη υπεραξία της δουλειάς, του ιδρώτα, των εργαζομένων. Άρα, και εδώ σε αυτά, κύριοι του ΣΥΡΙΖΑ, ο μύθος της συνύπαρξης δημόσιου και ιδιωτικού τομέα, που ο ένας συμπληρώνει τον άλλον, κύριε Γεραπετρίτη, κατέρρευσε, γιατί και τον ιδιωτικό τομέα τον ταΐζει πάλι ο εργαζόμενος - όπως το απέδειξα - όχι μόνο αυξάνοντας την εισφορά όταν πάει να κάνει εξετάσεις, αλλά τα υπόλοιπα πώς καλύπτονται; Από τα ασφαλιστικά ταμεία. Δηλαδή; Από τους εργαζόμενους. Άρα, αυτός ο μύθος έχει καταρρεύσει. Θα μου πείτε: Γιατί τα λέω όλα αυτά; Γιατί, βεβαίως, έχει σημασία πώς και σε ποιους μοιράστηκαν και πόσα κ.λπ.. Όμως, το κύριο θέμα είναι το εξής και δεν είναι η πρώτη φορά: Την κρίση την πληρώνει ο λαός, την ανάκαμψη την πληρώνει. Εδώ φτάσαμε στον απόγειο, κυριολεκτικά στον απόγειο. Ο λαός γονάτισε και τα μεγάλα συμφέροντα κέρδισαν. Δεν ντρέπεστε; Δεν κατεβάζετε το κεφάλι; Ξεπατώθηκαν στα κέρδη οι φαρμακοβιομηχανίες, ιδιωτικές κλινικές, ιδιωτικά κέντρα τέλος πάντων, κανάλια 45 εκατομμύρια. Γιατί δεν τα δίνατε αλλού να ανακουφιστεί ο λαός; Τι θα πάθαιναν; Θα πτώχευαν οι μεγαλοεφοπλιστές με τα ογδόντα και ενενήντα καράβια και τις τεράστιες επιχειρήσεις; Αυτά να τα ακούει ο ελληνικός λαός. Επομένως, βγαίνει ένα μεγάλο συμπέρασμα για την καπιταλιστική οικονομία: Δεν λογαριάζει καθημερινά την ανθρώπινη ζωή, τον ανθρώπινο πόνο κυνηγώντας το κέρδος, αλλά και η ζωή και ο θάνατος εξαρτάται από το αν θα βγάλουν κέρδη ή όχι. Για το δεύτερο θέμα της χειραγώγησης που επικεντρώνεται στις δημοσκοπήσεις: Αλήθεια, αυτή είναι η χειραγώγηση; Μόνο οι δημοσκοπήσεις είναι; Δεν είναι χειραγώγηση ότι γίνεται πλύση εγκεφάλου από το πρωί μέχρι το βράδυ για να γίνει αποδεκτή η αντιλαϊκή κυβέρνηση; Δεν είναι χειραγώγηση ο μονόδρομος ότι δεν υπάρχει καμμία άλλη λύση, «εδώ σκύψτε το κεφάλι και πεθάνετε»; Όμως, ο καπιταλισμός είναι η λύση. Δεν υπάρχει τίποτα άλλο που μπορεί να γίνει; Θα μου πει κανένας; Και εδώ θα αναφερθώ και σε αυτά που είπε ο κ. Τσίπρας και του ΣΥΡΙΖΑ, αλλά και άλλοι για την αντικειμενική πληροφόρηση, την πλουραλιστική πληροφόρηση. Εδώ γελάνε. Ξεκαρδίζονται και κλαίνε, βέβαια. Και πρέπει να κλαίνε οι εργαζόμενοι. Ε, καλά τι νομίζετε; Νομίζετε ότι αυτοί που έχουν τα κανάλια θα βάλουν τα χέρια και θα βγάλουν τα μάτια τους; Αυτοί θα προπαγανδίσουν τα συμφέροντα τα δικά τους. Δεν υπάρχει αντικειμενική ενημέρωση και πλουραλισμός σε ένα σύστημα που κυριαρχεί το κεφάλαιο και που ελέγχει όλη την οικονομία και να το μικρύνουμε κιόλας, ειδικά στα μέσα μαζικής ενημέρωσης.
Σε ένα λεπτό θα τελειώσω, κύριε Πρόεδρε. Το ξέρω, αλλά άλλη μια ομιλήτρια είναι.
Όχι άλλη μία.
Θα πω ορισμένα παραδείγματα γιατί ορισμένοι εδώ λένε για τις ευρωπαϊκές χώρες. Σε ποιον τα λένε; Σε κάποιον που δεν ξέρει το τι συμβαίνει στις ευρωπαϊκές χώρες; Είναι χειρότερη η κατάσταση και από την Ελλάδα. Δεν περνάει προοδευτική ιδέα πουθενά. Δεν βγαίνει άνθρωπος κομμουνιστής. Καλά, πρέπει να αναστηθεί ο Λάζαρος που είχαμε ξαναπεί για να βγει κομμουνιστής σε κανάλια. Υπάρχει τέτοια πιο έξυπνη πολλές φορές προπαγάνδα ασύλληπτη, απίστευτη. Λέτε για fake news. Ποια fake news; Εδώ έχουμε διασταύρωση και πλαστογράφηση της ιστορίας από το πρωί μέχρι το βράδυ. Αυτό τι είναι; Δεν είναι fake news; Θα πω μερικά παραδείγματα. Όσον αφορά τη «SIEMENS», είχα την τιμή και την τύχη, αν θέλετε, να φάω εννιακόσιες ώρες εκ μέρους του ΚΚΕ στη «SIEMENS». Υπήρχε κατάλογος δημοσιογράφων - ναι ή όχι; - που πληρώνονται από τη «SIEMENS» για να απαντάνε και να διαφημίζουν; Υπήρχε. Τι έγινε; Πέταξε στα ουράνια. Συνέβη τίποτα; Να, η αντικειμενική - και που είναι ο Παπαδημητρίου που θα μας πει - και ακηδεμόνευτη. Άμα γράψεις κάτι που δεν είναι στη γραμμή της εφημερίδας, το σκίζει και τα πετάει στα σκουπίδια και σου λέει «φύγε». Μου το έλεγε δημοσιογράφος και, μάλιστα, πολύ γνωστή. Τι λέμε; Δεν έχει γραμμή κάθε κανάλι και κάθε εφημερίδα; Τι λέτε τώρα; Πόσοι κομμουνιστές δημοσιογράφοι υπάρχουν; Μπορεί ελεύθερα να πει ένας; Όχι. Είναι όλα στο κλισέ, μέσα στο κλισέ και λέω ιδιαίτερα για μας. Δεύτερο θέμα: Στην εξεταστική της «SIEMENS» προέκυψε θέμα με τον Τύπο και είχε έρθει κορυφαίος παράγοντας - δεν θέλω να πω όνομα, δεν έχει σημασία - , ο οποίος σε τελευταία ανάλυση είπε ανοιχτά ότι το Διεθνές Νομισματικό Ταμείο - υπάρχουν τα Πρακτικά για όποιον το αμφισβητεί - ήρθε στην Ελλάδα και χρηματοδότησε δημοσιογράφους για να προπαγανδίζουν τα μνημόνια, ότι είναι καλά κ.λπ.. Και όταν τον ρώτησα στο τέλος, «μα, σας παρακαλώ, μήπως θυμάστε κανένα όνομα;», μου είπε ότι «έχω ασθενή μνήμη». Και το κατάλαβα, του είπα «σας κατανοώ». Αυτό τι είναι; Πληρώνουν ή δεν πληρώνουν παντού για να περνάει η γραμμή η κυρίαρχη του συστήματος. Ήρθε ο κ. Παπαδημητρίου. Ωραία. Αυτά τα ξέρετε; Δεν τα άκουσε.
Ωραία. Θα τα πείτε άλλη φορά.
Τρίτο θέμα είναι το BBC που το έχει ο ΣΥΡΙΖΑ.
Ολοκληρώστε με αυτό.
Αυτά δεν είναι καινούργια. Τα έχουμε πει ξανά. Στον 4ο όροφο ποιος είναι στο BBC, κύριε Παπαδημητρίου, με τα ακηδεμόνευτα; Η «MI6», η οποία περνάει όλες τις ειδήσεις. Δίνει μία αληθινή - είναι η γνωστή τακτική του Γκέμπελς - και περνάει όλο τον βόθρο από κάτω. Είναι αλήθεια ή όχι; Είναι. Θα σας φέρω άλλο παράδειγμα.
Το τελευταίο.
Είναι δυνατόν τώρα να συγκρούεστε για την ΕΡΤ και να βγαίνει και ο ΣΥΡΙΖΑ στα κεραμίδια; Έχω δει εκπομπή που την κάνουν δύο δημοσιογράφοι του ΣΥΡΙΖΑ και τέσσερις δημοσιογράφοι του ΣΥΡΙΖΑ σχολιάζουν. Δηλαδή, μιλάμε για απίστευτα πράγματα. Δεν την ελέγχουν και οι μεν και οι δε; Αν πείτε στον λαό τι συμβαίνει με την ΕΡΤ, θα σου πει τι κάνει νιάου νιάου στα κεραμίδια. Και δεν θα πει βέβαια, ότι είναι σκύλος που ξέρει ξένες γλώσσες, αλλά θα πει ότι είναι η γάτα που νιαουρίζει και η γάτα στη συγκεκριμένη περίπτωση είναι όλες οι κυβερνήσεις που χειραγωγούν και τα μέσα ενημέρωσης.
Κύριε συνάδελφε, σας παρακαλώ.
Τελείωσα, κύριε Πρόεδρε. Κλείνω. Τελικά, είναι βαθύτερα τα θέματα και εσείς δεν δέχεστε - και αυτό είναι λογικό και δεν σας αφήνουν και δεν θέλετε κιόλας - ούτε κάποιες αλλαγές να γίνουν έστω να υπάρξει το φύλλο συκής της διαφάνειας κ.λπ.. Για την τροπολογία τη δική μας τι μας κάνετε τον καμπόσο εδώ για διαφάνειες και τέτοια; Εμείς καταθέσαμε συγκεκριμένη τροπολογία.
Κύριε συνάδελφε, ολοκληρώστε.
Την απορρίψατε όλοι και ο λαός μπορεί και πρέπει να βγάλει τα συμπεράσματά του, αλλά να ξέρετε, μια φορά τον κοροϊδεύεις, δύο τον κοροϊδεύεις, τρεις τον κοροϊδεύεις, μετά παίρνει το ξύλο και γυρίζει ανάποδα.
Ωραία. Συνεχίζουμε τώρα με την κ. Αναστασία Γκαρά από τον ΣΥΡΙΖΑ - Προοδευτική Συμμαχία. Μετά είναι ο κ. Μυλωνάκης, η κ. Αδαμοπούλου, ο πρώην Πρόεδρος, ο κ. Βούτσης και κλείνουμε με τον κ. Θεοχάρη.
Κυρίες και κύριοι συνάδελφοι, το επίδικο της σημερινής συζήτησης είναι οι συνεχείς ενέργειες της Κυβέρνησης για τη χειραγώγηση των μέσων ενημέρωσης με δαπάνη δημοσίου χρήματος, πρακτικές ελέγχου, φίμωσης και σπατάλη σε όφελος του κυβερνητικού αφηγήματος πάντα, φαινόμενο βαθιάς κρίσης της δημοκρατίας, άκρατης προπαγάνδας, παραπληροφόρησης του λαού, απουσίας ελέγχου στην κυβερνητική εξουσία. Θα μπορούσα να κάνω εκτενή ανάλυση, ωστόσο και λόγω περιορισμού του χρόνου δεν θα το κάνω. Το φαινόμενο, όμως, αυτό περιέγραψε πολύ καλύτερα από όλους μας ο ίδιος ο Πρωθυπουργός κ. Μητσοτάκης με πολύ γλαφυρό τρόπο, απαντώντας πολύ πρόσφατα σε μια Ολλανδή δημοσιογράφο, λέγοντας: «Γνωρίζω ότι στη χώρα σας οι δημοσιογράφοι ρωτούν ευθέως» - στην Ολλανδία εννοεί - «σέβομαι αυτή την κουλτούρα». Είναι, άραγε, θέμα κουλτούρας, κυρίες και κύριοι συνάδελφοι, κουλτούρα που δεν υπάρχει στη χώρα μας; Ποια μεγαλύτερη προσβολή μπορεί να υπάρχει διά στόματος Πρωθυπουργού στους Έλληνες και τις Ελληνίδες δημοσιογράφους; Η φράση, όμως, αυτή βρίσκεται στο μεδούλι της συζήτησής μας και του τρόπου με τον οποίο ο κ. Μητσοτάκης αντιλαμβάνεται τον ρόλο των μέσων ενημέρωσης και τον ρόλο της ίδιας της δημοκρατίας, διότι αυτή η Κυβέρνηση από την πρώτη της μέρα έχει φροντίσει να δημιουργεί εκείνο το πλαίσιο όπου οι δημοσιογράφοι δεν θα ρωτούν ευθέως - όπως και ο ίδιος παραδέχτηκε - δεν θα τον ελέγχουν, δεν θα κάνουν δημόσια κριτική, δεν θα πληροφορούν το κοινό, δεν θα ασκούν ουσιαστικά τον ρόλο τους, όπως συνταγματικά τους αρμόζει. Σε μία ευνομούμενη πολιτεία, κυρίες και κύριοι συνάδελφοι, με σεβασμό στους θεσμούς, στους κανόνες διαφάνειας και λογοδοσίας, σε μία χώρα όπου θα υπήρχε σεβασμός στην ελευθεροτυπία, στη διαχείριση του δημόσιου χρήματος, αλλά και στις ανάγκες των πολιτών, σε μία κυβέρνηση που δεν θα λειτουργούσε με τη λογική παλατιού και αλαζονείας, όπου εκεί ο βασιλιάς πάντοτε μένει αλώβητος, ανέγγιχτος από κριτική, δεν θα χρειαζόταν αυτή η συζήτηση η οποία γίνεται σήμερα στο Κοινοβούλιο αλλά και στη δημόσια σφαίρα. Η διετία 2019-2021 σε συνθήκες πρωτοφανούς υγειονομικής και οικονομικής κρίσης χαρακτηρίζεται από την ευθεία συναλλαγή Κυβέρνησης και μέσων ενημέρωσης, με βασικό εργαλείο τις «λίστες Πέτσα», όπως έχουν μείνει στην ιστορία. Στην πραγματικότητα, όμως, είναι «λίστες Μητσοτάκη», διότι πάντοτε αυτός για όλα δίνει την εντολή. Αντί, όμως, εσείς ως Κυβέρνηση να ακολουθήσετε ένα σχέδιο καμπάνιας και ενημέρωσης και στοχευμένης πληροφόρησης του κοινού, λελογισμένου κόστους με διαφάνεια, ισοτιμία, σαφή, διαφανή κριτήρια, επιλέξατε να σπαταλήσετε εκατομμύρια των Ελλήνων φορολογουμένων όχι για την αναγκαία πληροφόρησή τους ούτε για να ενισχύσετε την υγεία, την παιδεία, να απαντήσετε στις κοινωνικές ανάγκες οι οποίες προκύπτουν, αλλά για να εξαγοράσετε θετική προβολή και να αποκτήσετε μία ασπίδα επικοινωνιακής προστασίας για την Κυβέρνηση. Ο χορός, ωστόσο, των εκατομμυρίων καλπάζει και καλπάζει όλο αυτό το διάστημα. Πρώτη η λίστα Πέτσα, 20 εκατομμύρια ευρώ για την καμπάνια «Μένουμε Σπίτι», δεύτερη λίστα Πέτσα, 2 εκατομμύρια ευρώ για την ίδια καμπάνια, τρίτη λίστα, 20 σχεδόν εκατομμύρια ευρώ για καμπάνια που δεν την είδαμε για τον εμβολιασμό. Τα αποτελέσματα τα βλέπουμε στις γεμάτες ΜΕΘ, στα πολλαπλά κρούσματα και στα χαμηλά ποσοστά εμβολιασμού. Και η πιο πρόσφατη απευθείας ανάθεση 1 εκατομμυρίου στην «EDELMAN» για τη θετική προβολή της Κυβέρνησης στο εξωτερικό με κρατικό χρήμα. Αν σε αυτά προσθέσουμε και τα προγράμματα επικοινωνιακής προβολής των περιφερειών που εγκρίθηκαν από τη Γενική Γραμματεία Ενημέρωσης, τότε το σύνολο της δαπάνης για την επικοινωνιακή σας φιέστα διαρκείας ξεπερνά τα 75 εκατομμύρια ευρώ. Και όλα αυτά χωρίς διαφανείς διαδικασίες, κριτήρια, με απευθείας αναθέσεις, επικαλούμενοι πάντοτε κατεπείγουσα ανάγκη και διαδικασίες. Χαρακτηριστικό, βέβαια, είναι ότι τα χρήματα από τις λίστες έλαβαν ανύπαρκτα μέσα ενημέρωσης ή άλλα που εμφανίστηκαν λίγους μήνες πριν, μέσα ενημέρωσης που έκαναν αντιεμβολιαστική προπαγάνδα ή άρνησης του κορωνοϊού, ΜΜΕ τα οποία δεν περιλαμβάνονταν στα μητρώα των μίντια και είχαν οφειλές σε εργαζόμενους και δημόσια ταμεία. Το μόνο κριτήριο - το μόνο κριτήριο! - που τέθηκε από την Κυβέρνησή σας ήταν ο βαθμός φιλικότητας προς την Κυβέρνηση, ο βαθμός φιλικότητας των μέσων ενημέρωσης προς την Κυβέρνηση. Ενδεικτικό είναι άλλωστε ότι τα ΜΜΕ που δεν υπηρετούν το κυβερνητικό αφήγημα και αντιστέκονται στις προφανείς πιέσεις έλαβαν μόλις το 1% της διαφημιστικής δαπάνης από τις συγκεκριμένες καμπάνιες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Την αντίστοιχη ανοχή, κύριε Πρόεδρε και ευχαριστώ εκ των προτέρων. Βέβαια, η Κυβέρνηση δεν αρκέστηκε μόνο στις «λίστες Πέτσα», αφού μοίρασε πανάκριβα δωράκια στα ΜΜΕ, απάλλαξε τα κανάλια από την πληρωμή της δόσης για τις άδειες, εκπίπτει η διαφημιστική δαπάνη πλέον, απαλλάχθηκαν οι μέτοχοι των καναλιών από την υποβολή «πόθεν έσχες», καταργήθηκε το πλαφόν των τετρακοσίων εργαζομένων και άλλα πολλά που δεν χρειάζεται να αναλύσω. Ωστόσο, όλα αυτά σε μία συγκυρία όπου η κοινωνία στενάζει όχι μόνο από την πανδημία, αλλά και από την ακρίβεια και την εργασιακή κρίση. Τελικά, κυρίες και κύριοι συνάδελφοι, επιβεβαιώνεται στην πράξη η ρήση του Πρωθυπουργού που δεν θα ξεχάσουμε ποτέ, γιατί επιβεβαιώνεται καθημερινά: «Με ενδιαφέρει η επικοινωνία και όχι η ουσία», είπε, δόγμα το οποίο κοστίζει πολύ ακριβά στον ελληνικό λαό, κοστίζει πολύ ακριβά στη δημοκρατία μας. Παράλληλα, οι λίστες αδιαφάνειας και διαπλοκής εξέθεσαν ανεπανόρθωτα τη χώρα μας και στο εξωτερικό. Μέχρι και η Ευρωπαία Επίτροπος για θέματα διαφάνειας έκανε αναφορά στον σκανδαλώδη τρόπο ενίσχυσης των μέσων ενημέρωσης, αναφορά έγινε στο Συμβούλιο της Ευρώπης, αναφορά καταγγελίας έγινε από πέντε διεθνείς δημοσιογραφικές οργανώσεις, αναφέρθηκαν και πριν από τον Πρόεδρό μας, τον κ. Αλέξη Τσίπρα, να μην τα επαναλάβω. Όταν, όμως, οι ευρωπαϊκοί θεσμοί, οι ευρωπαϊκές οργανώσεις, κυρίες και κύριοι, υποστηρίζουν πως υπονομεύεται στη χώρα μας η ελευθεροτυπία και η πολυφωνία, το ελληνικό Κοινοβούλιο μπορεί να μένει άπραγο; Μπορεί να αφήνει την κοινωνία απροστάτευτη μπροστά σε όλα αυτά; Τα ερωτήματα που προκύπτουν, λοιπόν, είναι πολλαπλά: Πού πήγαν όλα αυτά τα εκατομμύρια; Με ποια κριτήρια μοιράστηκαν όλα αυτά τα εκατομμύρια και ποιο το αποτέλεσμα της καμπάνιας; Ποιες θεσμοθετημένες και διαφανείς διαδικασίες ακολουθήθηκαν; Υπήρξε ισότιμη τιμολόγηση στις δαπάνες για τα ΜΜΕ; Υπήρξε ορθή διαχείριση του δημοσίου χρήματος; Έγινε στοχευμένη καμπάνια για την πληροφόρηση του κοινού; Αποκλείστηκαν μέσα ενημέρωσης λόγω της αντιπολιτευτικής τους στάσης; Εντάχθηκαν στις λίστες μέσων ενημέρωσης με αντάλλαγμα την κυβερνητική τους στήριξη; Οι δικαιούχοι εκπλήρωσαν τις υποχρεώσεις τους απέναντι στους εργαζόμενους και τα δημόσια ή ασφαλιστικά ταμεία, ή απέλυσαν τους εργαζόμενους και έκλεισαν τα μέσα τους έναν ή δυο ή τρεις μήνες αφ' ότου πήραν τα παχυλά κονδύλια από τις «λίστες Πέτσα»; Ποιος ο ρόλος, επίσης, εταιρειών, όπως η «INITIATIVE», η οποία με απευθείας ανάθεση και εξαψήφια αμοιβή ανέλαβε να μοιράσει το κρατικό χρήμα, χωρίς εντολή, χωρίς κριτήρια, χωρίς διαφάνεια; Αυτά και πολλά άλλα ερωτήματα χρήζουν απαντήσεων, γι' αυτό και είναι αναγκαία η σύσταση εξεταστικής επιτροπής, καθώς είναι συνταγματική μας υποχρέωση, κυρίες και κύριοι συνάδελφοι, να ελέγχουμε την Κυβέρνηση, να σεβόμαστε το δημόσιο χρήμα και τον κόπο των φορολογούμενων πολιτών, αλλά και να υπερασπιζόμαστε την ενημέρωση, την πολυφωνία και κυρίως τη δημοκρατία η οποία γεννήθηκε σε αυτή τη χώρα. Κλείνω, κύριε Πρόεδρε και λέω ότι η πρακτική «λίστες Πέτσα», αλλά και οι συναλλαγές με δημοσκοπικές εταιρείες που αναφέρθηκαν και αναλύθηκαν από προηγούμενους συναδέλφους μας, όπως και ο πλήρης έλεγχος των δημοσίων μέσων ΕΡΤ και ΑΠΕ, που πέρασαν στην εποπτεία του Πρωθυπουργού - ήταν από τις πρώτες πράξεις που έκανε αυτή η Κυβέρνηση, ισχυριζόμενη ότι φτιάχνει το νέο επιτελικό κράτος - όλα αυτά, λοιπόν, αποτελούν συνειδητή πολιτική σας επιλογή με έναν ξεκάθαρο σκοπό, την εξαγορά σιωπής και στήριξης από τα μέσα ενημέρωσης. Κυρίες και κύριοι, αν ο Κουρτς αναγκάστηκε να παραιτηθεί για 1 εκατομμύριο, τι πρέπει να πράξει ο κ. Μητσοτάκης; Ευχαριστώ.
Να συνεχίσουμε τώρα με τον κ. Αντώνιο Μυλωνάκη από την Ελληνική Λύση. Ορίστε, κύριε Μυλωνάκη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, σήμερα ομολογουμένως καταβάλλατε πάρα πολλή μεγάλη προσπάθεια για να δικαιολογήσετε τα αδικαιολόγητα. Είστε ένας καλός ρήτορας. Είστε ένας καθηγητής πανεπιστημίου, συνταγματολόγος. Αν καθόσασταν στη θέση που κάθομαι εγώ από το πρωί και βλέπατε τον εαυτό σας πολλές φορές πως κοκκινίζετε, πως στενοχωριέστε και πως εξαγριωθήκατε όταν ανεβήκατε εδώ, θα καταλαβαίνετε ότι κάνατε μία υπερβολική προσπάθεια για να μπορέσετε να δικαιολογήσετε αυτά τα οποία έχουν γίνει από τον Ιούλιο του 2019, που μπήκαμε εδώ μέσα, μέχρι αυτή τη στιγμή. Ό,τι είπατε, ό,τι είπαν οι ομιλητές της Νέας Δημοκρατίας για τον ΣΥΡΙΖΑ ισχύουν απολύτως, όπως μαύρες γάτες, ο κ. Τσίπρας μαζί με συγκροτηματάρχη κ.λπ., η προσπάθεια που έκανε ο ΣΥΡΙΖΑ να πάρει την εξουσία και να τη διατηρήσει τεσσεράμισι χρόνια κοροϊδεύοντας τον ελληνικό λαό. Όμως ισχύει και ό,τι ακριβώς είπε και ο ΣΥΡΙΖΑ με την προσπάθεια την οποία κάνει τώρα να δικαιολογήσει τον εαυτό του πάνω στη δική σας καμπούρα. Ναι, υπάρχει πρόβλημα. Πρέπει να το πούμε. Πρώτοι εμείς, κύριε Υπουργέ, από αυτό εδώ το Βήμα, αν θυμάστε, από τις αρχές του 2020, ο ομιλών, αλλά και ο Πρόεδρος της Ελληνικής Λύσης ήρθαμε ευθέως και καταγγείλαμε το βρώμικο παιχνίδι - ένα πραξικόπημα εν εξελίξει - της παράταξης της Νέας Δημοκρατίας, αν θέλετε όχι όλης της Νέας Δημοκρατίας, της Κυβέρνησης της Νέας Δημοκρατίας, κατά της δημοκρατίας. Υπέστημεν φίμωση, αντιμετωπιστήκαμε με βαναυσότητα εμείς, ως Ελληνική Λύση, ένα μικρό κόμμα το οποίο προσπαθούσε να μπει στη Βουλή, ένα κόμμα του πατριωτικού χώρου. Έκαναν προσπάθεια τα μέσα μαζικής ενημέρωσης και οι εταιρείες δημοσκοπήσεων για να μας αφήσουν απ' έξω. Παραμονές, ένα μήνα πριν τις ευρωεκλογές του 2019, κύριε Υπουργέ, δεν μας έδιναν παραπάνω από 2,1% και πήραμε 4,5%. Μια δημοσκοπική έρευνα μπορεί να έχει λάθος ένα συν, πλην 3%. Εδώ όμως μιλάμε για 100%. Πώς γίνεται να πέφτει τόσο έξω; Είναι δυνατόν; Όχι. Φέραμε στην Επιτροπή Διαφάνειας - το θυμάστε πάρα πολύ καλά και νομίζω το είχαμε συζητήσει - τον Πρόεδρο του ΕΣΡ. Ο άνθρωπος δεν μπορεί να κάνει τη δουλειά του. Το είπε ευθέως. Είπε «δεν έχω τα μέσα, δεν έχω προσωπικό, δεν κάνω δουλειά». Άρα, λοιπόν, δεν ελέγχει κανείς το τηλεοπτικό τοπίο. Κύριε Υπουργέ, μετά θα σας κάνω και μία άλλη ερώτηση στην οποία θα πρέπει να μας απαντήσετε. Ο κ. Πέτσας κατ' αρχάς, επειδή είναι Υφυπουργός Εσωτερικών, έχει το δικαίωμα να είναι εδώ και να απαντήσει ευθέως. Αν ήμουν στη θέση του, θα ήμουν εδώ σήμερα. Για ποιο λόγο δεκάδες εκατομμύρια, 43 ολόκληρα εκατομμύρια - είναι πολύ παραπάνω, εγώ σας λέω όμως για 43 εκατομμύρια - πήγαν για διαφήμιση; Ποια ήταν αυτή διαφήμιση; Για ποιο λόγο έγινε αυτή η διαφήμιση; Η διαφήμιση έγινε για τον δημόσιο κίνδυνο, για μία πανδημία. Ξέρουμε πάρα πολύ καλά - και νομίζω ότι το Σύνταγμα αυτό το κατοχυρώνει - ότι όταν κινδυνεύει η πατρίδα μας, όταν υπάρχει δημόσιος κίνδυνος, είτε είναι για την υγεία είτε είναι για την ασφάλεια, μπορούν να περάσουν διαφημιστικά μηνύματα δωρεάν, κύριε Υπουργέ. Δηλαδή 43 εκατομμύρια για να βλέπουμε την ώρα του προγράμματος των καναλιών ένα σπιτάκι που να λέει «Μένουμε Σπίτι» ή «Μένουμε Ασφαλείς»; Αυτή ήταν η αξία του διαφημιστικού προγράμματος και της καμπάνιας που κάνατε; Όχι, αυτό είναι έγκλημα. Πρέπει λοιπόν να τα βρείτε όλα αυτά, να καθίσουμε κάτω και να βάλουμε κανόνες. Είναι αδιανόητο δυόμισι χρόνια τώρα - και το λέω για μας, γιατί ο καθένας υπερασπίζεται τον εαυτό του - να μην έχει κληθεί ο Πρόεδρος της Ελληνικής Λύσης κατ' αρχάς, εγώ και οι συνάδελφοί μου Βουλευτές ούτε μία φορά σε ένα πανελλαδικό κανάλι. Και ερωτώ: Αυτός είναι ο πλουραλισμός; Αυτή είναι η δημοκρατία; Ο ελληνικός λαός δεν έχει δικαίωμα να ακούσει τις απόψεις ενός κόμματος το οποίο μπήκε στη Βουλή; Και ποιος φταίει γι' αυτό; Μη μου πείτε ότι δεν φταίει κανείς, διότι η διαπλοκή και η διαφθορά υπήρχε, υπάρχει και θα υπάρχει σε όλα τα κράτη. Δεν είναι μόνο ελληνικό φαινόμενο. Όμως εδώ - για την πατρίδα μας μιλάμε - έχει μεγάλη ευθύνη η Κυβέρνηση της Νέας Δημοκρατίας. Έχει πάρα πολύ μεγάλη ευθύνη η Κυβέρνηση. Έχει δώσει πολλά στους καναλάρχες για να την υμνούν όλη μέρα. Δεν σας κάνει καλό. Θα το δείτε στις εκλογές. Σας καταστρέφει χειρότερα αυτό το πράγμα, όσο και να θέλετε να περάσετε ότι είσαστε οι καλύτεροι, ότι τα κάνετε όλα τέλεια. Είδατε τι έπαθε ο ΣΥΡΙΖΑ; Έφυγε από την εξουσία. Τα ίδια θα πάθει και ο Πρωθυπουργός και το λέω από τώρα. Επειδή θέλω να κλείσω, θα πω το εξής. Μιλήσατε, κύριε Υπουργέ, για δικαιώματα μειοψηφιών. Προσέξτε! Έχουμε στείλει στον Πρόεδρο της Βουλής δύο προτάσεις για να γίνει εξεταστική επιτροπή. Η μία ήταν για το Μάτι και μία για τα Σκόπια, για τη Συμφωνία των Πρεσπών. Εγώ σας λέω ότι τη Συμφωνία των Πρεσπών δεν θέλετε να την φέρετε, γιατί και εσείς την υποστηρίζετε και την στηρίζετε. Και λέτε, «αφού ο ΣΥΡΙΖΑ τη στηρίζει και εμείς τη στηρίζουμε και τη στηρίζει και το ΚΙΝΑΛ, δεν την φέρνουμε γιατί θα πάει άπατη». Όμως, για το Μάτι δεν μπορούσε, κύριε Υπουργέ, βάσει του Συντάγματος και του Κανονισμού της Βουλής, να έρθει να συζητηθεί εδώ και αν περάσει, να πάμε σε εξεταστική; Ούτε για το Μάτι σας ενδιέφερε; Ερώτηση είναι αυτή. Δηλαδή, επειδή είμαστε δέκα Βουλευτές δεν μας δίνετε σημασία; Ποιο είναι λοιπόν το δικαίωμα της μειοψηφίας; Ο ΣΥΡΙΖΑ με ογδόντα Βουλευτές έχει δικαίωμα να κάνει και υποχρεωτικά το φέρνει ο Πρόεδρος της Βουλής. Όμως και η δική μας πρόταση έπρεπε να έρθει εδώ πέρα να συζητηθεί. Έπρεπε να έρθει τουλάχιστον προς συζήτηση. Ξέρω ότι για την προδοτική συμφωνία των Πρεσπών δεν συναινείτε. Είστε ίδιοι με το ΣΥΡΙΖΑ. Για το Μάτι όμως έπρεπε να έρθει. Εν πάση περιπτώσει, αυτό το οποίο έχω να πω κλείνοντας είναι ότι είστε ίδιοι Νέα Δημοκρατία και ΣΥΡΙΖΑ. Είστε ίδιοι και πιο πριν ήταν το ΠΑΣΟΚ. Ακριβώς τα ίδια πράγματα έκαναν. Γι' αυτό παραμένουν στην εξουσία τα κόμματα, γι' αυτό δεν ακούγονται άλλες φωνές, γι' αυτό αποκλείονται πάρα πολλοί συνάδελφοι. Ρωτήστε, κύριε Υπουργέ, πόσα παράπονα έχουν και οι συνάδελφοι της Νέας Δημοκρατίας. Ούτε αυτούς τους καλούν τα κανάλια. Αυτό δεν είναι πλουραλισμός, δεν είναι δημοκρατία. Αυτό είναι ένα εν εξελίξει πραξικόπημα της κάθε κυβέρνησης για να φιμώσει τις φωνές τις οποίες δεν θέλει και να φέρνει στην επιφάνεια και να προωθεί τις φωνές που θέλει. Ευχαριστώ πολύ.
Ευχαριστούμε. Συνεχίζουμε τώρα με την κ. Αδαμοπούλου Αγγελική από το ΜέΡΑ25.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η σημερινή διαδικασία ενεργοποιείται με τη δυνατότητα που δίνει το άρθρο 68 παράγραφος 2 του Συντάγματος. Άρα είναι μία διαδικασία τουλάχιστον θεσμικά και συνταγματικά θωρακισμένη. Είναι βέβαια μία διαδικασία εξαιρετικά φορτισμένη σε σχέση με τη δημοκρατική της διάσταση κι αυτό διότι αντιτάσσεται στον ίδιο τον δεσποτισμό της αυτοδυναμίας, το δικαίωμα της μειοψηφίας να ασκεί αυτονόητη κριτική, να ασκεί τον απαραίτητο έλεγχο πολιτικής σκοπιμότητας στις πολιτικές δράσεις, στις πολιτικές επιλογές και αποφάσεις της Κυβέρνησης. Και επειδή βεβαίως το Σύνταγμα, έστω και σιωπηρά, απαιτεί ευρύτερες συναινέσεις σε σχέση με τέτοια ζητήματα, τουλάχιστον κατά τα φαινόμενα η στάση που θα δείξει σύσσωμη η Αντιπολίτευση θα αποτελέσει έναν καταλύτη, ο οποίος θα έχει ιδιαίτερα θετικό αντίκτυπο σ' αυτή τη διαδικασία, εφόσον βέβαια είναι μία διαδικασία η οποία όντως θέλει να οδηγήσει στην αναζήτηση της γνήσιας τυχόν πολιτικής ευθύνης και δεν θα οδηγήσει σε ένα τελικό κουκούλωμα. Ως ΜέΡΑ25 έχουμε κατ' επανάληψη απευθύνει κάλεσμα να πέφτει φως πάνω σε μείζονα πολιτικά ζητήματα, τα οποία συνδέονται με κοινωνικές προκλήσεις και τα οποία όχι μόνο επιτρέπεται, αλλά οφείλουμε να τα αναδεικνύουμε μέσα από τέτοιες διαδικασίες. Γι' αυτόν ακριβώς τον λόγο έχουμε ζητήσει επανειλημμένα να ανοίξει ο φάκελος και των μνημονίων και της Κύπρου, αλλά δεν έχουμε λάβει καμμία απάντηση επί αυτών των προτάσεων, για τα οποία μάλιστα έχουμε καταθέσει και πρόταση νόμου. Ο λόγος που έχουμε κάνει αυτό το κάλεσμα είναι ακριβώς για να αφιερωθεί ένας ικανός χρόνος, χωρίς υπονοούμενα, χωρίς επικοινωνιακά πυροτεχνήματα, προκειμένου ακριβώς ο ελληνικός λαός να ενημερωθεί από τους γνήσια πολιτικώς υπεύθυνους ακριβώς για τέτοια μείζονα ζητήματα της επικαιρότητας τόσο πολιτικά, όσο και κοινωνικά. Γι' αυτόν τον λόγο ακριβώς αποστρεφόμαστε προανακριτικές επιτροπές, οι οποίες επί δεκαετίες καταχρώνται τις ανακριτικές και εισαγγελικές αρμοδιότητες που με πολλή φειδώ και κατ' εξαίρεση απονέμονται από το Σύνταγμα. Και αυτή η κατάχρηση γίνεται ακριβώς για λόγους επικοινωνιακού οπορτουνισμού. Δεν θα ήταν, λοιπόν, δυνατό και αυτονόητο να μη συναινέσουμε σε μια πρόταση για τη σύσταση της εξεταστικής επιτροπής και αυτό διότι θα πρέπει να διερευνηθεί η ενίσχυση των μέσων μαζικής ενημέρωσης με χρήματα του ίδιου του φορολογούμενου Έλληνα πολίτη και, μάλιστα, σε μία περίοδο τριπλής κρίσης, υγειονομικής, κοινωνικής και πολιτικής. Εδώ βρισκόμαστε αντιμέτωποι με ένα βαθύτατο πολιτικό πρόβλημα που είναι η ίδια η κακή λειτουργία και ο ευτελισμός των θεσμών, όταν μιλάμε για σχέσεις αλληλεξάρτησης μεταξύ πολιτικού και μιντιακού κατεστημένου, για προπαγάνδα μιντιακή υπέρ της Κυβέρνησης και φίμωση της οποιασδήποτε κριτικής ασκείται, όταν μιλάμε για διασπορά και αναπαραγωγή ψευδών ειδήσεων, η οποία προβάλλεται ακριβώς σε πανελλήνια μετάδοση, όταν με λίγα λόγια μιλάμε για ευτελισμό των θεσμών, για πολιτική χειραγώγηση της κοινής γνώμης και για διασπάθιση, κατασπατάληση του δημοσίου χρήματος. Όλα αυτά τα λέω διότι την ίδια ώρα που οι μονάδες εντατικής θεραπείας έσφυζαν, την ίδια ώρα που οι υγειονομικοί καταρρέουν και κατέρρεαν μέσα στα νοσοκομεία, αντί να διοχετευθούν χρήματα για τη διαχείριση της πανδημίας, εσείς φροντίσατε μέσα από τη λίστα του κ. Πέτσα να δώσετε τα χρήματα του Έλληνα φορολογούμενου πολίτη στα κανάλια, σε διάφορες ιστοσελίδες, σε διάφορους εκδότες, οι οποίοι συσχετίζονται μάλιστα και με τον ίδιο τον υπόκοσμο. Την ίδια ώρα που ο Έλληνας ζει υπό καθεστώς φτωχοποίησης, είναι άνεργος, εργάζεται μέσα από επαχθέστατες εργασιακές συνθήκες με τον υποκατώτατο μισθό, εσείς με τη λίστα Πέτσα δώσατε εκατομμύρια στα κανάλια μόνο και μόνο για να ευλογούν τα γένια σας. Και δεν δίνατε στη δημοσιότητα αυτή τη λίστα, παρά μόνο όταν η κοινωνική κατακραυγή είχε φτάσει πραγματικά στο απροχώρητο. Την ίδια ώρα που χάνονται δεκάδες συμπολίτες μας από την πανδημία, που οι μονάδες εντατικής θεραπείας κυριολεκτικά έχουν φτάσει σε κατάσταση ασφυξίας, την ίδια ώρα που αυξάνονται οι διασωληνώσεις αλλά υπάρχει αναντιστοιχία σε σχέση με τον αριθμό των μονάδων εντατικής θεραπείας, «Πετσο - ταϊσμένα» κανάλια, εφημερίδες και ιστοσελίδες συναγωνίζονται για το βραβείο της προπαγάνδας υπέρ της Κυβέρνησης, στηρίζοντας τα τιμωρητικά και αυταρχικά της μέτρα, επιλέγοντας μία τελείως συγκεκριμένη ειδησεογραφία και προπαγανδίζοντας υπέρ της δήθεν αποτελεσματικότητας της Κυβέρνησης ως προς τη διαχείριση της πανδημίας. Την ίδια ώρα που η ΔΕΗ ξεπουλιέται, που όλα τα δημόσια αγαθά ξεπουλιούνται και δεν έχει μείνει τίποτα από την προίκα αυτής της πολύπαθης πατρίδας, την ίδια ώρα που διανύουμε ένα κύμα ακρίβειας, που ο κόσμος έχει πρόβλημα στέγασης με τις τιμές στα ενοίκια να εκτοξεύονται κυριολεκτικά, τα μέσα μαζικής ενημέρωσης τα οποία είναι ταϊσμένα από σας, έχουν σαλπίσει ένα γενικό σιωπητήριο αποπροσανατολίζοντας και χειραγωγώντας την κοινή γνώμη υπέρ της Κυβέρνησης, με μία άσχετη - επαναλαμβάνω - ειδησεογραφία. Ξέρετε, υπάρχουν χώρες του Δεύτερου και του Τρίτου Κόσμου, όπως είναι η Μογγολία, η Ουρουγουάη, η Μαδαγασκάρη, οι οποίες βρίσκονται πάνω από την Ελλάδα στον παγκόσμιο δείκτη ως προς την ελευθερία του Τύπου. Η Ελλάδα, μάλιστα, κατέβηκε κατά πέντε μονάδες φέτος. Και τι λένε τα διεθνή Μέσα; Λένε ότι η Κυβέρνηση του κ. Μητσοτάκη έκανε φοροεκπτώσεις για διάφορα κανάλια σε σχέση με τα διαφημιστικά έσοδα μόνο και μόνο για να τη λιβανίζουν, ενώ άλλα κανάλια τα οποία ασκούσαν κριτική, είτε αποκλείστηκαν, είτε έλαβαν δυσανάλογα πολύ μικρότερο μερίδιο και, μάλιστα, από μία αμφιλεγόμενη εκστρατεία ενημέρωσης του κοινού. Οι δε δημοσιογράφοι ξέρουμε πολύ καλά ότι έπρεπε να πάρουν ειδική άδεια για να μπουν στα νοσοκομεία και να κάνουν σχετικό ρεπορτάζ. Οι υγειονομικοί δεν επιτράπηκε καν να τοποθετούνται δημόσια και όποιοι το έκαναν ασκήθηκε εις βάρος τους πειθαρχικός έλεγχος. Και βέβαια, να θυμηθούμε ότι τον Απρίλιο του 2020, οι ίδιοι οι εργαζόμενοι της ΕΡΤ3 έβγαλαν ανακοίνωση για την τρομερή φίμωση που δέχονταν ως προς το να μη βγάλουν ανακοινώσεις σχετικά με την υποχρηματοδότηση του ΕΣΥ, ότι χρηματοδοτούνταν μόνο από ιδιώτες και εθελοντές, ότι οι ΜΕΘ ήταν δυσανάλογα λιγότερες - δηλαδή, ήταν εξακόσιες πενήντα, ενώ ο Παγκόσμιος Οργανισμός Υγείας έχει δώσει οδηγία για τρεισήμισι χιλιάδες μονάδες εντατικής θεραπείας - και βεβαίως ότι δέχονταν φίμωση ως προς τις υπερδιπλάσιες κοστολογήσεις των ιδιωτικών μονάδων εντατικής θεραπείας. Τελειώνω, λοιπόν, λέγοντας ότι το ΜέΡΑ25 ναι μεν είναι θετικό και συντάσσεται υπέρ αυτής της πρότασης για τη σύσταση εξεταστικής επιτροπής, αλλά θέλουμε να τονίσουμε ότι το πρόβλημα δεν είναι μόνο ο έλεγχος και η χειραγωγημένες δημοσκοπήσεις. Η ρίζα του προβλήματος είναι το ιδιοκτησιακό καθεστώς των μέσων μαζικής ενημέρωσης. Το διπολικό σύστημα Νέας Δημοκρατίας και ΣΥΡΙΖΑ έδωσε τη δυνατότητα στην παρασιτική ολιγαρχία να μονοπωλεί την ιδιοκτησία. Θα πρέπει, λοιπόν, το ιδιοκτησιακό καθεστώς των μέσων μαζικής ενημέρωσης να κοινωνικοποιηθεί, γιατί εκεί είναι η ρίζα του προβλήματος. Προς τούτο, λοιπόν, έχουμε καταθέσει πρόταση νόμου, αλλά αυτή την πρόταση νόμου ας μην περιμένουμε από τα μέσα μαζικής εξαπάτησης να την προβάλουν. Ευχαριστώ πολύ.
Τον λόγο τώρα έχει ο πρώην Πρόεδρος της Βουλής κ. Βούτσης για δώδεκα λεπτά, αμέσως μετά ο κ. Θεοχάρης και κλείνει η διαδικασία. Ξέρουμε ότι υπάρχει ενδιαφέρον να επιστρέψετε στην πατρίδα σας. Θα προσπαθήσουμε μέσα στα πλαίσια του εφικτού να ολοκληρώσουμε εγκαίρως. Πιστεύουμε ότι 17: 55΄ θα ξεκινήσει η διαδικασία. Ορίστε, κύριε Πρόεδρε, έχετε τον λόγο.
Κυρίες και κύριοι συνάδελφοι, η χώρα μας, όπως και ο κόσμος, βρίσκεται σε πόλεμο. Η κοινωνία μας υφίσταται έναν πόλεμο ιστορικά πρωτοφανή, με θύματα. Σήμερα πάλι ήταν πενήντα οκτώ συμπολίτες μας νεκροί. Και δεν ξέρουμε πόσους μήνες ακόμα θα κρατήσει αυτός ο πόλεμος. Καλούμε, λοιπόν, την πτέρυγα της Νέας Δημοκρατίας να υπερψηφίσει την πρόταση της εξεταστικής επιτροπής, γιατί είναι μία πρόταση η οποία αποτυπώνει απολύτως - και δεν είναι τυχαίο ότι γίνεται δεκτή και από τα υπόλοιπα κόμματα της Αντιπολίτευσης - αυτή την ιστορική συγκυρία, η οποία στην αρχή νομίζαμε πως θα ήταν ενδεχομένως μερικούς μήνες και με μικρότερες απώλειες, αλλά τώρα φαίνεται ότι είναι ένας πόλεμος από τον οποίο δεν ξέρουμε πώς θα βγούμε. Αποτυπώνει την ευθύνη μας γι' αυτή τη συγκεκριμένη συγκυρία, για την πανδημία, όπου υπήρξαν τα ειδικά μέτρα, όπου υπήρξαν οι ιστορικά πρωτοφανείς καταστάσεις των lockdown, των περιοριστικών μέτρων της κοινοβουλευτικής διαδικασίας μέσα από τους περιορισμούς των ΠΝΠ, κ.λπ., όπου υπήρξαν όλα αυτά που άκουσα προηγουμένως που είπε στο κοινωνικό πεδίο και ο συνάδελφος κ. Παφίλης. Μέσα σε αυτή την κατάσταση διαμορφώθηκε και ασκήθηκε μια στρατηγική από πλευράς της Κυβέρνησης σε σχέση με ένα ζωτικό για την κοινωνία, για όλους μας θέμα, την ενημέρωση, την επικοινωνία, την ανταλλαγή απόψεων μπροστά στο άγνωστο που υπήρχε. Θυμηθείτε. Γι' αυτό φέραμε τότε το ζήτημα στη Θεσμών και Διαφάνειας - αναφέρθηκε στην εισήγησή του ο Πρόεδρος κ. Τσίπρας - έγκαιρα, ακριβώς διότι είναι ιδιαίτερες αυτές οι συνθήκες. Η άρνησή σας προς ώρας δεν είναι άρνηση για την εξεταστική επιτροπή. Είναι άρνηση για το αν υπήρξε ή δεν υπήρξε αυτός ο πόλεμος και αυτή η ειδική συνθήκη. Η προσπάθειά σας, η οποία εξελίχθηκε από τη δεύτερη μέρα που κατατέθηκε στον Πρόεδρο της Βουλής η πρόταση για εξεταστική επιτροπή, με non paper και με τα στοιχεία που ακόμα και σήμερα λέτε εδώ και δύο μήνες - τα ίδια λέτε ακριβώς - , για χρονική διεύρυνση, για μια συζήτηση και προ πανδημίας, θα μπορούσαμε να πούμε και προ κρίσεως και να πούμε και εν γένει για όλα αυτά τα χρόνια, δηλαδή για μία ακαδημαϊκή, αλλά και σκληρή προφανώς πολιτική αντιπαράθεση και συζήτηση, είναι σαφέστατα προσχηματική και αποπροσανατολιστική. Διότι θέλετε να βγείτε από τον πυρήνα, θέλετε να βγείτε από τη βάσανο και θέλετε να βγείτε και από την ευθύνη συζήτησης του τι μέτρα πήρατε, ποια στρατηγική χαράξαμε μέσα σε καιρό πανδημίας, όπου είχε περισταλεί και έχει περισταλεί ο δημόσιος διάλογος, η δημόσια σφαίρα γενικότερα, η ίδια η επικοινωνία των πολιτών μεταξύ τους, ποια στρατηγική ακολουθήθηκε τότε και τώρα. Διότι ακολουθήσαμε μια στρατηγική, όπως ακούσατε, όπως ειπώθηκε, χειραγώγησης της ενημέρωσης, χειραγώγησης των διαθέσεων της κοινής γνώμης και σας λέω ευθέως και χειραγώγησης του φόβου των πολιτών μέσα στην πανδημία. Ήταν η στρατηγική της Κυβέρνησης Μητσοτάκη και του συνόλου, βεβαίως του Πρωθυπουργού πρώτα απ' όλα, η οποία εκφράστηκε με τις λίστες Πέτσα, ας πούμε, και όλα τα υπόλοιπα. Σας τα τονίσαμε στη Θεσμών και Διαφάνειας ήδη από τον Απρίλη του 2020 όλες οι πολιτικές δυνάμεις. Δείτε τα Πρακτικά, φέρτε τα Πρακτικά εδώ, να δείτε πώς ετέθησαν όσο πιο καλοπροαίρετα γινόταν τα ερωτήματα, ότι γιατί δεν έκανε το Υπουργείο με το ισχύον πλαίσιο που υπήρχε και με το μητρώο που υπήρχε και με διακομματικό έλεγχο αυτή τη στήριξη προς τις επιχειρήσεις των μέσων μαζικής ενημέρωσης, που κι εκείνες χειμάζονταν σε εκείνη τη φάση λόγω έλλειψης διαφήμισης. Ετέθη το ζήτημα. Ετέθη το γιατί επιλέξατε μια εταιρεία και μάλιστα, φιλικά διακείμενη, η οποία παίρνει και δουλειές από την Κυβέρνηση ενδεχομένως και από το κόμμα, με 3% - προφανώς θα έπαιρνε μια αμοιβή αυτή η εταιρεία, τζάμπα θα έκανε τη δουλειά; - για να κάνετε αυτή την καμπάνια. Γιατί δεν συμπεριλήφθηκαν όλα αυτά στα κοινωνικά μηνύματα, όπου υπάρχει νομοθεσία, για το ότι θα μπορούσαν όλα αυτά τα «Μένουμε Σπίτι» να πάνε μέσω των κοινωνικών μηνυμάτων που είναι υποχρεωμένα τα κανάλια να συμπεριλαμβάνουν στο πρόγραμμά τους; Γιατί παγώσατε το ισχύον νομοθετικό πλαίσιο που είχε γίνει από την κυβέρνησή μας και τον Γενάρη του 2020 το παγώσατε για να έρθει ένα άλλο πλαίσιο; Έτσι είπατε. Και ποτέ θα μορφοποιηθεί αυτό το άλλο πλαίσιο; Έχει περάσει ήδη ενάμισης χρόνος. Δείτε λοιπόν επ' αυτών των ερωτημάτων που θέσαμε όλες οι πολιτικές δυνάμεις της αντιπολίτευσης τις απαντήσεις του κ. Πέτσα στην οικεία επιτροπή. Δείτε τι έλεγε. Δείτε τι υποσχέθηκε. Δείτε τι ψευδή πράγματα κατατέθηκαν σε σχέση με τη διαφάνεια όλης αυτής της διαδικασίας. Είστε υπόλογοι. Και είστε υπόλογοι διότι φάνηκε αμέσως ύστερα και σε όλη τη διαδικασία ότι ήταν μια σαφής προσπάθεια με κατεύθυνση ακριβώς η πανδημία να γίνει ευκαιρία, έτσι ώστε να αποσιωπηθούν οι ευθύνες πιθανόν ή και μεγάλων από κει και ύστερα πολιτικών λαθών της Κυβέρνησης της Νέας Δημοκρατίας σε σχέση με την αντιμετώπιση της πανδημίας και να υπάρξει μια ασπίδα προστασίας απέναντι ακριβώς σε αυτές τις πολιτικές της Κυβέρνησης, να μην μπορεί ο κόσμος που αγωνιούσε, που αγωνιά, που φοβάται, να ακούσει τεκμηριωμένα διασταυρωμένες απόψεις, τις ενστάσεις και τα προγράμματα. Μήπως θυμάστε ότι τότε είχε κοπεί στη μέση η πρώτη που έγινε συνέντευξη Τύπου του Προέδρου της Αξιωματικής Αντιπολίτευσης, σε συνθήκες μόνο διαδικτυακές - ήμασταν σε lockdown όλοι - για τις προτάσεις για την προστασία από την πανδημία, για τις υγειονομικές προτάσεις; Θέλετε να τα θυμηθούμε ένα προς ένα τι είχε γίνει τότε και πώς λειτούργησε τελικά αυτή η ασπίδα; Αυτή ήταν η προσπάθειά σας. Αυτό που φέρνουμε λοιπόν μαζί με το σκάνδαλο προφανώς της λειτουργίας της δημοσκοπικής εταιρείας, στην οποία θα αναφερθώ, να εξεταστεί από τη Βουλή, είναι συγκεκριμένο και είναι συγκεκριμένες οι ευθύνες και προφανώς θα αναζητηθούν οι ευθύνες σε όλα τα επίπεδα, για το πώς ασκήθηκε αυτή η εγκληματική για την ενημέρωση, την επικοινωνία του κόσμου, για τις ανάγκες του κόσμου, πολιτική. Εμείς από την πλευρά μας καταθέσαμε και καταθέτουμε αυτή την πρόταση ακριβώς για την προστασία της κοινωνίας και ακριβώς για την προστασία της δημοκρατίας. Είχαμε πει από τότε κι έχει περάσει ενάμισης χρόνος ότι αναφύεται ζήτημα δημοκρατίας στη χώρα, με αυτή την έννοια, μέσα στην πανδημία, όπου εκ των πραγμάτων υπήρχε η περιστολή της δημόσιας σφαίρας, λειτουργούσαμε με ιδιαίτερες κοινοβουλευτικές και νομοθετικές διαδικασίες, εδώ ήμασταν δυόμισι άνθρωποι κι εγώ που ερχόμουν τακτικά επειδή μπορώ και ήθελα να έχουμε μια παρουσία, στα κανάλια, ο διάλογος που γινόταν μέσα από σπίτια, από το διαδίκτυο. Αυτή ήταν η κατάσταση. Μέσα σε αυτή την κατάσταση εσείς ασκήσαμε αυτή τη χειραγωγική πολιτική στο κρίσιμο πεδίο της δημοκρατίας, δηλαδή στο πεδίο της ενημέρωσης, της επικοινωνίας και της διασταύρωσης απόψεων, του να έρθουν σε επαφή με το τι συζητιέται παγκοσμίως, διεθνώς. Πού συζητήθηκε η πρόταση που κατατέθηκε εδώ για να γίνει κοινωνικό αγαθό οι πατέντες των εμβολίων διεθνώς; Και σήμερα βλέπουμε τα αποτελέσματα και τις μεγάλες ανισότητες που έχουν ανοίξει. Πού συζητήθηκε το λάθος που είχε και η Ευρωπαϊκή Ένωση στα κοντράτα που έκανε με τις εταιρείες κι ύστερα είπαν «κάναμε λάθος»; Έρχονταν τα πράγματα εδώ ή στον κοινοβουλευτικό έλεγχο ή σε αλλεπάλληλες συζητήσεις που προκαλούσαν οι πολιτικοί αρχηγοί, η Γεννηματά κατέθετε κάθε φορά ένα σύνολο προτάσεων - φέρτε τις από τα Πρακτικά - , οι οποίες δεν γινόντουσαν δεκτές. Κι έμεινε ο κόσμος απέναντι σε μια σειρά - δεν θα τα χαρακτηρίσω - διαγγελμάτων του Πρωθυπουργού. Πρωτοφανές. Εκεί προφανώς αναγνωρίζατε ότι υπήρχε πόλεμος, πόλεμος γινόταν. Γι' αυτό έβγαινε ο Πρωθυπουργός καθ' υπερβολή και έκανε διαγγέλματα κάθε λίγο και λιγάκι προς τον ελληνικό λαό. Δεν μπαίνω, σας λέω, να κάνω κριτική στο τι έλεγαν ή στο αν βγήκαν αληθινά αυτά τα διαγγέλματα. Σήμερα λοιπόν, διά της αρνήσεώς σας, παραγνωρίζετε αυτή την ιδιαίτερη συνθήκη και αυτό θα σας χρεώσει ιστορικά. Και αν μάλιστα πάτε στην εξεταστική επιτροπή με το λυσάρι το σημερινό που από το πρωί ακούμε «τι έγινε το 2013, το 2015, το 2011, το 2008, το 2007, οι νόμοι Ρουσόπουλου», βεβαίως μπορεί η Βουλή να συζητάει όσους μήνες θέλετε εν γένει για να μην γίνει τίποτα, για να μην αποδοθούν ευθύνες, για να μην βελτιώσει και για να μην αλλάξει τίποτα. Διότι εδώ σε αυτή την Αίθουσα χθες, κυρίες και κύριοι συνάδελφοι, για να δείξουμε πόσο συνεκτική είναι αυτή η στρατηγική της χειραγώγησης και των αντιδράσεων του κόσμου, με τους περίφημους Ποινικούς Κώδικες και με τη λεγόμενη αυστηροποίηση, την οριζόντια και επί παντός επιστητού, βλέποντας προς τα μπροστά και τις αντιδράσεις των πολιτών ενδεχομένως που θα υπάρξουν από τις πολιτικές που ασκήσατε, αφαιρείτε και από τους δικαστές το δικαίωμα οι ίδιοι να βλέπουν το εύρος των ποινών, τις ιδιαίτερες συνθήκες για να αποδώσουν δικαιοσύνη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα δύο λεπτά ακόμη, κύριε Πρόεδρε. Το αφαιρέσατε, όπως επίσης βάλατε τη διάταξη για τις ψευδείς ειδήσεις και την ψευδολογία. Σοβαρά; Τι ειπώθηκε μέσα σ' αυτά τα δύο χρόνια; Πόσα ψέματα αλήθεια ακούστηκαν και πώς πέρναγαν, σαν χωνί κατευθείαν, στο αυτί του αγωνιούντος συμπολίτη μας, χωρίς να υπάρχει η δυνατότητα του ελέγχου, η δυνατότητα της διασταύρωσης των απόψεων; Σας το είχα πει κι άλλη φορά. Δεν υπάρχει στην ιστορία της Μεταπολίτευσης - και προηγούμενα ενδεχομένως, πόσω μάλλον τότε που ήταν κλεισμένοι όλοι στα σπίτια τους, που είχαμε lockdown αλλεπάλληλα - δημόσια ΕΡΤ, που να μην είχε πολιτικές συζητήσεις, μια, δυο, τρεις, το βράδυ. Καθόταν ο κόσμος να ακούσει τις διαφορετικές απόψεις των έγκριτων επιστημόνων, των κομμάτων, των πολιτών. Πόσοι μήνες πέρασαν για να βγουν οι πρώτοι διαμαρτυρόμενοι από επαγγελματικές τάξεις, από ανθρώπους οι οποίοι υφίσταντο ζητήματα και προβλήματα στα δικαιώματα, στις ελευθερίες τους, από μια σειρά γεγονότα, τα οποία συνέβαιναν μέσα σε αυτόν τον πόλεμο; Άρα λοιπόν τι λέτε; Ότι εμείς από την πλευρά μας έχουμε εχθροπάθεια στους δημοσιογράφους και στη δημοσκοπική εταιρεία; Αυτή, ξέρετε από ποιους θα ελέγχετο; Και θα κλείσω με αυτό, κύριε Πρόεδρε. Αυτός ο νόμος που αναφέρεστε, του κ. Ρουσόπουλου, του 2007 ή του 2008, τι κάνει; Λέει πως υπεύθυνοι για τον έλεγχο και για τη διαμόρφωση τιμωρητικού πλαισίου και ανάδειξη ζητημάτων είναι - εκτός από τις Επιτροπές της Βουλής, Θεσμών και Διαφάνειας κ.λπ., που είναι εκ παραλλήλου, μην το συζητάτε, δεν μπαίνουν ιεραρχικά - μια εταιρεία η οποία συνίσταται από τους ίδιους δημοσκόπους. Περί αυτού πρόκειται. Μάλιστα. Πόσες φορές τα δεκατρία χρόνια έγινε χρήση και πήρε μέτρα αυτή η εταιρεία, όπου έγιναν ενδιάμεσα έξι εκλογές, αν θυμάμαι καλά, και υπήρξαν όλα τα προβλήματα, που από όλες τις πλευρές αναφύησαν εδώ πέρα μέσα, σήμερα, στη συζήτηση; Ξέρετε πόσες φορές παρενέβη; Καμμία, μηδέν. Πήγαμε λοιπόν στη Θεσμών και Διαφάνειας και μας είπανε ότι βεβαίως δεν έχει υπάρξει κανένας έλεγχος ποτέ, αλλά σταματά η συζήτηση. Δεν μπορεί να συζητήσει η Θεσμών και Διαφάνειας της Βουλής - της Βουλής, αν είναι δυνατόν! - για τα πορίσματα και για τον τρόπο που έγινε μια συγκεκριμένη μέτρηση από αυτή την εταιρεία, ακριβώς διότι υπάρχει μια άλλη εταιρεία και είμαστε αναρμόδιοι. Αυτή την ανευθυνότητα, που είναι αλαζονεία, και είναι αλαζονεία διότι ξέρατε πια - τώρα πλέον δεν περνάει αυτό - πως όλα αυτά θα καλύπτονταν από πέπλο του ότι δεν θα βγαίνανε στη δημοσιότητα. Αυτή η αλαζονεία οδήγησε τη στρατηγική σας, και για την πανδημία, και για τα θέματα της δημοκρατίας, και για τα ζητήματα που αφορούν τα μέσα ενημέρωσης, εκεί που τα οδήγησε. Η εξεταστική επιτροπή αυτή θα πρέπει να υπερψηφιστεί από το σύνολο των Βουλευτών ως μια ελάχιστη, προς όλους τους Έλληνες πολίτες και ιδιαίτερα αυτούς που έπαθαν ό,τι έπαθαν, απόδειξη ότι το πολιτικό σύστημα είναι τολμηρό και μπορεί και στα δικά του λάθη ή στις δικές του επισημάνσεις να μπορούν να προχωράνε και να βγάζουν πορίσματα. Μην αγωνιάτε τόσο πολύ για την ώρα, θα τελειώσουμε πριν τις 18.00΄.
Εσείς φοβάστε! Εσείς αγωνιάτε!
Παρακαλώ, ησυχία!
Να είσαστε καλά, είπατε τα ίδια όλο το βράδυ, εύχομαι να μην πείτε τα ίδια και στην εξεταστική επιτροπή. Αυτός ο πόλεμος υπάρχει για να τον κερδίσουμε και μπορούμε να τον κερδίσουμε όλοι μαζί!
Συνεχίζουμε και ολοκληρώνεται η διαδικασία με τον Κοινοβουλευτικό Εκπρόσωπο της Νέας Δημοκρατίας κ. Χάρη Θεοχάρη.
Θα προσπαθήσω όσο μπορώ να βοηθήσω τη διαδικασία του χρόνου. Βέβαια είμαστε στο τέλος μιας, θα έλεγα, πλούσιας συζήτησης. Και πρώην Πρωθυπουργοί, πρώην Πρόεδροι της Βουλής, Αρχηγοί κομμάτων μίλησαν και είναι σημαντικό στο τέλος αυτής της συζήτησης, πριν τοποθετηθούμε όλοι διά της ψήφου μας, να προσπαθήσουμε να βγάλουμε τα συμπεράσματα, να απαντήσουμε σε κάποια ερωτήματα, τα οποία νομίζω πια έχουν αποκρυσταλλωθεί κατά τη διάρκεια της κουβέντας αυτής, ερωτήματα, και θεσμικά και πολιτικά, αν μου επιτρέπετε. Πρώτα απ' όλα, γιατί βρισκόμαστε εδώ σε θεσμικό επίπεδο; Βρισκόμαστε εδώ, γιατί η Νέα Δημοκρατία πιστεύει βαθιά στη δημοκρατία και στους θεσμούς της. Ως αντιπολίτευση προτείναμε την αλλαγή του άρθρου 68, ώστε η μειοψηφία να έχει ενισχυμένο δικαίωμα ελέγχου της Κυβέρνησης με τη συγκρότηση εξεταστικών επιτροπών, πρόταση με την οποία ο ΣΥΡΙΖΑ δεν συμφώνησε. Προσέξτε, κυρίες και κύριοι, θέλω να είμαι δίκαιος σε αυτό. Δεν είναι ριζοσπαστικό ή προοδευτικό το γεγονός πως η Νέα Δημοκρατία ως Αντιπολίτευση ζήτησε τη διεύρυνση των δικαιωμάτων της Αντιπολίτευσης. Δεν είναι ριζοσπαστικό ή προοδευτικό ότι ο ΣΥΡΙΖΑ ως κυβέρνηση δεν θέλησε να έχει η Αντιπολίτευση δικαίωμα ελέγχου. Εξάλλου και μετά, στη δεύτερη συζήτηση - το απέδειξε ο Υπουργός κ. Γεραπετρίτης - θέλησε αυτό το δικαίωμα του ελέγχου να το μειώσει. Το ριζοσπαστικό και προοδευτικό είναι η επιμονή της Νέας Δημοκρατίας και του Κυριάκου Μητσοτάκη να ολοκληρώσει την αναθεώρηση ως Κυβέρνηση, δίνοντας στον ΣΥΡΙΖΑ το δικαίωμα να προκαλεί τη σημερινή συζήτηση. Καταλαβαίνετε λοιπόν την έκπληξή μας όταν ακούσαμε τον κ. Κατρούγκαλο να ζητάει τα εύσημα για κάτι που δεν στήριξε στην πράξη το κόμμα του από το Βήμα που του δίνεται από την αναθεώρηση της Νέας Δημοκρατίας. Κρίμα, γιατί δεν μας έχει συνηθίσει σε τέτοιες πρακτικές. Ας αναρωτηθούμε ακόμη γιατί βρισκόμαστε εδώ σε πολιτικό επίπεδο. Βρισκόμαστε εδώ γιατί η Αξιωματική Αντιπολίτευση χρεώνει τη δημοσκοπική της στασιμότητα στους δημοσκόπους και στις δημοσκοπήσεις, στις δημοσκοπήσεις που καταγράφουν την ασυμφωνία της με τους ίδιους της τους ψηφοφόρους. Θα δώσω μόνο ένα, ουσιαστικό πιστεύω, παράδειγμα: Οι δημοσκοπήσεις καταγράφουν την ευρύτατη αποδοχή της συμφωνίας αμυντικής συνεργασίας μεταξύ της χώρας μας και της Γαλλίας. Ακόμη και μεταξύ των ψηφοφόρων του ΣΥΡΙΖΑ ένας στους τρεις τη βλέπει θετικά, θετικότατα, όταν από αυτό εδώ το βήμα ο κ. Τσίπρας μας είπε πως πρώτον, δεν πρέπει να αναβαθμίσουμε τα οπλικά μας συστήματα γιατί είναι πολύ ακριβό, δεύτερον πως δεν πρέπει να κάνουμε αμυντικές συμφωνίες γιατί εκτός από πλεονεκτήματα έχουμε και υποχρεώσεις απέναντι στους συμμάχους μας και τέλος να πάμε ξεδοντιασμένοι και ξενυχιασμένοι να διαπραγματευτούμε στην Τουρκία και θα τα βρούμε. Τα πράγματα λοιπόν είναι πάρα πολύ απλά. Ο κ. Τσίπρας ανεβαίνοντας στη ΔΕΘ προανήγγειλε αποδρομή και δημοσκοπική κατάρρευση της Νέας Δημοκρατίας. Με τις πολιτικές θέσεις όμως που παίρνει ο ΣΥΡΙΖΑ η ψαλίδα που είχε πράγματι κλείσει το καλοκαίρι ξανάνοιξε και τώρα φταίνε οι δημοσκόποι. Ειρήσθω εν παρόδω η ψαλίδα έκλεισε και από την εταιρεία την οποία κατηγορείτε. Όταν λοιπόν έκλεισε η ψαλίδα, δεν σας είδαμε να διαμαρτύρεστε. Το κάνετε τώρα. Όχι λοιπόν, κυρίες και κύριοι της Αντιπολίτευσης, δεν φταίνε οι δημοσκόποι. Βρισκόμαστε εδώ, γιατί η Αξιωματική Αντιπολίτευση υιοθετεί αλλοπρόσαλλες πολιτικές θέσεις σε όλα τα ζητήματα, ιδιαίτερα κατά τη διάρκεια της πανδημίας. Και με τον αστυφύλακα και με τον χωροφύλακα. Γιατί δεν ανοίγουν τα σχολεία όταν είναι κλειστά; Γιατί δεν κλείνουν τα σχολεία όταν είναι ανοικτά; Γιατί ανοίξατε τον τουρισμό και την οικονομία; Γιατί κλείσατε τον τουρισμό και την οικονομία; Ακόμα και στο θέμα που συζητήσαμε σήμερα η απομόνωση του ΣΥΡΙΖΑ είναι εκκωφαντική. Όταν στις 18 Οκτωβρίου ο Πρωθυπουργός έκανε την πρόταση - και πάλι σήμερα την κάναμε - πρόταση με την οποία συμφώνησαν όλα τα κόμματα της Αντιπολίτευσης για τη διεύρυνση του αντικειμένου και την ουδέτερη περιγραφή του, ώστε απερίσπαστη η επιτροπή να φέρει ουσιαστικά αποτελέσματα, πέρα από κομματικές παρωπίδες, ο κ. Τσίπρας έγνευσε καταφατικά. Το πήρε πίσω δύο ώρες αργότερα.
Παρακαλώ! Ακούστε τον Κοινοβουλευτικό σας Εκπρόσωπο!
Θα μπορούσε κάποιος να ισχυριστεί πως, ανεξαρτήτως των πολιτικών αδιεξόδων που σας οδήγησαν εδώ σήμερα, η συζήτηση αυτή τουλάχιστον αφορά σε ένα θέμα που το θεωρείτε σημαντικό για την πολιτική ζωή της χώρας. Ούτε αυτό, δυστυχώς, συμβαίνει. Διότι, αν το θεωρούσατε σημαντικό, θα ακολουθούσατε μια άλλη διαδικασία, θα προσφεύγατε στην ελεγκτική εταιρεία δημοσκοπήσεων. Κύριε Βούτση, η ελεγκτική αυτή εταιρεία για να επιληφθεί, πρέπει να έχει καταγγελία. Δεν το κάνατε, όμως, γιατί είναι η μόνη αρμόδια να επιληφθεί του θέματος σε πρώτο χρόνο, σύμφωνα με τον ν.3603/2007. Είχαμε, λοιπόν, τις ανακρίβειες του κ. Τσίπρα να μας λέει - αλλά τις επαναλάβατε και εσείς - πώς πήγατε τάχα στην Επιτροπή Θεσμών και Διαφάνειας, σύμφωνα με τον νόμο του κ. Ρουσόπουλου. Όχι, παρά τον νόμο, ενάντια στον νόμο πήγατε στην Επιτροπή Θεσμών και Διαφάνειας. Για ποιον λόγο δεν το κάνατε; Μας είπε ο κ. Τσίπρας πως το θέμα δεν είναι τεχνικό, είναι πολιτικό. Μα, δεν υπάρχει πολιτικό ζήτημα, αν δεν υπάρχει τεχνικό ζήτημα. Αν αυτή η επιτροπή δει και εξετάσει τη μεθοδολογία της εταιρείας και τη βρει σωστή, τότε δεν υπάρχει κανένα υπόβαθρο πολιτικού ζητήματος. Έτσι, λοιπόν, ψεύδεται ο κ. Τσίπρας, προσπαθώντας να συγκαλύψει την πραγματικότητα. Αναρωτιέμαι γιατί δεν αλλάξατε το θεσμικό πλαίσιο, αν δε σας κάλυψε. Ο κ. Βούτσης προηγουμένως είπε πως δεν ήταν σωστό. Πέντε χρόνια ποιος σας εμπόδισε να το αλλάξετε; Γιατί δεν κάνατε κάτι για να διορθώσετε το πεδίο της λειτουργίας των δημοσκοπήσεων, εφόσον θεωρείτε ότι είναι δυσλειτουργικό; Τι απέγιναν οι προτάσεις του ΣΕΔΕΑ, του Συλλόγου τους, για τις αλλαγές στον νόμο; Εδώ τις έχω. Τις καταθέτω στα Πρακτικά, για να φρεσκάρουμε τη μνήμη σας. Εδώ είναι οι προτάσεις σας. [[Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι απέγινε το πόρισμα που ζήτησε ο κ. Παππάς, ως αρμόδιος Υπουργός, για την αποτυχία των δημοσκοπήσεων στο δημοψήφισμα του 2015 και στις εκλογές του Σεπτεμβρίου του 2015; Το πόρισμα αυτό το ζητήσατε πριν το τέλος της χρονιάς και το 2016 σας παραδόθηκε. Το έχω εδώ. Τι απέγινε; Έμεινε στο συρτάρι. Το καταθέτω και αυτό, για να φρεσκάρετε τη μνήμη σας. Έμεινε στο συρτάρι και πολύ φοβάμαι ότι έπεσε στον κάλαθο των αχρήστων. [[Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το αγνοήσατε, λοιπόν, κυρίες και κύριοι συνάδελφοι του ΣΥΡΙΖΑ, γιατί πώς αλλιώς θα μπορούσαν να στηθούν οι εταιρείες - φαντάσματα «COMMON VIEW», «BRIDGING EUROPE», «VOXPOP ANALYSIS», εταιρείες που έδιναν ντέρμπι 2,3% και τη Χρυσή Αυγή στο 8% με 10% μερικές μέρες πριν τις ευρωεκλογές του 2019; Ακόμη λέτε στο αίτημά σας ότι υπάρχει ζήτημα δημοκρατίας. Φυσικά και υπάρχει επί της αρχής. Όμως, ο χώρος των εταιρειών δημοσκοπήσεων και ερευνών της κοινής γνώμης είναι ρυθμισμένος με τον ν.3603 που προανέφερα. Γι' αυτό πρέπει να είμαστε εξαιρετικά προσεκτικοί με τις έννοιες. Υπάρχει και κάτι το οποίο δεν έχει αναδειχτεί από τη συζήτησή μας. Ο ESOMAR είναι παγκόσμιος οργανισμός αυτών των εταιρειών και βγάζει μελέτες. Έχει βγάλει και την τελευταία μελέτη και εδώ έχω για τα Πρακτικά τα δεδομένα του για την περσινή χρονιά. Το μέσο κόστος του δημόσιου χρήματος στον τζίρο των εταιριών στην Ευρώπη είναι 9,3% και βλέπουμε χώρες, όπως για παράδειγμα, η Νορβηγία με 25% δημόσιο χρήμα να πηγαίνει για αυτού του είδους τις έρευνες. Στη χώρα μας ξέρετε πόσο είναι; Είναι 4%. Είμαστε κάτω από το μισό του μέσου όρου της Ευρώπης. Πουθενά στην Ευρώπη θα συζητιούνται αυτά τα ζητήματα και συζητιούνται μόνο εδώ πέρα και αυτά από τα επίσημα στοιχεία του φορέα των εταιρειών αυτών. Δεν υπάρχει τέτοιο ζήτημα στη χώρα μας. Παρακαλώ, θα καταθέσω τα στοιχεία για τα Πρακτικά. [[Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αναρωτιέται κανείς για ποιον λόγο θέλετε δεν θέλετε τη διεύρυνση. Διότι θυμάστε μάλλον - αναρωτιέμαι αν θυμάστε, αλλά μάλλον θυμάστε - πώς εσείς κυβερνήσατε: Πρώτον, με το εναλλακτικό τραπεζικό σύστημα για να βαφτίζει οικόπεδα τα βοσκοτόπια της Ιθάκης. Δεύτερον, με το εναλλακτικό σύστημα μέσων μαζικής ενημέρωσης των υπογείων χρηματοδοτήσεων του «DOCUMENTO» και τρίτον, με το εναλλακτικό σύστημα των δημοσκοπήσεων των «COMMON VIEW», «BRIDGING EUROPE» και «VOXPOP ANALYSIS». Όσα και να πει κανείς για τα έργα σας είναι λίγα. Ευτυχώς, όμως, η χώρα τα άφησε πίσω. Ευτυχώς, η χώρα σάς άφησε πίσω. Εν τέλει, μήπως ανεξαρτήτως προθέσεων, είναι χρήσιμη η σημερινή μας συζήτηση; Τολμώ να απαντήσω καταφατικά, γιατί η σημερινή συζήτηση είναι άλλη μια ευκαιρία να ξεχωρίσει η ήρα από το στάρι, άλλη μια ευκαιρία να ξεχωρίσει η δική μας θεσμική στάση από τον δικό σας ανεύθυνο λαϊκισμό, να ξεχωρίσει η φοβικότητά σας στον έλεγχο των πεπραγμένων σας απέναντι στη δική μας διαφανή διακυβέρνηση. Όλα τα κόμματα του Κοινοβουλίου συμφωνούν στη διεύρυνση του αντικειμένου, ώστε να εξεταστούν τα ζητήματα από το 2015 ή και από το 2011 και μόνο εσείς περιχαρακώνετε το αντικείμενο της επιτροπής. Αυτό είναι το πραγματικό πολιτικό ζήτημα σήμερα, η απομόνωση του ΣΥΡΙΖΑ στην περιχαράκωση του αντικειμένου της επιτροπής. Κυρίες και κύριοι συνάδελφοι, όμως, η σημερινή συζήτηση δεν είναι ουδέτερη και χωρίς αποτελέσματα. Τον τελευταίο ενάμιση χρόνο, πράγματι, όχι μόνο η χώρα μας, αλλά και ολόκληρος ο κόσμος βρίσκεται σε πόλεμο απέναντι σε αυτή την πρωτόγνωρη κατάσταση. Η πανδημία άλλαξε τη ζωή όλου του πλανήτη. Το ελάχιστο που θα περίμενε κανείς θα ήταν εθνική ενότητα και ομοψυχία στα θέματα της υγείας των πολιτών. Σήμερα, για μια ακόμα φορά φανήκατε κατώτεροι των περιστάσεων, επενδύοντας στην καταστροφολογία, φόβο και άγνοια, μια στάση υπονομευτική από την αρχή ως σήμερα. Σας θυμίζω, για να τα θυμίσουμε και στον ελληνικό λαό, αν και τα ξέρει, τα εξής: Τα εμβόλια δεν υπάρχουν και αν υπάρχουν, δεν τα έχουμε και αν τα έχουμε, δεν θα είναι δωρεάν. Ναι στην υποχρεωτικότητα, αρκεί να είναι προαιρετική. Να μην εμβολιαστούν όλοι, αλλά μόνο οι άνω των εξήντα πέντε και όσοι έχουν υποκείμενα νοσήματα. Οι υπόλοιποι να πάρουν φάρμακα, τα οποία δεν έχουν ακόμα ελεγχθεί, είναι πειραματικά και μη εγκεκριμένα. Όταν δίνουμε κίνητρα στον κόσμο, τότε τον εξαγοράζουμε. Όταν θεσμοθετούμε αντικίνητρα, τότε τον καταπιέζουμε. Είναι η υιοθέτηση όλων των επιχειρημάτων των αντιεμβολιαστών, όπως για παράδειγμα, πως και οι εμβολιασμένοι νοσούν. Μόλις σήμερα ακούσαμε - το ακούσαμε αυτό από τα χείλη του κ. Τσίπρα - και λυπάμαι, κυρίες και κύριοι συνάδελφοι, γιατί στην ομιλία μου εδώ έγραφα προχθές και αναγκάστηκα να την αλλάξω, γιατί και σήμερα ο κ. Τσίπρας επανέλαβε όλα τα επιχειρήματα των αντιεμβολιαστών. Και φυσικά - να θυμίσω - όχι στην τιμωρία των πλαστογράφων, αυτών οι οποίοι επιτρέπουν στο αντιεμβολιαστικό κίνημα να λειτουργεί με παρανομία.
Παρακαλώ, κύριοι συνάδελφοι! Σε ένα λεπτό τελειώνει ο κ. Θεοχάρης.
Τελειώνω, κύριε Πρόεδρε. Τέλος, αυτό που βλέπουμε σήμερα είναι ότι η Κυβέρνηση, από τη μια μεριά, πρέπει να ενημερώσει δεν ενημερώνει αρκετά. Όμως, πρέπει να ενημερώσει χωρίς να το κάνει μέσω των μέσων μαζικής ενημέρωσης. Υποθέτω πως πρέπει να το κάνουμε μέσω της καμπάνιας του ΣΥΡΙΖΑ, που τόσο πολύ τη διαφημίσατε και τόσο πολύ μας την κρύψατε! Δεν κατάφεραν να την δουν ούτε οι αναγνώστες της «ΑΥΓΗΣ»! Δεν είναι σοβαρά τα πράγματα αυτά, δυστυχώς! Κλείνω, κύριε Πρόεδρε. Μετά από όλα αυτά, ένα ερώτημα μένει να απαντηθεί: Τη στιγμή που ο ελληνικός λαός αντιμετωπίζει την ακρίβεια, την πανδημία, το μεταναστευτικό, το δύσκολο γεωστρατηγικό περιβάλλον και εμπιστεύεται την Κυβέρνηση περισσότερο από την αρχή της τετραετίας, καθώς βλέπει τα αποτελέσματά της στην υγεία και το κοινωνικό κράτος, στην οικονομία και τον τουρισμό, στις επενδύσεις και τις διεθνείς σχέσεις, ποιος ασχολείται με τα πολιτικά παιγνίδια σας; Η απάντηση είναι απλή: Κανείς. Θα το δείτε και στην κάλπη, αν δεν το βλέπετε σήμερα στις δημοσκοπήσεις. Μην ανησυχείτε. Ως το 2023, που έρχονται οι εκλογές, είναι μια ανάσα δρόμος! Η Κυβέρνηση της Νέας Δημοκρατίας αποδεικνύει σχεδόν καθημερινά ότι τηρεί και εφαρμόζει όλα όσα είχε υποσχεθεί προεκλογικά, με φορολογικές και ασφαλιστικές ελαφρύνσεις, δραστική μείωση του ΕΝΦΙΑ κατά 22%, πολύπλευρη και συστηματική ώθηση στην ανάπτυξη, δημιουργία κλίματος φιλοξενίας των επενδύσεων, τις εξαιρετικές επιδόσεις στον τουρισμό και άλλα. Νομίζω ότι στις ημέρες μας συντελείται μία άνευ προηγουμένου επιχείρηση οικονομικής αναζωογόνησης του τόπου. Ίσως ακόμη σημαντικότερο είναι ότι η Κυβέρνηση της Νέας Δημοκρατίας, με πρώτο τον Πρωθυπουργό, αποκαθιστά βήμα - βήμα το σεβασμό στους δημοκρατικούς και συνταγματικούς θεσμούς, θεσμοί οι οποίοι είχαν απειληθεί από τις ακροβασίες του ΣΥΡΙΖΑ την περίοδο 2015-2019. Αυτό στην πραγματικότητα θέλετε να υπονομεύσετε σήμερα. Όμως, δεν μπορείτε, γι' αυτό και είναι σαφές ότι στο πρόσωπο του Πρωθυπουργού Κυριάκου Μητσοτάκη και της Νέας Δημοκρατίας οι Έλληνες διακρίνουν τη δύναμη που μπορεί να εγγυηθεί την πρόοδο, την ευημερία, την κοινωνική ειρήνη στο παρόν και στο μέλλον. Παρόν και μέλλον που, όπως κινείστε, δεν θα παραμείνει παρά θολό για εσάς. Σας ευχαριστώ πολύ.
Κυρίες και κύριοι συνάδελφοι, ολοκληρώθηκε η συζήτηση επί της προτάσεως που κατέθεσαν ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία κ. Αλέξης Τσίπρας και οι Βουλευτές της Κοινοβουλευτικής του Ομάδας, για σύσταση εξεταστικής επιτροπής, για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος. Θα ακολουθήσει ονομαστική ηλεκτρονική ψηφοφορία που θα διεξαχθεί σύμφωνα με τις διατάξεις των άρθρων 72 και 72Α του Κανονισμού της Βουλής και λήψη απόφασης για τη σύσταση ή μη της Εξεταστικής Επιτροπής σύμφωνα με τις διατάξεις των άρθρων 68 παράγραφος 2 εδάφιο γ΄ του Συντάγματος και 144 παράγραφος 5 εδάφιο β΄ του Κανονισμού της Βουλής. Οι αποδεχόμενοι την πρόταση απαντούν «ΝΑΙ». Οι μη αποδεχόμενοι την πρόταση απαντούν «ΟΧΙ». Οι αρνούμενοι ψήφο απαντούν «ΠΑΡΩΝ». Σας ενημερώνω, επίσης, ότι οι συνάδελφοι Βουλευτές ή και τα μέλη της Κυβέρνησης που δεν μπορούν να μετέχουν με φυσική παρουσία στην ψηφοφορία είτε λόγω αποστολής στο εξωτερικό είτε για υγειονομικούς λόγους θα ψηφίσουν με επιστολές που θα αποσταλούν στο Προεδρείο σύμφωνα με το άρθρο 70Α του Κανονισμού της Βουλής όπως ισχύει. Οι ψήφοι αυτές θα συνυπολογιστούν στην καταμέτρηση που θα ακολουθήσει. Εισερχόμαστε στην ονομαστική ηλεκτρονική ψηφοφορία. Στην οθόνη σας εμφανίζεται η πρόταση για σύσταση εξεταστικής επιτροπής και δίπλα οι λέξεις «ΝΑΙ», ΟΧΙ», «ΠΑΡΩΝ». Βεβαιωθείτε ότι έχετε ψηφίσει. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Παρακαλώ να ανοίξει το σύστημα της ηλεκτρονικής ψηφοφορίας.
Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ηλεκτρονικής ψηφοφορίας. Ψήφισαν συνολικά 299 Βουλευτές. Υπέρ της προτάσεως, δηλαδή «ΝΑΙ», ψήφισαν 142 Βουλευτές. Κατά της προτάσεως, δηλαδή «ΟΧΙ», ψήφισαν 157 Βουλευτές. Συνεπώς η πρόταση που κατέθεσαν ο Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία κ. Αλέξης Τσίπρας και οι Βουλευτές της Κοινοβουλευτικής Ομάδας για σύσταση Εξεταστικής Επιτροπής για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος, αφού συμπλήρωσε το όριο των 2/5 τουλάχιστον του συνόλου των Βουλευτών, ήτοι εκατόν είκοσι Βουλευτών ανεξαρτήτως πλειοψηφίας, σύμφωνα με τα άρθρα 68 παράγραφος 2 εδάφιο 3 του Συντάγματος και 144 παράγραφος 5 εδάφιο β΄ του Κανονισμού της Βουλής, έγινε δεκτή κατά πλειοψηφία. Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Η πρότασή μου, λοιπόν, είναι η επιτροπή να αποτελείται από είκοσι εννέα μέλη με εκπροσώπηση κατ' αναλογία της δύναμής τους όλων των Κοινοβουλευτικών Ομάδων, καθώς και των Ανεξαρτήτων, κατ' εφαρμογή του άρθρου 31 του Κανονισμού της Βουλής. Προτείνω στο Σώμα η προθεσμία για την ολοκλήρωση των εργασιών της επιτροπής και υποβολή του πορίσματός της να ολοκληρωθεί σε δύο μήνες από τη συγκρότηση της επιτροπής, όπως είθισται. Συμφωνείτε με αυτή την πρόταση;
Παρακαλώ τις Κοινοβουλευτικές Ομάδες να αποστείλουν το συντομότερο δυνατόν τα ονόματα των Βουλευτών που θα συμμετάσχουν στην εξεταστική επιτροπή. Επίσης, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδρίασης.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, ολοκληρώθηκε η συζήτηση επί της προτάσεως για τη σύσταση εξεταστικής επιτροπής. Έχω την τιμή να ανακοινώσω στο Σώμα ότι οι Υπουργοί Εξωτερικών, Οικονομικών, Εθνικής Άμυνας, Παιδείας και Θρησκευμάτων, Υγείας, Προστασίας του Πολίτη και Δικαιοσύνης, καθώς και οι Αναπληρωτές Υπουργοί Οικονομικών και Εξωτερικών κατέθεσαν την 12-11-2021 σχέδιο νόμου: «Κύρωση της δι' ανταλλαγής ρηματικών διακοινώσεων Συμφωνίας για τη σύναψη διπλωματικών σχέσεων μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομείου Τάγματος του Αγίου Ιωάννη των Ιεροσολύμων της Ρόδου και της Μάλτας και της περιεχόμενης σε ρηματική διακοίνωση της Καγκελαρίας του Κυρίαρχου Στρατιωτικού Νοσοκομείου Τάγματος του Αγίου Ιωάννη των Ιεροσολύμων της Ρόδου και της Μάλτας, μονομερούς δήλωσης». Παραπέμπεται στην αρμόδια Διαρκή Επιτροπή. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 19.08΄ λύεται η συνεδρίαση για τη Δευτέρα 15 Νοεμβρίου 2021 και ώρα 17.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.